CHARLAINE 
HARRIS 


MAI RĂU DECÂT MOARTEA 


Deşi nu poate merge şi nici nu poate vedea la fel de bine ca 
altădată, mama mea, Jean Harris, rămâne cea mai complexă 
persoană pe care am întâlnit-o vreodată. A fost bastionul 
existenței mele, temelia pe care mi-am construit viaţa şi cea mai 
bună mamă pe care o femeie o poate avea. 


MULŢUMIRI 


Jos pălăria pentru Anastasia Luettecke, o perfecționistă, 
care mi-a oferit termenii în latină pe care-i foloseşte Octavia. Şi 
îi mulțumesc lui Murv Sellars pentru că a fost omul de 
legătură. Ca întotdeauna, le datorez multe mulțumiri lui Toni 
L.P. Kelner şi Danei Cameron, pentru comentariile valoroase şi 
pentru timpul preţios pe care mi l-au dăruit; de asemenea, 
favoritei mele Debi Murray, care m-a ajutat cu enciclopedicele 
sale cunoştinţe despre universul lui Sookie. Grupul de cititori 
entuziaşti - cunoscut drept „Charlaine's Charlatans" - mi-a 
oferit suport moral (şi etic), şi sper că această carte îi va 
recompensa pentru tot. 


Dacă această carte ar fi Stăpânul Inelelor, iar eu aş avea o 
voce şi un accent englezesc inteligent ca al lui Cate Blanchett, 
v-aş putea povesti evenimentele din acea toamnă într-un mod 
plin de suspans. Iar voi aţi fi nerăbdători să aflaţi restul. 

Dar ce s-a întâmplat în dragul meu colțişor din nordul 
statului Louisiana nu e deloc o epopee. Războiul vampirilor a 
semănat mai degrabă cu ocuparea unei țări mici, iar războiul 
vârcolacilor cu un incident de frontieră. Chiar şi în analele 
istorice ale Americii supranaturale — bănuiesc că există pe 
undeva -— acestea reprezentau capitole minore... asta dacă nu 
erai direct implicat în preluarea puterii şi incidente. 

Apoi au devenit al naibii de importante. 

Şi totul se întâmpla din cauza Katrinei!, dezastrul care 
continua să împrăştie durere, nenorocire şi schimbări 
permanente în calea sa. 

Înainte de uraganul Katrina, Louisiana avea o înfloritoare 
comunitate de vampiri. De fapt, populaţia de vampiri din New 
Orleans explodase pur şi simplu, făcând din oraş locul în care 
trebuia să mergi dacă doreai să vezi astfel de creaturi; şi o 
mulțime de americani doreau. Cluburile de jazz ale ne-viilor, 
care prezentau muzicieni pe care nimeni nu-i mai văzuse 
cântând în public de câteva decenii, reprezentau atracții 
speciale. Cluburile de striptease ale vampirilor, vampiri cu 
calități de medium, acte sexuale cu vampiri; locuri mai mult 
sau mai puțin secrete, unde puteai, în acelaşi timp, să fii 
muşcat şi să ai un orgasm; toate astea erau disponibile în 
sudul Louisianei. 

În partea nordică a statului... nu existau atâtea posibilități. 
Eu trăiesc în partea nordică, într-un orăşel numit Bon Temps. 
Dar chiar şi în zona mea, unde vampirii nu sunt chiar atât de 
numeroşi, ne-viii însemnau paşi importanți în domeniile 
economic şi social. 

Una peste alta, afacerile vampirilor din Statul Pelicanului 
înfloreau. Dar chiar atunci a intervenit moartea regelui 
Arkansasului, în timp ce soția sa, regina Louisianei, îi era 


1 Uraganul Katrina a lovit oraşul New Orleans în 2005, fiind cel mai 
distrugător uragan de până atunci. 


alături la scurt timp după nuntă. Din moment ce corpul se 
evaporase şi toți martorii erau supranaturali, cu excepția mea, 
legea oamenilor nu s-a sesizat. Dar ceilalți vampiri au făcut-o, 
iar regina, Sophie-Anne Leclerq, s-a trezit într-o poziție foarte 
nesigură din punct de vedere legal. Apoi a venit Katrina, care a 
măturat de pe fața pământului baza financiară a imperiului lui 
Sophie-Anne. Cu toate acestea, regina se recupera de pe urma 
dezastrelor, când un altul a prins-o din urmă. Sophie-Anne şi 
câţiva dintre partizanii săi cei mai înfocațţi — şi eu, Sookie 
Stackhouse, telepată şi ființă umană - au fost cu toții prinşi 
într-o explozie teribilă în Rhodes, care urmărea distrugerea 
hotelului pentru vampiri numit Piramida din Gizeh. O facțiune 
a grupului Frăția Soarelui a revendicat atentatul, iar în timp ce 
liderii acestei „biserici" îndreptate împotriva vampirilor nu au 
recunoscut crima, toată lumea ştia că nu se putea spune că 
Frăția suferea din cauza celor care fuseseră grav răniți în 
explozie, şi cu atât mai puțin pentru vampirii morți (definitiv, 
fără cale de întoarcere) sau pentru oamenii care lucrau pentru 
ei. 

Sophie-Anne îşi pierduse picioarele, mai mulți membri ai 
anturajului său, precum şi pe cel mai iubit companion al său. 
Viaţa îi fusese salvată de avocatul său pe jumătate demon, 
domnul Cataliades. Dar convalescența reginei avea să fie de 
durată, ea aflându-se într-o poziție extrem de vulnerabilă. Ce 
rol am jucat eu în toate astea? Am ajutat la salvarea de vieți 
după ce piramida s-a dărâmat şi eram îngrozită că m-aş putea 
afla acum în raza de observaţie a unor indivizi care vor vrea 
să-mi petrec timpul în serviciul lor, folosindu-mi telepatia 
pentru scopurile lor. Unele dintre aceste scopuri erau 
lăudabile şi nu m-ar fi deranjat să dau o mână de ajutor în 
operațiuni de salvare, din când în când, dar voiam în acelaşi 
timp să-mi păstrez intimitatea. Eu eram în viață; prietenul 
meu, Quinn, de asemenea; iar cei mai importanți pentru mine, 
dintre vampiri, supraviețuiseră şi ei. În ceea ce priveşte 
necazurile cu care se confrunta Sophie-Anne, consecințele 
politice ale atacului şi faptul că grupuri de ființe supranaturale 
înconjurau statul slăbit al Louisianei, ca hienele în jurul unei 
gazele moarte, ei bine, nu mă gândeam deloc la asta. 


Aveam în minte alte lucruri, chestii personale. Nu sunt 
obişnuită să gândesc cu bătaie lungă în viitor; asta este 
singura mea scuză. Nu numai că nu mă gândeam la situația 
vampirilor, dar mai exista o problemă supranaturală pe care 
nu o luasem în calcul şi care s-a dovedit a fi crucială pentru 
viitorul meu. 

În apropiere de Bon Temps, în Shreveport, există o haită de 
vârcolaci ale cărei rânduri sunt îngroşate de bărbați şi femei 
care lucrează la baza aeriană Barksdale. Anul trecut, această 
haită s-a împărțit în două facțiuni, învățasem la Istoria 
Americii ce spunea Abraham Lincoln? despre casele divizate, 
citând din Biblie. 

Se pare că am fost aproape oarbă când am presupus că 
aceste două situaţii se vor rezolva de la sine şi am ignorat 
faptul că rezolvarea lor m-ar putea implica şi pe mine. Sunt 
telepată, nu clarvăzătoare. Minţile vampirilor sunt pentru 
mine nişte goluri mari şi relaxante. Vârcolacii sunt dificil de 
citit, deşi nu imposibil. Asta este singura mea scuză de a nu fi 
fost atentă la necazurile care se pregăteau în jurul meu. 

Ce mă preocupa într-atât? Nunţile... şi prietenul meu 
dispărut. 


2 Discursul la care se face referire a fost ţinut de către Abraham 
Lincoln la 16 iunie 1858, în Springhfield, Illinois, când a acceptat 
nominalizarea sa la postul de senator din partea Partidului 
Republican din Illinois. Citatul este: „A house divided against itself 
cannot stand" - „O casă divizată din interior nu poate rezista", şi este 
inspirat din Matei 12:25. 


Capitolul 1 


Făceam un aranjament drăguţ din sticlele de tărie pe masa 
pliantă din spatele barului portabil, când Halleigh Robinson 
apăru în grabă; fața ei — atât de drăguță de obicei — era acum 
roşie toată şi brăzdată de lacrimi. Din moment ce trebuia să se 
mărite într-o oră, iar ea purta încă blugi şi un tricou, mi-a 
atras imediat atenția. 

— Sookie, zise, ocolind barul ca să mă apuce de mână. 
Trebuie să mă ajuţi. 

O ajutasem deja punându-mi hainele de chelneriță în loc de 
rochia drăguță pe care intenționasem s-o port. 

— Desigur, am spus, imaginându-mi că Halleigh voia să-i 
pregătesc o băutură specială — deşi, dacă i-aş fi ascultat 
gândurile, aş fi ştiut deja altceva. 

Oricum, încercam să mă port cât mai frumos şi mă ecranam 
până peste poate. Nu e o joacă să fii telepat, mai ales la un 
eveniment atât de agitat ca o nuntă dublă. Mă aşteptasem să 
fiu oaspete, nu barman. 

Dar barmanul firmei care aducea mâncarea fusese implicat 
într-un accident de maşină când venea dinspre Shreveport, iar 
Sam, la care se renunțase când Evenimente Extreme 
(Elegante) EE (E) insistaseră să folosească barmanul lor, 
fusese brusc angajat din nou. 

Eram puţin dezamăgită să fiu de partea unde se lucra a 
barului, dar trebuia să-i facă un serviciu miresei în ziua ei cea 
mai specială. 

— Ce pot face pentru tine? am întrebat. 

— Am nevoie de tine să-mi fii domnişoară de onoare, zise. 

— Ăăă... ce? 

— Tiffany a leşinat după ce domnul Cumberland a făcut 


prima serie de fotografii. E în drum spre spital acum. 

Mai era o oră până la nuntă, iar fotograful încercase să scape 
de grija unei serii a fotografiilor de grup. Domnişoarele şi 
cavalerii de onoare erau deja aranjaţi. Halleigh ar fi trebuit să 
fie deja în rochia de mireasă, şi în loc de asta, iat-o în blugi şi 
cu bigudiuri, nemachiată şi cu fața brăzdată de lacrimi. 

Cine putea rezita unei astfel de situații? 

— Ai măsura potrivită, zise. lar Tiffany este, probabil, pe cale 
să fie operată de apendicită. Aşa că, ai putea să-i probezi 
rochia? 

I-am aruncat o privire lui Sam, şeful meu. Sam îmi zâmbi şi 
încuviință: 

— Du-te, Sook. Nu deschidem oficial decât după ceremonie. 

Aşa că am urmat-o pe Halleigh în conacul familiei Bellefleur, 
Belle Rive, restaurat de curând şi amintind acum într-un fel de 
gloria sa de dinainte de război. Podelele din lemn străluceau, 
balustrada scării sclipea ca aurită, iar tacâmurile de argint 
expuse pe servanta uriaşă din sufragerie fuseseră proaspăt 
lustruite. Peste tot se agitau chelneri în haine albe, cu logoul 
Evenimente Extreme (Elegante) EE (E) brodat elaborat, cu 
negru. Evenimente Extreme (Elegante) EE (E) devenise 
furnizorul numărul unu pentru piaţa de lux din America. Am 
simțit un junghi în inimă când am observat logoul, pentru că 
tipul meu dispărut lucra pentru ramura supranaturală a EE 
(E). Nu am avut totuşi prea mult timp să simt durerea, pentru 
că Halleigh mă trăgea pe scări în sus într-un ritm neobosit. 

Primul dormitor de la etaj era plin de tinere în rochii aurii, 
toate agitându-se în jurul viitoarei cumnate a lui Halleigh, 
Portia Bellefleur. Halleigh trecu valvârtej prin fața acelei uşi 
pentru a intra în cea de-a doua cameră, pe stânga. Era la fel de 
plină de tinere, dar acestea erau îmbrăcate în sifon bleumarin. 
În cameră era un adevărat haos, cu toate hainele obişnuite ale 
domnişoarelor de onoare îngrămădite peste tot. Lângă peretele 
vestic se afla o măsuţță pentru machiaj şi coafat, iar lângă ea 
stătea stoică o femeie în halat roz, cu un ondulator în mână. 

Halleigh făcu prezentările ca şi cum ar fi aruncat nişte 
confetti: 

— Fetelor, ea este Sookie Stackhouse. Sookie, acestea sunt: 


sora mea, Fay, cea mai bună prietenă a mea, Sarah, cealaltă 
cea mai bună prietenă a mea, Dana. Şi iată rochia. Este 
mărimea opt. 

Eram uimită că Halleigh avusese prezenţa de spirit să o 
dezbrace pe Tiffany de rochia de domnişoară de onoare înainte 
ca aceasta să pornească de urgenţă către spital. Miresele sunt 
necruțătoare. În câteva minute, nu mai rămăsesem decât cu 
lenjeria pe mine. Eram fericită că purtam una drăguță, fiindcă 
nu era vreme să fac pe pudica. Cât de jenant ar fi fost să port 
chiloți de bunicuţă, găuriți! Rochia era căptuşită, aşa că nu 
aveam nevoie de furou, un alt noroc. Mi-am pus o pereche de 
ciorapi, apoi am tras rochia peste cap. Uneori port zece — de 
fapt, de cele mai multe ori — aşa că mi-am ţinut respiraţia în 
timp ce Fay trăgea fermoarul. Dacă nu respiram prea mult, era 
în regulă. 

— Super! zise una dintre femei (Dana?) foarte încântată. 
Acum pantofii. 

— Oh, Doamne! am exclamat când i-am văzut. Aveau tocuri 
foarte înalte şi o culoare care să se asorteze cu rochia 
bleumarin; i-am încălțat anticipând durerea. Kelly (poate) a 
închis baretele şi m-am ridicat. Toate ne-am ţinut respirația în 
timp ce eu am făcut un pas, apoi un altul. Erau cam cu o 
jumătate de număr mai mici. Şi jumătatea asta era cam... 
mare. 

— Rezist cât durează ceremonia, am spus, şi toate au 
aplaudat. 

— Vino-ncoace, atunci, mă invită Halat Roz, şi m-am aşezat 
pe scaunul ei, iar ea mi-a mai pus un strat de machiaj peste 
cel pe care-l aveam deja, şi mi-a rearanjat părul, în timp ce 
domnişoarele de onoare adevărate, împreună cu mama lui 
Halleigh, o ajutau pe aceasta să îmbrace rochia. 

Halat Roz avea o mulțime de păr cu care să se lupte, deoarece 
în ultimii trei ani îi mai tăiasem din când în când doar 
vârfurile, şi acum trecea cu mult de umeri. Colega mea de 
apartament, Amelia, îmi decolorase câteva şuvițe, care ieşiseră 
foarte bine. Eram mai blondă ca niciodată. 

M-am examinat în oglinda până-n pământ şi nu-mi venea să 
cred ce transformare suferisem în numai douăzeci de minute. 


De la barmaniţa în cămaşă albă şifonată şi pantaloni negri, la 
o domnişoară de onoare în rochie bleumarin şi, pe lângă asta, 
şi cu zece centimetri mai înaltă. 

Şi ştiţi ceva? Arătam grozav! Rochia avea o culoare 
nemaipomenită pentru mine, fusta cădea uşor evazată, 
mânecile nu erau prea strâmte, şi decolteul arăta decent, 
astfel încât să nu par o paraşută. Cu sânii mei, nu e deloc greu 
să arăt ca una din astea dacă nu am grijă. 

Am fost trezită din reveria autoadmirativă de către Dana cea 
eficientă, care-mi zise: 

— Auzi, uite aici tot ce am repetat. 

Din acel moment, am ascultat şi am încuviințat. Am studiat 
desenul. Am mai încuviințat puţin. Dana era o fată organizată. 
Dacă vreodată ar fi urmat să invadez o țărişoară, ea era femeia 
pe care mi-aş fi dorit-o alături. 

Până când am coborât scările cu mare atenţie (fustele lungi 
şi pantofii cu toc nu sunt o combinaţie prea bună), eram pe 
deplin instruită şi gata pentru prima mea călătorie spre altar 
în calitate de domnişoară de onoare. 

Cele mai multe dintre fete făcuseră asta de vreo două ori 
înainte să împlinească douăzeci şi şase de ani, dar Tara 
Thornton, singura prietenă suficient de apropiată încât să-mi 
ceară aşa ceva, îşi pusese pirostriile cât eu fusesem plecată din 
oraş. 

Când noi am coborât, participanţii la cealaltă ceremonie erau 
adunați jos. Grupul Portiei avea să fie înaintea grupului lui 
Halleigh. Cei doi miri şi cavalerii lor trebuiau să fie deja afară 
dacă totul decurgea conform planului, căci mai erau doar cinci 
minute până să înceapă. 

Portia Bellefleur şi domnişoarele ei de onoare aveau în medie 
cu şapte ani mai mult decât grupul lui Halleigh. Portia era sora 
mai mare a lui Andy Bellefleur, inspector în poliția din Bon 
Temps şi mirele lui Halleigh. Rochia Portiei mi s-a părut puţin 
exagerată - era atât de plină de perle şi avea atâta dantelă şi 
paiete, încât cred că ar fi putut sta în picioare şi singură - dar, 
în fond, era ziua cea mare pentru Portia şi putea să poarte 
orice i-ar fi trecut prin cap. Toate domnişoarele de onoare ale 
Portiei erau îmbrăcate în auriu. 


Toate buchetele domnişoarelor se asortau - alb şi 
albastru-închis şi galben. Combinate cu albastrul-închis al 
rochiilor domnişoarelor care o însoțeau pe Halleigh, rezultatul 
era deosebit. 

Organizatoarea nunții, o femeie slabă şi agitată, cu o claie 
mare de păr negru, cârlionțat, număra persoanele cu voce 
tare. Când a fost mulțumită că toţi cei de care era nevoie se 
aflau acolo şi ştiau ce au de făcut, a deschis larg uşile duble 
către uriaşa curte interioară pavată cu cărămidă. Am putut 
vedea mulțimea, cu spatele la noi, aşezată pe peluză, în două 
grupuri de scaune albe, pliante, cu un covor roşu trecând 
printre cele două grupuri. Mulțimea stătea cu fața la platforma 
pe care se afla preotul în fața unui altar îmbrăcat în pânză şi 
pe care se aflau sfeşnice strălucitoare. În dreapta preotului, 
mirele Portiei, Glen Vick, aştepta, cu fața întoarsă către casă. 
Şi, deci, către noi. Părea foarte, foarte nervos, dar zâmbea. 
Cavalerii săi de onoare stăteau deja la locurile lor, 
încadrându-l. 

Domnişoarele îmbrăcate în auriu ale Portiei păşiră afară în 
curte, şi una câte una îşi începură marşul către altar prin 
grădina minunată. Mirosul florilor umplea aerul nopții. lar 
trandafirii de la Belle Rive erau înfloriți, chiar şi în luna 
octombrie. 

În cele din urmă, pe un profund crescendo al muzicii, Portia 
traversă curtea îndreptându-se către capătul covorului, în 
timp ce organizatoarea nuntii îi ridica (cu ceva efort) trena 
rochiei, astfel încât să nu „măture" cărămizile de pe alee. 

La semnalul preotului, toată lumea se ridică şi se întoarse 
astfel încât să poată vedea intrarea triumfală a Portiei. Ani în 
şir aşteptase acest moment. 

După ce Portia ajunse în siguranţă la altar, era rândul 
nostru. Halleigh ne sărută pe fiecare dintre noi în aerul de 
lângă obraz, în timp ce treceam prin fața ei, spre curte. Făcu 
asta chiar şi cu mine, ceea ce era drăguţ din partea ei. 
Organizatoarea ne trimise una câte una, să ne aşezăm în fața 
cavalerilor care ne corespundeau. Al meu era un văr de-al 
familiei Bellefleur, venit din Monroe, şi care se arătă destul de 
uimit să mă vadă apărând în locul lui Tiffany. Am mers în 


ritmul lent asupra căruia Dana insistase şi am ținut buchetul 
cu mâinile strânse în unghiul potrivit. Le-am urmărit pe 
celelalte domnişoare ca un uliu. Voiam să fac totul aşa cum se 
cuvine. 

Toate capetele erau întoarse către mine, iar eu eram atât de 
nervoasă, încât am uitat să-mi activez scutul care să mă 
apere. Gândurile mulțimii mă năpădiră într-un val de 
comunicare nedorită. E atât de drăguță... Ce s-a întâmplat cu 
Tiffany...? Uau, ce ținută... Grăbiţi-vă, am nevoie să beau 
ceva... Ce naiba fac aici? Mă târăşte la toate trăsnăile din 
district... Îmi plac torturile de nuntă. 

Un fotograf apăru în fața mea şi-mi făcu o poză. Era cineva 
cunoscut, un vârcolac drăguţ, pe nume Maria-Star Cooper. 
Era asistenta lui Al Cumberland, un fotograf faimos, care avea 
atelierul în Shreveport. l-am zâmbit Mariei-Star, iar aceasta a 
mai făcut o poză. 

Am continuat să străbat covorul, păstrându-mi zâmbetul, şi 
dând la o parte toată vorbăria din capul meu. 

După o clipă, am observat că în mulțime erau goluri, ceea 
ce-mi indica prezența vampirilor. Glen ceruse în mod special 
ca nunta să se desfăşoare seara, tocmai pentru a putea invita 
câțiva dintre cei mai importanți clienți de-ai săi, din rândul 
vampirilor. Sunt sigură că Portia îl iubea foarte mult dacă a 
acceptat asta, pentru că ea nu-i suporta absolut deloc pe 
sugătorii de sânge. De fapt, aceştia îi dădeau pur şi simplu 
fiori. 

Mie îmi plăceau oarecum vampirii, deoarece creierele lor 
erau închise pentru mine. Să fiu în compania lor era ciudat de 
odihnitor. Mă rog, exista o problemă din alte puncte de vedere, 
dar cel puţin creierul meu se putea relaxa. 

În cele din urmă, am ajuns la locul care-mi fusese desemnat. 
I-am urmărit pe martorii Portiei, apoi pe cei ai lui Glen, 
aşezându-se în formă de „V' întors, cu un spaţiu în fața 
cuplului. Şi grupul nostru proceda la fel. M-am oprit şi am 
respirat uşurată. Pentru că luasem locul domnişoarei de 
onoare, treaba mea era ca şi terminată. Tot ceea ce aveam de 
făcut era să stau nemişcată şi să par atentă, şi credeam că pot 
face asta. 


Muzica urcă într-un al doilea crescendo, şi preotul dădu din 
nou semnalul. Mulțimea se ridică şi se întoarse să privească 
cea de-a doua mireasă. Halleigh începu să înainteze cu pas 
lent către noi. Radia pur şi simplu. Halleigh îşi alesese o rochie 
mult mai simplă decât a Portiei, şi părea foarte tânără şi foarte 
drăguță. Era cu cel puțin cinci ani mai tânără decât Andy, 
poate chiar cu mai mult. Tatăl lui Halleigh, la fel de bronzat şi 
de în formă ca şi soţia sa, ieşi în față pentru a o lua de braţ; 
dar, din moment ce Portia mersese către altar singură (tatăl ei 
era mort de mult), se hotărâse că şi Halleigh va face la fel. 

După ce m-am uitat bine la zâmbetul lui Halleigh, am privit 
spre mulțimea care se întorcea pentru a urmări înaintarea 
miresei. 

Erau multe fețe cunoscute: profesori de la şcoala elementară 
unde preda Halleigh, membri ai departamentului de poliție 
unde lucra Andy, prietenii încă în viață şi clătinându-se ai 
bătrânei doamne Caroline Bellefleur, colegi avocați ai Portiei şi 
oameni care lucrau în sistemul juridic, şi clienţii lui Glen Vick 
şi alți contabili. Aproape toate scaunele erau ocupate. 

Puteau fi văzute câteva chipuri negre, câteva arămii, dar 
majoritatea oaspeților erau de rasă caucaziană şi provenind 
din pătura mijlocie. Cele mai palide fețe din mulțime erau ale 
vampirilor, bineînțeles. Pe una dintre ele o ştiam bine. Bill 
Compton, vecinul meu şi fostul meu iubit, stătea cam la 
jumătatea mulțimii, purtând smoching şi arătând foarte bine. 
Bill reuşea să se simtă confortabil în orice ar fi purtat. Lângă el 
stătea iubita sa umană, Selah Pumphrey, agent imobiliar din 
Clarice. Purta o rochie vişinie care-i punea în evidență 
culoarea închisă a părului. Erau prezenţi probabil vreo cinci 
vampiri pe care nu-i cunoşteam. Am bănuit că erau clienți 
de-ai lui Glen. Deşi Glen nu ştia, mai existau şi alți invitați 
care erau mai mult (sau mai puțin) decât simpli oameni. 

Şeful meu, Sam, era un caz rar de teriantrop adevărat, care 
se putea transforma în orice animal. Fotograful era vârcolac, la 
fel ca şi asistenta lui. Pentru toți invitații obişnuiţi, arăta ca un 
afro-american cam durduliu şi mai degrabă scund, purtând 
un costum drăguţ şi cărând după el un aparat de fotografiat 
mare. 


Dar, când era lună plină, Al se transforma în lup, la fel ca şi 
Maria-Star. Mai erau alți câțiva vârcolaci în mulțime, deşi îl 
ştiam doar pe unul dintre ei - Amanda, o femeie cu părul roşu, 
care se apropia de patruzeci de ani şi care avea un bar în 
Shreveport, numit Părul Câinelui. Poate că firma lui Glen se 
ocupa de registrele contabile ale barului. 

Şi mai era şi un vârcolac-panteră, Calvin Norris. Calvin 
venise cu cineva, mă bucuram să văd asta, deşi am fost mult 
mai puțin încântată după ce mi-am dat seama că era Tanya 
Grissom. Câh. Ce făcea din nou în oraş? Şi de ce apărea Calvin 
pe lista invitaţilor? Îmi plăcea de el, dar nu vedeam legătura. 

În timp ce eu cercetam mulțimea în căutare de fețe familiare, 
Halleigh îşi ocupă locul lângă Andy, şi acum toate 
domnişoarele de onoare şi toți cavalerii trebuiau să se întoarcă 
şi să asculte slujba. 

Din moment ce nu aveam o implicare afectivă foarte mare în 
acest eveniment, m-am trezit că mintea mea rătăcea, în timp 
ce părintele Kempton Littrell, preotul de la biserica episcopală, 
care, de obicei, venea la micuța biserică din Bon Temps o dată 
la două săptămâni, începea slujba. Lămpile care fuseseră puse 
să lumineze grădina se reflectau în ochelarii părintelui Littrell 
şi dădeau o anumită paloare chipului său. Arăta aproape ca 
un vampir. 

Totul se desfăşura conform planului. Doamne, ce bine că 
eram obişnuită să stau în picioare la bar, pentru că rolul de 
domnişoară de onoare presupunea să stai foarte mult timp în 
picioare, şi cu tocuri, pe deasupra. Arareori purtam tocuri, şi 
cu atât mai puțin unele de zece centimetri. M-am simțit ciudat 
să am un metru şaptezeci. Am încercat să nu mă fâțâi şi m-am 
străduit să dau dovadă de răbdare. 

Acum, Glen punea inelul pe degetul Portiei, iar Portia părea 
aproape drăguță, cum priveşte în jos, către mâinile lor unite. 
Nu avea să se numere niciodată printre oamenii mei preferați — 
nici eu printre ai ei — dar îi doream numai bine. Glen era osos 
şi avea părul negru, care se tot rărea, şi purta ochelari cu 
multe dioptrii. Dacă ai fi sunat la o agenție de casting şi le-ai fi 
cerut pe cineva care să joace un rol de contabil, pe Glen ţi l-ar 
fi trimis. Dar puteam să spun, având informația direct din 


mintea lui, că o iubea pe Portia, şi ea de asemenea pe el. 

M-am mişcat puţin, lăsându-mi greutatea mai mult pe 
piciorul drept. 

Apoi, părintele Littrell a luat-o de la capăt cu Halleigh şi 
Andy. Mi-am păstrat zâmbetul (nu era prea greu, aveam 
exercițiu de la bar) şi am urmărit cum Halleigh devenea 
doamna Andy Bellefleur. Eram norocoasă. Nunțţile de rit 
episcopal puteau fi foarte lungi, dar cele două cupluri 
aleseseră cea mai scurtă slujbă. 

În cele din urmă, muzica izbucni în note triumfătoare, iar 
proaspăt căsătoriții porniră spre casă. Grupurile o luară după 
ei în ordinea inversă venirii. În drumul meu de la altar m-am 
simțit cu adevărat fericită şi puțintel mândră. O ajutasem pe 
Halleigh când avusese nevoie... şi foarte curând aveam să dau 
jos acei pantofi. 

De pe scaunul său, Bill îmi prinse privirea, şi, în tăcere, îşi 
duse mâna la inimă. Era un gest romantic şi total neaşteptat, 
şi pentru o clipă m-a tulburat. Aproape că am zâmbit, deşi 
Selah era acolo, lângă el. Mi-am amintit chiar la timp că Bill 
era un şobolan ticălos şi mi-am continuat drumul meu 
chinuitor. Sam stătea la aproape un metru în spatele ultimului 
rând de scaune, purtând o cămaşă albă, asemănătoare celei 
pe care o purtasem şi eu, şi pantaloni negri. Chiar şi claia sa 
ciufulită de păr blond-roşcat îi stătea bine. 

I-am zâmbit sincer şi mi-a răspuns tot cu un zâmbet. Mi-a 
făcut semn cu degetul mare în sus, şi, deşi creierele 
teriantropilor sunt greu de citit, mi-am dat seama că îi plăcea 
felul în care arătam şi modul în care mă comportasem. Privirea 
ochilor săi albaştri nu se dezlipi o clipă de mine. Era şeful meu 
de cinci ani şi ne înțelesesem de minune în majoritatea 
timpului. Fusese destul de supărat când începusem să mă 
întâlnesc cu un vampir, dar apoi îi trecuse. 

Trebuia să mă întorc la muncă şi încă repede. Am prins-o din 
urmă pe Dana: 

— Putem să ne schimbăm? am întrebat-o. 

— Mai avem de făcut poze, răspunse veselă Dana. Soţul său 
veni lângă ea şi o cuprinse pe după umeri. 

Îl ţinea în braţe pe bebeluşul lor, o chestie micuță, îmbrăcată 


în culoarea unisex, galben. 

— Cu siguranţă nu aveţi nevoie de mine pentru asta, am 
spus. Aţi făcut o mulțime de poze mai devreme, nu-i aşa? 
Înainte ca... cum-o-cheamă... să se îmbolnăvească. 

— Tiffany. Da, dar mai sunt de făcut. 

Mă îndoiam foarte tare că familia îşi dorea să apar şi eu în 
ele, deşi absența mea ar fi stricat simetria în imaginile de grup. 
L-am găsit pe Al Cumberland şi l-am întrebat. 

— Da, zise el, în timp ce le făcea poze domnişoarelor şi 
cavalerilor care-şi zâmbeau unii altora. Am nevoie de încă 
nişte poze. Trebuie să rămâi îmbrăcată aşa. 

— Rahat, am trântit, pentru că mă dureau picioarele. 

— Ascultă, Sookie, tot ceea ce pot face este să fotografiez 
grupul vostru primul. Andy, Halleigh! Adică... doamna 
Bellefleur! Poftiți aici, să terminăm cu fotografiile voastre. 

Portia Bellefleur Vick păru puţin uimită că nu era grupul său 
primul, dar avea prea mulți oameni de salutat ca să fie cu 
adevărat supărată. În timp ce Maria-Star făcea fotografii 
scenei mişcătoare, o rudă îndepărtată împinse scaunul cu 
rotile al domnişoarei Caroline către Portia, iar Portia se aplecă 
să-şi sărute bunica. Portia şi Andy au trăit ani întregi alături 
de domnişoara Caroline, după ce părinții lor se stinseseră. Din 
cauza stării proaste de sănătate a domnişoarei Caroline, 
nunta se amânase de cel puţin două ori. Planul original fusese 
programat pentru primăvara trecută, şi totul făcut pe fugă, 
pentru că domnişoara Caroline era slăbită. A avut un atac de 
cord, apoi şi-a revenit. După asta, şi-a fracturat şoldul. 
Trebuie să spun că pentru cineva care supraviețuise în fața a 
două dezastre majore de sănătate, domnişoara Caroline 
arăta... Ei bine, ca să spun adevărul, arăta ca o doamnă foarte 
bătrână care avusese un atac de cord şi un şold fracturat. Era 
îmbrăcată într-un costum de mătase bej. Era chiar şi puţin 
machiată, iar părul ei alb ca zăpada era aranjat în stilul lui 
Lauren Bacall. Fusese o frumuseţe la vremea ei, un tiran 
întreaga ei viață, şi un bucătar faimos până în trecutul recent. 

Caroline Bellefleur era în al nouălea cer în această noapte. Îşi 
căsătorea ambii nepoți, primea o mulțime de omagii, iar Belle 
Rive arăta spectaculos, datorită vampirului care se uita la ea 


cu o față pe care nu se citea nici o expresie. 

Bill Compton descoperise că era strămoşul familiei Bellefleur 
şi îi trimisese anonim domnişoarei Caroline o sumă 
ameţitoare. Ei îi făcuse o adevărată plăcere să o cheltuiască şi 
nu avea nici cea mai mică idee că venea de la un vampir. Se 
gândise că e o moştenire de la o rudă îndepărtată. Mă 
gândeam cât de ironic era totul, având în vedere faptul că 
familia Bellefleur mai degrabă l-ar fi scuipat decât să-i 
mulțumească. Dar făcea parte din familie şi mă bucuram că 
descoperise o cale să se implice în viața acesteia. 

Am tras adânc aer în piept, mi-am scos privirea întunecată a 
lui Bill din minte şi am zâmbit către aparat. Mi-am ocupat 
locul care-mi revenea pentru poze, ca să echilibrez grupul, am 
scăpat de vărul cu ochi bulbucați şi, în sfârşit, am țâşnit pe 
scări în sus ca să mă schimb în ţinuta mea de barman. 

Nu era nimerii sus şi a fost o uşurare să fiu singură în 
cameră. 

M-am strecurat afară din rochie, am pus-o pe un umeraş şi 
m-am aşezat pe un scaun ca să desfac cataramele pantofilor ce 
mă chinuiau. 

La uşă s-a auzit un zgomot uşor, iar când am ridicat privirea, 
am încremenit. Bill apăruse chiar în cameră, cu mâinile în 
buzunare, cu pielea strălucindu-i uşor. Avea colții scoşi. 

— Încerc să mă schimb, aici, am spus acru. 

Nu era cazul să fac pe pudica. Ştia fiecare bucăţică din mine. 

— Nu le-ai spus, începu el. 

— Poftim? 

Apoi mi-a picat fisa. Bill voia să spună că nu zisesem familiei 
Bellefleur că el era strămoşul lor. 

— Nu, bineînţeles că nu, am spus. Mi-ai cerut să n-o fac. 

— Am crezut că, fiind furioasă, le vei da această informație. 

I-am aruncat o privire neiîncrezătoare. 

— Nu, unii dintre noi mai au şi onoare, am spus. Se uită în 
altă parte pentru un minut. Apropo, faţa ţi s-a vindecat bine. 

În timpul exploziei bombei puse de Frăția Soarelui la hotelul 
din Rhodes, fața lui Bill fusese expusă la soare, cu nişte 
rezultate care-ţi întorceau stomacul pe dos. 

— Am dormit şase zile, zise. Când în cele din urmă m-am 


trezit, aproape se vindecase. În ceea ce priveşte aluzia ta că nu 
aş avea onoare, nu pot spune în apărarea mea... decât că, 
atunci când Sophie-Anne mi-a cerut să te urmăresc... am fost 
reticent, Sookie. La început, nu am vrut nici măcar să accept 
să am o relație permanentă cu o femeie obişnuită. Am crezut 
că era ceva degradant. Am venit la bar să văd cine eşti când nu 
am mai avut de ales. Iar acea seară nu a ieşit deloc cum am 
plănuit. Am mers afară cu scurgătorii de sânge de vampir şi 
ştii la fel de bine ca şi mine ce s-a mai întâmplat. Când tu ai 
fost cea care mi-ai venit în ajutor, am decis că era mâna 
destinului. Am făcut ceea ce-mi ceruse regina mea să fac. Şi 
făcând asta, am căzut într-o capcană din care nu am putut 
scăpa. Încă nu pot. 

Capcana amooooorului, m-am gândit, sarcastică. Dar era 
prea serios, prea calm, prea dezamăgit. lar eu îmi apăram pur 
şi simplu inima. 

— Ţi-ai găsit o iubită, am spus. Du-te înapoi la Selah. 

Am privit în jos ca să mă asigur că aveam micuța baretă de la 
cel de-al doilea pantof desfăcută. Când am privit din nou în 
sus, ochii negri ai lui Bill erau fixați asupra mea. 

— Aş da orice ca să ne împreunăm din nou, zise. Am 
înghețat, cu mâinile în mişcarea de a-mi da jos ciorapul de pe 
piciorul stâng. 

Bine, asta mă uimise din mai multe puncte de vedere. Mai 
întâi, biblicul „a se împreuna". În al doilea rând, era uimirea 
mea de a fi considerată un partener atât de memorabil. 

Poate îşi amintea doar virginele. 

— Nu vreau să stau la discuții în seara asta, iar Sam mă 
aşteaptă jos ca să-l ajut să aibă grijă de bar, am spus aspru. 
Pleacă. 

M-am ridicat în picioare şi m-am întors cu spatele la el în 
timp ce îmi puneam pantalonii şi cămaşa, băgând cămaşa în 
ei. Apoi era rândul pantofilor sport negri. După ce m-am uitat 
rapid în oglindă ca să mă asigur dacă mai aveam ruj pe buze, 
m-am întors cu fața către uşă. 

Plecase. 

Am pornit în jos pe scările largi şi de acolo am ieşit pe uşa ce 
clădea spre curtea interioară, în grădină, uşurată să-mi iau 


locul cu care eram mai obişnuită, cel din spatele barului. Încă 
mă mai dureau picioarele. La fel şi locul rănit din inimă ce 
purta eticheta Bill Compton. 

Sam mi-a aruncat o privire zâmbitoare, iar eu m-am grăbit 
spre locul meu. Domnişoara Caroline respinsese dorința 
noastră de a lăsa la vedere un pahar pentru bacşiş, dar clienții 
barului îndesaseră deja câteva bancnote într-un balon de 
sticlă gol, iar eu intenționam să-l las acolo. 

— Arătai foarte bine în rochie, zise Sam amestecând o cola 
cu rom. 

Eu întindeam o bere peste bar şi i-am zâmbit bărbatului în 
vârstă care venise să o ia. Mi-a lăsat un bacşiş uriaş şi am 
privit în jos, tocmai bine ca să observ că, în graba mea, 
lăsasem un nasture neîncheiat la bluză. Scosesem la vedere 
un pic de decolteu în plus. Am fost jenată pe moment, dar nu 
era nasturele acela care te transformă în târfuliță, ci doar un 
nasture care spunea: „Hei, am sâni!" Aşa că l-am lăsat cum 
era. 

— Mulţumesc, am spus, sperând că Sam nu observase 
această evaluare rapidă. Sper că am făcut totul cum trebuia. 

— Bineînţeles, zise Sam, ca şi cum posibilitatea de a nu mă 
descurca în noul meu rol nu-i trecuse niciodată prin minte. 

De asta e cel mai bun şef pe care l-am avut vreodată. 

— Ei, bună seara, zise o voce uşor nazală, iar eu am ridicat 
privirea de la vinul pe care-l turnam ca să văd că Tanya 
Grissom ocupa spațiul şi respira aerul care ar fi fost mai bine 
folosite de altcineva. Partenerul ei, Calvin, nu se vedea 
nicăieri. 

— Bună, Tanya, zise Sam. Ce mai faci? A trecut ceva vreme 
de când nu ne-am văzut. 

— Păi, a trebuit să rezolv nişte treburi în Mississippi, zise 
Tanya. Dar sunt din nou aici în vizită şi mă întrebam dacă nu 
ai nevoie de un ajutor cu jumătate de normă. 

Mi-am ţinut gura închisă şi mâinile ocupate. Tanya se dădu 
mai aproape de Sam când o doamnă în vârstă îmi ceru o apă 
tonică şi o felie de lămâie. I-am oferit-o atât de repede, încât 
m-a privit uimită, şi apoi m-am ocupat de următorul client al 
lui Sam. Puteam auzi din gândurile lui Sam că era încântat să 


o vadă pe Tanya. Bărbaţii pot fi atât de idioţi uneori, nu-i aşa? 
Ca să fiu cinstită, ştiam câteva lucruri despre ea pe care Sam 
nu le ştia. 

Selah Pumphrey era următoarea la rând şi nu am putut 
decât să fiu uimită de norocul pe care-l aveam. Oricum, iubita 
lui Bill doar ceru un rom cu cola. 

— Sigur, am zis, încercând să nu par uşurată, şi am început 
să amestec băuturile. 

— L-am auzit, zise Selah foarte încet. 

— Pe cine ai auzit? am întrebat neatentă din cauza efortului 
meu de a asculta ce vorbeau Sam şi Tanya - atât cu urechile, 
cât şi cu creierul. 

— L-am auzit pe Bill când a vorbit cu tine mai devreme. 

Pentru că eu nu am zis nimic, continuă: 

— M-am strecurat pe scări în urma lui. 

— Atunci ştia că eşti acolo, am spus absentă şi i-am întins 
băutura. 

Ochii ei mă priviră uimiți o secundă - alarmați, furioşi? 
Plecă. Dacă dorinţele ar putea ucide, aş fi zăcut moartă, pe jos. 

Tanya începu să se îndepărteze de Sam, ca şi cum corpul ei 
se gândea să plece, dar mintea ei încă mai stătea de vorbă cu 
şeful meu. În cele din urmă, întreaga ei ființă se întoarse la 
partenerul său. Am privit după ea, bântuită de gânduri negre. 

— Ei, astea sunt veşti bune, zise Sam zâmbind. Tanya e 
disponibilă pentru o perioadă. 

— Oh, da, grozav, am răspuns. 

Erau atâția oameni care-mi plăceau. De ce singurele două 
femei de care nu-mi păsa erau în seara asta la nuntă? Ei bine, 
cel puţin picioarele mele pur şi simplu plângeau de fericire că 
ieşiseră din pantofii prea mici. 

Am zâmbit şi am pregătit băuturi şi am adunat sticle goale şi 
am mers la camioneta lui Sam ca să descarc mai multă marfă. 
Am deschis sticle şi am turnat vin, şi am şters ce se vărsase 
până când m-am simţit ca o maşinărie într-o perpetuă 
mişcare. 

Clienţii care făceau parte din lumea vampirilor veniră la bar 
în grup. Am destupat o sticlă de Royalty Blended, o marcă 
premium de sânge sintetic şi sânge adevărat al familiilor regale 


contemporane. Trebuia să stea la rece, bineînţeles, şi era o 
tratație specială pentru clienţii lui Glen, o tratație de care se 
ocupase personal. (Singura băutură pentru vampiri care 
depăşea Royal Blended la preţ era aproape purul Royalty, care 
conţinea doar o urmă de conservant.) Sam aranja paharele de 
vin. Apoi îmi spuse să-i servesc. Am fost mai mult decât atentă 
să nu vărs nici o picătură. Sam întinse fiecărui client paharul 
său. Vampirii, inclusiv Bill, lăsară bacşişuri grase, zâmbind 
larg în timp ce ridicau paharele în cinstea celor proaspăt 
căsătoriți. 

După o înghițitură din lichidul întunecat din paharele de vin, 
îşi scoaseră colții ca să-şi arate încântarea. Unii dintre 
musafirii umani părură a nu se simți confortabil în fața acestei 
manifestări de apreciere, dar Glen era chiar acolo, zâmbind şi 
încuviințând. Ştia destule despre vampiri încât să nu propună 
strângeri de mână. Am observat că proaspăta doamnă Vick nu 
se amesteca nicidecum cu oaspeţii ne-vii, deşi făcuse un pas 
către grup cu un zâmbet chinuit întipărit pe față. 

Când unul dintre vampiri se întoarse pentru un pahar din 
obişnuitul Sângeadevărat, i-am întins băutura călduță. 

— Mulţumesc, îmi spuse, lăsându-mi din nou bacşiş. 

Când a ținut portofelul deschis, am observat un carnet de 
şofer din Nevada. Ştiu cum arată o mulțime de carnete, pentru 
că le cer actele puştilor care vin la bar; venise de departe 
pentru nunta asta. L-am privit cu adevărat pentru prima dată. 
Când şi-a dat seama că mi-a atras atenţia, şi-a împreunat 
mâinile şi s-a înclinat uşor. Din moment ce citeam un roman 
polițist a cărui acțiune se desfăşura în Thailanda, am ştiut că 
era vorba de un wai, un salut curtenitor folosit de budişti - sau 
poate de thailandezi, în general? Oricum, dorise să se arate 
politicos. După o scurtă ezitare, am lăsat şervetul din mână şi 
i-am imitat mişcarea. Vampirul păru încântat. 

— Îmi spun Jonathan, zise. Americanii nu-mi pot pronunţa 
numele meu adevărat. 

Probabil că era o urmă de aroganță şi dispreț, dar nu-l 
puteam învinovăți. 

— Eu sunt Sookie Stackhouse, am zis. Jonathan era un 
bărbat mărunțel, avea poate un metru şaizeci şi cinci, cu o 


piele arămie şi părul negru mai specific țării sale. Era cu 
adevărat arătos. Avea nasul mic şi îngust, buzele pline. 
Deasupra ochilor căprui, sprâncenele negre erau perfect 
drepte. Pielea îi era atât de fină, încât nu puteam detecta nici 
un por. Avea acea uşoară strălucire caracteristică vampirilor. 

— El este soțul tău? întrebă luându-şi paharul şi dând din 
cap în direcția lui Sam. 

Sam era ocupat să pregătească o pina colada pentru una 
dintre domnişoarele de onoare. 

— Nu, domnule, este şeful meu. 

Chiar atunci, Terry Bellefleur, văr de-al doilea cu Portia şi 
Andy, apăru să mai ceară o bere. Aveam o adevărată 
slăbiciune pentru Terry, dar făcea urât când se îmbăta, şi 
m-am gândit că tocmai era pe cale să se dea în spectacol. Deşi 
veteranul din Vietnam voia să stea să discutăm despre politica 
prezidențială în actualul război, l-am condus către un alt 
membru al familiei, un văr îndepărtat din Baton Rouge, şi 
m-am asigurat că tipul avea să-l supravegheze pe Terry şi să-l 
împiedice să plece la volanul camionetei sale. 

Vampirul Jonathan mă urmări în tot acest timp şi nu eram 
sigură de ce făcea asta. Dar nu am observat nimic agresiv sau 
deplasat în atitudinea şi ținuta sa, iar colții nu erau scoşi. 
Părea deci în regulă să-l las în plata Domnului şi să mă ocup 
de treburile mele. Dacă era vreun subiect despre care 
Jonathan voia să-mi vorbească, aveam să-l aflu mai devreme 
sau mai târziu. Mai târziu era mai bine. 

În timp ce descărcăm o ladă de cola din camioneta lui Sam, 
atenția îmi fu atrasă de un bărbat care stătea singur în umbra 
pe care o tăcea marele stejar din partea vestică a peluzei. Era 
înalt, slab şi îmbrăcat impecabil într-un costum care era în 
mod evident foarte scump. Bărbatul înainta câţiva paşi, i-am 
putut vedea fața şi mi-am dat seama că şi el se uita la mine. 
Prima mea impresie a fost că era o creatură minunată şi 
nicidecum un bărbat. Orice ar fi fost, nu era uman deloc. Deşi 
avea o oarecare vârstă, era nemaipomenit de frumos, iar părul 
său, încă auriu-deschis, era la fel de lung ca al meu. Îl purta 
pieptănat pe spate. Era uşor ridat, ca un măr delicios care 
stătuse prea mult în sertarul frigiderului, dar spatele îi era 


absolut drept şi nu purta ochelari. 

Când a ieşit din umbră, vampirii se întoarseră toți deodată 
să-l privească. După un moment, îşi înclinară uşor capetele. 
Le întoarse salutul. Păstrară distanța, ca şi cum ar fi fost 
deosebit de periculos sau copleşitor. 

Acest episod mi s-a părut foarte ciudat, dar nu am avut timp 
să mă gândesc la el. Toată lumea voia o ultimă băutură gratis. 
Recepţia era pe sfârşite, iar oamenii se îndreptau spre partea 
din față a casei pentru plecarea însurățeilor. Halleigh şi Portia 
dispăruseră sus ca să se schimbe în hainele lor de călătorie. 
Personalul de la EE (E) avusese grijă să adune paharele goale 
şi farfuriuțele pe care se servise tort şi aperitive, astfel încât 
grădina arăta destul de ordonată. 

Acum, că nu mai eram ocupați, Sam îmi dădu de înțeles că 
avea un gând care-l măcina: 

— Sookie, mi se pare mie sau nu-ți place Tanya? 

— Da, am ceva împotriva ei, i-am răspuns. Doar că nu sunt 
sigură că ar trebui să-ți spun despre asta. E clar că îţi place. 

O să credeţi că gustasem din burbon. Sau din serul 
adevărului. 

— Dacă nu vrei să lucrezi cu ea, vreau să aud motivul, zise. 
Eşti prietena mea. Îți respect părerea. 

Era plăcut să aud asta. 

— Tanya e drăguță, am spus. E deşteaptă. Astea erau 
lucrurile bune. 

— Şi? 

— Şi a venit aici ca să spioneze, am spus. Familia Pelt a 
trimis-o ca să afle dacă am ceva de-a face cu dispariția fiicei 
lor, Debbie. Îţi aminteşti când au venit la bar? 

— Da, răspunse Sam. În luminile împrăștiate peste tot în 
grădină, părea în acelaşi timp şi luminat strălucitor, şi în 
umbră. Ai ceva de-a face cu asta? 

— Absolut, am spus. Dar a fost autoapărare. 

— Ştiu că aşa trebuie să fi fost. Mă luă de mână. A mea 
tresări de surpriză. Te cunosc bine, mai adăugă fără să-mi dea 
drumul. 

Încrederea lui Sam mă făcu să simt o căldură şi o strălucire 
în suflet. Lucram pentru Sam deja de o bună bucată de timp, 


iar părerea lui însemna mult pentru mine. Am simțit că 
aproape îmi dau lacrimile şi a trebuit să-mi dreg vocea. 

— Aşadar, nu am fost bucuroasă să o văd pe Tanya, am 
continuat. Nu am avut încredere în ea de la început, iar când 
am aflat de ce a venit în Bon Temps, chiar nu mi-a mai plăcut 
deloc. Nu ştiu dacă e încă plătită de familia Pelt. Şi în plus, în 
seara asta, a venit cu Calvin, şi nu avea nici un motiv să se dea 
la tine. 

Tonul meu era mult mai furios decât intenționasem. 

— Oh... 

Sam părea nehotărât. 

— Dar, dacă vrei să ieşi cu ea, eşti liber, am spus, încercând 
să relaxez atmosfera. Cred că nu poate fi chiar atât de rea. Şi 
bănuiesc că i se părea că face un lucru bun dacă vine să afle 
informaţii despre un teriantrop dispărut. 

Asta suna chiar bine şi ar fi putut să fie şi adevărat. 

— Nu trebuie să-mi placă persoanele cu care te vezi, am 
adăugat ca să fie clar că înțelesesem că nu am nici un drept 
asupra lui. 

— Dar m-aş simți mai bine dacă ţi-ar plăcea, îmi spuse. 

— E valabil şi pentru mine, am fost de acord, spre propria-mi 
surpriză. 


Capitolul 2 


Am început să strângem cât mai în linişte şi fără să 
deranjăm, din moment ce mai erau încă oaspeți întârziați. 

— Că tot veni vorba de întâlniri, ce s-a întâmplat cu Quinn? 
mă întrebă el în timp ce munceam. Eşti cam apatică de când 
te-ai întors din Rhodes. 

— Păi, ţi-am spus că a fost rănit destul de rău în atentat. 

Ramura din EE (E) organiza evenimente speciale pentru 
comunitatea supranaturală: nunți ierarhice între vampiri, 
petreceri pentru vârcolaci ajunşi la vârsta transformării, 
întreceri pentru postul de lider al haitei şi altele asemenea. De 
asta Quinn era în Piramida din Gizeh când Frăția şi-a pus în 
practică nemernicia. 

Oamenii din Frăția Soarelui erau împotriva vampirilor, dar 
nu aveau nici o idee că vampirii reprezentau doar partea 
vizibilă, vârful public al aisbergului în lumea supranaturală. 
Nimeni nu ştia asta; sau doar câţiva oameni ca mine, deşi se 
pare că din ce în ce mai mulți cunoşteau secretul. Eram sigură 
că fanaticii din Frăție i-ar uri pe vârcolaci sau pe teriantropii 
ca Sam la fel de mult pe cât urau vampirii... dacă ar şti că 
aceştia există. Era posibil ca momentul în care urmau să afle 
să fie foarte aproape. 

— Da, dar aş fi crezut... 

— Ştiu, şi eu aş fi crezut că între mine şi Quinn e ceva serios, 
am spus, şi dacă vocea îmi era tristă, era pentru că aşa mă 
simțeam. Am tot crezut că o să am veşti despre el. Dar nu am 
primit niciuna. 

— Încă mai ai maşina surorii lui? 

Frannie Quinn îmi împrumutase maşina ei, ca să pot ajunge 
acasă după dezastru. 

— Nu, a dispărut într-o noapte când Amelia şi cu mine eram 
amândouă la muncă. Am sunat-o şi i-am lăsat un mesaj vocal 


pe mobil ca să îi spun că a fost luată, dar nu m-a sunat înapoi. 

— Sookie, îmi pare rău, zise Sam. 

Ştia că suna oarecum nepotrivit, dar ce ar fi putut să spună. 

— Da, şi mie, am răspuns, încercând să nu par prea 
deprimată. 

Încercam cu greu să mă abţin să nu trec din nou prin 
aceleaşi gânduri întoarse pe toate fețele. Ştiam că oricum 
Quinn nu mă învinovățeşte în nici un fel pentru rănile sale. 
L-am văzut în spitalul din Rhodes înainte să plec şi se afla în 
grija surorii lui, Fran, care nu părea să mă urască atunci. Nu 
mă învinovățeau, nu mă urau - de ce nu primeam atunci nici o 
veste? 

Era ca şi cum l-ar fi înghițit pământul. Mi-am frecat mâinile 
şi am încercat să mă gândesc la altceva. Să fiu ocupată 
constituia cel mai bun remediu când mă cuprindea 
îngrijorarea. Am început să cărăm unele dintre lucruri la 
camionul lui Sam, parcat cam la un cvartal distanță. El a cărat 
majoritatea obiectelor mai grele. Sam nu pare un tip solid, dar 
e cu adevărat puternic, aşa cum sunt toți teriantropii. 

Până la zece şi jumătate eram aproape gata. După uralele ce 
se auzeau din fața casei, ştiam că miresele coborâseră pentru 
plecarea în luna de miere, îşi aruncaseră buchetele şi 
porniseră la drum. Portia şi Glen mergeau la San Francisco, 
iar Halleigh şi Andy aleseseră un hotel din Jamaica. Nu aveam 
cum să nu ştiu. 

Sam îmi spuse că puteam pleca. 

— O să-l iau pe Dawson să mă ajute să descarc la bar, zise. 
Din moment ce Dawson care-i ținea astăzi locul lui Sam la 
Merlotte's Bar era un tip solid, am fost de acord că e un plan 

bun. 

Când am împărțit bacşişul, partea mea reprezenta în jur de 
trei sute de dolari. Se dovedise o seară profitabilă. Am îndesat 
banii în buzunarul de la pantaloni. Am făcut un sul mare, 
pentru că erau în majoritate bancnote de un dolar. Eram 
bucuroasă că mă aflam în Bon Temps şi nu într-un oraş mare, 
altfel mi-aş fi făcut griji că cineva îmi va da în cap până să 
ajung la maşină. 

— Noapte bună, Sam, am spus şi mi-am căutat în buzunar 


cheile de la maşină. 

Nu mă încurcasem să car cu mine o poşetă. În timp ce 
coboram pe aleea curții din spate spre stradă, mi-am aranjat 
părul, conştientă de privirile celor din jur. Reuşisem să o 
împiedic pe doamna în halat roz să mi-l adune în creştet, aşa 
că mi-l lăsase liber şi-l ondulase a la Farrah Fawcett. M-am 
simţit ca o fraieră. 

Pe lângă mine treceau maşini, majoritatea ale invitaţilor care 
plecau. Era şi ceva trafic obişnuit pentru sâmbătă seara. Şirul 
de maşini parcate în curbă se întindea mult spre stradă, aşa 
că întreaga coloană abia se mişca. Parcasem ilegal, pe 
contrasens, chestie care nu era, de obicei, mare lucru în 
orăşelul nostru. 

M-am aplecat să descui portiera, când am auzit un zgomot în 
spatele meu. Cu o singură mişcare am luat cheile în mână, am 
strâns pumnul, m-am răsucit şi am lovit cât de tare am putut. 
Cheile i-au dat pumnului meu ceva tărie, iar bărbatul din 
spatele meu se clătină, ca să aterizeze în fiind la marginea 
peluzei. 

— Nu vreau să-ți fac rău, zise Jonathan. 

Nu e uşor să pari demn şi neamenințător când îți curge 
sânge din colțul gurii şi stai în fund, dar vampirului asiatic îi 
reuşi figura. 

— M-ai luat prin surprindere, am zis, ceea ce era un mod 
delicat de a o spune. 

— Văd asta, zise, şi se ridică foarte uşor în picioare. Scoase o 
batistă şi-şi tampona colțul gurii. 

Nu aveam de gând să-mi cer scuze. Oamenii care se 
strecoară în spatele meu când sunt singură noaptea cam 
merită ce primesc. Dar m-am gândit mai bine. Vampirii se 
mişcă neauziți. 

— Îmi pare rău că am presupus ce e mai rău, am recunoscut, 
ceea ce era un fel de compromis. Ar fi trebuit să văd întâi cine 
eşti. 

— Nu, ar fi fost prea târziu, zise Jonathan. O femeie singură 
trebuie să se apere. 

— Mulţumesc pentru înțelegere, am spus politicoasă. 

Am aruncat o privire în spatele lui, încercând să nu se vadă 


nimic pe chipul meu. Din moment ce aud atâtea lucruri 
uimitoare din creierele oamenilor, sunt obişnuită cu asta. 
L-am privit pe Jonathan. 

— Ai... De ce eşti aici? 

— Am trecut prin Louisiana şi am venit la nuntă ca invitat al 
lui Hamilton Tharp, zise. Stau în Districtul 5, cu permisiunea 
lui Eric Northman. 

Habar nu aveam cine era Hamilton Tharp - probabil vreun 
amic de-al familiei Bellefleur. Dar îl ştiam pe Eric Northman 
foarte bine. (De fapt, la un moment dat, l-am cunoscut din cap 
până-n picioare şi în toate punctele dintre cele două extreme.) 
Eric era şeriful Districtului 5, o zonă întinsă din nordul 
Louisianei. Ceea ce ne unea era deosebit de complex şi 
simțeam al naibii asta în unele zile. 

— De fapt, eu te întrebam de ce te-ai apropiat de mine acum? 
Am aşteptat să-mi răspundă, cu cheile strânse în pumn. Îl 
lovesc în ochi, m-am hotărât. Chiar şi vampirii sunt vulnerabili 

acolo. 

— Am fost curios, zise în cele din urmă Jonathan. Îşi ţinea 
mâinile strânse în faţă. Începea să-mi displacă din ce în ce mai 
mult. 

— De ce? 

— Am auzit ceva pe la Fangtasia despre femeia blondă pe 
care Eric o apreciază atât de mult. Eric are atât de multă 
experiență că pare destul de puţin probabil ca vreo femeie 
umană să-l poată interesa. 

— Şi de unde ai ştiut că aveam să fiu aici, la nuntă, în seara 
asta? 

Pupilele i se dilatară. Nu se aşteptase să continui cu 
întrebările. Crezuse că va fi în stare să mă liniştească, poate 
chiar în acest moment încerca să mă supună cu farmecul său. 
Dar nu mergea cu mine. 

— Tânăra care lucrează pentru Eric, copilul său, Pam, a 
pomenit ceva. 

Mincinosu’ roade osu’, m-am gândit. Nu vorbisem cu Pam de 
vreo două săptămâni, iar ultima noastră conversație nu fusese 
deloc o discuţie ca-ntre fete despre programul meu din timpul 
liber sau de la muncă. Se refăcea ca urmare a rănilor pe care le 


căpătase la Rhodes. Recuperarea sa, şi a lui Eric, şi a reginei a 
fost singurul subiect de conversație. 

— Bineînţeles, am spus. Păi, atunci bună seara. Trebuie să 
plec. 

Am descuiat uşa maşinii şi m-am strecurat cu grijă 
înăuntru, încercând să-mi ţin ochii fixați asupra lui Jonathan, 
ca să fiu pregătită dacă făcea vreo mişcare bruscă. Rămase la 
fel de nemişcat ca şi o statuie, înclinându-şi capul către mine, 
după ce am pornit maşina şi am plecat. La următorul indicator 
de oprire mi-am pus centura. Nu vrusesem s-o fixez în timp ce 
el era atât de aproape. Am încuiat uşile maşinii şi am privit în 
jurul meu. Nu se zărea nici un vampir. M-am gândit: asta a 
fost cu adevărat ciudat; de fapt, ar trebui probabil să-i dau un 
telefon lui Eric şi să-i povestesc incidentul. 

Ştiţi, de fapt, care era cea mai ciudată parte? Bărbatul în 
vârstă, cu părul lung şi blond, stătuse în umbră, în spatele 
vampirului tot timpul. Privirile chiar ni s-au întâlnit o dată. Pe 
fața sa frumoasă nu se putea citi nimic. Dar am ştiut că nu 
voia să i se remarce prezenţa. Nu i-am citit mintea - nu am 
putut - dar cu toate acestea am ştiut asta. 

Şi, cel mai ciudat dintre toate, Jonathan nu a ştiut că este 
acolo. Ţinând cont de acutul simț al mirosului pe care-l au 
vampirii, ignoranţa lui Jonathan era pur şi simplu de 
neînțeles. 

Încă mai rumegam ciudatul incident când am ieşit de pe 
Hummingbird ca să intru pe aleea ce traversa prin pădure şi 
care ducea spre vechea mea locuinţă. Casa fusese construită 
cu mai mult de o sută şaizeci de ani în urmă, dar bineînțeles 
că mai rămăsese foarte puţin din structura inițială. Se 
făcuseră adăugiri, remodelări, iar acoperişul fusese înlocuit de 
vreo câteva ori de-a lungul deceniilor. Ceea ce fusese la 
început o fermă cu două încăperi, era acum mult mai mare, 
dar rămânea, cu toate acestea, un cămin foarte obişnuit. 

În seara asta, casa părea liniştită în strălucirea luminii de 
siguranţă de afară, pe care Amelia Broadway, cu care 
împărțeam locuința, mi-o lăsase aprinsă. Maşina Ameliei era 
parcată în spate, iar eu am parcat paralel cu ea. Am scos cheile 
pentru cazul în care era deja sus, pregătindu-se de culcare sau 


dormind. Lăsase uşa cu plasă nezăvorâtă şi am închis-o eu în 
urma mea. Am descuiat şi apoi am încuiat uşa din spate. 
Eram paranoice în ceea ce priveşte siguranța, Amelia şi cu 
mine, mai ales noaptea. 

Spre surprinderea mea, Amelia stătea la masa din bucătărie, 
aşteptându-mă. După săptămâni de stat împreună, 
stabiliserăm o rutină, şi, în general, Amelia s-ar fi retras sus 
până la ora asta. Avea propriul ei televizor, propriul telefon 
mobil, şi laptopul său, la etaj, şi-şi făcuse un permis la 
bibliotecă, aşa că avea destul de citit. În plus avea şi magia, 
despre care eu nu-i puneam întrebări. Nici odată. Amelia era o 
vrăjitoare. 

— Cum a fost? întrebă, amestecând în ceai de parcă ar fi 
trebuit să creeze un vârtej minuscul. 

— S-au căsătorit. Nimeni nu a făcut ca Jane Eyre: Vampirii 
cu care avea afaceri Glen s-au comportat civilizat, iar 
domnişoara Caroline a fost foarte amabilă. Dar eu a trebuit să 
țin locul unei domnişoare de onoare. 

— Oh, uau! Povesteşte-mi. 

Asta am şi făcut, şi am râs puțin împreună. M-am gândit să-i 
spun Ameliei despre bărbatul cel frumos, dar nu am făcut-o. 
Ce aş fi putut spune? „S-a uitat la mine?" I-am povestit în 
schimb despre Jonathan din Nevada. 

— Ce crezi că voia de fapt? întrebă Amelia. 

— Nu-mi pot imagina, am răspuns ridicând din umeri. 

— Trebuie să afli. Mai ales că nu ai auzit niciodată de tipul al 
cărui oaspete spunea că este. 

— O să-l sun pe Eric —- dacă nu în seara asta, atunci 
mâine-noapte. 

— Păcat că nu ai cumpărat o copie a acelei baze de date la 
care meştereşte Bill. Am văzut o reclamă pe internet pentru ea, 
ieri, pe un site pentru vampiri. 

Asta ar fi putut părea o schimbare bruscă de subiect, dar 
baza de date a lui Bill conţinea imagini şi/sau biografii ale 
tuturor vampirilor pe care fusese capabil să-i localizeze prin 
toată lumea, şi ale câtorva de care abia auzise. CD-ul lui Bill îi 


3 Personajul principal din romanul omonim a fugit de la nunta sa. 


aducea mai mulți bani şefului său, regina, decât mi-aş fi putut 
imagina. Dar trebuia să fii vampir ca să obţii o copie, iar ei 
aveau propriile metode ca să te verifice. 

— Păi, din moment ce Bill cere cinci sute de dolari pe bucată, 
şi este deosebit de periculos să te dai drept vampir..., am zis. 

Amelia dădu din mână: 

— Ar fi meritat, concluziona ea. 

Amelia e mult mai sofisticată decât mine... cel puţin în 
anumite privințe. A crescut în New Orleans şi şi-a trăit acolo o 
mare parte a vieții. Acum locuia cu mine pentru că făcuse o 
greşeală uriaşă. A trebuit să părăsească oraşul New Orleans, 
după ce lipsa ei de experienţă provocase o catastrofa magică. A 
avut noroc că a plecat atunci, pentru că uraganul Katrina a 
lovit la scurt timp după. De când cu uraganul, chiriaşul său 
stătea în apartamentul de la etaj al casei Ameliei. 
Apartamentul ei, aflat la parter, suferise ceva stricăciuni. Nu 
lua bani de la chiriaş pentru că acesta supraveghea lucrările 
de reparații. 

Şi iată şi motivul pentru care Amelia nu intenționa să se 
mute prea curând înapoi în New Orleans. Bob intră în 
bucătărie ca să mă salute, frecându-se cu afecţiune de 
picioarele mele. 

— Bună, iepuraşul meu dulce, am spus luând în braţe pisica 
alb cu negru, cu păr lung. Ce face iubirea mea? Ce mult îl 
iubesc eu! 

— O să vomit, zise Amelia. 

Dar ştiu că şi ea îi vorbea la fel de dezgustător atunci când eu 
nu eram prin preajmă. 

— Vreun progres? am întrebat-o ridicându-mi capul din 
blana lui Bob. 

Făcuse baie în după-amiaza asta — îmi dădeam seama după 
cât era de pufos. 

— Nu, îmi răspunse cu o voce dezamăgită. Am lucrat pe el o 
oră astăzi, şi am reuşit să-i fac o coadă de şopârlă. Am avut 
nevoie de toate resursele ca să-l schimb la loc. 

Bob era un tip adevărat, adică un bărbat. Genul tocilar, cu 
păr închis la culoare şi ochelari, deşi se pare că Amelia 
descoperise că are nişte calități care nu erau vizibile atunci 


când era îmbrăcat în haine de stradă. Amelia nu ar fi trebuit să 
practice magia transformatoare atunci când îl făcuse pe Bob 
pisică; se presupune că făceau sex într-un fel mai periculos. 
Nu am avut niciodată curajul să întreb ce voise ea de fapt să 
obțină. Mi-era clar însă că era vorba despre ceva destul de 
exotic. 

— Treaba e că..., zise brusc Amelia, iar eu am intrat în alertă. 

Motivul real pentru care stătuse trează ca să mă vadă urma 
să fie dezvăluit. Amelia era un transmițător foarte clar, aşa că 
am citit direct din creierul ei. Dar am lăsat-o să continue, 
pentru că oamenilor chiar nu le place dacă le spui că de fapt 
nu trebuie să vorbească cu tine, mai ales atunci când 
subiectul este ceva în legătură cu care s-au pregătit. 

— Tata va fi în Shreveport mâine şi vrea să vină în Bon 
Temps să mă vadă, zise ea, dintr-o suflare. Vor fi el şi cu 
şoferul lui, Marley. Vrea să vină la cină. 

A doua zi era duminică. Merlotte's va fi deschis doar 
după-amiaza, dar oricum nu era rândul meu să muncesc, am 
văzut asta aruncând o privire în calendar. 

— O să plec să mă plimb, am spus. Mă pot duce în vizită la 
JB şi la Tara. Nu-i nici o problemă. 

— Te rog, stai aici, zise, iar pe chip i se citea implorarea. 

Nu a spus de ce. Dar puteam citi motivul destul de uşor. 
Amelia avea o relație foarte încordată cu tatăl ei; de fapt, luase 
numele de fată al mamei ei, Broadway, în parte şi pentru că 
tatăl ei era atât de cunoscut. 

Copley Carmichael avea o puternică influenţă politică şi era 
foarte bogat, deşi nu ştiam cum îi afectase Katrina veniturile. 
Carmichael deținea uriaşe depozite de cherestea şi era 
constructor, iar Katrina putea să-i fi şters afacerea de pe fața 
pământului. Pe de altă parte, toată regiunea avea nevoie de 
cherestea şi reconstrucție. 

— La ce oră vine? am întrebat. 

— La cinci. 

— Şoferul mănâncă la aceeaşi masă cu el? 

Nu avusesem niciodată de-a face cu servitori. Aveam o 
singură masă, aici, în bucătărie. Cu siguranţă, nu aveam să-l 
pun pe tip să stea pe treptele de la intrarea din spate. 


— Oh, Doamne! exclamă. Era clar că nu se gândise la asta. 
Ce vom face cu Marley? 

— Exact asta te întrebam şi eu... Poate că părusem prea 
răbdătoare. 

— Auzi, zise Amelia. Nu-l cunoşti pe tata. Nu ştii cum e. 

Ştiam din creierul Ameliei că sentimentele pe care le încerca 
față de tatăl ei erau cu adevărat amestecate. Era foarte greu să 
alegi între dragoste, frică, anxietate şi să găseşti atitudinea 
reală a Ameliei. Ştiam doar câțiva oameni bogați şi încă şi mai 
puțini care aveau angajaţi şoferi cu normă întreagă. 

Această vizită se anunţa interesantă. 

I-am spus noapte bună Ameliei şi m-am băgat în pat, şi, deşi 
aveam multe la care să mă gândesc, corpul meu era obosit şi 
în curând am adormit. 

Duminică a fost o zi frumoasă. M-am gândit la tinerii 
însurăței, proaspăt lansați în noile lor vieți, şi m-am gândit la 
domnişoara Caroline care se bucura de compania a doi dintre 
verii ei (mai tineri, de vreo şaizeci de ani) pe post de câini de 
pază şi companioni. Când Portia şi Glen aveau să revină 
acasă, verii se vor întoarce în mult mai umila lor casă, probabil 
oarecum uşurați. Halleigh şi Andy se vor muta în propria lor 
căsuţă. 

Mi-am pus întrebări în legătură cu Jonathan şi cu minunatul 
bărbat în vârstă. 

Mi-am amintit să-l sun pe Eric noaptea următoare, când 
avea să fie treaz. 

M-am gândit la cuvintele neaşteptate ale lui Bill. 

Pentru a mia oară am făcut presupuneri în legătură cu 
tăcerea lui Quinn. 

Dar înainte să ajung prea prost dispusă, am fost prinsă în 
uraganul Amelia. 

Există o mulțime de lucruri legate de Amelia de care am 
ajuns să mă bucur şi chiar să le iubesc. Este directă, 
entuziastă şi talentată. Ştie totul despre lumea supranaturală 
şi despre locul meu în ea. Crede că ciudatul meu „talent" este 
minunat. Pot să vorbesc cu ea despre orice. Nu reacționează 
niciodată cu dezgust sau oroare. Pe de altă parte, Amelia este 
impulsivă şi încăpățânată, dar trebuie să iei oamenii aşa cum 


sunt. M-am bucurat cu adevărat să o am pe Amelia la mine în 
casă. 

Privind din punct de vedere practic, este o bucătăreasă 
decentă, are grijă să păstreze separate lucrurile mele şi ale ei, 
şi, Dumnezeu mi-e martor, e ordonată. Ceea ce Amelia face cel 
mai bine este să curețe. Face curățenie când e plictisită, face 
curățenie când e nervoasă, şi face curățenie când se simte 
vinovată. Nu sunt vreo puturoasă în ceea ce priveşte curăţenia 
casei, dar Amelia este o expertă. În ziua în care a ratat la 
mustață un accident auto, mi-a curățat sufrageria, mobila, 
tapițeria, tot. Când chiriaşul a sunat-o să-i spună că 
acoperişul trebuia înlocuit, s-a dus la EZ Rent şi a adus acasă 
o maşină să curețe şi să lustruiască podelele de lemn la etaj şi 
la parter. 

Când m-am trezit la nouă, Amelia era deja apucată de 
frenezia curățeniei, provocată de vizita tatălui ei. Am plecat la 
biserică la unsprezece fără un sfert, Amelia era în patru labe în 
baia de la parter, care trebuie să admit, arată foarte învechită 
cu plăcuțele octogonale de ceramică, albe şi negre, cu cada cu 
picioare ca nişte labe de leu; dar (mulțumită fratelui meu, 
Jason) are o toaletă mult mai modernă. Asta era baia pe care 
Amelia o folosea pentru că nu avea una sus. Aveam una mai 
mică, doar a mea, lângă dormitor, adăugată în anii '50. În casa 
mea puteai vedea mai multe tendințe decorative din ultimele 
decenii, toate într-o singură clădire. 

— Chiar crezi că era atât de murdară? am spus din prag. 

Vorbeam cu spatele Ameliei. 

Şi-a ridicat capul şi şi-a trecut o mână acoperită cu mănuşă 
de plastic peste frunte, pentru a da la o parte părul tuns scurt, 
care o deranja. 

— Nu, nu e rău, dar vreau să fie minunat. 

— Casa mea e doar o casă veche, Amelia. Nu cred că poate 
arăta grozav. 

Nu avea nici un rost să-mi cer scuze pentru vârsta şi felul în 
care arăta casa. Asta era tot ce aveam şi-mi plăcea. 

— Este o casă veche minunată, Sookie, zise mândră Amelia. 
Dar trebuie să fiu ocupată. 

— Bine, am încuviințat. Mă duc la biserică. Voi fi acasă la 


douăsprezece şi jumătate. 

— Poţi să treci pe la magazin după biserică? Lista e pe dulap. 

Am fost de acord, bucuroasă că aveam de făcut ceva care să 
mă țină departe de casă mai multă vreme. 

Dimineaţa părea mai degrabă una de martie (martie din Sud, 
adică) decât una de octombrie. Când am ieşit din maşină în 
fața bisericii metodiste, mi-am ridicat fața către adierea 
uşoară. Se simțea un iz iernatic în aer, aproape că-l puteai 
gusta. Ferestrele modestei biserici erau deschise. Când am 
început să cântăm, vocile noastre contopite pluteau parcă 
peste copaci şi iarbă. Dar am zărit câteva frunze căzând în 
timp ce preotul îşi rostea predica. 

Ca să fiu cinstită, nu ascult întotdeauna predica. Uneori, ora 
petrecută la biserică este doar un moment în care mă gândesc, 
analizez sensul în care merge viața mea. Dar măcar aceste 
gânduri se potriveau în context. lar când urmăreşti frunzele 
care cad din copaci, contextul devine destul de limitat. 

Astăzi chiar ascultam. Reverendul Collins vorbea despre a-i 
da Domnului ce-i al lui, şi Cezarului ce-i al Cezarului. Asta 
părea o predică în stilul celor din cincisprezece apriliet, şi 
m-am trezit întrebându-mă dacă reverendul Collins îşi 
plăteşte taxele la timp. Dar după un timp, mi-am dat seama că 
vorbeşte despre legile pe care le încălcăm tot timpul fără să ne 
simțim vinovați — cum ar fi depăşirea vitezei legale, sau 
strecuratul unei scrisori în pachetul cu cadouri pe care le 
trimitem cuiva, fără să plătim taxele poştale şi pentru ea. 

La ieşirea din biserică i-am zâmbit reverendului Collins. El 
întotdeauna pare puţin tulburat când mă vede. 

I-am salutat pe Maxine Fontenberry şi pe soțul ei, Ed, când 
am ajuns în parcare. Maxine era grasă şi formidabilă, iar Ed 
era atât de timid şi de tăcut încât părea aproape invizibil. Fiul 
lor, Hoyt, era cel mai bun prieten al fratelui meu, Jason. Hoyt 
stătea în spatele mamei lui. Purta un costum drăguţ şi se 
tunsese. Interesante semne. 

— Iubito, dă-mi o îmbrățişare! zise Maxine, iar eu bineînțeles 
că asta am şi făcut. 


4 Data la care se plătesc taxele. 


Maxine fusese prietenă bună cu bunica mea, deşi se apropia 
mai degrabă de vârsta pe care ar fi avut-o tatăl meu. l-am 
zâmbit lui Ed, iar lui Hoyt i-am făcut semn cu mâna. 

— Arăți bine, i-am zis, iar el mi-a zâmbit. 

Nu cred că l-am văzut vreodată pe Hoyt să zâmbească aşa şi 
am aruncat o privire spre Maxine. Zâmbea cu gura până la 
urechi. 

— Hoyt iese cu tipa aia, Holly, care lucrează cu tine, explică 
Maxine. Ea are deja un copil, iar asta e ceva la care trebuie să 
te gândeşti bine într-o relaţie, dar lui i-au plăcut întotdeauna 
copiii. 

— Nu ştiam, am spus. 

Fusesem cu adevărat pe dinafară în ultima vreme. 

— E grozav, Hoyt. Holly e o fată bună. 

Nu eram sigură că, dacă aş fi avut timp să mă gândesc, aş fi 
spus exact asta, aşa că poate mai bine că n-am avut. Erau 
câteva lucruri pozitive de apreciat referitor la Holly (îi era 
devotată fiului său, Cody, loială prietenilor, competentă la 
slujbă). Era divorțată de mai mulți ani, aşa că nu se putea 
spune că Hoyt era doar o consolare. M-am întrebat dacă Holly 
îi spusese lui Hoyt că aparținea religiei Wicca. Nu, sigur n-o 
făcuse, fiindcă Maxine nu ar fi zâmbit atât acum. 

— Ne întâlnim cu ea la prânz, la Sizzler, zise ea, referindu-se 
la restaurantul cu specialități din carne de lângă autostrada 
interstatală. Holly nu se prea omoară cu mersul la biserică, 
dar ne străduim s-o convingem să vină cu noi şi să-l ia şi pe 
Cody. Mai bine ne-am grăbi dacă vrem să ajungem la timp. 

— Bravo ţie, Hoyt, am spus bătându-l pe braţ când trecu pe 
lângă mine. 

Îmi aruncă o privire încântată. 

Toată lumea se mărita sau se îndrăgostea. Mă bucuram 
pentru ei. Fericită, fericită, fericită. Mi-am lipit un zâmbet pe 
față şi m-am dus la Piggly Wiggly5. Am căutat lista Ameliei în 
geantă. Era destul de lungă, dar eram sigură că până acum 
mai apăruseră şi alte lucruri de care avea nevoie. Am sunat-o 
şi deja se mai gândise la încă trei chestii pe care să i le cumpăr, 


5 Lanţ de supermarketuri. 


aşa că am stat ceva în magazin. 

Mi se lungiseră mâinile de la atâtea sacoşe cu care mă 
luptam să urc treptele verandei din spate. Amelia a țâşnit spre 
maşină ca să ia restul pungilor. 

— Unde ai fost? mă întrebă, ca şi cum m-ar fi aşteptat la uşă. 

Mi-am privit ceasul. 

— Am ieşit de la biserică şi am mers la magazin, am spus 
defensivă. Nu-i decât unu. 

Amelia mă depăşi din nou, încărcată. Clătină exasperată din 
cap când trecu pe lângă mine, scoțând un sunet prelung care 
nu putea să sugereze decât îngrijorare totală. 

Restul după-amiezii fu la fel, ca şi cum Amelia s-ar fi pregătit 
pentru întâlnirea vieţii ei. 

Nu sunt un bucătar prost, dar Amelia îmi dădu voie să 
îndeplinesc doar cele mai mărunte sarcini legate de pregătirea 
cinei. Mi-a revenit tăiatul cepei şi al roşiilor. Oh, da, şi mă lăsă 
să spăl vasele folosite la gătit. M-am întrebat întotdeauna dacă 
putea spăla vasele aşa cum făcea zâna din Frumoasa din 
Pădurea Adormită, dar ea doar pufni când am pomenit de 
asta. 

Casa strălucea de curățenie, şi, deşi am încercat să nu bag 
de seamă, am observat că Amelia a spălat chiar şi podeaua din 
dormitorul meu. De regulă, nu ne invadam una alteia spaţiul. 

— Scuze, am intrat în camera ta, zise brusc Amelia, iar eu 
am tresărit — eu, telepata. 

Amelia mă bătuse cu propriile mele arme. 

— Ştii, a fost unul dintre impulsurile acelea nebuneşti care 
mă apucă pe mine. Dădeam cu aspiratorul şi m-am gândit să 
curăț şi podeaua de la tine. Şi până să mă gândesc mai bine şi 
terminasem deja. i-am pus papucii sub pat. 

— Bine, am spus, încercând să păstrez un ton neutru. 

— Ştii ce? Chiar îmi pare rău. 

Am încuviințat şi m-am întors la ştersul vaselor şi la pusul 
lor la loc. Meniul, aşa cum fusese stabilit de Amelia, cuprindea 
salată verde cu roşii şi morcovi raşi, lasagna, pâine cu usturoi, 
şi amestec de legume la abur. Nu ştiam nimic despre legumele 
la abur, dar pregătisem toate ingredientele crude -— dovleceii, 
ardeii graşi, ciupercile şi conopida. După-amiaza târziu am 


fost considerată demnă să amestec salata, şi am pus fața de 
masă şi un mic buchet de flori pe masă, apoi am aranjat 
tacâmurile. Pentru patru persoane. 

M-am oferit să-l iau pe domnul Marley în sufragerie cu mine, 
unde am fi putut mânca în fața televizorului, dar Amelia fu 
atât de oripilată de idee, încât parcă mă oferisem să-l spăl pe 
picioare. 

— Nu, stai cu mine, zise. 

— Trebuie să stai de vorbă cu tatăl tău, am spus. La un 
moment dat, voi ieşi oricum din cameră. 

Trase adânc aer în piept, apoi expiră: 

— Bine, doar sunt adultă... 

— Fricoaso, i-am trântit-o. 

— Nu l-ai cunoscut încă. 

La patru şi un sfert, Amelia o luă la goană pe scări în sus ca 
să se pregătească. Eu stăteam în sufragerie şi citeam o carte 
de la bibliotecă, când am auzit o maşină pe pietrişul de pe alee. 
Am aruncat o privire către ceasul de pe polița şemineului. Era 
patru şi patruzeci şi opt de minute. Am strigat-o pe Amelia şi 
m-am ridicat să privesc pe fereastră. După-amiaza era pe 
sfârşite, dar din moment ce nu trecusem încă la ora de iarnă, 
era suficientă lumină ca să văd Lincolnul parcat în față. Un 
bărbat cu păr negru, tuns scurt, purtând costum, a coborât de 
pe scaunul şoferului. El trebuia să fie Marley. Nu purta şapcă 
de şofer, oarecum spre dezamăgirea mea. Deschise o uşă din 
spate. Cobori şi Copley Carmichael. 

Tatăl Ameliei nu era foarte înalt, iar părul său grizonant şi 
des arăta ca un covor de calitate, des şi moale şi tuns cu 
precizie. Era foarte bronzat, iar sprâncenele îi erau încă negre. 
Nu avea ochelari. Nici buze. De fapt, avea buze, dar erau foarte 
subțiri, astfel încât gura îi părea o capcană. 

Domnul Carmichael privi în jur, ca şi cum ar fi făcut o 
evaluare a proprietății. 

Am auzit-o pe Amelia năvălind pe scări în spatele meu, în 
timp ce-l priveam pe bărbatul din curte încheindu-şi 
evaluarea. Marley, şoferul, se uita direct spre casă. Mă zărise 
la fereastră. 

— Marley e oarecum nou, zise Amelia. Nu lucrează pentru 


tatăl meu decât de vreo doi ani. 

— Tatăl tău a avut întotdeauna şofer? 

— Da, Marley este şi gardă de corp, zise Amelia relaxată, ca şi 
cum toată lumea ar avea gardă de corp. 

Acum mergeau pe aleea cu pietriş, fără ca măcar să se uite la 
gardul viu, ordonat, din ilex. În sus pe scările din lemn. Au 
traversat veranda. Bat la uşă. 

M-am gândit la toate creaturile înspăimântătoare care au 
fost în casa mea: vârcolaci, teriantropi, vampiri, chiar şi un 
demon sau doi. De ce ar fi trebuit oare să mă îngrijoreze acest 
bărbat? M-am îndreptat, mi-am calmat gândurile temătoare şi 
m-am dus la uşă, deşi Amelia aproape că m-a depăşit. În fond, 
era casa mea. 

Am pus mâna pe clanţă şi mi-am pregătit zâmbetul înainte 
să deschid uşa. 

— Vă rog, poftiți, am spus, iar Marley a deschis uşa cu plasă 
pentru domnul Carmichael, care a intrat şi şi-a îmbrățişat 
fata, nu înainte să arunce o altă privire evaluatoare în jur. 

Era un transmițător la fel de clar ca şi fiica lui. 

Se gândea că locul arăta cam ieftin pentru fiica lui... Drăguță 
fata cu care trăia Amelia... Se întreba dacă Amelia făcea sex cu 
ea... Fata nu valora mai mult decât arăta... Nu avea cazier, 
deşi ieşise cu un vampir şi avea un frate cam sălbatic şi de 
nestăpânit. 

Desigur, un bărbat atât de bogat şi puternic cum era Copley 
Carmichael o investigase pe noua colegă de apartament a fiicei 
sale. Un procedeu atât de simplu, care mie nu-mi trecuse prin 
minte, ca multe alte lucruri pe care le fac bogații. 

Am tras adânc aer în piept: 

— Sunt Sookie Stackhouse, am spus politicoasă. 
Dumneavoastră sunteți domnul Carmichael. lar dumnealui 
este...? 

După ce i-am strâns mâna domnului Carmichael, i-am 
întins-o lui Marley. 

Pentru o secundă, am crezut că l-am prins pe tatăl Ameliei pe 
picior greşit, dar şi-a revenit într-un timp record. 

— Acesta este Tyrese Marley, rosti calm domnul Carmichael. 

Şoferul îmi strânse mâna cu blândețe, ca şi cum nu ar fi vrut 


să-mi rupă oasele, apoi a salutat-o cu o mişcare a capului pe 
Amelia: 

— Domnişoară Amelia, zise, iar Amelia păru furioasă, ca şi 
cum urma să-i ceară să renunţe la apelativul domnişoară, dar 
apoi se răzgândi. 

Mă învăluiau tot felul de gânduri. Era suficient ca să mă țină 
ocupată. 

Tyrese Marley era un afro-american cu pielea foarte, foarte 
deschisă la culoare. Nu era nici pe departe negru; pielea sa 
avea mai degrabă culoarea fildeşului vechi. Ochii erau 
căprui-deschis. Deşi părul îi era negru, nu era ondulat şi avea 
un reflex roşcat. Marley era un bărbat care nu trecea 
neobservat. 

— Mă întorc cu maşina în oraş şi fac plinul, îi spuse şefului 
său. Cât staţi dumneavoastră cu domnişoara Amelia. Când 
vreți să mă întorc? 

Domnul Carmichael îşi privi ceasul. 

— Peste vreo două ore. 

— Eşti bine-venit să ni te alături la cină, am spus păstrând 
un ton neutru. 

Voiam ca toţi cei care veneau în casa mea să se simtă 
confortabil. 

— Am câteva comisioane de făcut, zise Tyrese Marley fără 
nici o intonație. Mulţumesc pentru invitație. Ne vedem mai 
târziu. 

Plecă. Gata, ăsta fu sfârşitul încercării mele de susținere a 
democrației. 

Tyrese nu avea de unde să ştie cât de mult aş fi vrut să merg 
şi eu în oraş, mai degrabă decât să stau acasă. M-am adunat şi 
am demarat formalităţile sociale: 

— Pot să vă aduc un pahar cu vin, domnule Carmichael, sau 
altceva? Amelia, tu ce vrei să bei? 

— Spune-mi Cope, zise zâmbind. 

Semăna prea mult cu rânjetul unui rechin, ca să-mi 
încălzească inima. 

— Sigur, orice ai e bun. Tu, dragă? 

— Nişte vin alb, răspunse ea, şi am auzit-o invitându-şi tatăl 
să ia loc, în timp ce mă îndreptam spre bucătărie. 


Am turnat vinul în pahare şi le-am pus pe tava cu aperitivele: 
biscuiţi săraţi, brânză Brie gratinată şi gem de caise amestecat 
cu ardei iuți. Aveam nişte cuțite drăguțe care se asortau cu 
tava, iar Amelia făcuse rost de şervețele deosebite. 

Cope mancă din toate cu poftă şi îi plăcu brânza. Gustă din 
vin, care era o marcă produsă în Arkansas, şi încuviință 
politicos. Mă rog, măcar nu l-a scuipat. Eu beau rareori şi nu 
sunt o cunoscătoare într-ale vinurilor. De fapt, nu sunt o 
cunoscătoare în nimic legat de mâncare şi băutură. Dar m-am 
bucurat de vin şi l-am savurat înghițitură cu înghițitură. 

— Amelia, povesteşte-mi ce faci în timp ce aştepţi să ţi se 
repare casa, zise Cope, iar mie mi se păru o introducere bună. 

Am dat să-i spun pentru început că nu şi-o trăgea cu mine, 
dar am considerat că putea fi puțin cam direct. Am încercat 
din răsputeri să nu-i citesc gândurile, dar jur că stând în 
aceeaşi cameră alături de el şi de fiica lui era ca şi cum aş fi 
ascultat o emisiune televizată. 

— Am încheiat nişte polițe pentru unul dintre agenţii locali 
de asigurări. Şi lucrez cu jumătate de normă la Merlotte's, zise 
Amelia. Servesc băuturi şi câte ceva de mâncare. 

— E interesantă munca la bar? 

Cope reuşi să nu pară sarcastic, trebuie să recunosc asta. 
Dar, bineînțeles, eram sigură că îl verificase şi pe Sam. 

— Nu e rău, răspunse ea cu un zâmbet uşor. Asta era un 
adevărat efort pentru Amelia, aşa că i-am cercetat gândurile, 
ca să văd că se străduia să intre în tiparul conversațional. 

— Primesc bacşişuri bune. Tatăl ei aprobă. 

— Şi dumneata, domnişoară Stackhouse? mă întrebă 
politicos Cope. 

Ştia totul despre mine, cu excepţia nuanţei de lac de unghii 
pe care o port şi eram sigură că, dacă ar fi putut, ar fi adăugat 
şi asta la dosarul meu. 

— Eu lucrez la Merlotte's cu normă întreagă, am spus, ca şi 
cum el nu ar fi ştiut asta. Lucrez acolo de ani buni. 

— Ai rude în zonă? 

— Oh, da, suntem aici de-o veşnicie, am răspuns. Sau, mă 
rog, atât cât se poate vorbi despre veşnicie în America. Dar 
familia noastră nu mai e numeroasă. Am mai rămas doar 


fratele meu şi cu mine. 

— Un frate mai mare? Mai mic? 

— Mai mare, am spus. Căsătorit de curând. 

— Deci poate vor mai apărea nişte mici Stackhouse, zise, 
încercând să spună asta ca şi cum ar fi un lucru bun. 

Am încuviințat, ca şi cum posibilitatea mi-ar fi făcut şi mie 
plăcere. Nu-mi plăcea prea mult soţia fratelui meu şi m-am 
gândit că un copil al lor urma să aibă oricum destule 
probleme. De fapt, unul era pe drum, dacă nu cumva Crystal 
nu pierdea din nou sarcina. Fratele meu era un 
vârcolac-panteră (muşcat, nu născut), iar soţia lui era 
născută, adică vârcolac-panteră, de rasă. Să creşti în 
comunitatea de vârcolaci-panteră din Hotshot nu era uşor, dar 
avea să fie şi mai greu pentru copiii care nu erau de rasă pură. 

— Tată, mai vrei nişte vin? 

Amelia țâşni ca o rachetă din scaunul ei şi se repezi spre 
bucătărie cu paharul pe jumătate gol. Nemaipomenit, 
rămâneam singură cu tatăl Ameliei. 

— Sookie, zise Cope, ai fost foarte drăguță să o laşi pe Amelia 
să stea cu tine în tot acest timp. 

— Amelia plăteşte chirie, am spus. Plăteşte şi jumătate din 
alimente. Îşi plăteşte cele necesare. 

— Oricum, aş vrea să mă laşi să-ți ofer şi eu ceva pentru 
deranj. 

— Ceea ce-mi plăteşte Amelia este suficient. În fond, a făcut 
şi nişte îmbunătăţiri în casă. 

Trăsăturile i se aspriră, ca şi cum era pe cale să descopere 
ceva important. Oare credea că am pus-o pe Amelia să 
construiască o piscină în curtea din spate? 

— Şi-a pus aer condiționat în dormitorul ei de la etaj, am 
continuat. A plătit pentru o linie telefonică pentru internet. 
Cred că a mai cumpărat un covor şi nişte perdele tot pentru 
camera ei. 

— Ea locuieşte sus? 

— Da, am răspuns surprinsă că nu ştia deja. Poate că mai 
existau câteva lucruri pe care rețeaua sa de spioni nu le 
descoperise încă. 

— Da, eu stau jos, aici, ea, acolo sus, împărțim bucătăria şi 


sufrageria, deşi cred că Amelia şi-a luat un televizor şi sus. 
Hei, Amelia! am strigat. 

— Da? veni din bucătărie vocea ei. 

— Mai ai televizorul ăla mic sus? 

— Da, l-am conectat la cablu. 

— OK. 

I-am zâmbit lui Cope, indicându-i că mingea conversațională 
se afla acum în terenul lui. Se gândea la mai multe întrebări şi 
căuta cea mai bună metodă de abordare, astfel încât să obțină 
cât mai multe informații. Un nume ieşi la suprafață din 
vârtejul gândurilor sale, şi am avut nevoie de toate resursele 
ca să păstrez o expresie politicoasă. 

— Primul chiriaş pe care Amelia l-a avut în casa din Chloe 
era verişoara ta, nu-i aşa? întrebă Cope. 

— Hadley. Da, aşa este, am răspuns, păstrându-mi expresia 
calmă în timp ce încuviințam. O cunoşteai? 

— L-am cunoscut pe soțul ei, zise şi zâmbi. 


Capitolul 3 


Şti am ca Amelia se întorsese şi rămăsese în picioare lângă 
fotoliul pe care stătea tatăl ei, şi mai ştiam că îngheţase. Ştiu 
că şi eu mi-am ţinut respirația pentru o clipă. 

— Nu l-am întâlnit niciodată, am continuat. 

Mă simțeam de parcă mersesem prin junglă şi căzusem 
într-un puț adânc. Cu siguranţă, mă bucuram că eram 
singurul telepat din casă. Nu spusesem nimănui, absolut 
nimănui, ce descoperisem în seiful lui Hadley când am 
petrecut ziua aceea la banca din New Orleans. 

— Divorțaseră de o bună bucată de vreme când a murit 
Hadley. 

— Ar trebui să-ți faci timp să te întâlneşti cu el într-o zi. E un 
tip interesant, zise Cope, ca şi cum nu-şi dădea seama cu ce 
mă izbise. 

Bineînţeles că-mi aştepta reacția. Sperase că nu ştiusem 
nimic despre căsătorie, că voi fi luată complet prin 
surprindere. 

— E un tâmplar talentat. Mi-ar plăcea să dau de el şi să-l 
angajez din nou. 

Fotoliul pe care stătea fusese tapițat cu un material crem, 
brodat cu o mulțime de floricele mici albastre, pe tulpini verzi 
arcuite. Arăta încă drăguţ, chiar dacă era uşor decolorat. 
M-am concentrat asupra imprimeului ca să nu-i arăt lui 
Copley Carmichael cât eram de furioasă. 

— El nu reprezintă nimic pentru mine, indiferent cât de 
interesant este, am spus, cu o voce atât de echilibrată încât 
puteai să-ți reglezi nivela după ea. Căsătoria lor era terminată 
de mult. După cum sunt sigură că ştii că Hadley avea un alt 
partener atunci când a murit. 

Fusese ucisă, dar statul nu prea ia în vizor decesele 
vampirilor decât dacă sunt provocate de oameni. Vampirii 


reglează între ei problemele juridice. 

— Cred, totuşi, că ai vrea să vezi copilul, zise Copley. 

Slavă Domnului că citisem asta în mintea lui Copley cu o 
secundă sau două înainte să spună asta cu voce tare. Chiar 
ştiind ceea ce avea să spună, am simțit cum remarca sa, 
aşa-zis întâmplătoare, a fost ca o lovitură în stomac. Dar nu 
voiam să-i ofer satisfacția de a-l lăsa să vadă asta. 

— Verişoara mea, Hadley, era cam nestăpânită. Se folosea de 
droguri şi oameni. Nu era cea mai stabilă persoană din lume. 
Era cu adevărat drăguță şi avea un stil al ei, aşa că a avut 
mereu admiratori. 

Gata, spusesem toate lucrurile bune şi rele despre verişoara 
mea, Hadley. Şi nu rostisem cuvântul „copil". Ce copil? 

— Cum s-a simțit familia ta, când ea a devenit vampir? 
întrebă Cope. 

Transformarea lui Hadley era de notorietate publică. 
Vampirii „transformațţi" trebuiau să se înregistreze când îşi 
începeau noua existență. Trebuiau să spună cine îi crease. Era 
ca un fel de control guvernamental al naşterilor de vampiri. 
Puteai să pui pariu că Biroul Afacerilor Vampirilor avea să 
cadă pe capul unui vampir care făcea prea mulți alți vampiri 
mici. Hadley fusese transformată de însăşi Sophie-Anne 
Leclerq. 

Amelia puse paharul de vin la îndemâna tatălui său şi îşi 
reluă locul pe canapea, lângă mine. 

— Tată, Hadley a trăit în apartamentul de la etaj în casa mea 
timp de doi ani, zise ea. Bineînțeles că ştiu că era vampir. 
Pentru numele lui Dumnezeu, credeam că vrei să-mi 
povesteşti ce mai e nou prin oraş. 

Dumnezeu s-o binecuvânteze pe Amelia. Depuneam eforturi 
mari să nu mă prăbuşesc, şi doar anii în care făcusem mereu 
acest lucru când auzeam telepatic ceva îngrozitor au reuşit să 
mă ţină întreagă. 

— Trebuie să văd cum e mâncarea. Scuzați-mă, am 
murmurat, m-am ridicat şi am părăsit încăperea. 

Vreau să cred că nu am alergat. Am încercat să merg normal. 
Dar odată ajunsă în bucătărie, am tot continuat să merg, să 
ies pe uşa din spate, să traversez veranda, să deschid uşa cu 


plasă şi să ies în curte. 

Speram poate să aud vocea fantomatică a lui Hadley 
spunându-mi ce să fac, dar nu s-a întâmplat aşa ceva. 
Vampirii nu lasă în urmă fantome, cel puţin din câte ştiu eu. 
Cred că unii dintre vampiri nu au suflet. 

Nu ştiu. Asta e treaba lui Dumnezeu. Şi iată cum vorbeam 
aiurea, pentru că nu voiam să mă gândesc la bebeluşul lui 
Hadley, la faptul că nu ştiusem despre existența unui copil. 

Poate era felul de-a se manifesta al lui Copley. Poate dorise 
întotdeauna să demonstreze vastitatea cunoştinţelor sale, ca 
un mod de a-şi etala puterea în fața oamenilor cu care avea 
de-a face. 

Trebuia să mă întorc în casă de dragul Ameliei. M-am 
adunat, mi-am reluat zâmbetul — deşi ştiam că e un zâmbet 
ciudat, nervos — şi m-am dus înapoi. M-am aşezat lângă 
Amelia şi le-am zâmbit frumos amândurora. Se uitau la mine 
aşteptând parcă ceva şi mi-am dat seama că discuția ajunsese 
într-un punct mort. 

— Oh, zise Cope, brusc. Amelia, am uitat să-ți spun. Te-a 
sunat cineva acasă săptămâna trecută, o femeie pe care n-o 
cunosc. 

— Cum o chema? 

— Oh, stai să mă gândesc. Doamna Beech a notat. Ophelia? 
Octavia? Octavia Fant. Asta era. Cam neobişnuit nume. 

Am crezut că Amelia avea să leşine. A căpătat o culoare 
ciudată şi s-a agăţat cu o mână de brațul canapelei. 

— Eşti sigur? întrebă. 

— Da, sunt sigur. l-am dat numărul tău de mobil şi i-am 
spus că stai în Bon Temps. 

— Mulţumesc, tati, articula cu greu Amelia. Pun pariu că 
mâncarea e gata; stai să mă duc să văd. 

— Dar n-a verificat-o Sookie tocmai acum? Avea zâmbetul 
caracteristic al bărbatului care crede că toate femeile sunt cam 
prostuțe. 

— Oh, ba da, dar e spre final, am spus în timp ce Amelia 
ieşea din cameră la fel de rapid ca şi mine. Ar fi îngrozitor să se 
ardă. Amelia s-a străduit din greu. 

— O cunoşti pe această doamnă Fant? întrebă Cope. 


— Nu, nu pot spune că o cunosc. 

— Amelia părea aproape speriată. Nu încearcă nimeni să-mi 
rănească fata, nu-i aşa? 

Părea un tip diferit atunci când spunea asta, unul pe care aş 
fi putut aproape să-l plac. Indiferent de alte lucruri, Cope voia 
ca nimeni să nu-i rănească fata. Adică nimeni, în afara lui. 

— Nu cred. 

Ştiam cine era Octavia Fant pentru că gândurile Ameliei 
tocmai îmi spuseseră, dar ea nu rostise nimic cu voce tare, aşa 
că nu era ceva ce să pot transmite şi altora. 

Uneori lucrurile pe care le aud rostite cu voce tare şi cele pe 
care le aud în mintea mea devin cu adevărat încâlcite şi 
confuze — ceea ce constituie şi unul dintre motivele pentru care 
am reputaţia de a fi cumva la limita nebuniei. 

— Sunteţi constructor, domnule Carmichael? 

— Cope, te rog. Da, printre alte lucruri. 

— Cred că afacerea înfloreşte acum, am spus. 

— Şi dacă firma mea ar fi de două ori mai mare, tot nu am 
putea ține pasul cu treaba pe care o avem de făcut, zise. Dar 
mi se pare îngrozitor să văd oraşul New Orleans atât de 
distrus. 

Destul de ciudat, dar îl credeam. 

Cina se derula destul de liniştită. Dacă tatăl Ameliei se 
simțea stânjenit să mănânce în bucătărie, nu lăsa să se vadă. 
Din moment ce era constructor, observă că partea din casă în 
care se afla bucătăria era nouă şi a trebuit să-i povestesc 
despre incendiu, dar asta se putea întâmpla oricui, nu-i aşa? 
Nu am menționat şi partea cu incendiatorul. 

Lui Cope păru să-i placă mâncarea şi o lăudă pe Amelia, care 
se arătă deosebit de încântată. Mai bău un pahar de vin la 
masă, dar nimic în plus şi mancă la fel de moderat. El şi 
Amelia vorbiră despre prietenii familiei şi despre unele dintre 
rude, iar eu am rămas cu gândurile mele. Credeţi-mă, aveam o 
mulțime! 

După moartea lui Hadley, când am deschis cutia de valori de 
la bancă, am găsit acolo certificatul ei de căsătorie şi hotărârea 
de divorţ. În cutie se mai aflau câteva lucruri ale familiei — 
nişte fotografii, ferparul mamei ei, mai multe bijuterii. Se mai 


găsea acolo şi o şuviță de păr fin, închis la culoare şi fragil, lipit 
cu puţină bandă adezivă ca să nu se împrăştie. Fusese pus 
într-un plic. Când am observat cât de fin era părul, chiar 
m-am întrebat al cui putea fi. Dar n-am găsit vreun certificat 
de naştere sau alte dovezi din care să reiasă că Hadley născuse 
un copil. 

Până acum nu avusesem nici un motiv să-l contactez pe 
fostul soț al lui Hadley. Nici măcar nu ştiam că există până nu 
deschisesem cutia. Nu era menționat în testament. Nu-l 
întâlnisem niciodată. Nu se arătase cât stătusem eu în New 
Orleans. 

De ce nu trecuse copilul în testament? Cu siguranță, orice 
părinte ar fi făcut asta. Şi, deşi ne numise pe mine şi pe 
domnul Cataliades co-executori, nu spusese nici unuia dintre 
noi — mă rog, nu-mi spusese mie — nici că renunțase la 
drepturile asupra copilului. 

— Sookie, îmi dai untul? mă întrebă Amelia, şi-mi puteam da 
seama din tonul ei că nu era prima dată când îmi adresa 
întrebarea. 

— Bineînţeles, am spus. Vă mai pun şi câte un pahar cu vin? 

Refuzară amândoi. 

După cină, m-am oferit să spăl vasele. Amelia acceptă oferta 
mea după o scurtă pauză. Ea şi tatăl ei trebuiau să petreacă 
puțin timp singuri, chiar dacă Ameliei nu-i prea surâdea ideea. 

Am spălat şi am pus la loc vasele destul de calmă. Am 
curățat blatul de lucru şi am strâns fața de masă pe care am 
aruncat-o în maşina de spălat de pe veranda din spate. Am 
mers în camera mea şi am citit puţin, deşi nu am fost prea 
atentă la ceea ce se întâmpla în pagina respectivă. În cele din 
urmă, am pus cartea deoparte şi am scos o cutie din sertarul 
meu cu lenjerie. Această cutie conţinea tot ceea ce 
recuperasem din cutia de valori a lui Hadley. Am verificat 
numele de pe certificatul de căsătorie. Dintr-un impuls, am 
sunat la informații. 

— Am nevoie de numărul de telefon al lui Remy Savoy, am 
cerut. 

— Ce oraş? 

— New Orleans. 


— Numărul a fost deconectat. 

— Încercaţi Metairie. 

— Nu există. 

— Bine, mulțumesc. 

Bineînţeles, o mulțime de oameni se mutaseră după Katrina, 
definitiv, în alte părți. Oamenii care supraviețuiseră 
uraganului nu mai aveau, în multe cazuri, nici un motiv să se 
mai întoarcă. Nu mai aveau unde să stea şi nici vreun serviciu 
la care să meargă, în mult prea multe dintre cazuri. 

M-am întrebat cum să dau de fostul soț al lui Hadley. 

O soluţie deloc inspirată îşi făcu loc în mintea mea. Bill 
Compton era un geniu al computerului. Poate reuşea să dea de 
Remy Savoy, să afle unde era acum, să descopere dacă avea 
copilul cu el. 

Mi-am tot plimbat ideea prin minte, ca pe o gură de vin 
dubios. Ținând cont de discuţia pe care o avusesem cu o seară 
înainte, la nuntă, nu mă vedeam apropiindu-mă de Bill ca să-i 
cer o favoare, deşi ar fi fost cel mai potrivit pentru a rezolva 
asta. 

Un val de dor după Quinn aproape că îmi tăie genunchii. 
Quinn era un tip deştept şi umblat, şi cu siguranţă ar fi avut 
un sfat bun pentru mine. Asta dacă îl mai vedeam vreodată. 

M-am adunat. Am auzit o maşină care trăgea în zona de 
parcare de lângă aleea din fața casei. Tyrese Marley se 
întorsese după Cope. Mi-am îndreptat spatele şi am ieşit din 
cameră, cu nelipsitul zâmbet la care apelam în astfel de 
situații. 

Uşa din față era deschisă, iar Tyrese stătea în cadrul ei, 
aproape umplându-l. Era un bărbat solid. Cope se aplecă să-şi 
sărute fiica pe obraz, iar ea acceptă fără vreo urmă de zâmbet. 
Bob, pisica, intră pe uşă şi se aşeză lângă ea. Pisica se uita în 
sus la tatăl Ameliei cu privirea sa fixă. 

— Ai o pisică, Amelia? Credeam că urăşti pisicile. Bob îşi 
întoarse privirea către Amelia. Nimeni nu se poate uita mai fix 
decât o pisică. 

— Tată! Asta era cu ani în urmă! El e Bob. E grozav. 

Amelia ridică pisica alb cu negru şi o strânse la piept. Bob 
păru încântat şi începu să toarcă. 


— Hmmm. Bine, te mai sun. Te rog, ai grijă. Nu-mi place să 
mă gândesc că eşti la celălalt capăt al statului. 

— E doar la câteva ore de mers cu maşina, zise Amelia, 
părând brusc o adolescentă de şaptesprezece ani. 

— Adevărat, zise, încercând să fie calm şi încântător. Dar 
nu-i prea reuşi. Sookie, mulțumesc pentru invitaţie, spuse 
peste umărul fiicei sale. 

Marley fusese la Merlotte's ca să vadă dacă putea afla mai 
multe informații despre mine, am auzit limpede asta din 
gândurile sale. Adunase câteva frânturi. Vorbise cu Ariene, 
ceea ce nu era bine, şi cu actualul nostru bucătar şi cu 
debarasatorul nostru, ceea ce era bine. Plus diverşi clienți ai 
barului. Avea de dat un raport cam pestriț. 

În momentul în care maşina se îndepărtă, Amelia se prăbuşi 
pe sofa cu uşurare. 

— Slavă Cerului că a plecat, zise. Acum ai priceput ce vreau 
să zic? 

— Da, am spus. Este un mare manipulator, nu-i aşa? 

— Aşa a fost întotdeauna, zise. Încearcă să păstreze o relaţie, 
dar părerile noastre nu prea coincid. 

— Tatăl tău te iubeşte. 

— Aşa este. Dar iubeşte şi puterea şi controlul. Asta era un 
fel delicat de a o spune. 

— Şi nu ştie că ai şi tu propria ta formă de putere. 

— Nu crede deloc în ea, zise Amelia. O să-ți spună că e un 
catolic fervent, dar nu e adevărat. 

— Într-un fel, asta e bine, am zis. Dacă ar fi crezut în puterea 
ta de a face vrăji, ar încerca să te pună să faci tot felul de 
lucruri pentru el. Pun pariu că pe unele dintre ele nu ai vrea să 
le faci. 

Ar fi trebuit să-mi ţin gura, dar Amelia nu se supără. 

— Ai dreptate, răspunse. Nu aş vrea să-l ajut să forțeze 
lucrurile. E capabil să facă asta şi fără ajutorul meu. Dacă 
m-ar lăsa în pace, aş fi foarte mulțumită, întotdeauna încearcă 
să-mi îmbunătățească viața, în condiţiile lui. Eu chiar mă 
descurc şi singură. 

— Cine era persoana care a sunat la tatăl tău în New 
Orleans? 


Deşi ştiam, trebuia să mă prefac. 

— Parcă Fant se numea, nu? Amelia se cutremură: 

— Octavia Fant este mentorul meu. Ea este motivul pentru 
care am plecat din New Orleans. Mi-am imaginat că sabatul 
meu avea să-mi facă ceva îngrozitor atunci când avea să afle 
de Bob. Ea este şefa sabatului. Sau a ceea ce a rămas din el. 
Dacă a mai rămas ceva. 

— Aoleo! 

— Da, nu-i de glumă. Acum va trebui să plătesc. 

— Crezi că va veni aici? 

— Sunt surprinsă că nu e deja aici. 

În ciuda temerilor sale, Amelia fusese teribil de îngrijorată de 
bunăstarea mentorului ei, în urma uraganului. Făcuse 
eforturi uriaşe să dea de această femeie, deşi nu voia ca 
Octavia să fie cea care o găseşte pe ea. 

Amelia se temea să nu fie descoperită, mai ales cu Bob aflat 
încă sub forma lui de pisică. Mi-a mărturisit că bâlbâială ei în 
materie de magie transformațională va fi considerată cu atât 
mai gravă cu cât ea era încă în stadiul de practică, sau ceva de 
genul acesta. Doar cu un pas mai sus de un începător, oricum. 
Amelia nu a discutat despre ierarhia vrăjitoarelor. 

— Nu te-ai gândit să-i ceri tatălui tău să nu spună unde eşti? 

— Să-i cer să facă aşa ceva l-ar fi făcut atât de curios, încât 
mi-ar fi întors toată viața cu susul în jos ca să afle de ce am 
vrut asta. Nu m-am gândit niciodată că Octavia îl va suna, din 
moment ce ştie limpede ce simt pentru el. 

Ceea ce era, ca să fim delicaţi, oarecum contradictoriu. 

— Am uitat să-ți spun ceva, îşi aminti brusc Amelia. Că tot 
vorbeam de telefoane... te-a sunat Eric. 

— Când? 

— Păi, aseară, înainte să ajungi acasă. Aveai atâtea noutăți 
când ai venit, că am uitat să-ţi spun. În plus, ai spus că 
oricum urma să-l suni. Şi eram foarte supărată că vine tatăl 
meu. Îmi pare rău, Sookie. Promit că data viitoare îmi notez. 

Asta nu era prima dată când Amelia uitase să mă anunţe că 
mă căutase cineva la telefon. Nu eram fericită, dar oricum 
faptul era consumat, iar ziua noastră fusese destul de 
stresantă. Am sperat că Eric aflase ceva despre banii pe care 


regina mi-i datora pentru serviciile mele din Rhodes. Nu 
primisem încă înştiințarea de plată şi nu-mi venea să o sâcâi, 
din moment ce fusese atât de grav rănită. 

M-am dus la telefonul din camera mea să sun la Fangtasia, 
care ar fi trebuit să se afle în plină activitate. Clubul era 
deschis în fiecare noapte, în afară de luni. 

— Fangtasia, un bar care muşcă, răspunse Clancy. 

— Oh, grozav. 

Vampirul care-mi plăcea cel mai puțin. Mi-am formulat cu 
mare grijă cererea: 

— Clancy, sunt Sookie. Eric mi-a transmis să-l sun. A urmat 
un moment de tăcere. Eram gata să pun pariu că încerca să-şi 
dea seama cum ar fi putut să-mi blocheze accesul la Eric. În 
cele din urmă, realiză că nu putea. 

— Un moment, zise. 

O pauză scurtă în care am ascultat „Strangers în the Night". 
Apoi, Eric a ridicat receptorul. 

— Alo? spuse. 

— Îmi pare rău că nu te-am sunat mai devreme. Abia acum 
am primit mesajul tău. Mi-ai telefonat în legătură cu banii? 

Câteva clipe de linişte. 

— Nu, în legătură cu altceva. Vrei să ieşi cu mine 
mâine-seară? 

M-am holbat la telefon. Nu am reuşit să leg un gând coerent. 
În cele din urmă, am spus: 

— Eric, îl iubesc pe Quinn. 

— Şi de câtă vreme nu l-ai mai văzut? 

— Din Rhodes. 

— De câtă vreme nu mai ai nici o veste de la el? 

— Din Rhodes. 

Vocea mea era împietrită. Nu aveam chef să vorbesc cu Eric 
despre asta, dar sângele nostru se amestecase suficient de des 
încât să avem o legătură mai profundă decât îmi convenea. De 
fapt, detestam legătura noastră, pe care fusesem constrânşi să 
o acceptăm. Dar când îi auzeam vocea, eram mulțumită. Când 
eram cu el, mă simțeam minunat, fericită. Şi nu puteam face 
nimic în legătură cu asta. 

— Sper că îmi poți acorda o seară, zise. Nu cred că te-a 


rezervat Quinn. 

— Asta a fost o răutate. 

— Quinn este rău, pentru că ţi-a promis că va fi aici, iar apoi 
nu şi-a ținut cuvântul. 

Simțeam ceva întunecat în vocea lui Eric, o nuanţă de furie. 

— Ştii ce-i cu el? am întrebat. Ştii unde e? A urmat o tăcere 
sugestivă. 

— Nu, zise Eric foarte blând. Nu ştiu. Dar e cineva în oraş 
care vrea să te întâlnească. Am promis că voi aranja asta. Aş 
vrea să te duc chiar eu în Shreveport. 

Asta nu era chiar o întâlnire. 

— Vrei să spui că e vorba de tipul acela, Jonathan? A venit la 
nuntă şi s-a prezentat. Trebuie să mărturisesc că nu mă 
inspiră tipul. Nu te supăra, dacă ţi-e prieten. 

— Jonathan? Care Jonathan? 

— Vorbesc de tipul asiatic, poate thailandez? Era aseară la 
nunta familiei Bellefleur. A zis că voia să mă vadă pentru că 
stătea în Shreveport şi auzise o grămadă de lucruri despre 
mine. A zis că vorbise cu tine, ca un vampir cuminte, venit în 
vizită. 

— Nu-l cunosc, zise Eric. Vocea lui era mult mai tăioasă. O 
să întreb aici, la Fangtasia, dacă ştie cineva ceva. Şi o să-i 
amintesc reginei de banii tăi, deşi nu prea e în apele ei. Deci 
faci ce te-am rugat? 

M-am strâmbat la telefon. 

— Cred că da, am replicat. Cu cine mă întâlnesc? Şi unde? 

— Cu cine e încă secret, zise Eric. Cât despre unde, mergem 
să luăm cina la un restaurant drăguţ. Genul care cere o ţinută 
elegant-relaxată. 

— Tu nu mănânci. Ce o să faci? 

— O să te prezint şi o să rămân acolo cât timp ai nevoie de 
mine. 

Un restaurant plin ar fi trebuit să fie în regulă, să reprezinte 
o garanție. 

— Bine, am acceptat, nu foarte elegant. les de la muncă pe la 
şase sau şase şi jumătate. 

— Trec să te iau la şapte. 

— Lasă-mă până la şapte şi jumătate. Trebuie să mă schimb. 


Ştiam că păream morocănoasă şi exact aşa mă şi simțeam. 
Detestam marele secret din jurul acestei întâlniri. 

— O să te simți mai bine când o să mă vezi, zise. La naiba, 
avea perfectă dreptate. 


Capitolul 4 


Mi-am verificat calendarul „Un Cuvânt pe zi" în timp ce 
aşteptam să se încălzească placa pentru păr. Androgin. Pfui! 

Din moment ce nu ştiam la ce restaurant mergem şi nici nu 
ştiam cu cine mă voi întâlni acolo, am ales cea mai 
confortabilă variantă şi m-am îmbrăcat cu o bluză de mătase 
albastru celest, de care Amelia se văita că-i este prea mare, şi 
nişte pantaloni negri, pantofi negri cu toc. Nu prea port 
bijuterii, aşa că un lanț din aur şi nişte cercei mici din aur 
reprezentau partea decorativă. Avusesem o zi grea la serviciu, 
dar eram prea curioasă în legătură cu seara ce avea să urmeze 
pentru a mă simți obosită. 

Eric a fost punctual şi am simțit (surpriză) un val de plăcere 
când l-am văzut. Nu cred că era în întregime din cauza 
legăturii de sânge dintre noi. Sunt convinsă că orice femeie 
heterosexuală ar fi avut aceeaşi senzație la vederea lui Eric. 
Era un bărbat înalt şi probabil că la vremea sa fusese 
considerat uriaş. Era construit pentru a mânui o sabie mare 
cu care să-şi căsăpească adversarii. Părul blond al lui Eric se 
revărsa spre spate precum coama unui leu. Nu era nimic 
androgin la Eric, nici vreo frumuseţe eterică. Era un adevărat 
mascul. 

Eric se aplecă să mă sărute pe obraz. Am simţit căldură şi 
siguranță. Ăsta era efectul pe care-l avea Eric asupra mea, 
acum că ne amestecasem sângele de mai mult de trei ori. 
Amestecul sângelui nu fusese făcut din plăcere, ci din 
necesitate — cel puţin eu aşa crezusem - de fiecare dată, dar 
prețul pe care-l plăteam nu era mic. Eram legați acum, iar 
când se afla pe aproape, mă simțeam absurd de fericită. 
Încercam să mă bucur de senzație, dar, ştiind că nu era ceva 
natural, îmi venea greu să o fac. 

Cum Eric venise cu minunata sa Corvette, eram super 


încântată că purtam pantaloni. Să urci şi să cobori decent 
dintr-o asemenea maşină era o procedură foarte dificilă dacă 
purtai rochie. Am vorbit despre nimicuri în drum spre 
Shreveport, dar Eric era ciudat de tăcut. Am încercat să-l trag 
de limbă în legătură cu Jonathan, vampirul cel misterios de la 
nuntă, dar Eric zise: 

— Vorbim despre asta mai târziu. Nu l-ai mai văzut de 
atunci, nu-i aşa? 

— Aşa-i. Ar trebui să mă aştept să-l văd din nou? Eric clătină 
din cap. Urmă o tăcere tensionată. Din felul în care se agăța de 
volan, îmi puteam da seama că Eric se pregătea să spună ceva 
ce n-ar fi vrut. 

— Mă bucur pentru tine că Andre nu a supraviețuit 
atentatului cu bombă, zise. 

Copilul cel mai drag al reginei, Andre, murise în atentatul cu 
bombă din Rhodes. Dar nu bomba îl omorâse. Quinn şi cu 
mine ştiam ce se întâmplase cu adevărat: Quinn, cu o țţepuşă 
mare din lemn, îi străpunsese inima lui Andre în timp ce 
vampirul zăcea neputincios. Quinn îl omorâse pe Andre 
pentru binele meu, pentru că ştia că Andre are pentru mine 
planuri care mă înspăimântau de moarte. 

— Sunt sigură că regina îi va simți lipsa, am spus cu grijă. 

— Regina este foarte agitată, zise. Iar vindecarea ei va dura 
luni întregi. Ceea ce voiam să spun... 

Vocea i se pierdu. Nu prea era stilul lui Eric. 

— Ce anume? am întrebat. 

— Mi-ai salvat viața, zise. 

M-am întors să-l privesc, dar se uita drept în față, la drum. 

— Mi-ai salvat viața, mie şi lui Pam. M-am foit, simțindu-mă 
nu prea confortabil. 

— Da, bine. 

Inteligent răspuns, ce să zic. Tăcerea se prelungi până când 
am simțit că aveam ceva de spus. 

— Legătura noastră de sânge funcționează. Eric nu răspunse 
imediat. 

— Nu ăsta a fost principalul motiv pentru care ai venit să mă 
trezeşti în ziua când hotelul a sărit în aer, zise. Dar să nu mai 
vorbim despre asta acum. Ai în fața ta o seară importantă. 


Da, şefu, am spus impertinentă, însă doar în sinea mea. 

Ajunsesem într-o zonă a orăşelului Shreveport pe care nu o 
ştiam prea bine. Era categoric departe de artera comercială 
principală, cu care eram oarecum familiarizată. Ne aflam 
într-un cartier unde casele erau mari şi peluzele îngrijite. 
Magazinele erau mici şi scumpe... ceea ce distribuitorii 
numesc „buticuri”. Am oprit lângă un grup de astfel de 
magazine. Erau dispuse în formă de L, iar restaurantul era în 
spatele L-ului. Se numea Les Deux Poissons6. Cred că se aflau 
vreo opt maşini parcate acolo şi fiecare dintre ele reprezenta 
venitul meu pe un an. Am privit în jos către hainele mele, 
simțindu-mă brusc neliniştită. 

— Nu te îngrijora, arăţi minunat, zise calm Eric. 

Se aplecă să-mi desfacă centura de siguranţă (spre 
surprinderea mea), şi, în timp ce revenea la locul său, mă 
sărută din nou, de această dată pe buze. Ochii săi albaştri 
ardeau pe chipul alb. Arăta ca şi cum toată povestea îi stătea 
pe vârful limbii. Dar apoi renunţă să o spună şi ieşi din maşină 
ca să o ocolească şi să-mi deschidă portiera. Poate nu eram eu 
singura pentru care funcţiona legătura de sânge, nu-i aşa? 

Judecând după tensiunea pe care o simțeam în el, mi-am dat 
seama că mi se pregătea un mare eveniment şi am început să 
mă tem. Eric mă luă de mână în timp ce ne îndreptam spre 
restaurant şi-şi trecu absent degetele peste palma mea. Am 
fost surprinsă să descopăr că era o linie directă ce unea palma 
mea cu... cu... o zonă foarte delicată. 

Am intrat în hol, unde se afla o mică fântână şi un paravan 
ce asigura intimitatea clienților. Femeia care stătea la intrare 
era frumoasă şi neagră, cu părul tuns aproape de piele. Purta 
o rochie drapată cu maro şi portocaliu şi cele mai înalte tocuri 
pe care le văzusem vreodată. Stătea probabil doar pe vârfurile 
degetelor de la picioare. M-am uitat mai atent la ea şi i-am 
verificat tiparul mental, şi am descoperit că era umană. Îi oferi 
lui Eric un zâmbet strălucitor şi avu bunul-simț să mă includă 
şi pe mine în acel zâmbet. 

— O petrecere în doi? întrebă. 


6 Cei doi peşti (în lb. fr. în orig.). 


— Ne întâlnim cu cineva, zise Eric. 

— Oh, domnul... 

— Da. 

— Pe aici, vă rog. 

Zâmbetul ei fu înlocuit de o expresie care exprima oarecare 
invidie, se întoarse şi păşi graţioasă în interiorul 
restaurantului. Eric făcu un gest ca să-mi indice să o urmez. 
Interiorul era destul de întunecat, iar pe mesele acoperite cu 
fețe de masă albe ca neaua şi cu şervețele savant împăturite, 
pâlpâiau lumânări. 

Ochii mei stăteau lipiți de spatele femeii, astfel încât atunci 
când ea se opri nu mi-am dat seama că ajunsese la masa unde 
aveam să stăm. Se dădu într-o parte. Aşezat în fața mea, 
stătea bărbatul minunat care fusese la nuntă cu două seri în 
urmă. 

Femeia se răsuci pe tocurile înalte şi atinse spătarul 
scaunului aflat în dreapta bărbatului, ca să-mi indice că ar 
trebui să mă aşez acolo, după care ne anunţă că ospătarul 
nostru va veni imediat. Bărbatul se ridică să-mi țină scaunul. 
Am privit spre Eric. Îmi răspunse printr-o înclinare 
încurajatoare a capului. M-am strecurat în fața scaunului, iar 
bărbatul mi l-a împins uşor înainte într-o sincronizare 
perfectă. 

Eric nu se aşeză. Voiam să-mi explice ce se întâmpla, dar el 
nu spuse nimic. Părea aproape trist. 

Bărbatul cel frumos mă privea pătrunzător. 

— Copilă, zise ca să-mi atragă atenţia. 

Apoi îşi dădu spre spate părul auriu, lung şi fin. Niciunul 
dintre ceilalți clienți nu era aşezat astfel încât să poată vedea 
ceea ce îmi arăta mie. 

Avea urechile ascuțite. Deci era zână. 

Mai cunoşteam două zâne. Dar acestea evitau prin orice 
mijloace vampirii, pentru că mirosul zânelor este la fel de 
atrăgător pentru un vampir cum este mierea pentru urs. Aşa 
cum spusese un vampir dotat cu un simţ olfactiv deosebit, şi 
eu aveam ceva sânge de zână. 

— Bine, am zis, ca să-şi dea seama că observasem urechile. 

— Sookie, el este Niall Brigant, spuse Eric. Pronunță numele 


„Nye-all". O să-ţi povestească mai multe la cină. Eu o să fiu 
afară, dacă ai nevoie de mine. 

Salută zâna cu o înclinare a capului şi apoi dispăru. 

L-am urmărit pe Eric plecând şi am fost cuprinsă de un val 
de teamă. Apoi am simţit o mână deasupra mâinii mele. M-am 
întors şi am întâlnit privirea zânei. 

— Aşa cum a spus şi el, numele meu este Niall. Vocea îi era 
uşoară, asexuată, adâncă. Avea ochii verzi, cel mai profund 
verde pe care vi-l puteţi imagina, în lumina pâlpâitoare a 
lumânărilor, culoarea nu prea mai conta, ceea ce se remarca 
era profunzimea. Mâna sa deasupra mâinii mele era uşoară ca 
o pană, dar foarte caldă. 

— Cine eşti? am întrebat, şi prin asta nu-i ceream să-şi mai 
spună o dată numele. 

— Sunt străbunicul tău, zise Niall Brigant. 

— Oh, rahat, am spus şi mi-am acoperit gura cu mâna. 
Scuze, eu doar... Am clătinat din cap. Străbunic? 

Am repetat încercând să mă obişnuiesc cu ideea. Niall 
Brigant încuviinţă cu o clipire delicată. La un bărbat adevărat 
gestul ar fi părut efeminat, dar nu şi în cazul lui Niall. 

O mulțime de copii din zona mea le spun bunicilor „tataie”. 
Aş fi vrut tare mult să-i văd reacția la aşa ceva. Ideea asta mă 
ajută să-mi câştig stăpânirea de sine. 

— Te rog, explică-mi, am spus foarte politicos. Chelnerul 
apăru să ne ia comanda pentru băuturi şi să ne spună care 
sunt ofertele zilei. Niall comandă o sticlă de vin şi-i spuse că 
vom lua somon. Nu mă întrebă ce vreau. Arogant. 

Tânărul încuviință cu mişcări viguroase ale capului. 

— Grozavă alegere, zise. 

Era vârcolac şi, deşi m-aş fi aşteptat să arate oarecare 
curiozitate în legătură cu Niall (care, în fond, era o creatură 
supranaturală pe care nu o întâlneai prea des), se părea că eu 
îl interesez mai tare. Am pus asta pe seama tinereții lui şi a 
sânilor mei. 

Vedeţi, se întâmpla ceva cu adevărat ciudat legat de 
întâlnirea cu autoproclamata mea rudă: nu m-am îndoit de 
adevărul spuselor sale. Acesta era adevăratul meu străbunic, 
iar această informaţie s-a aşezat la locul potrivit, ca o piesă 


dintr-un puzzle. 

— O să-ți povestesc totul despre asta, zise Niall. Foarte încet, 
transmițându-şi intenţia, se aplecă să mă sărute pe obraz. 
Gura şi ochii i se ridară în timp ce muşchii i se mişcară când 
mă sărută. Reţeaua fină de riduri nu-i răpea cu nimic din 
frumusețe; era ca o mătase veche sau ca o pictură crăpată, dar 
realizată de un mare artist din trecut. 

Asta era o noapte bună să fiu sărutată. 

— Pe când eram încă tânăr, acum cinci sau şase sute de ani, 
obişnuiam să rătăcesc prin lumea oamenilor, începu Niall. Şi, 
din când în când, aşa cum se întâmplă cu orice bărbat, 
vedeam câte o femeie care mi se părea atrăgătoare. 

Am privit puţin înjur, asta ca să nu mă holbez la el fără 
încetare, şi am observat ceva ciudat: nimeni în afara 
chelnerului nostru nu se uita la noi. Vreau să zic nici măcar 
vreo privire întâmplătoare. Şi nici un creier din încăpere nu ne 
remarca prezența. Străbunicul meu se opri în timp ce eu 
făceam asta, şi-şi reluă povestea când eu am terminat 
evaluarea situației. 

— Într-o zi, am văzut o astfel de femeie în pădure, se numea 
Einin. A crezut că sunt un înger. 

Rămase tăcut un moment. 

— Era delicioasă, zise. Era plină de viaţă şi fericită şi simplă. 

Privirea lui Niall era fixată pe fața mea. M-am întrebat dacă 
avea impresia că sunt ca Einin: simplă. 

— Eram destul de tânăr încât să fiu infatuat, destul de tânăr 
încât să fiu în stare să ignor inevitabilul sfârşit al relației 
noastre, când ea îmbătrânea şi eu nu. Dar Einin a rămas 
însărcinată, ceea ce a fost un şoc. Zânele şi oamenii nu 
zămislesc decât rareori. Einin dădu naştere unor gemeni, ceea 
ce se întâmplă destul de frecvent la noi. Einin şi amândoi 
băieții supraviețuiră naşterii, lucru care în acele vremuri nu 
era nici pe departe o certitudine. Fiului cel mare i-a pus 
numele Fintan. Cel de-al doilea se numea Dermot. 

Chelnerul ne aduse vinul, iar eu am fost smulsă din vraja pe 
care vocea lui Niall o coborâse asupra mea. Era ca şi cum aş fi 
stat lângă un foc de tabără, în pădure, ascultând o legendă 
străveche şi apoi, buf! Ne aflam într-un restaurant modern din 


Shreveport, Louisiana, iar în jurul nostru se aflau oameni care 
habar nu aveau despre ce era vorba. Am ridicat automat 
paharul şi am luat o înghițitură. Simțeam că am dreptul. 

— Fintan cel-pe-jumătate-zână era bunicul tău patern, 
Sookie, rosti Niall. 

— Nu, ştiu cine era bunicul meu. 

Vocea îmi tremura puţin, am observat, dar era încă liniştită. 

— Bunicul meu era Mitchell Stackhouse şi s-a căsătorit cu 
Adele Hale. Tatăl meu era Corbett Hale Stackhouse, iar el şi 
mama mea au murit luaţi de o viitură, când eu eram mică. 
Apoi am fost crescută de bunica mea, Adele. 

Deşi îmi amintisem de vampirul din Mississippi care-mi 
spusese că descoperise o urmă de sânge de zână în venele 
mele şi chiar credeam că acesta este străbunicul meu, pur şi 
simplu nu am putut să-mi adaptez imaginea la familia mea, 
cea pe care o aveam în minte. 

— Cum era bunica ta? mă întrebă Niall. 

— M-a crescut, deşi nu era obligată să facă asta, am 
răspuns. Ne-a luat pe Jason şi pe mine la ea acasă şi s-a 
străduit din greu să ne crească aşa cum se cuvine. Ne-a 
învățat totul. Ne iubea. A avut doi copii şi i-a îngropat pe 
amândoi, şi asta probabil că aproape a omorât-o, dar ea 
trebuia să fie puternică pentru noi. 

— Era frumoasă în tinerețe, zise Niall. 

Privirea ochilor săi verzi zăbovi pe fața mea ca şi cum ar fi 
încercat să găsească ceva din frumusețea acesteia în nepoata 
ei. 

— Bănuiesc, am spus nesigură. Nu prea te gândeşti la 
bunica ta în sensul acesta, căutându-i frumusețea fizică, 
vreau să zic, cel puțin nu în mod normal. 

— Am văzut-o după ce Fintan a lăsat-o însărcinată, zise 
Niall. Era minunată. Soțul ei îi spusese că nu-i poate dărui 
copii. Avusese oreion la momentul nepotrivit. Asta e o boală, 
nu-i aşa? 

Am dat din cap în semn de aprobare. 

— S-a întâlnit cu Fintan într-o zi când bătea un covor agăţat 
pe o sârmă în spatele casei unde locuieşti tu acum. El i-a cerut 
un pahar cu apă. S-a îndrăgostit de ea într-o clipă. Ea îşi dorea 


atât de mult copii, iar el i-a promis că-i poate oferi. 

— Ai spus că relaţiile dintre zâne şi oameni nu sunt prea 
fertile. 

— Dar Fintan era doar pe jumătate zână. Şi ştia deja că poate 
lăsa însărcinată o femeie. Niall făcu o uşoară strâmbătură din 
gură. Prima femeie pe care a iubit-o a murit la naştere, dar 
bunica ta şi fiul său au fost mult mai norocoşi, iar apoi, doi ani 
mai târziu, a reuşit să ducă la bun sfârşit şi sarcina din care 
s-a născut fiica lui Fintan. 

— A violat-o, am spus, aproape sperând că aşa a fost. 

Bunica mea fusese cea mai cinstită femeie pe care am 
întâlnit-o vreodată. Nu mi-o puteam imagina înşelând pe 
cineva, mai ales că promisese în fața lui Dumnezeu că-i va fi 
credincioasă bunicului meu. 

— Nu, nu a făcut asta. Ea îşi dorea copii, deşi nu voia să-şi 
înşele soțul. Lui Fintan nu-i păsa de sentimentele celor din jur 
şi o dorea cu disperare, continuă Niall. Dar nu a fost niciodată 
violent. Nu ar fi violat-o. Oricum, fiul meu putea convinge orice 
femeie să facă orice, chiar şi ceva ce era împotriva moralei sale. 
Iar dacă ea era frumoasă, la fel era şi el. 

Am încercat să-mi imaginez femeia care trebuie să fi fost în 
bunica pe care o ştiam. Şi nu am reuşit. 

— Cum era tatăl tău, nepotul meu? întrebă Niall. 

— Era un bărbat frumos, am zis. Era un om muncitor, un 
tată bun. 

Niall zâmbi uşor. 

— Ce simțea mama ta față de el? 

Această întrebare îmi răni amintirile plăcute pe care le aveam 
cu tatăl meu. 

— Ea, ea... Îi era cu adevărat devotată. Poate în detrimentul 
copiilor ei. 

— Era obsedată? 

Tonul lui Niall nu era unul de judecată, ci afirmativ, ca şi 
cum ar fi ştiut deja răspunsul meu. 

— Foarte posesivă, am recunoscut. Deşi aveam doar şapte 
ani când au murit, chiar şi atunci îmi dădusem seama de asta. 
Cred că am considerat că aşa era normal. Ea voia cu adevărat 
să-i ofere lui toată atenţia ei. Uneori, Jason şi cu mine îi 


stăteam în drum. Şi era foarte geloasă, îmi amintesc. 

Am încercat să par amuzată, ca şi cum gelozia mamei mele 
față de tata era o glumă încântătoare. 

— Era partea de zână din el care o atrăgea atât de tare, 
explică Niall. Aşa se întâmplă cu unii oameni. A văzut 
supranaturalul din el şi asta a fermecat-o. Spune-mi, a fost o 
mamă bună? 

— A încercat din greu, am şoptit. 

A încercat. Mama mea ştia teoretic ce înseamnă să fii o 
mamă bună. Ştia cum se comportă o mamă bună cu copiii ei. 
Se străduia să parcurgă toți paşii. Dar toată dragostea ei 
adevărată fusese păstrată pentru tatăl meu, care se simţise 
tulburat de intensitatea pasiunii ei. Acum, ca adult, îmi 
dădeam seama de asta. Pe când eram copil, mă simțisem doar 
confuză şi rănită. 

Vârcolacul cu păr roşu aduse salata şi o puse în fața noastră. 
Voia să ne întrebe dacă mai dorim ceva, dar era prea speriat. 
Simţise atmosfera care domnea la masă. 

— De ce te-ai hotărât acum să te întâlneşti cu mine? l-am 
întrebat. De când ştii de mine? 

Mi-am aşezat şervetul în poală şi am rămas cu furculița în 
mână. Ar trebui să iau o înghițitură. Risipa nu făcea parte din 
educația mea. Educaţie săvârşită de bunica mea. Care făcuse 
sex cu un bărbat care era pe jumătate zână (care rătăcea prin 
curte ca un câine vagabond). Destul sex într-o perioadă lungă 
de timp, astfel încât să rezulte doi copii. 

— Mă crezi sau nu, am ştiut de familia ta în ultimii şaizeci de 
ani. Dar fiul meu, Fintan, mi-a interzis să mă întâlnesc cu 
oricare dintre voi. 

Băgă cu grijă o bucată de roşie în gură, o ținu acolo, se gândi 
la ea, o mestecă. Mânca aşa cum aş face eu dacă aş merge 
într-un restaurant cu specific nicaraguan sau indian. 

— Ce s-a schimbat acum? am întrebat, dar mi-am dat seama 
imediat. Aşadar, fiul tău e mort. 

— Da, zise, şi puse jos furculiţa. Fintan e mort. În fond, era 
pe jumătate om. Şi a trăit şapte sute de ani. 

Trebuia oare să-mi exprim o părere în legătură cu asta? 
Eram atât de apatică, de parcă Niall îmi injectase novocaină în 


centrul emoţional. Ar fi trebuit probabil să întreb cum, cum a 
murit bunicul, dar nu mă puteam hotări să o fac. 

— Aşadar, te-ai decis să vii să-mi spui asta. De ce? Eram 
mândră de cât de calmă reuşisem să par. 

— Sunt bătrân, chiar şi pentru cei de felul meu. Mi-ar plăcea 
să te cunosc. Nu pot să răscumpăr felul în care viața ţi-a fost 
modelată de moştenirea pe care ţi-a oferit-o Fintan. Dar voi 
încerca să-ți fac viața mai uşoară, dacă-mi dai voie. 

— Poţi să mă scapi de telepatie? am întrebat imediat. 

O speranţă nebună, amestecată cu teamă, mă încălzi ca o 
rază de soare. 

— Mă întrebi dacă pot elimina ceva ce face parte din celulele 
ființei tale, zise Niall. Nu, nu pot face asta. 

M-am prăbuşit în scaunul meu. 

— M-am gândit să-ntreb, am zis, luptându-mă cu lacrimile. 
Mi se împlinesc trei dorințe sau asta e valabil doar în cazul 
geniilor? 

Niall se uită la mine fără nici o urmă de umor. 

— N-ai vrea să dai peste un geniu, zise. lar eu nu sunt ceva 
pe seama căruia să te amuzi. Sunt un prinț. 

— Scuze, am spus. Mi-e cam greu să mă obişnuiesc cu toate 
astea... străbunicule. 

Nu mi-i aminteam pe străbunicii mei umani. Bunicii mei — 
da, cred că unul dintre ei nu fusese cu adevărat bunicul meu — 
niciunul dintre ei nu a arătat sau nu s-a comportat în vreun fel 
precum această creatură. Bunicul meu, Stackhouse, a murit 
în urmă cu şaisprezece ani, iar părinții mamei mele au murit 
înainte ca eu să devin adolescentă. Aşa că o cunoscusem pe 
bunica mea, Adele, mai bine decât pe oricare dintre ceilalți, de 
fapt, mai bine decât îmi cunoscusem părinții adevărați. 

— Spune-mi, cum de Eric a devenit intermediar pentru tine? 
În fond, eşti o zână. Vampirii înnebunesc când simt o zână. 

De fapt, majoritatea vampirilor îşi pierd controlul când sunt 
în preajma zânelor. Doar un vampir foarte disciplinat se poate 
abține când în raza mirosului său se află o zână. Naşa mea, 
zâna Claudine, avea oroare să se afle în preajma sugătorilor de 
sânge. 

— Îmi pot suprima esenţa, explică Niall. Mă pot vedea, dar 


nu mă pot mirosi. Este o magie foarte bună. Pot să-i împiedic 
pe oameni şi să mă remarce, aşa cum ai băgat de seamă. 

Felul în care a spus asta mi-a dat de înțeles nu numai că e 
foarte în vârstă şi foarte puternic, dar şi foarte mândru. 

— Tu ai trimis-o pe Claudine la mine? 

— Da, sper că ţi-a fost de folos. Doar oamenii care au şi 
sânge de zână pot avea o astfel de relație cu o zână adevărată. 
Ştiam că ai nevoie de ea. 

— Oh, da, mi-a salvat viața, am recunoscut. E minunată. 
M-a dus chiar şi la shopping. Toate zânele sunt la fel de 
drăguțe precum Claudine, sau la fel de frumoase ca fratele ei? 

Claude, stripper, şi acum antreprenor, era pe cât de frumos 
putea fi un bărbat, şi avea personalitatea unui dovleac 
narcisist. 

— Draga mea, zise Niall, în ochii oamenilor toți suntem 
foarte frumoşi; dar anumite zâne pot fi şi foarte rele, 
într-adevăr. 

Acum venea partea neplăcută. Aveam impresia că 
descoperirea unui străbunic care era zână pursânge se 
presupunea că ar trebui să fie o veste bună din punctul de 
vedere al lui Niall — dar ăsta era doar vârful aisbergului. Acum 
urmau veştile proaste. 

— Ai rămas nedescoperită atâta vreme, explică Niall, în parte 
pentru că asta îşi dorea Fintan. 

— Dar m-a supravegheat? 

Aproape că am simţit cum mi se încălzeşte sufletul auzind 
asta. 

— Fiul meu avea remuşcări pentru faptul că doi copii 
fuseseră condamnați la o existență nemeritată — adică nici 
acceptați, nici respinşi — prin care trecuse şi el în calitate de 
zână... care nu era chiar zână. Mi-e teamă că ceilalți din 
neamul nostru nu au fost chiar drăguți cu el. Privirea 
străbunicului meu era calmă. Am făcut tot ce am putut ca să-l 
apăr, dar nu a fost suficient. Fintan a descoperit că nu era 
suficient de uman ca să treacă drept om, cel puţin nu pentru 
mult timp. 

— Nu arăţi aşa în mod normal? am întrebat foarte curioasă. 

— Nu. 


Şi, pentru o fracțiune de secundă, am văzut o lumină 
aproape orbitoare, cu Niall în mijlocul ei, frumos şi perfect. Nu 
e de mirare că Einin a crezut că e un înger. 

— Claudine mi-a spus că se străduieşte să ajungă sus, am 
zis. Ce înseamnă asta? 

Mă pierdeam pur şi simplu în această conversație. M-am 
simţit ca şi cum aş fi fost pusă la podea de toate aceste 
informații şi luptam să mă repun emoțional pe picioare. Nu 
prea-mi ieşea. 

— Nu ar fi trebuit să-ți spună asta, răspunse Niall. Cântări 
bine argumentele înainte să continue. 

— Teriantropii sunt ființe umane cu o schimbare genetică, 
vampirii sunt ființe umane moarte, transformate în altceva, 
dar zânele au doar forma de bază în comun cu oamenii. Sunt 
multe feluri de zâne — de la cele groteşti, precum goblinii, la 
cele minunate, ca noi. 

Spuse asta fără să se gândească la sine în mod special. 

— Există îngeri? 

— Îngerii sunt deja o altă formă, una care a suportat o 
transformare aproape completă, fizică şi morală. Poate să 
dureze sute de ani să ajungi înger. 

Biata Claudine. 

— Hai să schimbăm subiectul, zise Niall. Vreau să ştiu totul 
despre tine. Fiul meu m-a ținut departe de mătuşa şi de tatăl 
său, şi mai apoi de copiii lor. Moartea sa a survenit prea târziu 
ca să mai apuc să o cunosc pe verişoara ta, Hadley. Dar acum 
te pot vedea şi atinge pe tine. 

Ceea ce, coincidență, Niall tocmai făcea într-un fel care nu 
era chiar uman: mâna sa nu o ținea pe a mea, era aşezată pe 
umărul meu, sau pe spate. Nu acesta era felul în care 
interacționau oamenii, dar nu mă deranja. Nu eram atât de 
speriată pe cât aş fi putut să fiu, deoarece observasem că şi 
Claudine era foarte sensibilă la atingeri. Din moment ce nu 
puteam simți vibrații telepatice de la zâne, un contact atât de 
intens era suportabil. Cu o ființă umană obişnuită, aş fi fost 
bombardată cu gânduri, din moment ce atingerea îmi creştea 
sensibilitatea la contactul telepatic. 

— Fintan mai avea şi alți copii sau nepoți? am întrebat. 


Ar fi fost frumos să mai am şi alte rude. 

— O să vorbim despre asta mai târziu, zise Niall, ceea ce îmi 
atrase atenția imediat. Acum, că ne cunoaştem puțin, 
spune-mi ce pot face pentru tine. 

— De ce ar trebui neapărat să faci ceva pentru mine? am zis. 

Avusesem doar conversaţia despre genii. Nu voiam să o iau 
de la capăt. 

— Pot să-mi dau seama că ai avut o viaţă dificilă. Acum, că 
am voie să te văd, dă-mi voie să te ajut cumva. 

— Mi-ai trimis-o pe Claudine. Îmi e de mare ajutor, am 
repetat. 

Fără ajutorul celui de-al şaselea simţ al meu îmi era greu să 
înţeleg starea mentală şi emoţională a străbunicului meu. Îl 
plângea pe fiul său? Care fusese cu adevărat relația lor? Se 
gândise Fintan că ne va face un bine tuturor ținându-l pe tatăl 
său departe de familia Stackhouse în toți aceşti ani? Era Niall 
periculos, sau avea intenţii rele față de mine? Ar fi putut să-mi 
facă ceva rău de la depărtare fără să se mai deranjeze să ne 
întâlnim şi să plătească pentru o cină scumpă? 

— Nu vrei să-mi dai mai multe explicații, nu-i aşa? Niall 
clătină din cap, părul său măturându-i umerii ca un 
mănunchi de fire de aur şi argint de o incredibilă fineţe. 

Îmi veni o idee. 

— Îl poţi găsi pe prietenul meu? am întrebat plină de 
speranţă. 

— Ai pe cineva? În afara vampirului? 

— Eric nu e partenerul meu, dar, din moment ce am primit 
din sângele lui de câteva ori, iar el dintr-al meu... 

— De asta te-am abordat prin intermediul lui. Vă uneşte o 
legătură. 

— Da. 

— Îl cunosc pe Eric Northman de multă vreme. M-am gândit 
că vei accepta dacă te roagă el. Am greşit? 

Am fost uimită de această solicitare. 

— Nu, domnule, am spus. Nu cred că aş fi venit dacă nu 
mi-ar fi spus că e în regulă. Nu m-ar fi adus dacă nu ar fi avut 
încredere în tine... Cel puţin, nu cred. 

— Vrei să-l omor? Să rupem legătura? 


— Nu! am exclamat, devenind agitată în sensul rău. Nu! 

Câţiva oameni ne aruncară pentru prima dată o privire, 
auzind agitația din vocea mea, şi asta în ciuda magiei „nu te 
uita" a străbunicului meu. 

— Celălalt prieten, zise Niall şi luă o înghițitură de somon. 
Cine este şi când a dispărut? 

— Quinn, vârcolac-tigru, am zis. A dispărut de la explozia 
din Rhodes. A fost rănit, dar l-am văzut după aceea. 

— Am auzit despre Piramidă, zise Niall. Ai fost acolo? 

I-am povestit despre asta, iar proaspăt descoperitul meu 
străbunic ascultă cu o plăcută imparțialitate. Nu se arătă nici 
oripilat, nici încântat, şi nu simți milă pentru mine. Chiar îmi 
plăcea asta. 

În timp ce vorbeam, am avut şansa să-mi adun sentimentele. 

— Ştii ceva? am zis într-o pauză a conversațţiei. Nu-l căuta pe 
Quinn. Ştie unde sunt şi i-am oferit un număr. În mai multe 
sensuri decât ţi-ai putea închipui, m-am gândit supărată. O să 
apară atunci când o să simtă el că e bine, cred. Sau nu. 

— Dar asta mă lasă fără nici un cadou pentru tine, insistă 
străbunicul meu. 

— Oferă-mi un cec în alb, am spus zâmbind, iar apoi a 
trebuit să-i explic expresia. Ceva o să apară. O să... Pot să 
vorbesc despre tine? Cu prietenii mei? am întrebat. Nu, cred că 
nu. 

Nu mă vedeam spunându-i prietenei mele, Tara, că aveam 
un străbunic nou, care era zână. Amelia ar fi fost mai 
înțelegătoare. 

— Vreau ca relația noastră să rămână un secret, zise. Sunt 
atât de bucuros că te cunosc în cele din urmă, şi vreau să te 
cunosc mai bine. Îşi puse mâna pe obrazul meu. Dar am 
inamici puternici şi nu vreau să le treacă prin minte să te 
rănească pentru a-mi face mie rău. 

Am fost de acord. Înţelegeam. Dar era cam demoralizant să ai 
o rudă nou-nouţă şi să-ţi fie interzis să vorbeşti despre ea. 
Mâna lui Niall se desprinse de fața mea, pentru a se îndrepta 
spre mâna mea. 

— Şi cu Jason cum rămâne? am întrebat. O să vorbeşti şi cu 
el? 


— Jason, zise, pe fața sa putându-se citi dezgustul. Cumva 
scânteia esenţială a trecut pe lângă Jason. Ştiu că e făcut din 
acelaşi material ca şi tine, dar în el prezenţa sângelui de zână 
s-a făcut simțită doar în capacitatea lui de a atrage iubite, ceea 
ce, la urma urmei, nu înseamnă cine ştie ce pentru o carte de 
vizită. Nu ar înțelege şi nu ar aprecia legătura noastră. 

Tonul străbunicului fu destul de arogant când spuse asta. 
Am dat să spun ceva în apărarea lui Jason, dar apoi mi-am 
ținut gura. Trebuia să recunosc în adâncul sufletului că Niall 
avea aproape sigur dreptate. Jason ar fi cerut tot felul de 
lucruri şi nu şi-ar fi ținut gura. 

— Cât de des vei fi prin preajmă? am întrebat în loc de ce 
intenționasem inițial, încercând să par cât mai relaxată. 

Eram conştientă de exprimarea mea stângace, dar nu ştiam 
cum altfel să creez un cadru pentru această relație nouă şi 
ciudată. 

— O să încerc să te vizitez, aşa cum ar face orice altă rudă, 
răspunse. 

M-am străduit din greu să-mi imaginez asta. Niall şi cu mine 
mâncând la Hamburger Palace? Împărţind o strană la biserică, 
duminica? Nu prea cred. 

— Simt că sunt o mulțime de lucruri pe care nu mi le 
dezvălui, am zis nepoliticoasă. 

— Atunci vom avea despre ce vorbi data viitoare, spuse, şi 
îmi făcu cu ochiul verde ca marea. 

Mda, asta era neaşteptat. Îmi întinse o carte de vizită, un alt 
lucru pe care nu-l anticipasem. Scria doar Niall Brigant, cu un 
număr de telefon dedesubt. 

— Poţi să mă suni pe numărul ăsta oricând. Îţi va răspunde 
cineva. 

— Mulţumesc, am zis. Cred că-mi ştii numărul de telefon. 

A dat din cap în semn de aprobare. Am crezut că se pregătea 
să plece, dar mai zăbovi. Părea la fel de puțin doritor să plece 
ca şi mine. 

— Aşadar, am început dregându-mi vocea. Ce faci toată 
ziua? 

Nu vă pot spune cât de ciudat şi de plăcut era să fiu alături 
de un membru al familiei. Îl aveam doar pe Jason şi nu-mi era 


chiar un frate apropiat, genul căruia să-i povesteşti totul. 
Puteai conta pe el la nevoie, dar să pierdem vremea împreună? 
Asta nu avea să se întâmple niciodată. 

Străbunicul meu mi-a răspuns la întrebare, dar când am 
încercat să-mi amintesc ce mi-a spus, nu am reuşit prea 
multe. Cred că a făcut o chestie din aia secretă. Mi-a povestit 
că deține ceva acțiuni într-o bancă sau două, o companie care 
face mobilă de grădină şi — iar asta mi s-a părut deosebit de 
ciudat — o companie care creează şi testează medicamente. 
M-am uitat la el cu îndoială. 

— Medicamente pentru oameni? am întrebat ca să fiu sigură 
că am înţeles. 

— Da. În cea mai mare parte, răspunse. Dar câţiva dintre 
chimişti fac lucruri special pentru noi. 

— Pentru zâne? 

Încuviință, iar părul său fin ca mătasea de porumb îi căzu în 
jurul feței urmând mişcarea capului. 

— Există atâta fier acum, zise. Nu ştiu dacă-ți dai seama că 
suntem foarte sensibili la fier? Şi dacă am purta mănuşi tot 
timpul, am fi destul de ciudațţi în lumea de azi. 

Am privit la mâna sa dreaptă, cum stătea peste a mea pe fața 
albă de masă. Mi-am retras degetele şi i-am atins pielea. Se 
simţea ciudat de catifelată. 

— E ca o mănuşă invizibilă, am constatat. 

— Exact, aprobă el. Este unul dintre produsele lor. Dar 
destul despre mine. 

Chiar când devenea mai interesant, m-am gândit. Dar îmi 
puteam da seama că străbunicul meu n-avea nici un motiv 
încă să-mi încredințeze toate secretele sale. 

Niall m-a întrebat despre slujba pe care o aveam, despre 
şeful meu, şi despre rutina mea zilnică, aşa cum ar face un 
străbunic real. Deşi era clar că nu-i surâdea ideea unei 
strănepoate care munceşte, partea cu barul nu păru să-l 
deranjeze. Aşa cum am spus, Niall nu era uşor de citit. 
Gândurile sale îi aparțineau doar lui; dar am observat că, din 
când în când, se oprea din vorbit. 

În cele din urmă, cina s-a terminat şi mi-am aruncat o privire 
către ceas, uimită de câte ore trecuseră. Trebuia să plec. 


Munceam a doua zi. Mi-am cerut scuze că trebuie să-l 
părăsesc, mulțumindu-i străbunicului meu (încă mă ia cu 
tremurat când mă gândesc la el în calitatea asta) pentru masă 
şi, ezitând, m-am aplecat să-l sărut pe obraz în timp ce mă 
săruta şi el. Păru să-şi țină respirația cât l-am sărutat eu şi 
i-am simţit pielea catifelată şi lucioasă, ca o prună mătăsoasă, 
sub buzele mele. Deşi putea arăta ca un om, nu simțeai tot 
asta când îl atingeai. 

S-a ridicat când am plecat, dar a rămas la masă, să se ocupe 
de notă, am presupus. Am ieşit fără să rețin nimic din ceea ce 
ochii mei au văzut pe drum. Eric mă aştepta în parcare. Băuse 
nişte Sângeadevărat în timp ce mă aştepta, şi citea în maşină, 
care era parcată sub un felinar. 

Mă simțeam extenuată. 

Nu am realizat cât de stresantă fusese cina mea cu Niall până 
când nu am ieşit de sub influența lui. Deşi stătusem aşezată 
pe un scaun confortabil întreaga cină, eram obosită ca şi cum 
am fi stat de vorbă în timp ce alergam. 

Niall fusese capabil să-şi mascheze mirosul de zână față de 
Eric în restaurant, dar am văzut din tremurul nărilor lui Eric 
că mirosul îmbătător se lipise de mine. Ochii lui Eric se 
închiseră de plăcere şi chiar se linse ostentativ pe buze. M-am 
simţit ca un cotlet la limita razei de acțiune a unui câine 
flămând. 

— Termină! m-am răstit la el. Nu aveam nici un chef. 

Cu un efort uriaş, Eric încercă să se stăpânească. 

— Când miroşi aşa, zise, aş vrea să ţi-o trag şi să te mugşc şi 
să mă frec de tine. 

Asta era destul de sugestiv exprimat şi n-o să neg că n-am 
avut o secundă (împărțită între plăcere şi teamă) în care mi-am 
imaginat o astfel de activitate. Dar aveam lucruri mai 
importante la care să mă gândesc. 

— Abţine-te, i-am replicat. Ce ştii despre zâne? În afară de ce 
gust au? 

Eric se uită la mine cu o privire ceva mai limpede. 

— Sunt minunate, bărbaţi sau femei. Incredibil de dure şi 
feroce. Nu sunt nemuritoare, dar trăiesc foarte mult, dacă nu 
pățesc ceva. Poţi să le omori cu ajutorul fierului, de exemplu. 


Mai sunt şi alte feluri în care poţi să le termini, dar e dificil. Le 
place să stea mai mult între ele. Le plac zonele cu climă 
temperată. Nu ştiu ce mănâncă sau beau când sunt între ele. 
Gustă din alimentele altor culturi; am văzut chiar şi o zână 
gustând sânge. Au despre ele însele o părere mult mai bună 
decât ar trebui. Când îşi dau cuvântul, şi-l ţin întotdeauna. 

Se gândi o clipă, după care continuă: 

— Au puteri magice deosebite. Nu toate fac acelaşi lucru. Şi 
sunt magice. Magia este esenţa lor. Nu au divinități în afara 
rasei lor, deoarece deseori au fost confundate cu unele. De 
fapt, unele dintre ele au luat atributele unei divinități. 

M-am uitat mirată la el. 

— Ce vrei să spui? 

— Păi, nu că ar fi sfinte, zise Eric. Vreau să spun că zânele 
care locuiesc în păduri se identifică cu acestea atât de tare, 
încât să le faci rău unora înseamnă să le faci rău şi celorlalte. 
Aşa că numărul lor a scăzut foarte mult. Evident, vampirii nu 
se vor amesteca în politica zânelor şi în supraviețuirea lor... 
pur şi simplu pentru că ne sunt irezistibile. 

Nu m-am gândit niciodată să o întreb pe Claudine despre 
toate astea. În primul rând, pentru că nu-i plăcea să vorbească 
despre ce înseamnă să fii zână, şi când apărea din senin, asta 
se întâmpla de obicei când aveam necazuri şi atunci era foarte 
preocupată de situația mea. În al doilea rând, îmi imaginam că 
mai există doar o mână de zâne în lume, dar Eric îmi spunea 
că odinioară erau la fel de multe zâne cât erau şi vampiri, deşi 
rasa zânelor se afla în declin. 

Prin contrast, numărul vampirilor — cel puțin în America — 
era categoric în creştere. Existau trei proiecte de lege care-şi 
croiau drum prin Congres şi care aveau ca subiect imigrarea 
vampirilor. America avea reputaţia (alături de Canada, 
Japonia, Norvegia, Suedia, Anglia şi Germania) unei țări care 
tratase Marea Revelaţie cu un calm relativ. 

În seara Marii Revelaţii, care fusese pregătită cu deosebită 
grijă, vampirii din lumea întreagă apăruseră la televiziune, 
radio, în persoană, în funcție de cel mai bun mijloc de 
comunicare dintr-o anumită zonă, pentru a anunța populației 
umane: „Salut! Noi chiar existăm. Dar nu reprezentăm un 


pericol pentru voi! Noul sânge sintetic descoperit de japonezi 
ne satisface pe deplin necesitățile nutriționale." 

Cei şase ani au constituit o lungă perioadă de studiu. 

În seara asta, am îmbogăţit cu multe date depozitul meu de 
informaţii despre supranatural. 

— Deci vampirii deţin supremația, am concluzionat. 

— Nu suntem în război, zise Eric. Nu ne-am mai războit de 
secole. 

— Aşadar, în trecut, vampirii şi zânele s-au luptat unu cu 
alții? Adică, lupte pe bune? 

— Da, zise Eric. Şi dacă ar începe din nou, primul pe care 
l-aş elimina ar fi Niall. 

— De ce? 

— Este foarte puternic în lumea zânelor. Are puteri magice 
deosebite. Dacă e sincer în dorința lui de a te lua sub aripa sa 
protectoare, eşti în acelaşi timp şi foarte norocoasă şi foarte 
ghinionistă. 

Eric porni maşina şi ieşi din parcare. Nu îl văzusem pe Niall 
ieşind din restaurant. Poate că se evaporase din sala de mese. 
Sper că a achitat nota mai întâi. 

— Cred că va trebui să te rog să-mi explici asta, am zis. 

Dar aveam impresia că nu voiam cu adevărat să aflu 
răspunsul. 

— Odinioară erau mii de zâne în Statele Unite, începu Eric. 
Acum sunt doar câteva sute. Dar cele care au rămas sunt 
supraviețuitori foarte determinaţi. Şi nu toți aceştia sunt 
prieteni ai prințului. 

— Oh, bun. Mai aveam nevoie de un grup de ființe 
supranaturale care să nu mă placă, am bombănit. 

Am condus prin noapte în linişte, pe drumul ce ducea către 
autostrada interstatală şi apoi spre est, către Bon Temps. Eric 
păru foarte îngândurat. Şi eu aveam destule la care să mă 
gândesc; mai multe decât aflasem la cină, asta era sigur. 

Am descoperit că, în ansamblu, mă simțeam precaută, dar 
fericită. Era grozav să ai un fel de străbunic... Întârziat. Niall 
părea sincer nerăbdător să stabilească o relație cu mine. Mai 
aveam o mulțime de întrebări de pus, dar puteau aştepta până 
ne cunoşteam mai bine unul pe celălalt. 


Maşina lui Eric putea merge al naibii de repede, iar vampirul 
nu respecta limita legală de viteză pe autostrada interstatală. 
Nu am fost extrem de surprinsă când am văzut luminile 
intermitente din spatele nostru. 

Eram surprinsă doar că o maşină de poliție putea prinde din 
urmă bolidul lui Eric. 

— Hopa, am spus, iar Eric înjură într-o limbă care probabil 
nu mai fusese rostită cu voce tare de secole. 

Dar în ziua de azi, chiar şi şeriful Districtului 5 trebuia să 
asculte de legile umane sau cel puțin trebuia să se prefacă. 
Eric opri la marginea drumului. 

— Cu o plăcuţă de înmatriculare pe care scrie BLDSKRY la ce 
te aştepţi? am întrebat, amuzându-mă fără jenă. 

Am văzut forma întunecată a polițistului ieşind din maşina 
oprită în spatele nostru, ținând ceva în mână - clipboard, 
lanternă? 

Am privit mai cu atenție. Mi-am întins antenele. O masă de 
agresiune şi frică rezona în urechea mea interioară. 

— Vârcolac! Ceva nu e în regulă, am spus, iar mâna cea mare 
a lui Eric mă împinse jos, la podea, unde aş fi fost mai 
adăpostită dacă m-aş fi aflat într-o altfel de maşină şi nu un 
Corvette. 

Atunci polițistul se apropie de geamul maşinii şi încercă să 
mă împuşte. 


7 Prescurtare pentru Blood Sucker - sugător de sânge. 

ERIC se întoarse astfel încât să acopere fereastra şi să nu-l 
lase pe trăgător să țintească în interiorul maşinii şi se trezi 
nimerit în gât. Pentru un moment oribil, Eric căzu pe spate în 
scaun, fără nici o expresie pe chip şi cu sânge întunecat 
curgându-i şiroaie pe pielea albă. Am tipat, ca şi cum ţipătul 
m-ar fi putut proteja, iar arma se îndreptă spre mine în timp ce 
atacatorul se aplecă în maşină ca să poată ţinti fără să fie 
incomodat de trupul lui Eric. 

Dar a fost un prost că s-a gândit să acționeze aşa. Mâna lui 
Eric se încleşta pe brațul bărbatului, iar vampirul începu să 
strângă. „Poliţistul" se porni să strige şi el, încercând inutil să 
se lupte cu Eric cu mâna goală. Arma căzu pe mine. Am avut 
noroc că nu s-a descărcat în cădere. Nu ştiu prea multe despre 
pistoale, dar ăsta era mare şi arăta periculos; m-am îndreptat 
şi l-am ţintit pe cel care încercase să mă împuște. 

Îngheţă pe loc, pe jumătate înăuntru şi jumătate în afara 
maşinii. Eric îi rupsese deja mâna. Prostul ar fi trebuit să se 
teamă mai mult de vampirul care-l ţinea, decât de chelnerița 
care abia ştia să tragă cu arma, dar pistolul avea totuşi parte 
de toată atenţia lui. 

Eram sigură că aş fi aflat dacă patrulele rutiere ar fi decis să 
împuşte vitezomanii în loc să le dea amenzi. 

— Cine eşti? am întrebat şi cred că nimeni nu mă putea 
învinui dacă vocea mea nu era foarte calmă. Cine te-a trimis? 

— Ei mi-au spus, icni vârcolacul. 

Acum, că aveam timp să observ amănuntele, mi-am putut da 
seama că nu purta o uniformă completă a poliţiei rutiere. 
Haina avea culoarea potrivită, iar pălăria era cea corectă, dar 
pantalonii nu erau de la costumul de uniformă. 

— Care ei? am întrebat. 

Dinţii lui Eric se înfipseră în umărul vârcolacului, în ciuda 


rănii, Eric îl trăgea în maşină pe falsul polițist, centimetru cu 
centimetru. Mi se părea cinstit ca Eric să primească nişte 
sânge din moment ce pierduse atât de mult din al său. 
Asasinul începu să plângă. 

— Nu-l lăsa să mă transforme în vampir, îmi ceru cu 
disperare. 

— Ai fi al naibii de norocos, am spus, nu pentru că aş fi 
crezut cu adevărat că era al naibii de bine să fii vampir, ci 
pentru că eram sigură că Eric avea ceva mult mai rău în minte. 

Am ieşit din maşină pentru că nu avea nici un rost să încerc 
să-l conving pe Eric să-i dea drumul vârcolacului. Oricum nu 
m-ar fi ascultat, cu pofta de sânge pe care o avea. Legătura 
mea cu Eric era factorul crucial în această decizie. Eram 
fericită că se bucura bând sângele de care avea nevoie. Eram 
furioasă că cineva încercase să-l rănească. Din moment ce 
amândouă aceste sentimente nu s-ar fi regăsit în mod normal 
în paleta mea emoţională, ştiam cărei cauze se datorau. 

În plus, interiorul maşinii devenise neplăcut de aglomerat cu 
mine, Eric şi mare parte din atacator. 

În mod miraculos, nu a trecut nici o maşină cât timp m-am 
deplasat eu de-a lungul drumului către maşina atacatorului 
nostru, care (deja nu mai reprezenta o surpriză) s-a dovedit a fi 
o simplă maşină albă, cu sirene ataşate ilegal. Am stins 
farurile şi, apăsând şi deconectând fiecare fir şi buton pe care 
le-am putut găsi, am reuşit să opresc şi semnalele luminoase. 
Eric stinsese farurile maşinii sale cu câteva clipe înainte de 
întâlnire. Am privit rapid în interiorul maşinii albe, dar nu am 
văzut nici un plic alb pe care să scrie „Revelaţii despre cine 
m-a angajat, în caz că voi fi prins". Aveam nevoie de un indiciu. 
Ar fi trebuit cel puţin să existe un număr de telefon pe un petic 
de hârtie, un număr de telefon pe al cărui proprietar să-l pot 
găsi într-un anuar. Dacă aş fi ştiut cum să fac acest lucru... la 
naiba! Am pornit înapoi spre maşina lui Eric, observând la 
lumina farurilor unei camionete că pe geamul şoferului nu mai 
ieşea nici o pereche de picioare, ceea ce făcea ca maşina să 
arate mult mai puţin suspectă. Dar trebuia să plecăm de aici. 

M-am uitat în Corvette şi era goală. Singura dovadă a ceea ce 
se întâmplase era o pată de sânge pe scaunul lui Eric şi am 


scos un şervețel din geantă, am scuipat pe el şi am frecat pata 
de sânge uscat. O soluţie nu prea elegantă, dar practică. 

Brusc, Eric apăru lângă mine şi a trebuit să-mi înăbuş un 
strigăt. Era încă excitat de atacul neaşteptat şi mă împinse pe 
lateralul maşinii, ţinându-mi capul în poziția corectă pentru 
un sărut. Am simţit un val de plăcere şi am fost foarte aproape 
să spun: „La naiba, ia-mă acum, vikingule uriaş." Nu era 
numai legătura de sânge care mă îndemna să accept oferta sa 
tacită, ci şi amintirea faptului că Eric era minunat în pat. Dar 
m-am gândit la Quinn şi m-am dezlipit de gura lui Eric cu un 
mare efort. 

Pentru o clipă, nu am crezut că avea să-mi dea drumul, dar o 
făcu. 

— Lasă-mă să văd, am zis cu voce tremurată, şi i-am dat la o 
parte gulerul cămăşii ca să mă uit la rana făcută de glont. 

Eric aproape se vindecase, dar, bineînțeles, cămaşa îi era 
pătată de sânge. 

— Ce-a fost asta? mă întrebă. Era vreun duşman de-al tău? 

— Habar nu am. 

— A tras în tine, zise Eric, ca şi cum eu aş fi fost un pic mai 
înceată la minte. Pe tine te voia prima. 

— Dar dacă acționa aşa doar ca să-ți producă ţie un rău? 
Dacă voia să dea vina pe tine pentru moartea mea? 

Eram atât de sătulă să fiu obiectul unor comploturi, încât 
aveam bănuiala că voiam să-l conving pe Eric că el e de fapt 
ținta. O altă idee îmi trecu prin minte şi m-am agăţat de ea. 

— Dar cum ne-au găsit? 

— Cineva care ştia că ne întoarcem la Bon Temps în seara 
asta, zise Eric. Cineva care ştia în ce maşină sunt. 

— Nu ar putea fi Niall, am zis, şi apoi m-am gândit de două 
ori la sclipirea de loialitate față de nou-nouţul autoproclamat 
străbunic. 

În fond, ar fi putut să mintă tot timpul cât am stat la masă. 
De unde să ştiu eu? Nu puteam intra în mintea sa. Ignoranța 
era un sentiment ciudat. 

Dar nu credeam că Niall mințise. 

— Nici eu nu cred că a fost zâna, zise Eric. Dar mai bine 
vorbim despre asta pe drum. Asta nu e un loc bun în care să 


mai pierdem vremea. 

Avea dreptate cu asta. Nu ştiam unde pusese cadavrul şi 
mi-am dat seama că nici nu-mi păsa. În urmă cu un an, m-ar 
fi dat peste cap să las în urmă un cadavru în timp ce noi 
goneam pe autostradă. Acum, eram doar fericită că el era cel 
ce zăcea în pădure şi nu eu. 

Eram un creştin îngrozitor, dar un supraviețuitor decent. 

În timp ce mergeam prin întuneric, am cântărit prăpastia ce 
se căsca în fața mea, aşteptând să fac un pas în plus. M-am 
simțit trasă în toate direcţiile. Mi se părea tot mai greu să 
execut doar ceea ce era corect, când ceea ce părea mai rapid 
era cu mult mai acceptabil. Haide, îmi transmise necruţător 
creierul meu, chiar nu înțelesesem că frumosul Quinn mă 
părăsise? Nu ar fi luat legătura cu mine dacă ar fi considerat 
că formăm un cuplu? Nu avusesem întotdeauna o slăbiciune 
pentru Eric, care făcea dragoste ca un tren care năvăleşte 
într-un tunel? Nu aveam toate dovezile că Eric mă putea apăra 
mai bine decât oricine altcineva? 

Cu greu mi-am putut aduna suficientă energie ca să mă 
declar şocată de aceste gânduri. 

Dacă te afli în situația de a te gândi pe cine să alegi drept 
iubit doar pentru capacitatea acestuia de a te apăra, eşti 
destul de aproape să selectezi un partener pentru că ţi se pare 
că are trăsături demne de a fi transmise generațiilor 
următoare. Şi dacă ar fi existat vreo posibilitate să am un copil 
cu Eric (deşi gândul mă făcu să mă cutremur), el ar fi fost în 
capul listei, o listă pe care nici nu ştiam că o fac. M-am 
imaginat ca pe o femelă păun uitându-se după masculul păun 
cu cea mai frumoasă coadă, sau ca pe o lupoaică aşteptând ca 
liderul haitei (cel mai puternic, cel mai deştept, cel mai 
curajos) să se împerecheze cu ea. 

Bine, m-am oprit. Eram o ființă umană. Am încercat să fiu o 
femeie bună. Trebuia să-l găsesc pe Quinn pentru că îi 
făcusem o promisiune. Oarecum. 

Nu, gata, fără ambiguități! 

— La ce te gândeşti, Sookie? întrebă Eric din întuneric. 
Gândurile îţi trec prea repede pe chip pentru a le putea 
urmări. 


Faptul că mă putea vedea - nu numai pe întuneric, ci în timp 
ce se presupunea că trebuie să fie atent la drum - era 
exasperant şi înfricoşător. lar ca o dovadă a superiorității 
mele, femeia peşterii din interiorul meu zise: 

— Eric, pur şi simplu, du-mă acasă. Sunt supraîncărcată 
emoțional. 

Nu mai spuse nimic. Poate era înțelept sau poate vindecarea 
era dureroasă. 

— Trebuie să mai vorbim despre asta, zise când intră pe 
drumul ce ducea la casa mea. 

Parcă în fața casei, întorcându-se spre mine cât putea de 
mult în maşina strâmtă. 

— Sookie, sunt rănit. Pot să... 

Se aplecă spre mine, trecându-şi degetele peste gâtul meu. 
La simpla idee, corpul mă trăda. Un freamăt începu de jos, şi 
asta era greşit. O persoană nu ar trebui să fie încântată la 
ideea de a fi muşcată. Asta era rău, nu-i aşa? Am strâns 
pumnii atât de tare, încât unghiile mi-au pătruns în palmă. 

Acum, că-l puteam vedea mai bine, acum, că interiorul 
maşinii era luminat de strălucirea aspră a luminii de 
siguranță, mi-am dat seama că Eric era chiar mai palid decât 
de obicei. În timp ce-l priveam, glontele începu să iasă din 
rană, iar el se lăsă pe spate în scaun, cu ochii închişi. 
Milimetru cu milimetru, glonțul fu împins afară şi căzu în 
mâna mea. Mi-am amintit cum Eric m-a pus cândva să-i scot 
un glonț din braț. Ha! Ce ticălos fusese. Glonţul ar fi ieşit de la 
sine. Indignarea mă trezi la realitate. 

— Cred că ajungi până acasă, am spus, deşi simțeam nevoia 
aproape irezistibilă de-a mă apleca spre el pentru a-i oferi 
gâtul sau încheietura mâinii. 

Am strâns din dinți şi am ieşit din maşină. 

— Te poţi opri la Merlotte's şi să iei nişte sânge la sticlă, dacă 
ai nevoie. 

— Ai o inimă de piatră, zise Eric, dar nu păru cu adevărat 
supărat sau afectat. 

— Aşa este, am zis şi i-am zâmbit. Ai grijă, m-ai auzit? 

— Bineînţeles, zise. Şi nu opresc nici pentru toată poliția. 

Am făcut un efort să intru în casă fără să privesc înapoi. 


Când am intrat pe uşă şi am închis-o în urma mea, m-am 
simţit brusc uşurată. Slavă Cerului! M-am întrebat dacă 
aveam să mă întorc la fiecare pas care mă ducea mai departe 
de el. Chestia asta cu legătura de sânge era cu adevărat 
enervantă. Dacă nu aveam grijă şi nu eram atentă, aveam să 
fac ceva ce puteam regreta. 

— Sunt doar o femeie, ascultă-mi strigătul! am zis. 

— Aoleu, ce-a declanşat asta? întrebă Amelia, iar eu am 
tresărit. 

Venea pe hol din bucătărie, în cămaşă de noapte, cu halatul 
asortat, de culoarea piersicii, cu dantelă crem. Toate lucrurile 
Ameliei erau drăguțe. Nu critica niciodată gusturile celorlalți 
în materie de cumpărături, dar nici nu purta nimic de la 
Wal-Mart. 

— Am avut o seară dificilă, am zis. 

Am privit în jos spre hainele mele. Am zărit doar o pată mică 
de sânge pe albastrul bluzei de mătase. Trebuia să o pun la 
înmuiat. 

— Cum au mers lucrurile pe aici? 

— M-a sunat Octavia, zise Amelia şi, deşi încerca să-şi 
păstreze vocea calmă, am simțit valurile de anxietate care 
veneau dinspre ea. 

— Mentorul tău. 

Nu eram în cel mai bun moment al meu. 

— Da, unicul. 

Se aplecă să-l ia în braţe pe Bob, care părea întotdeauna să 
fie prin preajmă dacă Amelia era supărată. Îl ţinu la piept şi-şi 
îngropa fața în blana lui. 

— A aflat, bineînţeles. Chiar şi după Katrina şi după toate 
schimbările care au avut loc în viața ei, a trebuit să scoată la 
iveală greşeala. (Aşa o numea Amelia: greşeala.) 

— Mă întreb cum o numeşte Bob, am comentat. Amelia privi 
către mine peste capul lui Bob şi mi-am dat seama imediat că 
am spus un lucru lipsit de tact. 

— Scuze, am zis. Nu gândeam. Dar poate nu e foarte realist 
să te gândeşti că poți scăpa din asta fără să dai socoteală, nu-i 
aşa? 

— Ai dreptate, zise. 


Nu părea prea încântată că aveam dreptate, dar cel puțin 
recunoscuse. 

— Am greşit, continuă ea. Am încercat ceva ce nu ar fi 
trebuit, iar Bob a plătit prețul. 

Uau, când Amelia se hotăra să se confeseze, dădea tot ce 
avea. 

— Va trebui să-mi primesc pedeapsa, zise. Poate îmi vor lua 
dreptul de a practica magia pentru un an. Poate mai mult. 

— Oh, asta pare dur, am replicat. 

În mintea mea, mentorul ei doar o certa pe Amelia în faţa 
unor magicieni şi vrăjitori şi ce-or mai fi, apoi aceştia îl 
transformau pe Bob înapoi. Bob avea să o ierte imediat pe 
Amelia şi să-i spună că o iubeşte. Din moment ce el o ierta, şi 
restul audienței făcea la fel, iar Amelia şi Bob veneau la mine 
acasă şi trăiau împreună, o bună bucată de timp. (Nu eram 
prea hotărâtă asupra duratei.) 

— Asta este cea mai blândă pedeapsă cu putinţă, explică 
Amelia. 

— Oh. 

— Nu vrei să ştii restul sentințelor posibile. Avea dreptate. 
Nu voiam. 

— Ei, în ce aventură misterioasă te-a dus Eric? întrebă 
Amelia. 

Amelia nu ar fi putut informa pe nimeni despre destinaţia şi 
traseul nostru; nu ştia unde mergeam. 

— Ah, avrut să mă ducă la un restaurant nou în Shreveport. 
Avea un nume franțuzesc. A fost destul de drăguţ. 

— Aşadar, a fost un fel de întâlnire? 

Mi-am dat seama că se întreba ce loc ocupa Quinn în relația 
mea cu Eric. 

— Oh, nu, nu o întâlnire, am spus neconvingătoare chiar şi 
pentru mine. Nici un fel de acțiune de tipul băiat-fată. Doar, 
ştii tu, am ieşit în oraş. 

Ne-am sărutat. Am fost împuşcaţi. 

— E un tip arătos, într-adevăr, zise Amelia. 

— Da, nu există nici o îndoială. Am întâlnit ceva tipi arătoşi. 
Îţi aminteşti de Claude? 

Îi arătasem Ameliei posterul care venise prin poştă cu două 


săptămâni în urmă, o prezentare a copertei pentru romanul de 
dragoste pentru care pozasem cu Claude. Fusese impresionată 
- ce femeie nu ar fi fost? 

— Ah, am mers să-l văd pe Claude într-un număr de 
striptease, săptămâna trecută. 

Amelia nu mă putea privi în ochi. 

— Şi nu m-ai luat şi pe mine! 

Claude era o persoană dezagreabilă, mai ales în comparație 
cu sora lui, Claudine, dar era năucitor de frumos. Se afla în 
stratosfera Brad Pitt în ceea ce priveşte frumusețea masculină. 
Bineînţeles era homosexual. N-aţi fi pus pariu? 

— Te-ai dus când eu eram la muncă? 

— M-am gândit că nu o să fii de acord să mă duc, zise, 
lăsând capul în jos. Adică, pentru că eşti prietenă cu sora lui. 
Am fost cu Tara. JB era la muncă. Eşti furioasă pe mine? 

— Nu. Nu-mi pasă. 

Prietena mea, Tara, era proprietara unui magazin de haine, 
iar proaspătul ei soț lucra la centrul de gimnastică pentru 
femei. Mi-ar plăcea să-l văd pe Claude în plină desfăşurare. 

— Cred că se simțea bine, zise. Nu există nimeni care să-l 
iubească mai mult pe Claude decât Claude, nu-i aşa? Aşadar, 
cu toate aceste femei care se uitau la el şi-l admirau. Nu 
iubeşte femeile dar, cu siguranţă, îi place să fie admirat. 

— Adevărat. Hai să mergem şi noi o dată împreună să-l 
vedem. 

— Bine, zise, şi mi-am putut da seama că era din nou destul 
de veselă. Acum, spune-mi ce ai comandat la noul restaurant 
ritos. 

Aşa că i-am spus. Dar, în tot acest timp, mi-am dorit să nu 
trebuiască să păstrez tăcerea asupra străbunicului. Voiam 
atât de tare să-i spun Ameliei despre Niall: cum arăta, ce 
spusese, că aveam în spate o întreagă istorie pe care nu o 
ştiusem. Şi îmi va trebui ceva vreme să procesez prin ce 
trecuse bunica mea, să schimb imaginea pe care o aveam 
despre ea în lumina faptelor pe care le aflasem. Şi trebuia să 
reanalizez amintirile neplăcute pe care le aveam despre mama 
mea. Dragostea pentru tatăl meu o lovise în plin şi i-a făcut 
copii pentru că-l iubea. Doar ca să descopere că nu voia să-l 


împartă cu ei, mai ales cu mine, o altă femeie. Cel puţin asta 
era noua perspectivă. 

— Au mai fost ceva lucruri, am spus căscând de să-mi rup 
fălcile. 

Era foarte târziu. 

— Dar acum trebuie să mă duc la culcare. Am primit vreun 
telefon sau altceva? 

— A sunat vârcolacul ăla din Shreveport. Voia să vorbească 
cu tine şi i-am spus că ai ieşit în oraş şi că ar trebui să te sune 
pe mobil. M-a întrebat dacă poate da de tine, dar i-am spus că 
nu ştiam unde eşti. 

— Alcide, am zis. Mă întreb ce voia. M-am gândit că o să-l 
sun mâine. 

— Şi a sunat şi o fată. A spus că a fost chelneriță la Merlotte's 
şi că v-aţi văzut aseară la nuntă. 

— Tanya? 

— Da, aşa o chema. 

— Ce voia? 

— Nu ştiu. A zis că o să sune mâine sau o să vă vedeți la bar. 

— Rahat. Sper că Sam nu a angajat-o ca să ţină locul cuiva 
sau alte chestii din astea. 

— Credeam că eu sunt cea chemată când e nevoie. 

— Da, cu condiția să nu-şi dea careva demisia. Te avertizez, 
Sam o place. 

— Tu, nu? 

— Este o ticăloasă trădătoare. 

— La naiba, spune-mi ce crezi. 

— Fără glumă, Amelia, a acceptat o slujbă la Merlotte's doar 
ca să mă poată spiona pentru familia Pelt. 

— Oh, ea este. Bine, nu o să te mai spioneze. O să iau 
măsuri. 

Ăsta era un gând şi mai înspăimântător decât să lucrez cu 
Tanya. Amelia era o vrăjitoare puternică şi talentată, să nu mă 
înțelegeți greşit, dar era de asemenea tentată şi să încerce 
lucruri peste nivelul ei de experiență. Dovada vie o reprezenta 
Bob. 

— Stai întâi de vorbă cu mine, te rog, am spus, iar Amelia 
păru surprinsă. 


— Păi, bine, zise. Acum, mă duc în pat. 

Porni în sus pe scări, cu Bob în brațe, iar eu m-am dus în 
mica mea baie ca să mă demachiez şi să-mi pun cămaşa de 
noapte. Amelia nu a observat petele de sânge de pe bluză şi am 
pus-o în chiuvetă să se înmoaie. 

Ce mai zi fusese! Am petrecut un timp cu Eric, care mereu 
îmi amintea că eram legată de el, şi am găsit o rudă în viață, 
deşi nu una umană. Am aflat o mulțime de lucruri despre 
familia mea, cele mai multe dintre ele neplăcute. Am mâncat 
într-un restaurant la modă, deşi abia îmi aminteam ce 
comandaserăm. Şi, în cele din urmă, se trăsese cu un pistol în 
mine. 

Când m-am târât în pat, mi-am spus rugăciunile, încercând 
să-l pun pe Quinn în capul listei. M-am gândit că încântarea 
de a descoperi un străbunic mă va ţine trează în noaptea 
aceea, dar somnul mă cuprinse chiar când îi ceream lui 
Dumnezeu să mă ajute să găsesc calea prin mlaştina morală a 
faptului că luasem parte la o crimă. 


Capitolul 6 


A doua zi dimineaţă, cu o oră înainte să vreau să mă scol, se 
auzi o bătaie în uşa de la intrare. Am auzit-o doar pentru că 
Bob intrase în camera mea şi sărise pe pat, unde nu ar fi 
trebuit să se afle, aşezându-se la spatele meu, în timp ce eu 
stăteam culcată pe o parte. Torcea zgomotos şi m-am întins 
să-l scarpin după urechi, îmi plăceau pisicile. Asta nu mă 
oprea să-mi placă şi câinii, iar singurul lucru care mă 
împiedica să-mi iau un căţel era faptul că eram atât de mult 
plecată. Terry Bellefleur îmi oferise un pui de câine, dar 
ezitasem până îi dăduse pe toți. M-am întrebat dacă lui Bob 
i-ar plăcea să-i țină companie o pisică. Ar fi devenit Amelia 
geloasă dacă aş fi adus o pisică? Nu mi-am putut reţine un 
zâmbet, după care m-am aşezat mai confortabil în pat. 

Dar nu eram cu adevărat adormită şi am auzit bătaia. 

Am bombănit câte ceva despre persoana de la uşă şi mi-am 
luat papucii, mi-am îmbrăcat minusculul halat de bumbac 
albastru. Dimineaţa era cam răcoroasă, amintindu-mi că, în 
ciuda zilelor blânde şi însorite, ne aflam în octombrie. Existau 
sărbători de Halloween când era prea cald chiar şi pentru un 
pulover, şi sărbători de Halloween când trebuia să porți un 
pardesiu uşor când te duceai la colindat. 

Am privit pe vizor şi am văzut o femeie neagră, în vârstă, cu o 
aură de păr alb. Avea pielea deschisă la culoare şi trăsăturile 
înguste şi ascuţite: nas, buze, ochi. Era dată cu un ruj 
ciclamen şi purta o salopetă galbenă. Dar nu părea înarmată 
sau periculoasă. Asta nu făcea decât să demonstreze cât de 
înşelătoare poate fi prima impresie. Am deschis uşa. 

— Tânără domnişoară, sunt aici ca să o văd pe Amelia 
Broadway, mă informă femeia într-o engleză cu o pronunție 


8 Se sărbătoreşte pe 31 octombrie. 


foarte clară. 

— Vă rog, intraţi, am spus, pentru că era o femeie în vârstă, 
iar eu fusesem educată să fiu politicoasă cu persoanele în 
vârstă. Luaţi loc, am invitat-o, arătându-i canapeaua. Mă duc 
sus după Amelia. 

Am observat că nu-şi ceruse scuze pentru că mă deranjase 
din pat sau pentru că apăruse neanunțată. Am urcat scările 
cu sentimentul că Amelia nu avea să se bucure de mesaj. 

Urcam atât de rar la etaj, încât am fost surprinsă să observ 
cât de drăguţ îl făcuse Amelia să arate. Din moment ce 
dormitoarele de sus avuseseră în ele doar un minim de mobilă, 
îl transformase pe cel din dreapta, cel mai mare, în dormitorul 
ei. Cel din stânga devenise salon. În ele se aflau televizorul, un 
fotoliu, un divan, un mic birou pentru computer şi 
computerul, precum şi o plantă sau două. Dormitorul, care 
cred că fusese construit pentru o generație a familiei 
Stackhouse care avusese trei băieți, unul după altul, avea 
doar un dulap mic, dar Amelia a cumpărat stendere pe roți 
pentru haine, de undeva de pe internet, şi le-a asamblat cu 
îndemânare. Apoi a cumpărat un paravan cu trei panouri la o 
licitaţie, l-a vopsit şi l-a aşezat în fața stenderelor ca să le 
camufleze. Cuvertura strălucitoare şi vechea masă pe care o 
revopsise ca să o folosească pe post de măsuță de machiaj 
adăugau un plus de culoare care ieşea în evidenţă în contrast 
cu pereții albi. Şi în tot acest decor minunat, trăia o vrăjitoare 
jalnică. 

Amelia stătea rezemată în pat, cu părul său scurt adunat în 
forme ciudate. 

— Pe cine am auzit jos? întrebă în şoaptă. 

— O femeie neagră, cu pielea deschisă la culoare. Ceva dur 
în atitudinea ei. Îţi spune ceva? 

— Oh, Doamne! exclamă Amelia, trase adânc aer în piept şi 
se prăbuşi pe spate pe cele o duzină sau cam aşa ceva de 
perne. E Octavia. 

— Păi, vino jos şi discută cu ea. Eu n-o pot ţine de vorbă. 

Amelia mârâi la mine, dar acceptă inevitabilul. Se dădu jos 
din pat şi-şi scoase cămaşa de noapte. Îşi puse un sutien, o 
pereche de chiloți, nişte jeanşi, şi trase un pulover dintr-un 


sertar. 

Am mers jos ca să-i spun Octaviei Fant că Amelia cobora 
imediat. Amelia trebuia să treacă pe lângă ea ca să ajungă la 
baie, din moment ce erau singurele scări, dar cel puţin îi 
puteam netezi calea. 

— Pot să vă ofer nişte cafea? am întrebat. Femeia mai în 
vârstă era ocupată să privească în jur cu ochii săi căprui 
strălucitori. 

— Dacă ai ceai, aş vrea o cană, zise Octavia Fant. 

— Da, doamnă, avem, am spus, uşurată că Amelia insistase 
să-l cumpărăm. 

Nu aveam nici o idee ce fel de ceai era şi speram să fie la 
pliculeţ, pentru că nu făcusem în viața mea un ceai. 

— Bine, zise, şi asta a fost tot. 

— Amelia o să coboare imediat, am spus, încercând să mă 
gândesc la un fel amabil de a adăuga: Şi o să trebuiască să 
treacă valvârtej prin cameră ca să facă pipi şi să se spele pe 
dinți, aşa că fă-te că n-o vezi. 

Am abandonat însă această cauză pierdută şi am fugit în 
bucătărie. 

Am luat ceaiul Ameliei de pe unul din rafturile care-i 
aparțineau, şi, în timp ce apa fierbea, am scos două ceşti cu 
farfurii şi le-am pus pe o tavă. Am adăugat zaharnița şi un vas 
mic cu lapte şi două lingurițe. Şervețele! m-am gândit, şi 
mi-am dorit să fi avut unele din pânză în locul celor obişnuite, 
din hârtie. (Ăsta era felul în care Octavia mă făcea să mă simt, 
fără să folosească vreun pic de magie asupra mea.) Am auzit 
apa curgând în baia de pe hol chiar când puneam o mână de 
fursecuri pe o farfurie şi o aşezam pe tavă. Nu aveam flori sau 
vreo vază drăguță, ceea ce ar fi fost singurul lucru pe care l-aş 
mai fi putut adăuga. Am luat tava şi am pornit încet pe hol, 
spre sufragerie. 

Am pus tava jos pe măsuţa de cafea, în fața doamnei Fant. 
Privi în sus către mine cu ochii săi pătrunzători şi-mi făcu un 
semn de mulțumire din cap. Mi-am dat seama că nu-i puteam 
citi mintea. Mă abținusem, aşteptând să-mi fie cât mai la 
îndemână, dar ea ştia cum să mă blocheze. Nu am întâlnit nici 
o ființă umană care să poată face asta. Pentru o secundă, 


m-am simţit aproape iritată. Apoi mi-am amintit cine şi ce era 
şi m-am cărat din cameră ca să-mi fac patul şi să folosesc baia 
mea. Am trecut pe lângă Amelia în hol, iar ea îmi aruncă o 
privire speriată. 

Scuze, Amelia, am zis în gând, în timp ce închideam uşa 
dormitorului. Eşti pe cont propriu acum. 

Nu trebuia să merg la muncă până seara, aşa că mi-am pus o 
pereche de jeanşi vechi şi un tricou cu Fangtasia (Barul care 
muşcă). Pam mi-l dăduse când barul începuse să le vândă. 
Mi-am vârât picioarele într-o pereche de Crocs şi am intrat în 
bucătărie să-mi pregătesc băutura mea, cafeaua. Mi-am prăjit 
nişte pâine şi am luat ziarul pe care-l înhățasem când am 
răspuns la uşă. Scoțând elasticul care-l ținea rulat, am 
aruncat o privire primei pagini. Consiliul şcolar a avut o 
întâlnire, filiala locală a Wal-Mart a făcut o donație generoasă 
pentru programul after-school al Clubului Băieți şi Fete, iar 
legislativul statal a votat pentru recunoaşterea căsătoriilor 
între vampiri şi oameni. Măi, măi. Nimeni nu a crezut că 
această propunere legislativă va fi acceptată. 

Am deschis ziarul ca să citesc anunţurile mortuare. Mai întâi 
pe cele locale — nimeni cunoscut, grozav. Apoi, pe cele din 
regiune — oh, nu! 

Maria-Star Cooper era titlul. Anunțul spunea doar atât: 
„Maria-Star Cooper, 25 de ani, rezidentă în Shreveport, a 
murit pe neaşteptate la ea acasă. În urma lui Cooper, 
fotografă, rămân mama şi tatăl ei, Matthew şi Stella Cooper of 
Minden, şi trei frați. Nu s-au stabilit detaliile ceremoniei." 

Brusc, mi s-a tăiat respiraţia şi am căzut pe spate în scaun 
cu sentimentul că nu pot să cred aşa ceva. Maria-Star şi cu 
mine nu fuseserăm chiar prietene, dar îmi era destul de 
simpatică, iar ea şi Alcide Herveaux, o figură importantă în 
haita de vârcolaci din Shreveport, ieşeau împreună de luni 
bune. Bietul Alcide! Prima lui iubită avusese o moarte violentă, 
iar acum asta. 

Telefonul sună, iar eu am sărit şi l-am apucat cu sentimentul 
teribil că urmează un dezastru. 


9 Papuci din plastic, tip sabot. 


— Alo? am spus precaută, ca şi cum telefonul m-ar fi putut 
muşca. 

— Sookie, zise Alcide. 

Avea o voce gravă, care acum era plină de lacrimi. 

— Îmi pare atât de rău, am spus. Acum am citit ziarul. 

Nu mai era nimic altceva de spus. Acum ştiam de ce sunase 
cu o seară în urmă. 

— A fost omorâtă, zise Alcide. 

— Oh, Doamne! 

— Sookie, ăsta a fost doar începutul. Este posibil ca Furnan 
să fie şi pe urmele tale, vreau să fii atentă. 

— Prea târziu, am spus după un moment ce mi-a fost 
necesar pentru a digera această veste îngrozitoare. Cineva a 
încercat să mă omoare seara trecută. 

Alcide dădu telefonul la o parte şi urlă. Să auzi asta în miezul 
zilei, la telefon... Chiar şi aşa era înspăimântător. 

Necazurile din haita din Shreveport se tot înmulțeau în 
ultima vreme. Chiar şi eu, care nu aveam nimic de-a face cu 
politica vârcolacilor, aflasem asta. Patrick Furnan, liderul 
haitei Colț Lung, îşi primise funcția ucigându-l în luptă pe 
tatăl lui Alcide. Victoria fusese legală - mă rog, după legea 
vârcolacilor — dar existaseră şi câteva manevre nu chiar atât de 
legale în timpul înfruntării. Alcide — puternic, tânăr, prosper şi 
ranchiunos -— fusese mereu o amenințare pentru Furnan, cel 
puţin în mintea acestuia. 

Subiectul rămânea sensibil, din moment ce vârcolacii 
reprezentau un secret pentru populația umană, nu se aflau la 
vedere ca vampirii. Ziua în care populaţia de teriantropi va ieşi 
la iveală se apropia, şi cu paşi repezi, îi auzisem tot timpul 
vorbind despre asta. Dar nu se întâmplase încă şi nu era bine 
dacă primul lucru pe care-l descopereau oamenii despre 
vârcolaci erau cadavrele care apăreau peste tot. 

— Cineva va veni imediat la tine acasă, zise Alcide. 

— Categoric, nu. Trebuie să merg la muncă în seara asta şi 
am atât de puţin de-a face cu chestia asta încât sunt sigură că 
nu vor încerca din nou. Dar trebuie să aflu cum de tipul a ştiut 
cum şi unde să mă găsească. 

— Spune-i Amandei circumstanţele atacului, zise Alcide cu 


vocea plină de furie, iar apoi la telefon veni Amanda. 

Greu de crezut că atunci când am văzut-o la nuntă 
fuseserăm amândouă atât de vesele. 

— Povesteşte-mi, rosti sec, şi am ştiut că nu e timp de 
comentarii. 

I-am relatat povestea pe cât de concis am putut (lăsând pe 
dinafară numele lui Eric şi al lui Niall, şi multe alte detalii), iar 
ea rămase tăcută câteva secunde după ce eu am terminat de 
vorbit. 

— Din moment ce a fost eliminat, înseamnă că avem unul 
mai puțin pentru care să ne facem griji, zise, cu un ton pur şi 
simplu uşurat. Aş vrea să fi ştiut cine e. 

— Scuze, am spus puţin ironică. Mă gândeam la arma lui, nu 
la cartea de identitate. Cum puteţi purta un război când 
sunteți atât de puţini? 

Haita din Shreveport nu avea mai mult de treizeci de membri. 

— Întăriri din alte teritorii. 

— De ce ar face cineva asta? 

De ce să te alături unui război care nu e al tău? Care era 
scopul pentru care să pierzi propriii oameni când era vorba de 
disputele unei alte haite? 

— Ai parte de unele beneficii dacă ai sprijinit echipa 
învingătoare, zise Amanda. Auzi, vrăjitoarea aia mai locuieşte 
la tine? 

— Da. 

— Atunci poţi face ceva ca să ne ajuţi. 

— Bine, am zis, deşi nu-mi aminteam să mă fi oferit. Despre 
ce e vorba? 

— Trebuie să o întrebi pe prietena ta dacă mergând la 
apartamentul Mariei-Star ar fi posibil să aibă o viziune a ceea 
ce s-a întâmplat acolo. Vrem să vedem ce vârcolaci au fost 
implicați. 

— E posibil, dar nu ştiu dacă o va face. 

— Întreab-o acum, te rog. 

— Ăăă... stai că te sun eu înapoi. Are pe cineva în vizită. 

Înainte să mă întorc în sufragerie, am dat un telefon. Nu 
voiam să las mesajul ăsta pe robotul de la Fangtasia, care nu 
era încă deschis, aşa că am sunat pe mobilul lui Pam, ceva ce 


nu mai făcusem până acum. În timp ce suna, m-am trezit 
întrebându-mă dacă îşi luase mobilul în sicriu cu ea. Era o 
chestie ciudată chiar şi să ţi-o imaginezi. Nu ştiam dacă Pam 
chiar dormea într-un sicriu sau nu, dar dacă o făcea... m-am 
cutremurat. Bineînțeles, intră mesageria vocală, şi am spus: 

— Pam, am aflat motivul pentru care Eric şi cu mine am fost 
atacați ieri-noapte, sau cel puţin aşa cred. E pe cale să înceapă 
un război al vârcolacilor, şi cred că eu am fost ținta. Cineva 
ne-a trădat lui Patrick Furnan. Şi eu nu am spus nimănui 
unde mergeam. 

Ăsta era un aspect pe care Eric şi cu mine fuseserăm prea 
afectați ca să-l discutăm cu o seară înainte. Cum de aflase 
cineva, oricine, unde eram aseară? Că ne întorceam din 
Shreveport. 

Amelia şi Octavia erau în mijlocul unei discuții, dar niciuna 
dintre ele nu părea supărată sau furioasă, aşa cum mă 
temusem. 

— Scuzaţi-mă că vă deranjez, am spus, şi două perechi de 
ochi se întoarseră către mine. 

Ai Octaviei erau căprui, ai Ameliei de un albastru strălucitor, 
dar în acest moment ambele perechi erau ciudat de 
asemănătoare. 

— Da? 

Octavia era clar cea care domina situația. 

Orice vrăjitoare care valora ceva ştia despre vârcolaci. Am 
rezumat problemele războiului vârcolacilor în câteva fraze, 
le-am povestit despre atacul din noaptea trecută, de pe 
autostradă, şi le-am transmis cererea Amandei. 

— Asta e ceva în care ar trebui să te implici, Amelia? întrebă 
Octavia, din vocea ei înțelegându-se clar că era un singur 
răspuns pe care Amelia ar fi trebuit să-l dea. 

— Oh, cred că da, zise Amelia. Zâmbi. Nu se poate să se tragă 
în colega mea. O să o ajut pe Amanda. 

Octavia nu ar fi putut arăta mai şocată mei dacă Amelia ar fi 
scuipat semințe de pepene pe pantalonii ei. 

— Amelia! Încerci lucruri dincolo de posibilităţile tale! Asta te 
va băga în necazuri mari! lată ce i-ai făcut bietului Bob 
Jessup. 


Oh, Doamne, nu o cunoşteam pe Amelia de multă vreme, dar 
ştiam deja că asta nu era o metodă bună ca să facă aşa cum 
vrei tu. Dacă Amelia era mândră de ceva, astea erau abilitățile 
ei vrăjitoreşti. Să-i pui la îndoială experiența era un mod sigur 
de a o enerva. Pe de altă parte, Bob era o ratare majoră. 

— Îl poţi schimba la loc? am întrebat-o pe vrăjitoarea mai în 
vârstă. 

Octavia îmi aruncă o privire tăioasă. 

— Bineînţeles, zise. 

— Atunci, de ce nu o faci şi să terminăm cu asta? am zis. 
Octavia păru foarte uimită şi ştiam că nu ar fi trebuit să-i 
arunc asta în față aşa din scurt. Pe de altă parte, dacă voia să-i 
arate Ameliei că magia ei e mult mai puternică, asta era şansa 

ei. Bob, pisica, stătea în poala Ameliei, arătând relaxat. 
Octavia băgă mâna în buzunar şi scoase o cutie de 
medicamente plină cu ceva ce părea a fi marijuana; dar cred că 
orice iarbă uscată arată cam la fel, iar eu nu am avut treabă cu 
aşa ceva, deci nu mă pot pronunța. Oricum, Octavia luă puțin 
praf din chestia asta verde uscată şi se întinse ca să-l presare 
pe blana animalului. Bob nu păru să fie deranjat. 

Fața Ameliei stătea nemişcată în timp ce o urmărea pe 
Octavia făcând vraja, care părea să însemne nişte latină, 
câteva mişcări, şi iarba menţionată anterior. În cele din urmă, 
Octavia emise ceea ce părea a fi echivalentul ezoteric al 
formulei „Abracadabra!" şi arătă spre pisică. 

Nu se întâmplă nimic. 

Octavia repetă fraza cu şi mai multă forță. Din nou arătă cu 
degetul. 

Şi tot fără nici un rezultat. 

— Ştiţi ce cred? am zis. 

Nimeni nu părea să vrea să ştie, dar eram la mine acasă. 

— Mă întreb dacă nu cumva Bob a fost dintotdeauna pisică 
şi, dintr-un motiv oarecare, temporar a fost om. De asta nu-l 
poţi schimba înapoi. Poate acum e în forma lui adevărată. 

— Asta e ridicol, îmi aruncă vrăjitoarea în vârstă. Era 
oarecum iritată de greşeala ei. Amelia încerca din răsputeri să 
se abțină să nu zâmbească. 

— Dacă, şi după asta, eşti tot atât de sigură că Amelia e 


incompetentă, şi întâmplător eu ştiu că nu e aşa, s-ar putea să 
vrei să iei în calcul să vii să vezi apartamentul Mariei-Star cu 
noi, am zis. Asigură-te că Amelia nu intră în necazuri. 

Amelia păru indignată pentru o secundă, dar îşi dădu seama 
de planul meu, şi veni şi ea cu noi argumente. 

— Foarte bine. O să vin, acceptă Octavia în cele din urmă cu 
măreție. 

Nu puteam citi gândurile bătrânei vrăjitoare, dar lucrasem 
suficient de mult la bar ca să recunosc o persoană care se 
lupta cu singurătatea atunci când vedeam una. 

Am luat adresa de la Amanda, care mi-a spus că Dawson 
păzea locul până veneam noi. Îl ştiam şi-mi plăcea, căci mă 
mai ajutase şi altă dată. Era proprietarul unui service pentru 
motociclete aflat la vreo cinci kilometri de Bon Temps, şi 
uneori îi ținea locul lui Sam la Merlotte's. Dawson nu făcea 
parte din nici o haită, iar faptul că se alăturase facțiunii rebele 
a lui Alcide era important. 

Nu pot spune că drumul până la marginea localităţii 
Shreveport ne-a transformat în mari prietene, dar am pus-o la 
curent pe Octavia cu istoria problemelor din haită. Şi i-am 
explicat şi implicarea mea. 

— Când a avut loc concursul pentru liderul haitei, am zis, 
Alcide m-a vrut acolo pe post de detector de minciuni. De fapt, 
chiar l-am prins pe tipul celălalt trişând, ceea ce a fost bine. 
Dar după asta, lupta s-a dat pe viață şi pe moarte, iar Patrick 
Furnan a fost mai puternic. L-a omorât pe Jackson Herveaux. 

— Bănuiesc că au mascat moartea? 

Bătrâna vrăjitoare nu părea nici şocată, nici surprinsă. 

— Da, au dus corpul la o fermă izolată al cărei proprietar era, 
ştiind că nu-l va căuta nimeni acolo, pentru o vreme. Rănile de 
pe corp nu puteau fi recunoscute atunci când a fost găsit. 

— A fost Patrick Furnan un lider bun? 

— Chiar nu ştiu, am recunoscut. Alcide a părut întotdeauna 
să aibă un grup de nemulțumiți pe lângă el, şi ei sunt cei pe 
care-i cunosc cel mai bine din haită, deci bănuiesc că sunt de 
partea lui Alcide. 

— Te-ai gândit vreodată că ai putea să te dai la o parte? Să 
laşi ca vârcolacul cel mai bun să câştige? 


— Nu, am răspuns cinstit. 

— Aş fi fost la fel de fericită dacă Alcide nu m-ar fi sunat ca 
să-mi povestească despre necazurile din haită. Dar acum că le 
ştiu, o să-l ajut dacă pot. Nu că aş fi vreun înger sau ceva de 
genul ăsta. Dar Patrick Furnan mă urăşte, şi e mai înțelept 
să-i ajut inamicul, în primul rând. În al doilea rând, îmi plăcea 
Maria-Star. Şi în al treilea rând, cineva a încercat azi-noapte 
să mă omoare, cineva care putea fi angajat de Furnan. 

Octavia încuviință. Cu siguranţă, nu era o bătrânică timidă. 

Maria-Star locuise într-un apartament dintr-o clădire mai 
degrabă veche de pe autostrada 3 dintre Benton şi Shreveport. 
Era un complex mic, doar două clădiri una lângă alta, cu o 
parcare în față, chiar acolo, pe autostradă. În spatele clădirilor 
se afla un câmp, iar sediile de firme de alături erau deschise 
doar în timpul zilei: o agenție de asigurări şi un cabinet dentar. 

Fiecare dintre cele două clădiri din cărămidă roşie era 
împărțită în patru apartamente. Am observat o camionetă 
lovită, familiară, în fața clădirii, în dreapta, şi am parcat 
alături. Apartamentele erau despărțite; intrai pe o uşă comună 
într-un hol şi de acolo câte o uşă de fiecare parte a scărilor 
ducea la etajul unu. Maria-Star locuise la parter, în 
apartamentul din stânga. Era uşor să-ți dai seama, pentru că 
Dawson era sprijinit de perete lângă uşă. 

L-am prezentat celor două vrăjitoare ca „Dawson" pentru că 
nu-i ştiam numele mic. Dawson era un bărbat foarte mare. 
Pun pariu că puteai sparge nuci pecan pe bicepşii lui. Avea 
părul castaniu-închis, care începea să devină grizonant pe la 
tâmple, şi o mustață tăiată cu grijă. Îl ştiam de o viaţă, dar nu-l 
cunoscusem niciodată bine. Dawson avea probabil cu şapte 
sau opt ani mai mult ca mine, şi se căsătorise devreme. Şi a şi 
divorțat devreme. Fiul său, care locuia cu mama lui, era un 
bun jucător de fotbal american la Colegiul din Clarice. Dawson 
arăta mai dur decât orice tip pe care-l întâlnisem. Nu ştiu dacă 
era din cauza ochilor aproape negri sau a chipului dur, sau 
pur şi simplu din cauza mărimii. 

O bandă lipită peste uşa apartamentului marca locul crimei. 
Ochii mi se umplură de lacrimi când am văzut-o. Maria-Star 
murise violent în acel loc, cu doar câteva ore înainte. Dawson 


scoase un rând de chei (ale lui Alcide?) şi descuie uşa. Ne-am 
aplecat cu toţii ca să trecem pe sub bandă. 

Şi am rămas înghețați în tăcere, impresionați de starea 
micuței sufragerii. Drumul era blocat de o masă răsturnată, cu 
lemnul despicat adânc. Ochii îmi rătăciră peste petele închise 
la culoare de pe pereți, până când creierul realiză că 
respectivele pete sunt de sânge. 

Mirosul era slab, dar neplăcut. Am început să respir uşor, ca 
să nu mi se facă rău. 

— Acum, ce vrei să facem? întrebă Octavia. 

— M-am gândit să faceţi o reconstrucție ectoplasmică, aşa 
cum Amelia a mai făcut şi înainte, am zis. 

— Amelia a făcut o reconstrucție ectoplasmică? Octavia 
renunțase la tonul superior şi părea sincer surprinsă şi 
admirativă. Nu am văzut niciodată aşa ceva. 

Amelia încuviință cu modestie. 

— Cu Terry şi Bob şi Patsy, zise. A mers de minune. Am avut 
de acoperit o zonă mare. 

— Atunci sunt sigură că putem face una şi aici, hotări 
Octavia. 

Părea interesată şi încântată. Era ca şi cum întreaga ființă i 
s-ar fi trezit la viață. Mi-am dat seama că ceea ce văzusem 
înainte era expresia ei deprimată. Şi citeam destul în mintea ei 
(acum, că nu se mai concentra să mă ţină la distanţă) cum 
Octavia a petrecut o lună după uraganul Katrina, 
întrebându-se de unde va veni următoarea farfurie cu 
mâncare, unde-şi va pune capul noaptea următoare. Acum 
trăia cu nişte rude, deşi nu aveam o imagine prea clară. 

— Am adus cele necesare cu mine, zise Amelia. Creierul ei 
emana mândrie şi uşurare. Era posibil să scape din necazul cu 
Bob fără să plătească un preț uriaş. 

Dawson se sprijini de perete, ascultând cu vizibil interes. Din 
moment ce era vârcolac, puteam să-i citesc gândurile mai 
greu, dar îl simțeam, categoric, relaxat. 

Îl invidiam. Pentru mine nu era posibil să mă simt în largul 
meu în acest îngrozitor apartament mic, care aproape că 
păstra ecoul violenței ce se dezlănțuise între zidurile sale. 
Mi-era frică să mă aşez pe canapea sau pe fotoliu, ambele 


tapițate cu un material în carouri albe şi albastre. Covorul era 
un albastru mai închis, iar zugrăveala, albă. Totul se asorta. 
Apartamentul era puţin cam anost pentru gustul meu. Dar 
fusese drăguţ şi curat, şi aranjat cu grijă, şi cu mai puțin de 
douăzeci şi patru de ore în urmă însemnase un cămin. 

Puteam vedea spre dormitor, unde aşternuturile erau 
răvăşite. Acesta era singurul semn de dezordine în dormitor 
sau bucătărie. Sufrageria fusese centrul violenţei. 

Din lipsă de alt spaţiu unde să mă instalez, am mers să mă 
sprijin de peretele gol, lângă Dawson. 

Nu cred că mecanicul de motociclete şi cu mine avuseserăm 
vreodată o conversație mai lungă, deşi fusese împuşcat în timp 
ce mă apăra, cu câteva luni în urmă. Am auzit că legea (în 
cazul ăsta, Andy Bellefleur şi tovarăşul lui detectiv, Alcee 
Beck) suspectau că la garajul lui Dawson se petreceau mai 
multe chestii decât nişte simple reparații de motociclete, dar 
nu-l prinseseră niciodată pe Dawson făcând ceva ilegal. 
Dawson mai era angajat, din când în când, şi ca gardă de corp, 
sau poate îşi oferea serviciile. Cu siguranță, slujba i se 
potrivea. 

— Aţi fost prietene, tună Dawson, arătând cu capul spre cel 
mai însângerat loc de pe covor, locul unde murise Maria-Star. 

— Mai degrabă eram amice, am spus, nevrând să-mi asum o 
postură mai îndurerată decât era cazul. Am văzut-o la o nuntă 
cu vreo două seri în urmă. 

Am dat să spun că se simțea bine atunci, dar ar fi fost stupid. 
Nu te îmbolnăveşti înainte să fii omorât. 

— Când a fost ultima dată când a vorbit cineva cu 
Maria-Star? îl întrebă Amelia pe Dawson. Trebuie să stabilesc 
nişte repere. 

— La unsprezece, aseară, zise. A sunat-o Alcide. Era plecat 
din oraş, are martori. Vecinii au auzit o mare hărmălaie şi, 
cam la treizeci de minute după asta, au sunat la poliție. 

Ăsta fusese un discurs lung pentru Dawson. Amelia se 
întoarse la pregătirile ei, iar Octavia citea o carte subțire pe 
care Amelia o scosese din micul ei rucsac. 

— Ai mai văzut vreodată o treabă din asta? mă întrebă 
Dawson. 


— Da, în New Orleans. Am înţeles că sunt destul de rare şi de 
greu de făcut. Amelia e cu adevărat bună. 

— Stă la tine? Am dat din cap. 

— Aşa am auzit şi eu, zise. 

Am rămas tăcuți un moment. Dawson se dovedea a fi un 
tovarăş odihnitor, la fel cum era şi o bucată uriaşă de muşchi. 

Au avut loc câteva gesturi şi câteva incantații, cu Octavia 
urmărind-o pe cea care-i fusese elevă. Poate că Octavia nu 
făcuse niciodată o reconstrucție ectoplasmică, dar cu cât 
ritualul ținea mai mult timp, cu atât mai multă putere 
reverbera în micuța încăpere, până când şi unghiile mele 
începură să vibreze de la ea. Dawson nu părea chiar speriat, 
dar era categoric în alertă pe măsură ce presiunea magică din 
încăpere creştea. Îşi lăsă braţele pe lângă corp şi rămase drept, 
în picioare, iar eu am făcut la fel. 

Deşi ştiam la ce să mă aştept, era încă uimitor pentru mine 
că Maria-Star apăru în cameră cu noi. Lângă mine, l-am simțit 
pe Dawson tresărind de surpriză. 

Maria-Star îşi dădea cu ojă unghiile de la picioare. Părul 
negru şi lung îi era adunat într-o coadă în creştetul capului. 
Stătea pe covor în faţa televizorului, cu o foaie de ziar întinsă 
cu grijă sub picioare. Imaginea creată prin magie avea acelaşi 
aspect tulbure pe care-l văzusem şi la reconstrucția 
anterioară, când o văzusem pe verişoara mea Hadley în timpul 
ultimelor sale ore petrecute printre noi. Maria-Star nu se 
vedea chiar în culori. Era ca o imagine plină cu gel strălucitor. 
Pentru că apartamentul nu mai era la fel aranjat ca atunci 
când ea stătuse în locul acela, efectul era ciudat. Stătea exact 
în mijlocul măsuțţei de cafea răsturnate. 

Nu am avut prea mult de aşteptat. Maria-Star îşi termină 
unghiile şi rămase uitându-se la televizor (acum întunecat şi 
mort), în timp ce aştepta ca oja de pe unghii să se usuce. 
Execută câteva exerciții de picioare. Apoi strânse oja şi bureţeii 
pe care-i avea între degetele de la picioare şi împături ziarul. Se 
ridică şi se duse la baie. Din moment ce uşa de la baie din 
prezent era pe jumătate închisă, Maria-Star cea tulbure trebui 
să treacă prin ea. Din unghiul nostru, Dawson şi cu mine nu 
puteam vedea înăuntru, dar Amelia, ale cărei mâini erau 


întinse într-un fel de gest de susținere, ridică din umeri, ca şi 
cum ar fi spus că Maria-Star nu făcea nimic important. Poate 
era vorba de pipi ectoplasmic. 

În câteva minute, tânăra apăru din nou, de data aceasta în 
cămaşă de noapte. Se duse la baie şi se întoarse în pat. Brusc 
se răsuci spre uşă. 

Era ca şi cum am fi urmărit o pantomimă. Categoric, 
Maria-Star auzise un zgomot la uşa ei, iar zgomotul era 
neaşteptat. Nu ştiu dacă auzise clopoțelul de la uşă, o bătaie 
sau pe cineva încercând să forțeze încuietoarea. 

Atitudinea alertă a tinerei se transformă într-una alarmată, 
chiar panicată. Se întoarse în sufragerie şi luă mobilul — l-am 
văzut apărând atunci când ea l-a atins — şi apăsă câteva taste. 
Suna pe cineva folosind apelarea rapidă. Dar înainte ca 
telefonul să apuce măcar să sune la celălalt capăt, uşa se 
prăbuşi în interior şi un bărbat era peste ea, cineva pe 
jumătate om, pe jumătate lup. Apăru pentru că era o ființă, 
dar se vedea mai clar când se afla mai aproape de Maria-Star, 
punctul central al vrăjii. O ţintui pe Maria-Star la podea şi o 
muşcă adânc de umăr. Gura ei se căscă şi-ţi puteai da seama 
că țipa şi se lupta ca un vârcolac, dar el o luase total prin 
surprindere, iar brațele îi erau imobilizate la podea. Linii 
strălucitoare arătau că sângele curgea din muşcătură. 

Dawson mă apucă de umăr şi am auzit un mârâit ieşindu-i 
din gât. Nu ştiam dacă era furios din cauza atacului asupra 
Mariei-Star, încântat de acțiune şi de simularea de sânge 
curgând, sau ambele la un loc. 

Un al doilea vârcolac venea chiar în urma primului. Era în 
forma sa umană. Ținea un cuţit în mâna dreaptă. Îl înfipse în 
toracele Mariei-Star, îl scoase, se dădu înapoi şi îl înfipse din 
nou. În timp ce cuțitul se ridica şi cobora, picături de sânge 
stropeau pereţii. Puteam vedea picăturile, aşa că trebuia să 
existe ectoplasmă (sau ce-o fi, de fapt) şi în sânge. 

Nu-l cunoşteam pe primul bărbat. Pe tipul ăsta îl cunoşteam 
însă. Era Cal Myers, unul dintre acoliții lui Furnan şi detectiv 
în poliția din Shreveport. 

Atacul rapid a durat doar câteva secunde. În momentul în 
care Maria-Star era clar rănită mortal, au ieşit pe uşă, 


închizând-o în urma lor. Am fost şocată de violenţa şi 
ferocitatea crimei şi mi-am simțit respiraţia accelerându-se. 
Maria-Star, strălucind şi aproape transparentă, zăcu acolo, în 
fața noastră, în mijlocul dezastrului, cu pete strălucitoare de 
sânge pe cămaşă şi pe podeaua din jurul ei, apoi dispăru, căci 
în momentul acela muri. 

Am rămas cu toții într-o tăcere îngrozită. Vrăjitoarele erau 
tăcute, cu brațele atârnând pe lângă corp, ca şi cum ar fi fost 
marionete ale căror sfori fuseseră tăiate. Octavia plângea, iar 
lacrimile îi curgeau pe obrajii ridați. Amelia arăta ca şi cum 
i-ar fi venit să vomite. Eu tremuram, iar Dawson părea 
îngrețoşat. 

— Nu l-am recunoscut pe primul tip din moment ce era doar 
pe jumătate transformat, zise Dawson. Cel de-al doilea mi-e 
familiar. E poliţist, nu-i aşa? În Shreveport? 

— Cal Myers. Mai bine-l suni pe Alcide, am spus atunci când 
am fost sigură că mi-a revenit vocea. lar Alcide va trebui să le 
dea acestor doamne ceva pentru deranjul lor, atunci când îşi 
va rezolva problemele. 

Mi-am imaginat că Alcide nu se va gândi la asta din moment 
ce o plângea pe Maria-Star, dar vrăjitoarele au făcut această 
muncă fără să pomenească de recompensă. Meritau să fie 
răsplătite pentru efortul lor. Le costase ceva efort, amândouă 
zăceau acum ghemuite pe canapea. 

— Doamnelor, dacă puteţi, zise Dawson, mai bine ne-am 
mişca fundurile de aici. Nu ştim când se întoarce poliția. 
Laboratorul criminalistic a terminat doar cu cinci minute 
înainte să veniţi voi. 

În timp ce vrăjitoarele îşi adunau energia şi tot calabalâcul, 
am vorbit cu Dawson. 

— Spui că Alcide are un alibi bun? Dawson dădu din cap în 
semn de încuviințare. 

— A primit un telefon de la vecina Mariei-Star. Femeia l-a 
sunat pe Alcide imediat după ce a anunțat poliția, când a auzit 
toată zarva. Desigur, telefonul a fost către mobilul său, dar ela 
răspuns imediat şi ea a putut auzi zgomotul de la barul 
hotelului ca fundal al conversaţiei. În plus, era la bar cu 
oameni pe care abia îi cunoscuse şi care jură că era acolo când 


a aflat că tânăra fusese omorâtă. Nu vor uita prea curând asta. 

— Cred că poliția încearcă să afle mobilul crimei. Asta era 
ceea ce făceau în emisiunile TV. 

— Ea nu avea duşmani, zise Dawson. 

— Şi acum ce facem? întrebă Amelia. 

Ea şi cu Octavia stăteau în picioare, dar arătau în mod vizibil 
epuizate. Dawson ne conduse afară din apartament şi îl 
încuie. 

— Mulţumesc că aţi venit, doamnelor, le spuse Dawson 
Ameliei şi Octaviei. 

Se întoarse către mine: 

— Sookie, ai putea veni cu mine ca să-i explici lui Alcide ceea 
ce tocmai am văzut? Amelia o poate conduce pe domnişoara 
Fant înapoi? 

— Ah. Desigur. Dacă nu e prea obosită. 

Mă cățăram în camioneta lui Dawson când mi-am dat seama 
că acest pas m-a târât şi mai departe în războiul vârcolacilor. 
Apoi mi-am zis: Patrick Fuman a încercat deja să mă omoare. 
Mai rău de atât nu se poate. 


Capitolul 7 


Camioneta lui Dawson, un Dodge Ram, deşi lovită pe 
dinafară, era ordonată în interior. Nu era în nici un caz un 
vehicul nou - probabil avea vreo cinci ani — dar era foarte bine 
întreținut, atât sub capotă, cât şi în cabină. 

— Nu eşti membru al haitei, nu-i aşa, Dawson? 

— Mă cheamă Tray. Tray Dawson. 

— Oh, scuză-mă. 

Dawson ridică din umeri ca şi cum ar fi vrut să spună: Nu-i 
mare lucru. 

— Nu am fost niciodată un animal gregar, zise. Nu puteam 
rămâne în rând. Nu puteam urma scara ierarhică. 

— Atunci de ce te alături acestei lupte? am întrebat. 

— Patrick Furnan a încercat să mă scoată din afaceri, zise 
Dawson. 

— De ce ar face asta? 

— Nu sunt chiar atât de multe ateliere service pentru 
motociclete în zonă, mai ales de când Furnan a cumpărat 
reprezentanța Harley-Davidson din Shreveport, explică Tray. 
Asta e curată lăcomie. Vrea totul numai pentru el. Nu-i pasă 
cine ajunge la sapă de lemn. Când şi-a dat seama că nu renunţ 
la magazinul meu, a trimis doi băieți să mă caute. M-au bătut 
şi au vandalizat magazinul. 

— Trebuie să fi fost foarte tari, am zis. 

Era greu de crezut că ar fi putut oricine să-l bată pe Tray 
Dawson. 

— Ai sunat la poliție? 

— Nu. Poliţiştii din Bon Temps nu se dau oricum în vânt 
după mine. Dar m-am aliat cu Alcide. 

Detectivul Cal Myers, evident, nu se codea să-i facă munca 
murdară a lui Furnan. Myers fusese cel care colaborase cu 
Furnan atunci când a trişat la concursul pentru liderul haitei. 


Dar am fost şocată că mersese atât de departe până la a o 
omori pe Maria-Star, al cărei singur păcat era acela de a fi 
iubita lui Alcide. Văzusem totul cu ochii noştri. 

— Care-i treaba cu tine şi cu poliția din Bon Temps? am 
întrebat, că tot vorbeam despre apărătorii legii. 

Râse. 

— Am fost polițist. Ştiai asta? 

— Nu, am spus, sincer surprinsă. Glumeşti? 

— Pe bune, zise. Eram polițist în New Orleans. Dar nu-mi 
plăcea politica, iar căpitanul meu era un adevărat ticălos, 
dacă-mi dai voie. 

Am încuviințat cu seriozitate. Trecuse multă vreme de când 
cineva se scuzase pentru că folosea un limbaj mai puțin 
elegant în preajma mea. 

— Deci, s-a întâmplat ceva. 

— Da, în cele din urmă lucrurile au ajuns la limită. 
Căpitanul m-a acuzat că am luat nişte bani pe care 
nenorocitul ăla îi lăsase pe masă când l-am arestat la el acasă. 
Tray clătină capul cu dezgust. A trebuit să-mi dau demisia 
atunci. Îmi plăcea slujba. 

— Ce-ţi plăcea la ea? 

— Nu erau două zile la fel. Da, sigur, ne urcam în maşini şi 
patrulam. Asta era la fel. Dar, de fiecare dată când ieşeam, se 
întâmpla ceva diferit. 

Am fost de acord cu el. Puteam înţelege asta. Fiecare zi la bar 
era puțin diferită, deşi poate nu la fel de diferită pe cât fuseseră 
zilele lui Tray în maşina de patrulă. 

Am mers în tăcere o perioadă. Îmi puteam da seama că Tray 
se gândeşte la ciudățenia faptului că Alcide îl învinge pe 
Furnan în lupta pentru supremație. Se gândea că Alcide era 
un tip norocos că se întâlnise cu Maria-Star şi cu mine, şi cu 
atât mai norocos pentru că ticăloasa de Debbie Pelt dispăruse. 
Bine c-a scăpat de ea, se gândi Tray. 

— Acum, trebuie să te întreb ceva, zise Tray. 

— De acord. 

— Ai ceva de-a face cu dispariția lui Debbie? Am tras adânc 
aer în piept. 

— Da. Autoapărare. 


— Bravo ţie. Cineva trebuia să o facă. 

Am rămas din nou tăcuți pentru cel puţin zece minute. Nu e 
cazul să reînvii nişte amintiri, dar Alcide se despărțise de 
Debbie Pelt înainte să-l cunosc eu. Apoi, am ieşit împreună o 
perioadă. Debbie a decis că eu reprezint duşmanul şi a 
încercat să mă omoare. Eu am fost mai rapidă. Mă împăcasem 
cu gândul, atât cât se poate. Oricum, Alcide nu m-a mai privit 
niciodată cu aceiaşi ochi şi cine l-ar fi putut învinovăţți? O 
găsise pe Maria-Star şi ăsta era un lucru bun. Fusese un lucru 
bun. 

Am simțit lacrimi în ochi şi am privit pe fereastră. Am depăşit 
pista de curse şi intersecția spre mallul Pierre Bossier şi am 
mai trecut de câteva ieşiri înainte ca Tray să se înscrie pe 
rampa de ieşire. 

Am cotit o perioadă printr-o periferie modestă, Tray privind 
atât de des în oglinda retrovizoare încât până şi eu mi-am dat 
seama că verifica dacă nu ne urmăreşte cineva. Tray intră 
brusc pe o alee şi trase în spatele unei case ceva mai mari, care 
era modest placată cu alb. Am parcat sub o verandă, în spate, 
alături de altă camionetă. Mai era un mic Nissan parcat într-o 
parte. Erau şi vreo două motociclete, iar Tray le aruncă o 
privire în care se vedea interesul profesional. 

— A cui e casa? am ezitat puţin să mai pun întrebări, dar, în 
fond, voiam să ştiu unde mă aflu. 

— A Amandei, răspunse. 

Mă aşteptă să trec înaintea lui, iar eu am urcat cele trei 
trepte care duceau la uşa din spate şi am sunat la sonerie. 

— Cine e? întrebă o voce înfundată. 

— Sookie şi Dawson, am răspuns. 

Uşa se deschise cu grijă, iar intrarea rămase blocată de 
Amanda, astfel încât să nu putem vedea dincolo de ea. Nu ştiu 
prea multe despre arme, dar ea avea în mână un revolver 
mare, cu care țintea cu hotărâre spre pieptul meu. Asta era a 
doua oară în două zile când aveam o armă îndreptată spre 
mine. Brusc, am simţit că mă ia cu frig şi amețesc. 

— Bine, zise Amanda, după ce se uită aspru la noi. 

Alcide stătea în spatele uşii cu puşca pregătită. leşi la vedere 
când noi intrarăm, iar când şi simțurile sale ne verificară, se 


calmă. Puse puşca pe dulapul de bucătărie şi se aşeză la 
masă. 

— Îmi pare rău pentru Maria-Star, Alcide, am spus, 
străduindu-mă să rostesc cuvintele printre buzele rigide. 

Să ai o armă îndreptată spre tine este înspăimântător, mai 
ales dacă se întâmplă atât de aproape. 

— Încă nu am priceput, zise cu o voce lipsită de orice 
intonațţie. 

Trebuia să înţeleg că voia să spună că nu simţise încă 
impactul morții ei. 

— Ne gândeam să ne mutăm împreună. l-ar fi salvat viața. 

Nu avea nici un rost să ne gândim la ceea ce ar fi putut să fie. 
Asta era doar o altă modalitate de a te tortura singur. Ceea ce 
se întâmplase era şi aşa destul de rău. 

— Ştim cine a făcut-o, zise Dawson, şi un curent electric 
trecu prin cameră. Erau mai mulți vârcolaci în casă — îi 
puteam simți acum -— şi cu toţii deveniseră atenți la cuvintele 
lui Tray Dawson. 

— Ce? Cum? 

Fără ca eu să percep vreo mişcare, Alcide sări imediat în 
picioare. 

— Şi-a adus prietenele vrăjitoare să facă o reconstrucție, zise 
Tray făcând un semn cu capul în direcția mea. Am asistat şi 
eu. Erau doi tipi. Unul pe care nu l-am văzut niciodată, deci 
Furnan a adus şi câțiva lupi de afară. Cel de-al doilea era Cal 
Myers. 

Mâinile mari ale lui Alcide erau încleştate. Nu părea să ştie ce 
să înceapă să spună. Avea prea multe reacții. 

— Furnan a angajat ajutoare, zise în cele din urmă Alcide, 
agățându-se de o idee. Aşadar, avem dreptul să ucidem ce ne 
iese în cale. O să-l prindem pe unul dintre ticăloşi şi o să-l 
facem să vorbească. Nu putem aduce un ostatic aici; am putea 
fi văzuți - Tray, unde? 

— Părul Câinelui, răspunse acesta. 

Amanda nu se prea dădea în vânt după idee. Era proprietara 
acelui bar şi folosirea lui ca loc de execuţie sau tortură nu i se 
părea atrăgătoare. Deschise gura să protesteze. Alcide se 
întoarse cu fața la ea şi mârâi; fața schimonosită parcă nu-i 


mai aparținea lui Alcide. Ea se retrase câțiva paşi şi acceptă. 

Alcide ridică vocea şi mai mult pentru următorul anunţ: 

— Cal Myers poate fi omorât de cine-l vede. 

— Dar este un membru al haitei, iar membrii au dreptul la 
proces, zise Amanda, apoi se ghemui, anticipând în mod corect 
urletul de furie al lui Alcide. 

— Nu m-ati întrebat nimic despre bărbatul care a încercat să 
mă ucidă, am intervenit eu. 

Voiam să dezamorsez situația, dacă era posibil. 

Oricât de furios ar fi fost, Alcide era prea civilizat ca să-mi 
amintească faptul că, spre deosebire de Maria-Star, eu trăiam, 
sau că o iubise pe Maria-Star mult mai mult decât îi păsase 
vreodată de mine. Ambele gânduri îi trecură însă prin minte. 

— Era un vârcolac, am continuat. Avea cam un metru 
optzeci, în jur de douăzeci de ani. Proaspăt ras. Păr castaniu şi 
ochi albaştri, şi un semn mare din naştere pe gât. 

— Oh, zise Amanda. Pare a fi... cum îl cheamă, noul mecanic 
de la garajul lui Furnan. Angajat săptămâna trecută. Lucky 
Owens. Ha! Cu cine erai? 

— Cu Eric Northman, am zis. 

Urmă o tăcere lungă, nu chiar prietenoasă. Vârcolacii şi 
vampirii sunt rivali naturali, dacă nu chiar inamici declarați. 

— Aşadar, tipul e mort? întrebă cu simț practic Tray, iar eu 
am încuviințat. 

— Unde te-a găsit? întrebă Alcide, cu o voce care era mai 
rațională. 

— Asta este o întrebare interesantă, am zis. Eram pe 
autostradă, veneam dinspre Shreveport cu Eric. Fuseserăm 
acolo la un restaurant. 

— Şi cine ştia unde te aflai şi cu cine? întrebă Amanda, în 
timp ce Alcide se încrunta la podea, adâncit în gânduri. 

— Sau că te vei întoarce pe autostrada interstatală noaptea 
trecută. 

Tray chiar creştea în ochii mei; era mereu la subiect, cu idei 
practice şi pertinente. 

— l-am spus colegei mele de apartament că ies la cină, nu şi 
unde, am spus. Ne-am întâlnit cu cineva acolo, dar îl putem 
exclude. Eric ştia, pentru că făcea pe şoferul. Dar îi cunosc pe 


Eric şi pe celălalt bărbat şi nu ar fi dat informaţii nimănui. 

— Cum poţi fi atât de sigură? întrebă Tray. 

— Eric a fost împuşcat în timp ce mă apăra, am zis. lar 
persoana pe care m-a dus s-o întâlnesc e o rudă. 

Amanda şi Tray nu şi-au dat seama cât de mică era familia 
mea, aşa că nu au realizat cât de importantă era această 
afirmație. Dar Alcide, care ştia mai multe despre mine, îmi 
aruncă o privire. 

— Inventezi, zise. 

— Nu, nu fac aşa ceva. 

M-am uitat şi eu la el. Ştiam că era o zi îngrozitoare pentru 
Alcide, dar nu eram obligată să-i povestesc viața mea. Dar 
brusc, mi-a venit o idee: 

— Ştiţi, chelnerul... el era vârcolac. Asta explica multe. 

— Cum se numeşte restaurantul? 

— Les Deux Poissons. 

Accentul meu nu era bun, dar vârcolacii dădură din cap în 
semn că au înțeles. 

— Kendall lucrează acolo, zise Alcide. Kendall Kent. Cu un 
păr lung şi roşcat? 

Am încuviințat, iar el păru trist. 

— Am crezut că va veni de partea noastră. Am băut o bere 
împreună de vreo două ori. 

— Ăsta e băiatul mai mare al lui Jack Kent. Tot ce avea de 
făcut era să dea un telefon, zise Amanda. Poate nu a ştiut... 

— Nu e o scuză, zise Tray. 

Vocea sa gravă reverberă în micuța bucătărie. 

— Kendall probabil ştia cine e Sookie de la întrecerea pentru 
liderul haitei. Ea e un prieten al haitei. În loc să-i spună lui 
Alcide că ea se afla pe teritoriul nostru şi trebuia apărată, el l-a 
sunat pe Fuman şi l-a anunțat unde e Sookie, poate chiar 
comunicându-i când a plecat spre casă. A fost uşor pentru 
Lucky să stea şi să aştepte. 

Voiam să protestez că nu există nici o certitudine că aşa ar fi 
stat lucrurile, dar, când m-am gândit mai bine, mi-am dat 
seama că era posibil ca totul să se fi întâmplat exact aşa sau 
pe-aproape. Ca să fiu sigură că-mi aminteam corect, am 
sunat-o pe Amelia şi am întrebat-o dacă spusese cuiva unde 


eram, în cazul că sunase cineva noaptea trecută. 

— Nu, zise. A sunat Octavia, care nu te cunoştea. Am primit 
un telefon de la un tip vârcolac-panteră pe care l-am întâlnit la 
nunta fratelui tău. Crede-mă, nu te-a pomenit nimeni în 
discuţie. Alcide a sunat foarte supărat. Tanya. Nu i-am spus 
nimic. 

— Mulţumesc, colega, am zis. Începi să-ți revii? 

— Da, mă simt mai bine, iar Octavia a plecat înapoi la familia 
la care stă în Monroe. 

— Bine, ne vedem când mă întorc. 

— Reuşeşti să ajungi la timp pentru muncă? 

— Da, trebuie să ajung la muncă. 

Din moment ce am petrecut săptămâna aia în Rhodes, 
trebuie să fiu atentă şi să mă țin de program o bucată de 
vreme, sau îmi vor sări toate chelnerițele în cap că Sam îmi dă 
toate liberele. 

Am închis. 

— Nu a spus nimănui, am zis. 

— Aşadar, tu şi Eric ați avut o cină relaxantă la un 
restaurant scump alături de un alt bărbat. 

L-am privit cu neîncredere. Era mult pe lângă subiect. M-am 
concentrat. Nu căutasem niciodată ceva într-aşa o agitație. 
Alcide simțea durere pentru pierderea Mariei-Star, vinovăție 
că nu o apărase, furie că fusesem atrasă în conflict, şi, mai 
presus de toate, nerăbdare să spargă nişte capete. Şi, cireaşă 
de pe tort, Alcide - total irațional — ura faptul că ieşisem cu 
Eric. 

Am încercat să-mi țin gura din respect pentru pierderea pe 
care o suferise. Nu eram nici eu străină de emoții amestecate. 
Dar am descoperit că, brusc şi iremediabil, eram sătulă de el. 

— Bine, am zis. Poartă-ţi singur bătăliile. Am venit atunci 
când mi-ai cerut, în ambele cazuri, atât la lupta pentru postul 
de lider al haitei, cât şi astăzi, pe nervii şi timpul meu. Să te ia 
naiba, Alcide. Poate Fuman e vârcolacul cel mai bun. 

M-am răsucit pe călcâie şi am zărit privirea pe care Tray 
Dawson i-o arunca lui Alcide în timp ce eu ieşeam din 
bucătărie, pornind pe scări în jos şi apoi la maşină. Dacă mi-ar 
fi ieşit în cale un tomberon, i-aş fi tras un picior zdravăn. 


— Te duc acasă, zise Tray apărând lângă mine, iar eu am 
mers spre lateralul camionetei, fericită că îmi oferea mijlocul 
să plec. 

Când am ieşit ca din puşcă, nu m-am gândit la ce se va 
întâmpla în continuare. O ieşire bună e compromisă dacă 
trebuie să te întorci şi să cauţi o firmă de taxiuri în cartea de 
telefon. 

Credeam că Alcide mă detesta cu adevărat după dezastrul cu 
Debbie. Se pare că nu mă detesta cu totul. 

— Oarecum ironic, nu-i aşa? am zis după un moment de 
tăcere. Aproape am fost împuşcată azi-noapte pentru că 
Patrick Furnan crede că asta l-ar supăra pe Alcide. Până acum 
zece minute, aş fi jurat că nu e adevărat. 

Tray arăta ca şi cum mai degrabă ar fi tocat ceapă decât să 
suporte conversaţia asta. După o altă pauză, zise: 

— Alcide se poartă ca un dobitoc, dar are multe pe cap. 

— Înţeleg asta, am spus şi mi-am ţinut gura înainte să mai 
scot vreun cuvânt. 

După cum s-a dovedit, am ajuns la timp ca să merg la lucru 
în seara aceea. Eram atât de supărată când mă schimbam de 
haine, încât aproape mi-am sfâşiat pantalonii negri când am 
tras de ei prea tare. Mi-am pieptănat părul cu un elan atât de 
inutil că începuse să pârâie. 

— Bărbaţii sunt nişte nemernici de neînțeles. 

— Mie-mi spui? Când îl căutam pe Bob astăzi, am găsit în 
pădure o pisică şi nişte pui. Şi ce crezi? Toţi erau alb cu negru. 

Chiar nu aveam nici o idee despre ce ar trebui să comentez. 

— Aşa că la naiba cu promisiunea pe care i-am făcut-o, nu-i 
aşa? O să mă distrez. El poate face sex, pot şi eu face sex. Şi 
dacă mai vomită pe cuvertura mea, îl alerg cu mătura. 

Încercam să nu mă uit direct la Amelia. 

— Nu te condamn, am spus încercând să-mi păstrez o voce 
calmă. 

Era minunat să fiu în pragul unui râs isteric în loc să vreau 
să crap capul cuiva. Mi-am luat geanta, mi-am verificat coada 
în oglindă în baia de pe hol şi am ieşit pe uşa din spate ca să 
merg la Merlotte's. 

M-am simţit obosită chiar înainte să intru pe uşa angajaților, 


nu era un mod prea bun de a-mi începe schimbul. 

Nu l-am văzut pe Sam când mi-am îndesat geanta în sertarul 
biroului pe care-l foloseam toți. Când am ieşit de pe holul care 
ducea la cele două toalete, la biroul lui Sam, la depozit şi la 
bucătărie (deşi uşa de la bucătărie era, în majoritatea 
timpului, încuiată pe dinăuntru), l-am găsit pe Sam în spatele 
barului. I-am făcut un semn cu mâna în timp ce îmi legam 
şorțul alb. Mi-am strecurat carnețelul şi un creion în buzunar, 
am privit în jur să o zăresc pe Ariene, pe care urma să o 
înlocuiesc, şi am scanat mesele din secțiunea mea. 

Îmi sări inima din piept. Nu avea să fie o seară liniştită 
pentru mine. Câţiva nemernici îmbrăcați în tricouri cu Frăția 
Soarelui stăteau la una dintre mese. 

Frăția era o organizație radicală care credea: a. că vampirii 
erau păcătoşi prin însăşi natura lor, aproape demoni; b. că 
trebuiau executați. „Predicatorii” din Frăție nu ar declara aşa 
ceva public, dar Frăția milita în favoarea eradicării totale a 
ne-viilor. Am auzit că exista chiar şi un mic abecedar despre 
cum se putea face asta. După atentatul din Rhodes, 
deveniseră mult mai îndrăzneți în acțiunile lor. 

Grupul FS creştea pe măsură ce americanii se luptau să 
accepte ceva ce nu puteau înțelege — şi pe măsură ce sute de 
vampiri veneau în țara care le oferise cea mai bună primire 
dintre toate naţiunile de pe pământ. Din moment ce câteva țări 
catolice şi musulmane adoptaseră politica uciderii vampirilor 
întâlniți în cale, Statele Unite acceptaseră vampirii ca refugiați 
politic sau religios, iar reacţia la această politică era violentă. 
Văzusem de curând pe o maşină un abțibild pe care scria: „Mai 
bine-mi tai gâtul decât să recunosc că vampirii sunt vii." 

FS mi se părea intolerantă şi ignorantă, şi-i dispreţuiam pe 
cei care se înrolau în rândurile sale. Dar eram obişnuită să-mi 
țin gura în legătură cu acest subiect atunci când mă aflam la 
bar, în acelaşi fel în care eram obişnuită să evit discuțiile 
despre avort sau legea armelor sau despre homosexualii din 
armată. 

Bineînţeles, tipii din FS erau, probabil, prietenii lui Ariene. 
Prietena mea slabă de minte căzuse cu totul în braţele 
pseudoreligiei pe care FS o propovăduia. 


Ariene mă informă scurt asupra meselor în timp ce se 
îndrepta spre ieşirea din spate, cu o expresie aspră pe față. În 
timp ce o urmăream plecând, m-am întrebat ce-i făceau copiii. 
Obişnuiam să fac pe bona pentru ei. 

Probabil că acum mă urau dacă ascultau ce le spunea mama 
lor. 

M-am scuturat de melancolie, pentru că Sam nu mă plătea 
să fiu prost dispusă. Am făcut turul clienţilor, am mai adus 
băuturi, m-am asigurat că toată lumea are suficientă 
mâncare, am dus o furculiță curată unei femei care o scăpase 
pe jos pe a ei, am mai dus şervețele la masa unde Catfish 
Hennessy mânca bucățele de pui, şi am schimbat câteva vorbe 
amuzante cu tipii care stăteau la bar. l-am tratat pe cei de la 
masa FS exact la fel cum îi tratasem pe toți ceilalți, iar ei nu 
părură să-mi acorde vreo atenţie specială, ceea ce era bine. Mă 
aşteptam să plece fără să facă necazuri. Asta până când intră 
Pam. 

Pam e albă ca o coală de hârtie şi arată exact ca Alice în Ţara 
Minunilor, dacă ar ti crescut şi ar fi devenit vampir. De fapt, în 
această seară, Pam avea chiar şi o panglică albastră care-i 
ținea părul drept şi purta o rochie în locul ţinutei obişnuite cu 
pantaloni. Era adorabilă — chiar dacă arăta ca un actor-vampir 
dintr-un episod din Leave It to Beaver!0. Rochia avea mâneci 
bufante cu dantelă albă, iar gulerul avea şi el dantelă albă. 
Năsturaşii din partea din față a rochiei erau albi, ca să se 
asorteze cu bulinele micuţe de pe fustă. Nu purta ciorapi de 
mătase, căci orice nuanţă ar fi cumpărat, ar fi arătat ciudat 
din moment ce toată pielea îi era atât de palidă. 

— Bună, Pam, am spus în timp ce ea se îndrepta spre mine. 

— Sookie, zise ea cu căldură, şi îmi dădu un sărut pe obraz, 
la fel de uşor ca un fulg de zăpadă. 

Buzele erau reci în comparație cu obrazul meu. 

— Ce s-a întâmplat? am întrebat. 


10 Leave It to Beaver - serial din anii '50, '60, familia Cleaver, 
protagonista serialului, fiind considerată idealizarea familiei de 
clasă medie, trăind în suburbii, tipică celei de-a doua jumătăți a 
secolului XX. 


De obicei, seara, Pam lucra la Fangtasia. 

— Am o întâlnire, zise. Crezi că arăt bine? mă întrebă, făcând 
o piruetă. 

— Oh, sigur, am zis. Tu întotdeauna arăţi bine, Pam. 

Ăsta era adevărul. Deşi alegerile vestimentare ale lui Pam 
erau deseori ultraconservatoare şi bizar de învechite, asta nu 
însemna că nu i se potriveau. Avea un farmec 
dulce-dar-mortal. 

— Cine-i norocosul? 

Căpătă o expresie răutăcioasă, aşa cum numai un vampir de 
peste două sute de ani poate arăta. 

— Cine a zis că e vorba de un el? întrebă. 

— Oh, corect. Am aruncat o privire înjur. Cine e norocoasa 
persoană? 

Chiar atunci intră colega mea de apartament. Amelia purta o 
minunată pereche de pantaloni negri şi pantofi cu toc, cu un 
pulover alb-murdar şi cercei cu chihlimbar şi baga. Şi ea părea 
conservatoare, dar într-un fel mult mai modern. Amelia se 
îndreptă spre noi, îi zâmbi lui Pam şi zise: 

— Ai comandat deja de băut? 

Pam zâmbi într-un fel în care n-o mai văzusem până acum. 
Modest. 

— Nu, te-am aşteptat pe tine. 

Se aşezară la bar şi Sam le servi. Curând stăteau de vorbă, 
iar când li se terminară băuturile, se ridicară să plece. 

Când trecură pe lângă mine în drum spre ieşire, Amelia zise: 

— Ne vedem când ne-ntâlnim - felul ei de-a spune că s-ar 
putea să nu vină acasă în seara asta. 

— Bine, distracție plăcută, i-am urat. 

Plecarea lor era urmărită de mai multe perechi de ochi 
bărbăteşti. Dacă, la fel ca lentilele de la ochelari, corneele s-ar 
putea aburi, atunci tot bărbaţii din bar ar vedea în ceață. 

Am făcut din nou turul meselor, aducând bere la una, lăsând 
o notă de plată la alta, până când am ajuns la masa cu cei doi 
tipi care purtau tricourile FS. Încă se mai uitau spre uşă, ca şi 
cum se aşteptau ca Pam să sară din nou înăuntru şi să strige: 
„Bau!" 

— Chiar am văzut ce cred că am văzut? întrebă unul dintre 


bărbați. 

Avea în jur de treizeci de ani, proaspăt bărbierit, cu părul 
castaniu, un tip obişnuit. Celălalt era genul pe care l-aş fi 
privit cu reținere dacă ne-am fi aflat singuri într-un lift. Era 
slab, avea o barbă pe linia maxilarului, era împodobit cu 
câteva tatuaje care mie îmi păreau făcute acasă — tatuaje de 
închisoare — şi purta un cuţit legat la gleznă, ceea ce nu fusese 
prea greu de descoperit odată ce citisem în mintea lui că era 
înarmat. 

— Ce crezi că tocmai ai văzut? am întrebat dulce. Păr 
Castaniu se gândi că eram cam prostuță. Dar ăsta era un bun 
camuflaj şi însemna că Ariene nu se coborâse într-atât, încât 
să spună tuturor totul despre micile mele ciudățenii. 

Nimeni din Bon Temps (dacă îi întrebai duminica la prânz, la 
ieşirea din biserică) nu ar fi recunoscut că telepatia e posibilă. 
Dacă îi întrebai însă sâmbătă noapte, după ce ieşeau de la 
Merlotte's, ar fi zis că o fi ceva adevărat şi în treaba asta. 

— Cred că am văzut o femeie-vampir intrând aici, ca şi cum 
ar fi avut dreptul. Şi mai cred că am văzut o femeie veselă 
plecând împreună cu ea. Jur pe Sfânta Cruce, nu-mi cred 
ochilor. 

Se uită la mine ca şi cum ar fi fost sigur că-i împărtăşeam 
indignarea. Tatuaj de pârnăiaş încuviință hotărât. 

— Scuzaţi-mă, ați văzut două femei ieşind împreună din bar 
şi asta vă deranjează? Nu înțeleg de ce vă supără. 

Bineînţeles că pricepeam, dar uneori trebuie să te prefaci. 

— Sookie! mă strigă Sam. 

— Domnilor, pot să vă mai ofer ceva? am întrebat, din 
moment ce Sam încerca fără îndoială să mă facă să-mi revin. 

Acum, amândoi se uitau ciudat la mine, pentru că intuiseră 
corect că nu eram tocmai un suporter al programului lor. 

— Cred că suntem gata de plecare, zise Tatuaj de Pârnăiaş, 
sperând că voi fi pedepsită pentru că alungam clienţii care 
plătesc. Ne poţi da nota? 

Aveam nota lor pregătită şi am pus-o pe masă, între ei. 
Amândoi se uitară la ea, trântiră o hârtie de zece peste şi se 
ridicară de pe scaune. 

— Mă întorc imediat cu restul, am spus. 


— Nu e nevoie, zise Păr Castaniu, deşi tonul îi era acru şi nu 
părea încântat de serviciile mele. 

— Ticăloşilor, am bombănit, şi m-am dus la casa de la bar. 

Sam zise: 

— Sookie, trebuie să te abții. 

Am fost atât de surprinsă, încât m-am holbat la Sam. Eram 
amândoi în spatele barului, iar Sam amesteca o vodcă 
collins!!. Sam continuă în şoaptă, păstrându-şi privirea 
ațintită asupra mâinilor: 

— Trebuie să-i serveşti ca pe toți ceilalți. 

Nu se întâmpla prea des ca Sam să mă trateze ca pe un 
angajat oarecare şi nu ca pe un asociat de încredere. M-a 
durut; cu atât mai mult, cu cât mi-am dat seama că avea 
dreptate. Deşi fusesem în aparență politicoasă, le-aş fi (şi aşa 
ar fi trebuit) înghițit ultimele remarci fără nici un comentariu, 
dacă nu ar fi avut tricourile cu FS. Merlotte's nu era afacerea 
mea. Era a lui Sam. Dacă clienții nu se mai întorceau, ar fi 
suferit consecinţele. În cele din urmă, dacă ar fi trebuit să 
concedieze chelnerițele, aş fi plecat şi eu. 

— Îmi pare rău, am zis, deşi nu-mi era uşor să o spun. 

I-am zâmbit lui Sam şi m-am dus să fac un tur inutil al 
meselor, unul care probabil că trecuse linia dintre atentă şi 
enervantă. Dar, dacă m-aş fi dus la toaleta angajaţilor sau la 
cea pentru clientela feminină, aş fi sfârşit plângând, pentru că 
mă durea că fusesem admonestată şi mă durea că greşisem; 
dar cel mai tare mă durea că fusesem pusă la locul meu. 

Când am închis în acea seară, am plecat cât de repede şi cât 
de discret am putut. Ştiam că trebuie să depăşesc faptul că 
fusesem rănită, dar preferam să mă vindec acasă la mine. Nu 
voiam să discut cu Sam, sau cu oricine altcineva, dacă tot veni 
vorba. Holly se uita la mine cu mult prea multă curiozitate. 

Aşa că am țâşnit afară spre parcare cu geanta şi cu şorțul 
încă pe mine. Tray stătea sprijinit de maşina mea. Am tresărit 
înainte să mă pot abține. 

— Te-ai speriat? mă întrebă. 

— Nu, m-am supărat, am răspuns. Ce faci aici? 

— Te conduc acasă, zise. E Amelia acolo? 

— Nu, a plecat la o întâlnire. 

— Atunci, categoric, verific casa, spuse uriaşul şi se urcă în 
camioneta sa, ca să mă urmeze către Hummingbird Road. 

Nu găseam nici un motiv pentru care să-l refuz. De fapt, mă 
făcea să mă simt bine faptul că aveam pe cineva cu mine, 
cineva în care aveam destulă încredere. 

Casa mea era cum o lăsasem, sau, mai degrabă, cum o 
lăsase Amelia. Luminile de siguranță de afară se aprinseră 
automat, iar ea lăsase aprinse lumina de deasupra chiuvetei 
din bucătărie şi pe cea de pe veranda din spate. Cu cheile în 
mână, am pornit către uşa bucătăriei. 

Mâna uriaşă a lui Tray mă apucă de braţ când am început să 
apăs pe clanţă. 

— Nu e nimeni aici, am spus, verificând în felul meu. Şi e 
păzită de vraja Ameliei. 

— Stai aici cât arunc o privire, zise blând. 

Am fost de acord şi l-am lăsat să intre. După câteva secunde 
de pauză, deschise uşa ca să-mi spună că pot intra în 
bucătărie. Eram gata să-l urmez prin casă pentru restul 
căutării, dar el spuse: 

— Aş vrea un pahar de cola, dacă ai. 

Mă contracarase perfect în încercarea mea de a-l urmări, 
făcând apel la ospitalitatea mea. Bunica mea m-ar fi ars cu 
pliciul de muşte dacă nu-i ofeream lui Tray o cola imediat. 

Până când se întoarse el în bucătărie şi declară casa liberă de 
intruşi, cola rece era într-un pahar pe masă, iar alături un 
sendviş cu carne tocată. Şi un şervet împăturit. 

Fără nici un cuvânt, Tray se aşeză, îşi puse şervetul în poală 
şi mancă sendvişul şi îşi bău cola. M-am aşezat în fața lui, cu 
un pahar în față. 

— Am auzit că tipul tău a dispărut, zise Tray în timp ce-şi 
tampona buzele cu şervetul. 

Am recunoscut. 

— Ce crezi că i s-a întâmplat? l-am explicat circumstanţele. 

— Aşa că nu mai am nici o veste de la el de atunci, am 
încheiat. 


Povestea asta suna aproape ca automată, ca şi cum aş fi 
înregistrat-o. 

— Asta e rău, spuse. 

Cumva, această discuție liniştită, lipsită de dramatism, 
despre un subiect sensibil mă făcu să mă simt mai bine. După 
un minut de tăcere îngândurată, Tray zise: 

— Sper să-l găseşti curând. 

— Mulţumesc. Sunt foarte îngrijorată de cum îi merge. 

Asta era puţin spus. 

— Păi, mai bine plec şi eu, spuse. Dacă te sperii la noapte, 
sună-mă. Pot să ajung aici în zece minute. Nu e bine să fii 
singură aici, cu tot războiul ăsta care începe. 

Am avut în gând o imagine a unor tancuri coborând pe aleea 
mea. 

— Cât de rău crezi că poate fi? am întrebat. 

— Tatăl meu mi-a spus că în războiul trecut, care a fost când 
tatăl lui era mic, haita din Shreveport s-a luptat cu cea din 
Monroe. Haita din Shreveport avea pe atunci vreo patruzeci de 
membri, luând în calcul şi jumătăţile. 

Jumătăţile era termenul uzual pentru vârcolacii care 
deveneau lupi pentru că fuseseră muşcațţi. Se puteau 
transforma într-un fel de om-lup, neatingând niciodată forma 
perfectă de lup pe care vârcolacii înnăscuți o credeau 
superioară. 

— Dar haita din Monroe avea şi o mână de puşti de colegiu în 
ea, aşa că ajungea şi ea la patruzeci, patruzeci şi cinci. La 
sfârşitul luptei, amândouă haitele erau reduse la jumătate. 

M-am gândit la vârcolacii pe care-i cunoşteam. 

— Sper că se va opri acum, am spus. 

— N-o să se întâmple asta, zise Tray, practic. Au simțit 
gustul sângelui, iar uciderea prietenei lui Alcide în loc să-l 
atace pe Alcide a fost un mod laş de a începe lupta. La fel şi să 
încerce să pună mâna pe tine; asta doar a înrăutățit lucrurile. 
Nu ai nici o picătură de sânge de vârcolac. Eşti prietena haitei. 
Asta ar trebui să te facă de neatins, nu o ţintă. lar în 
după-amiaza asta, Alcide a găsit-o moartă pe Christine 
Larrabee. 

Am fost din nou şocată. Christine Larrabee era — fusese — 


văduva unuia dintre foştii lideri ai haitei. Avea o poziție 
privilegiată în comunitatea vârcolacilor, şi-l acceptase cu 
destulă reticență pe Jackson Herveaux pe post de lider al 
haitei. Acum îşi primise răsplata cu întârziere. 

— Nu vânează nici un bărbat? am reuşit în cele din urmă să 
întreb. 

Pe fața lui Tray se citea disprețul. 

— Noo, zise vârcolacul. Singurul fel în care înțeleg eu treaba 
asta este că Furnan vrea să-l scoată pe Alcide din sărite. Vrea 
ca toată lumea să fie pe muchie de cuțit în timp ce el stă 
relaxat şi fără grijă. Aproape că a ajuns unde a vrut. Între 
durere şi insultă, Alcide o să ţâşnească exact ca din puşcă. Ar 
fi bine să fie mai degrabă ca din puşca unui lunetist. 

— Nu e strategia lui Furnan cu adevărat... neobişnuită? 

— Ba da, zise Tray apăsat. Nu ştiu ce l-a apucat. Aparent, nu 
vrea să-l înfrunte pe Alcide într-o luptă personală. Nu vrea 
doar să-l învingă pe Alcide. Intenţionează să-l omoare pe 
Alcide şi pe toți oamenii acestuia, din câte îmi dau eu seama. 
Câţiva dintre vârcolaci, cei cu copii mici, deja s-au repliat către 
el. Sunt prea speriaţi de ce le-ar putea face copiilor după 
atacurile asupra femeilor. 

Vârcolacul se ridică. 

— Mulţumesc pentru mâncare. Trebuie să mă duc să-mi 
hrănesc câinii. Încuie bine în urma mea, m-ai auzit? Şi unde 
ţi-e mobilul? 

I l-am întins, şi, cu nişte mişcări extrem de delicate pentru 
nişte mâini atât de mari, Tray salvă numărul său de mobil în 
agenda mea. Apoi plecă, făcându-mi un semn relaxat de la 
revedere. Avea o casă mică şi îngrijită lângă atelierul de 
reparații şi eram cu adevărat uşurată să aflu că estimase 
călătoria sa de acolo până aici la doar zece minute. Am încuiat 
uşa în urma lui, apoi am verificat ferestrele de la bucătărie. 
Bineînţeles, Amelia lăsase una din ele deschisă la un moment 
dat, după-amiaza. După această descoperire, m-am simțit 
obligată să verific fiecare fereastră din casă, chiar şi pe cele de 
la etaj. 

După ce am făcut asta şi m-am simţit pe cât de sigură se 
putea, am pornit televizorul şi m-am aşezat în fața lui, fără să 


văd cu adevărat ceea ce se întâmpla pe ecran. Aveam o 
mulțime de lucruri la care să mă gândesc. 

Cu luni în urmă, mersesem la concursul pentru liderul 
haitei, la cererea lui Alcide, ca să fiu atentă dacă nu se 
trişează. Am avut ghinion că prezența mea a fost observată, iar 
descoperirea mea că Furnan trişează a fost făcută publică. 
Mi-am dat seama că fusesem atrasă în această luptă, care nu 
era a mea. De fapt, dacă trag linie, faptul că-l cunoşteam pe 
Alcide nu-mi adusese decât necazuri. 

Am fost aproape uşurată să simt cum se adună furia la 
această nedreptate, dar jumătatea mea mai bună mă îndemnă 
să o înăbuş în faşă. Nu era vina lui Alcide că Debbie Pelt fusese 
o jigodie ucigaşă, şi nu era vina lui Alcide că Patrick Furnan se 
hotărâse să trişeze în timpul întrecerii. La fel, Alcide nu era 
responsabil pentru setea de sânge a lui Furnan şi pentru 
modul ciudat de a-şi consolida haita. M-am întrebat dacă felul 
său de a se comporta aducea măcar pe departe cu stilul unui 
lup. 

Mi-am imaginat că era doar stilul Patrick Furnan. Sună 
telefonul, iar eu am sărit în sus de un kilometru. 

— Alo? am spus, supărată că nu puteam să-mi ascund 
sperietura care se reflecta în voce.. 

— M-a sunat vârcolacul Herveaux, zise Eric. Confirmă că 
este în război cu liderul haitei sale. 

— Bine, am zis. Aveai nevoie de confirmare de la Alcide? 
Mesajul meu nu era suficient? 

— M-am gândit la o alternativă a teoriei că ai fost atacată ca 
o lovitură împotriva lui Alcide. Sunt sigur că Niall trebuie să fi 
menționat că are inamici. 

— Ce? 

— M-am întrebat dacă unul dintre inamicii ăia nu a acționat 
foarte rapid. Dacă vârcolacii au spioni, la fel pot avea şi zânele. 

Am cântărit asta: 

— Aşa că, pentru că a vrut să se întâlnească cu mine, 
aproape că mi-a provocat moartea. 

— Dar a avut înțelepciunea să-mi ceară să te escortez până 
şi de la Shreveport. 

— Deci mi-a salvat viața, deşi mi-a pus-o în pericol. 


Tăcere. 

— De fapt, am spus păşind pe un teren emoţional mai sigur, 
mi-ai salvat viața şi îți sunt recunoscătoare. 

Aproape că m-am aşteptat ca Eric să mă întrebe cât de 
recunoscătoare eram, să facă aluzie la sărut... dar cu toate 
astea nu spuse nimic. 

Chiar când eram pe cale să debitez o prostie ca să rup 
tăcerea, vampirul zise: 

— O să intervin în războiul vârcolacilor ca să-ți apăr 
interesele. Sau să te apăr pe tine. 

Era rândul meu pentru un moment de tăcere. 

— În ordine, am zis încet. 

— Dacă apar necazuri, dacă încearcă să te implice şi mai 
mult, sună-mă imediat, îmi zise Eric. Cred că asasinul chiar a 
fost trimis de liderul haitei. Cu siguranţă era un vârcolac. 

— Unii dintre oamenii lui Alcide au recunoscut descrierea. 
Tipul, Lucky nu-ştiu-cum, tocmai fusese angajat de către 
Furnan ca mecanic. 

— Ciudat că i-a încredințat o astfel de treabă cuiva pe care 
abia-l cunoştea. 

— Dacă tipul a fost atât de ghinionist. Eric chiar pufni. Apoi 
zise: 

— Nu o să mai vorbesc cu Niall despre asta. Bineînţeles, i-am 
spus ce s-a întâmplat. 

Am avut un moment de durere ridicolă, pentru că Niall nu 
s-a grăbit să-mi fie alături sau să sune şi să mă întrebe dacă 
eram bine. Îl întâlnisem doar o dată şi acum nu se purta ca 
infirmiera mea. 

— Bine, Eric, mulțumesc, am spus şi am închis în timp ce el 
îşi lua la revedere. 

Ar fi trebuit să-l întreb din nou despre banii mei, dar eram 
prea lipsită de chef; pe lângă asta, nu era problema lui Eric. 

Am fost agitată tot timpul cât m-am pregătit să mă bag în 
pat, dar nu se mai întâmplă nimic care să mă facă şi mai 
agitată. Mi-am amintit de aproape cincizeci de ori că Amelia 
protejase casa. Protecția avea să funcționeze indiferent dacă 
ea era sau nu acasă. 

Aveam nişte încuietori bune la uşă. 


Eram obosită. 
În cele din urmă, am adormit, dar m-am trezit de mai multe 
ori, ascultând dacă nu apărea vreun asasin. 

În dimineaţa următoare, m-am trezit cu ochii umflaţi. Eram 
amețită şi mă durea capul. Aveam ceva ce semăna cu o 
mahmureală emoțională. Ceva trebuia să se schimbe. Nu mai 
puteam petrece încă o noapte ca asta. M-am întrebat dacă ar fi 
trebuit să-l sun pe Alcide şi să văd dacă se pregătea de luptă. 
Poate mă primeau şi pe mine? Dar chiar şi numai ideea de a 
avea de-a face cu asta mă înfuria. 

Nu am putut împiedica un gând să-mi treacă prin minte: 
Dacă Quinn ar fi fost aici, aş fi putut sta în propria-mi casă fără 
frică. Şi, pentru o clipă, nu am fost doar îngrijorată pentru 
prietenul meu rănit şi dispărut, am fost furioasă pe el. 

Eram montată să fiu furioasă pe cineva. Simțeam prea multă 
emoție împrăştiată prin preajmă. 

Ei bine, ăsta era începutul unei zile foarte speciale, nu-i aşa? 
Nici urmă de Amelia. Presupun că şi-a petrecut noaptea cu 
Pam. Nu aveam nici o problemă dacă ele aveau o relație. Voiam 

pur şi simplu ca Amelia să fie prin preajmă pentru că mă 
simțeam singură şi speriată. Absența ei lăsa o pată albă în 
peisajul meu. 

Măcar aerul era mai rece în dimineața asta. Se simțea clar că 
se apropia toamna, era chiar aici aşteptând să se ridice din 
pământ şi să-şi ceară drepturile asupra frunzelor şi ierbii şi 
florilor. Mi-am pus un pulover peste cămaşa de noapte şi am 
ieşit pe veranda din față să-mi beau prima cană de cafea. Am 
ascultat un timp păsările; nu erau la fel de gălăgioase ca 
primăvara, dar cântecele şi discuţiile lor mi-au dat de ştire că, 
în acea dimineaţă, în pădure nu se întâmpla nimic neobişnuit. 
Mi-am terminat cafeaua şi am încercat să-mi planific ziua, dar 
mă tot loveam de un blocaj mental. E greu să faci planuri dacă 
bănuieşti că e cineva care încearcă să te omoare. Dacă m-aş fi 
putut desprinde se problema posibilei mele morți iminente, 


trebuia să dau cu aspiratorul jos, să bag nişte rufe la spălat şi 
să merg la bibliotecă. Dacă supraviețuiam acestor sarcini, 
trebuia să mă duc la muncă. 

M-am întrebat unde era Quinn. 

M-am întrebat când o să am din nou veşti de la străbunicul 
meu. 

M-am întrebat dacă peste noapte au mai murit cumva 
vârcolaci. 

M-am întrebat când avea să-mi sune telefonul. 

Din moment ce nimic nu s-a întâmplat pe veranda mea, 
m-am târât înăuntru şi mi-am văzut de rutina matinală. Când 
m-am privit în oglindă, mi-a părut rău că am făcut-o. Nu 
arătam odihnită şi proaspătă. Arătam ca o persoană 
îngrijorată, care nu dormise deloc. Am aplicat nişte 
anticearcăn sub ochi şi am folosit mai mult fard de pleoape şi 
de obraz ca fața mea să prindă puţină culoare. Apoi am decis 
că arăt ca un clown şi am şters cea mai mare parte a fardului. 
După ce l-am hrănit pe Bob şi l-am certat pentru pisoi, am 
verificat din nou toate încuietorile şi m-am urcat în maşină ca 
să mă duc la bibliotecă. 

Biblioteca Districtului Renard, filiala din Bon Temps, nu e o 
clădire mare. Bibliotecara noastră a absolvit Louisiana Tech, 
în Rouston, şi este o tipă tare, care se apropie de patruzeci de 
ani, pe nume Barbara Beck. Soțul ei, Alcee, este detectiv în 
poliția din Bon Temps, şi sper cu adevărat că Barbara nu ştie 
cu ce se ocupă. Alcee Beck este un om dur, care face lucruri 
bune... uneori. Face şi rele. Alcee a avut noroc când a 
convins-o pe Barbara să se mărite cu el, iar el ştie asta. 

Barbara este singura angajată cu normă întreagă a filialei 
bibliotecii şi nu am fost surprinsă să o găsesc singură când am 
deschis uşa masivă. Aranja cărțile în rafturi. Barbara era 
îmbrăcată în ceea ce consideram a fi şic confortabil, asta 
însemnând că alegea tricotaje în culori strălucitoare şi pantofi 
asortaţi. Îi plăceau şi bijuteriile masive, îndrăzneţe. 

— Buna dimineaţa, Sookie, zise, zâmbindu-mi. 

— Barbara, am spus şi eu încercând să-i întorc zâmbetul. 

Observă că nu sunt în apele mele, dar îşi păstră gândurile 
pentru ea. Nu chiar, bineînțeles, din moment ce am mica mea 


problemă, dar nu spuse nimic cu voce tare. Am pus cărțile pe 
care le înapoiam pe biroul care trebuia şi am început să mă uit 
la rafturile cu noile apariţii. Multe dintre ele erau variații pe 
tema „ajută-te singur". Ţinând cont de cât de populare sunt 
aceste cărți şi de cât de des sunt împrumutate, toată lumea 
din Bon Temps ar fi trebuit să fie perfectă până acum. 

Am luat două romane noi de dragoste, vreo două polițiste şi 
chiar şi o carte science-fiction, din care eu citesc rar. (Cred că 
m-am gândit că realitatea mea e mai nebună decât orice i-ar 
putea trece prin minte unui scriitor de science-fiction.) În timp 
ce mă uitam la supracoperta unei cărți scrise de un autor de 
care nu citisem nimic, am auzit o bufnitură în fundal şi am 
ştiut că a intrat cineva pe uşa din spate a bibliotecii. Nu am 
dat atenţie; unele persoane foloseau în mod obişnuit uşa din 
spate. 

Barbara scoase un sunet stins şi am ridicat privirea. 
Bărbatul din spatele ei era uriaş, cel puțin un metru nouăzeci 
şi şapte, şi subţire ca o lamă. Avea un cuţit uriaş, şi-l ţinea la 
gâtul Barbarei. Pentru o clipă, am crezut că era un hoț şi 
m-am întrebat la ce s-o fi gândit când i-a venit ideea să 
jefuiască o bibliotecă. Pentru banii din taxa pe returnările 
întârziate? 

— Să nu ţipi, şuieră printre dinții lungi şi ascuțiți. Am 
înghețat. Barbara depăşise deja starea de frică. 

Era mai mult decât terorizată. Dar mai puteam auzi încă o 
minte activă în clădire. 

Altcineva venea foarte tăcut pe uşa din spate. 

— Detectivul Beck te omoară dacă-i faci vreun rău soției 
sale, am rostit foarte tare. 

Şi am adăugat, foarte sigură pe mine: 

— Poţi să-ți iei adio. 

— Nu ştiu cine-i ăsta şi nici nu-mi pasă, ripostă bărbatul cel 
înalt. 

— Mai bine ţi-ar păsa, nenorocitule, zise Alcee Beck care 
ajunsese, tăcut, în spatele lui. 

Puse arma la ceafa bărbatului. 

— Acum, dă-i drumul soției mele şi aruncă imediat cuțitul. 

Dar Dinţi Ascuţiţi nu era gata să facă asta. Se răsuci pe 


călcâie, o împinse pe Barbara spre Alcee, şi fugi spre mine cu 
arma ridicată. 

Am aruncat spre el un roman de Nora Roberts, cartonat, şi 
l-am nimerit exact în cap. Am întins piciorul. Orbit de 
impactul cu cartea, Dinţi Ascuţiţi se împiedică de piciorul 
meu, exact cum sperasem. 

A căzut în propriul lui cuțit, ceea ce nu plănuisem. 

Biblioteca se cufundă brusc în tăcere, mai auzindu-se doar 
respirația sacadată a Barbarei. Alcee Beck şi cu mine ne 
holbarăm la balta de sânge care se întindea sub bărbat. 

— Aoleo! am zis. 

— La naiba, zise Alcee Beck. Unde ai învăţat să arunci aşa, 
Sookie Stackhouse? 

— Softball, am răspuns, ceea ce era adevărul adevărat. 

După cum vă puteți imagina, am întârziat la muncă în 
după-amiaza aceea. Eram chiar mai obosită decât fusesem 
inițial, dar mă gândeam că era posibil să supraviețuiesc zilei. 
Până acum, de două ori consecutiv soarta intervenise ca să 
prevină asasinarea mea. Bănuiam că Dinţi Ascuţiţi fusese 
trimis ca să mă ucidă şi ratase, exact cum a făcut-o şi falsul 
polițist de pe autostradă. Poate norocul meu nu avea să reziste 
şi a treia oară; dar exista o şansă să se întâmple şi asta. Care 
erau şansele ca un alt vampir să încaseze un glonț pentru 
mine, sau, accidental, Alcee Beck să treacă să lase prânzul 
soției sale care-l uitase acasă pe masa din bucătărie? Foarte 
mici, nu-i aşa? Dar le avusesem de fiecare dată. 

Indiferent ce credea poliția în mod oficial (din moment ce nu-l 
cunoşteam pe tip, şi nimeni nu putea spune asta — şi o 
apucase pe Barbara, nu pe mine), Alcee Beck mă luase acum 
la ochi. Se pricepea de minune să interpreteze circumstanţele, 
şi văzuse că Dinţi Ascuţiţi era concentrat asupra mea. Barbara 
fusese doar un mod de a-mi atrage atenţia. Alcee nu mă va 
ierta niciodată pentru asta, chiar dacă nu fusese vina mea. În 
plus, am aruncat acea carte cu suspect de multă forță şi 
îndemânare. 

În locul lui probabil şi eu aş fi simţit la fel. 

Aşa că acum eram la Merlotte's făcând toate mişcările la 
modul obosit, întrebându-mă unde să mă duc şi ce să fac, şi 


de ce a înnebunit Patrick Furnan. Şi de unde apăruseră toți 
aceşti străini? Nu-l ştiam pe vârcolacul care dărâmase uşa 
Mariei-Star. Eric fusese împuşcat de un tip care lucra la 
magazinul lui Patrick Furnan de doar câteva zile. Nu-l mai 
văzusem înainte pe Dinţi Ascuţiţi, şi era genul pe care nu-l uiţi 
uşor. 

Întreaga situaţie nu avea nici un sens. 

Brusc, mi-a venit o idee. L-am întrebat pe Sam dacă puteam 
da un telefon din moment ce toate mesele mele erau liniştite, 
iar el a acceptat, desigur. Îmi aruncase toată seara acele priviri 
scurte, priviri care însemnau că avea să mă încolțească şi să 
stea de vorbă cu mine în curând, dar acum aveam un moment 
de respiro. Aşa că m-am dus în biroul lui Sam, am căutat în 
cartea de telefon ca să aflu numărul lui Patrick Furnan, şi 
l-am sunat. 

— Alo? 

Am recunoscut vocea. 

— Patrick Furnan? am întrebat doar ca să fiu sigură.: 

— La telefon. 

— De ce încerci să mă omori? 

— Ce? Cine e? 

— Oh, las-o baltă. Sunt Sookie Stackhouse. De ce faci asta? 

Urmă o pauză lungă. 

— Încerci să mă prinzi în capcană? întrebă. 

— Cum? Crezi că înregistrez convorbirea? Vreau să ştiu de 
ce. Nu ţi-am făcut nimic. Nici măcar nu ies cu Alcide. Dar tu 
încerci să mă dai la o parte ca şi cum aş fi puternică. Ai ucis-o 
pe biata Maria-Star. Ai omorât-o pe Christine Larrabee. Ce 
înseamnă asta? Eu nu sunt importantă. 

Patrick Furnan rosti rar: 

— Chiar crezi că eu sunt cel care face asta? Să omor membrii 
de sex feminin ai haitei? Să încerc să te omor pe tine? 

— Desigur. 

— Nu sunt eu. Am citit despre Maria-Star. Christine 
Larrabee este moartă? 

Păru aproape înspăimântat. 

— Da, am zis, iar vocea mea era la fel de nesigură ca şi a lui. 
Iar cineva a încercat să mă omoare de două ori. Mi-e teamă că 


vreo persoană nevinovată va fi prinsă la mijloc. Şi, bineînţeles, 
nu vreau să mor! 

Furnan spuse: 

— Soţia mea a dispărut ieri. Vocea îi era plină de durere şi 
teamă. Şi furie. Alcide a luat-o şi jigodia aia are să plătească. 

— Alcide nu ar face aşa ceva, am ripostat. (Mă rog, eram 
destul de sigură că Alcide nu ar face aşa ceva.) Spui că nuai 
ordonat atacurile împotriva Mariei-Star şi a Christinei? Şi nici 
a mea? 

— Nu, de ce m-aş lua de femei? Nu vrem niciodată să 
omoram femele de vârcolac pursânge. Cu excepţia, poate, a 
Amandei, adăugă, lipsit de tact Furnan. Dacă aş vrea să 
omoram pe cineva, ar fi oricum bărbați. 

— Cred că tu şi cu Alcide ar trebui să aveți o discuţie. Nu ela 
luat-o pe soția ta. El crede că ai înnebunit şi ataci femei. 

Urmă o tăcere lungă. Furnan zise: 

— Cred că ai dreptate referitor la discuţie, cu condiţia să nu 
fi inventat întreaga poveste ca să mă atragi într-un loc unde 
Alcide să mă poată omori. 

— Eu vreau doar să trăiesc şi să apuc săptămâna viitoare. 

— O să fiu de acord să mă întâlnesc cu Alcide, dacă vei fi şi 
tu de față şi dacă juri să ne spui fiecăruia ce gândeşte celălalt. 
Eşti prietena haitei, a întregii haite. Ne poți ajuta acum. 

Patrick Furnan era atât de disperat să-şi găsească soția, 
încât era dispus să creadă în mine. 

M-am gândit la crimele care avuseseră deja loc. M-am gândit 
la ce se putea întâmpla în continuare, la pericolul în care se 
afla viața mea. M-am întrebat ce naiba se petrecea. 

— O s-o fac, dacă tu şi Alcide veţi fi neînarmaţi, am zis. Dacă 
ceea ce bănuiesc este adevărat, atunci aveți un inamic comun 
care încearcă să vă facă să vă omorâți între voi. 

— Dacă ticălosul cu păr negru o să fie de acord, încercăm, 
zise Furnan. Dacă Alcide a luat-o pe soția mea, să nu-i fi clintit 
nici un fir de păr, şi mai bine să o aducă cu el, sau jur pe 
Dumnezeu că-l fac praf. 

— Am înțeles. O să mă asigur că şi el a înțeles. Te contactăm 
noi, am promis şi am sperat din tot sufletul că spusesem 
adevărul. 


Capitolul 9 


Ura miezul aceleiaşi nopți, iar eu stăteam gata să ies în 
întâmpinarea pericolului. Şi totul se întâmpla doar din vina 
mea. Cu o serie rapidă de telefoane, Alcide şi Furnan au 
stabilit unde să se întâlnească. Mi-i imaginasem stând față în 
față la o masă, cu locotenențţii în spatele lor, şi lămurind 
întreaga situație. Doamna Furnan avea să apară, iar cuplul va 
fi reunit. Toată lumea avea să fie mulțumită, sau măcar mai 
puţin ostilă. Fără ca eu să fiu prin preajmă. 

Şi cu toate acestea, mă aflam la un centru de afaceri în 
Shreveport, acelaşi unde se ținuse şi întrecerea pentru liderul 
haitei. Măcar îl aveam pe Sam cu mine. Era întuneric şi rece, 
iar vântul îmi flutura pletele pe umeri. Mă mutam de pe un 
picior pe altul, nerăbdătoare să terminăm. Deşi nu era la fel de 
nervos ca mine, îmi dădeam seama că şi Sam simţea la fel. 

Era vina mea că se afla aici. Când a devenit prea curios în 
legătură cu ceea ce se punea la cale între vârcolaci, a trebuit 
să-i spun. În fond, dacă venea cineva la Merlotte's şi încerca să 
mă împuşte, Sam merita măcar să ştie de ce are barul plin de 
găuri. M-am certat zdravăn cu el când mi-a spus că vine cu 
mine, dar iată-ne pe amândoi aici. 

Poate mă mint singură. Poate voiam, pur şi simplu, un 
prieten alături de mine, cineva categoric de partea mea. Poate 
eram doar speriată. De fapt, nici un „poate'. 

Noaptea era rece şi amândoi purtam jachete impermeabile, 
cu glugă. Nu că am fi avut nevoie de glugă, dar, dacă se făcea 
mai frig, era posibil să ne bucurăm că le avem. Centrul de 
afaceri se întindea în jurul nostru într-o tăcere tristă. Ne aflam 
în zona docurilor de încărcare ale unei firme care primise 
încărcături uriaşe din ceva. Uşile mari din metal, care se 
acționau pe verticală, ridicându-se şi coborând, şi pe unde 
intraseră camioanele pentru a fi încărcate, arătau ca nişte ochi 


mari şi strălucitori în bătaia lămpilor de siguranță rămase 
aprinse. 

De fapt, erau o mulțime de ochi mari şi strălucitori prin 
preajmă în seara asta. Rechinii şi Rachetele!2 negociau. Vai, 
scuzați, vârcolacii Furnan şi vârcolacii Herveaux. Cele două 
facțiuni ale haitei puteau ajunge la o înțelegere, sau... nu. Şi 
chiar la mijloc se aflau Sam Teriantropul şi Sookie Telepata. 

Când am simţit pulsaţia intensă, roşie, a creierelor 
vârcolacilor apropiindu-se atât de la nord, cât şi de la sud, 
m-am întors către Sam şi i-am spus din tot sufletul: 

— Nu ar fi trebuit să te las să vii cu mine. Nu ar fi trebuit să 
deschid gura. 

— Ţi-ai făcut obiceiul să nu-mi spui multe lucruri, Sookie. 
Vreau să-mi povesteşti mereu ce ţi se întâmplă. Mai ales dacă 
există vreun pericol. 

Părul blond-roşcat al lui Sam îi flutură în jurul capului, în 
bătaia uşoarei brize care sufla printre clădiri. Am simţit că era 
mai puternic ca niciodată. Sam este un fel rar de teriantrop 
adevărat. Se poate transforma în orice animal vrea. Preferă 
forma unui câine pentru că acesta este familiar şi prietenos, 
iar oamenii nu-l împuşcă prea des. Am privit în ochii săi 
albaştri şi am zărit sălbăticia în ei. 

— Sunt aici, zise ridicând nasul în vânt. 

Apoi, cele două grupuri se aflau la trei metri de o parte şi de 
alta noastră, şi era momentul să ne concentrăm. 

Am recunoscut fețele câtorva dintre lupii lui Furnan, care 
erau mai numeroşi. Cal Myers, detectivul, era printre ei. 
Furnan avea nevoie de ceva tupeu ca să-l aducă pe Cal cu el 
când îşi declara nevinovăția. Am recunoscut-o şi pe 
adolescenta pe care Furnan o luase ca parte a celebrării 
victoriei sale, după înfrângerea lui Jackson Herveaux. În seara 
asta arăta cu un milion de ani mai în vârstă. 

Grupul lui Alcide o includea pe Amanda cea cu părul arămiu, 
care mă salută cu o înclinare a capului, cu o figură serioasă, şi 
câțiva vârcolaci pe care-i văzusem la Părul Câinelui în seara în 
care Quinn şi cu mine vizitaserăm barul. Fata slăbănoagă care 


12 Aluzie la două echipe: The Sharks şi The Jets din NBA. 


purtase bustiera de piele roşie în acea seară stătea chiar în 
spatele lui Alcide, şi era în acelaşi timp foarte excitată şi 
profund înspăimântată. Spre surprinderea mea, Dawson era şi 
el prezent. Nu era chiar lupul singuratic, aşa cum se 
descrisese. 

Alcide şi Furnan se îndepărtară de haitele lor. 

Aşa fusese stabilit pentru negociere, sau masă rotundă, sau 
cum vreți să-i spuneţi: eu aveam să stau între Furnan şi 
Alcide. Fiecare vârcolac lider mă va apuca de o mână. Eu 
aveam să fiu umanul detector de minciuni, în timp ce ei 
vorbeau. Jurasem să spun fiecăruia dintre ei dacă celălalt 
minte, sau măcar aveam să fac tot posibilul. Puteam citi 
mințile, dar acestea pot fi înşelătoare şi mincinoase, sau doar 
greu de citit. Nu făcusem niciodată ceva asemănător şi m-am 
rugat ca abilitatea mea să fie foarte precisă în seara asta şi să 
o folosesc cu înțelepciune, ca să pot pune capăt pierderilor de 
vieți. 

Alcide se apropie hotărât de mine, cu o expresie aspră în 
strălucirea ochilor. Pentru prima dată am remarcat că arăta 
mai slab şi mai bătrân. Avea ceva fire albe în părul negru, fire 
care nu fuseseră acolo pe vremea când tatăl său trăia. Nici 
Patrick Furnan nu arăta bine. Avusese întotdeauna o tendință 
spre rotunjire şi acum arăta ca şi cum ar fi luat vreo şapte-zece 
kilograme bune. Să fie lider al haitei nu s-a dovedit benefic 
pentru el. Iar şocul răpirii soției sale lăsase urme adânci pe 
chipul său. 

Am făcut ceva ce nu credeam că voi face vreodată. Am întins 
mâna dreaptă către el. A apucat-o şi fluxul ideilor sale trecu 
prin mine imediat. Chiar şi creierul său complicat de vârcolac 
era uşor de citit pentru că era atât de concentrat. Am întins 
mâna stângă spre Alcide, iar el o apucă prea strâns. Pentru un 
lung minut, m-am simțit pur şi simplu inundată. Apoi, cu un 
efort uriaş, i-am canalizat pe un flux, astfel încât să nu fiu 
copleşită. Putea fi uşor pentru ei să mintă cu voce tare, dar nu 
e la fel de uşor să minți şi în propria ta minte. Nu constant. Am 
închis ochii. Datul cu banul îi conferise lui Alcide dreptul 
primei întrebări. 

— Patrick, de ce mi-ai ucis femeia? Cuvintele sunau ca şi 


cum ar fi lăsat urme adânci în gâtul lui Alcide. Era un vârcolac 
pursânge şi se arăta pe cât de amabil poate fi un vârcolac. 

— Nu am ordonat nici unuia dintre oamenii mei să ucidă 
unul de-al tău, răspunse Patrick Furnan. 

Părea atât de obosit că abia mai putea sta în picioare, iar 
gândurile sale se comportau la fel: încet, slăbite, luând-o pe o 
cale pe care o trasase el în minte. Era mai uşor de citit decât 
Alcide. Credea în ceea ce spunea. 

Alcide ascultă cu multă atenţie, şi zise apoi: 

— Ai spus cuiva care nu face parte din haita ta să le ucidă pe 
Maria-Star şi pe Sookie şi pe doamna Larrabee? 

— Nu am dat niciodată ordin ca vreunul dintre voi să fie ucis, 
răspunse Furnan. 

— Crede ce spune, am zis. 

Din nefericire, Furnan nu avea să tacă din gură. 

— Te urăsc, zise, la fel de obosit ca şi mai înainte. Aş fi fericit 
dacă te-ar lovi un camion. Dar nu am ucis pe nimeni. 

— Crede şi asta, am spus, poate puţin cam sec. Alcide 
întrebă: 

— Cum poți pretinde că eşti nevinovat când Cal Myers e în 
haita ta? A înjunghiat-o mortal pe Maria-Star. 

Furnan păru confuz. 

— Cal nu a fost acolo, zise. 

— Crede ce spune, i-am zis lui Alcide. M-am întors cu fața 
spre Furnan. 

— Cal a fost acolo şi a omorât-o pe Maria-Star. Deşi mă 
străduiam să nu-mi pierd concentrarea, am auzit şoapte 
pornind în jurul lui Cal Myers, am văzut cum restul 
vârcolacilor pleacă de lângă el. Era rândul lui Furnan să pună 
întrebări. 

— Soţia mea, zise, şi vocea i se frânse. De ce ea? 

— Nu am luat-o pe Libby, spuse Alcide. Nu aş răpi niciodată 
o femeie, mai ales una vârcolac cu pui. Nu aş ordona nici 
altcuiva să o facă. 

Credea asta. 

— Alcide nu a făcut-o şi nici nu a ordonat altcuiva să o facă. 

Dar Alcide îl ura feroce pe Patrick Furnan. Furnan nu 
avusese nevoie să-l omoare pe Jackson Herveaux în punctul 


culminant al competiţiei, dar o făcuse. Mai bine să-ți începi 
domnia cu eliminarea rivalului. Jackson nu s-ar fi supus 
niciodată, şi ar fi fost ani buni un spin în coastă. Primeam 
gânduri din ambele părți, frânturi de idei atât de puternice 
că-mi ardeau creierul, astfel că am spus: 

— Calmaţi-vă, amândoi. 

L-am putut simți pe Sam în spatele meu, căldura sa, 
atingerea minţii sale şi i-am cerut şi lui: 

— Sam, nu mă atinge, bine? înțelese şi se dădu la o parte. 

— Nici unul dintre voi nu a omorât pe nimeni dintre cei care 
au murit. Şi niciunul dintre voi nu a ordonat asta. Cel puțin 
din câte-mi dau eu seama. 

Alcide interveni: 

— Dă-ni-l pe Cal Myers să-l interogăm. 

— Şi atunci unde e soția mea? mârâi Furnan. 

— E moartă şi-ngropată, se auzi o voce clară. Iar eu sunt 
gata să-i iau locul. Cal e al meu. 

Cu toții am privit în sus, pentru că vocea venise dinspre 
acoperişul plat al clădirii. Acolo, sus, stăteau patru vârcolaci, 
iar femeia brunetă care vorbise era cea mai aproape de 
margine. Avea simțul spectacolului. Trebuie să recunosc. 
Femeile-vârcolac au putere şi statut, dar nu sunt şefi de 
haită... niciodată. Această femeie era clar mare şi tare, deşi 
avea probabil doar un metru cincizeci şi cinci. Se pregătise să 
se transforme, adică era dezbrăcată. Sau poate voia doar ca 
Alcide şi Furnan să vadă ce ar putea primi. Şi anume, mult 
atât cantitativ, cât şi calitativ. 

— Priscilla, zise Furnan. 

Mi s-a părut un nume atât de nepotrivit pentru un vârcolac, 
încât chiar m-am trezit zâmbind, ceea ce era o idee rea în 
situația dată. 

— Nu, am răspuns eu în locul lui. 

Mintea mea naviga printre gândurile pe care le puteam citi şi 
se agăță de o amenințare în particular. 

— Furnan, Cal e creaţia ei, am spus. Te-a trădat. 

— M-am gândit că dacă aleg câteva ticăloase importante, voi 
doi o să vă omorâţi reciproc, mărturisi Priscilla. Păcat că nu a 
mers. 


— Cine-i asta? îl întrebă din nou Alcide pe Furnan. 

— Este partenera lui Arthur Hebert, un lider de haită din 
Districtul St. Catherine. 

St. Catherine era mult în sud, chiar la est de New Orleans. 
Fusese grav afectat de Katrina. 

— Arthur a murit. Nu mai avem casă, spuse Priscilla Hebert. 
O vrem pe a voastră. 

Ei, asta era destul de clar. 

— Cal, de ce ai făcut asta? îşi întrebă Furnan adjunctul. 

Cal ar fi trebuit să se urce pe acoperiş cât mai putea. 
Vârcolacii Furnan şi vârcolacii Herveaux făcuseră un cerc în 
jurul lui. 

— Cal e fratele meu, strigă Priscilla. Să nu vă atingeți de 
vreun fir de păr din capul lui. 

Se simțea acum o notă de disperare în vocea ei, notă pe care 
nu o mai sesizasem până atunci. Cal privi în sus, la sora lui, 
nemulțumit. Îşi dăduse seama în ce necaz se afla şi eram 
destul de sigură că îşi dorea ca ea să tacă. Acesta avea să fie 
ultimul său gând. 

Braţul lui Furnan ieşi brusc din mânecă, acoperit cu păr. Cu 
o forță uriaşă, se repezi la fostul său acolit şi-i scoase maţele. 
Mâna cu gheare a lui Alcide îi zbură partea din spate a 
capului, în timp ce trădătorul căzu la podea. Sângele lui Cal 
țţâşni spre mine descriind un arc. În spatele meu, Sam vibra de 
la energia transformării sale care era pe cale să se producă, 
provocată de tensiunea, mirosul sângelui şi scâncetul meu 
involuntar. 

Priscilla Hebert urlă de furie şi durere. Cu o graţie 
neomenească, sări de pe acoperişul clădirii în parcare, urmată 
de oamenii ei de încredere (lupii ei de încredere?). 

Războiul începuse. 

Sam şi cu mine ne-am nimerit în mijlocul lupilor din 
Shreveport. Când haita Priscillei începu să se apropie din toate 
părțile, Sam zise: 

— O să mă transform, Sookie. 

Nu-mi dădeam seama la ce ar putea fi de folos un collie în 
această situație, dar am răspuns: 

— Bine, şefu”. 


Îmi zâmbi oarecum strâmb, după care îşi smulse hainele şi 
se aplecă. Peste tot în jurul nostru vârcolacii făceau la fel. 
Noaptea rece era plină de zgomotul vâscos, zgomotul unor 
lucruri dure care se mişcă printr-un lichid gros, lipicios, care 
caracterizează transformarea din om în animal. Lupi uriaşi se 
îndreptau şi se scuturau peste tot în jurul meu; i-am 
recunoscut în forma lor de lupi pe Alcide şi Furnan. Am 
încercat să număr lupii din haita noastră reunită, dar ei se 
mişcau întruna, poziționându-se pentru bătălia ce avea să 
urmeze, şi nu puteam cu nici un chip să-i număr. 

M-am întors către Sam ca să-l ating pentru încurajare, dar 
m-am trezit lângă un leu. 

— Sam, am şoptit, iar el a scos un răget. 

Toată lumea îngheţă o bună bucată de timp. La început, lupii 
din Shreveport erau la fel de speriați ca lupii din St. Catherine, 
dar părură să-şi dea seama că Sam era de partea lor, şi 
schelălăieli de încântare răsunară printre clădirile pustii. 

Apoi începu lupta. 

Sam încercă să mă apere din toate părțile, ceea ce era 
imposibil, dar era o încercare galantă. Ca o ființă umană 
neînarmată, mă aflam practic complet neajutorată în această 
luptă. Era un sentiment extrem de neplăcut, de fapt, un 
sentiment îngrozitor. 

Reprezentam cel mai fragil lucru de la fața locului. 

Sam era magnific. Labele sale uriaşe ţâşneau rapid, iar când 
loveau vreun lup, acesta era pus la pământ. Mă agitam în jurul 
lui ca un elf nebun, încercând să nu-i stau în cale. Nu puteam 
urmări tot ceea ce se întâmpla. Grupuri de lupi din St. 
Catherine se formau pentru a-i ataca pe Furnan, Alcide şi 
Sam, în timp ce peste tot în jurul nostru se duceau lupte corp 
la corp. Mi-am dat seama că aceste grupuri fuseseră 
însărcinate cu nimicirea liderilor, şi am înțeles că se 
planificase totul în amănunt. Priscilla Hebert nu calculase şi o 
retragere rapidă pentru fratele ei, dar asta nu o încetinea 
deloc. 

Nimeni nu părea să fie preocupat de mine, din moment ce nu 
reprezentam o amenințare. Dar aveam toate şansele să fiu 
atacată de luptătorii care-şi dezveleau colții şi să fiu la fel de 


grav rănită ca şi cum aş fi fost una dintre ținte. Priscilla, acum 
sub forma unui lup gri, voia să-l atace pe Sam. Bănuiesc că 
dorea să demonstreze că are mai mult curaj decât oricine 
atacând cel mai mare şi mai periculos animal. Dar Amanda 
muşca din picioarele din spate ale Priscillei în timp ce aceasta 
din urmă îşi croia drum prin îmbulzeală. Priscilla răspunse 
întorcând capul ca să-şi arate colții către lupul mai tânăr. 
Amanda se retrase, iar când Priscilla se întoarse ca să-şi reia 
înaintarea, Amanda țâşni ca să o muşte din nou de picioare. 
Din moment ce muşcătura Amandei era suficient de puternică 
pentru a sfărâma oase, asta era mai mult decât un simplu 
inconvenient, iar Priscilla se întoarse cu totul spre ea. Înainte 
să pot măcar gândi Oh, nu, Priscilla o apucă pe Amanda cu 
fălcile sale de fier şi-i rupse gâtul. 

În timp ce eu rămăsesem să mă holbez îngrozită, Priscilla 
lăsă să cadă corpul Amandei şi se întoarse ca să sară în 
spatele lui Sam. El se scutură violent, dar ea îşi înfipsese colții 
în ceafa lui şi nu se lăsa. 

Ceva în mine se rupse, la fel de clar ca şi oasele Amandei. 
Mi-am pierdut orice urmă de instinct de conservare şi am 
făcut un salt în aer, ca şi cum şi eu aş fi fost un lup. Casă nu 
alunec de pe masa mişcătoare de animale, mi-am înfipt 
mâinile în blana de pe gâtul Priscillei, mi-am strâns picioarele 
înjurai mijlocului ei şi am încolăcit-o cu brațele. Priscilla nu 
voia să-i dea dramul lui Sam, aşa că se scutura într-o parte şi 
în cealaltă ca să mă dea jos. Dar eu mă agățăm de ea ca o 
maimuţă ucigaşă. 

În cele din urmă, trebui să-i dea drumul lui Sam pentru a se 
lupta cu mine. Am strâns tot mai tare, iar ea încercă să mă 
muşte, dar nu putea să se întoarcă bine spre mine din moment 
ce eram în spatele ei. Era capabilă să se întoarcă suficient 
pentru a-mi zgâria picioarele cu colții, dar nu mă putea apuca. 
Durerea abia se simțea. Mi-am întețit şi mai mult strânsoarea 
până când braţele începură să mă doară ca naiba. Dacă aş fi 
cedat oricât de puţin, aş fi ajuns lângă Amanda. 

Deşi toate acestea se întâmplară atât de repede încât era 
greu să-ți crezi ochilor, mă simțeam ca şi cum încercam să 
omor această creatură de o veşnicie. Nu gândeam cu adevărat 


„mori, mori", în mintea mea; eu doar voiam ca ea să nu mai 
facă ceea ce făcea, iar ea nu ceda, fir-ar să fie. Atunci se auzi 
un răget care-ţi spărgea timpanul, şi dinţi uriaşi trecură la 
câțiva centimetri de brațele mele. Am înţeles că trebuie să dau 
dramul strânsorii, iar în momentul în care mâinile mele se 
descleştară, am căzut de pe lup, rostogolindu-mă pe asfalt, ca 
să aterizez într-o grămadă un metru mai încolo. 

Se auzi un fel de puf! Şi Claudine stătea deasupra mea. Purta 
un tricou fără mâneci şi pantaloni de pijama, şi era 
nepieptănată. Printre picioarele ei am văzut leul desprinzând 
capul lupului cu o muşcătură, apoi scuipându-l dezgustat. 
Apoi se întoarse ca să supravegheze parcarea, evaluând 
celelalte amenințări. 

Unul dintre lupi sări la Claudine. Aceasta demonstra că era 
perfect trează. În timp ce animalul se afla încă în aer, mâinile 
sale îl apucară de urechi. Îl roti, folosind chiar inerția lui. 
Claudine aruncă uriaşul lup cu gestul unui student care 
azvârle o cutie de bere, iar lupul se izbi cu zgomot de docul de 
încărcare, după care nu se mai mişcă. Viteza atacului şi 
rezultatul său erau incredibile. 

Claudine nu se mişcă din poziția sa, iar eu eram suficient de 
deşteaptă ca să stau la locul meu. De fapt, eram epuizată, 
speriată, şi puțin murdară de sânge, deşi numai stropii roşii 
de pe piciorul meu păreau să fie ai mei. O luptă durează atât 
de puțin şi, cu toate acestea, foloseşte resursele corpului cu o 
viteză uimitoare. Cel puţin aşa se întâmplă cu oamenii. 
Claudine arăta destul de în formă. 

— Vino-ncoace, rahat cu blană, urla ea înhățând cu ambele 
mâini un vârcolac care se strecura spre ea pe la spate. 

Se răsuci fără să-şi mişte picioarele, o manevră care ar fi 
imposibilă pentru un corp omenesc muritor. Vârcolacul fu 
aruncat şi primi exact acelaşi tratament ca şi tovarăşul său de 
haită. Din câte îmi dădeam eu seama, Claudine nici măcar nu 
respira greu. Ochii îi păreau mai larg deschişi şi mai alerți 
decât de obicei, şi-şi ținea corpul uşor ghemuit, în mod clar 
gata de acțiune. 

S-au mai auzit o mulțime de urlete şi lătrături, şi mârâieli, şi 
schelălăieli de durere, şi bufnituri la care nu aveam curajul să 


mă gândesc ce înseamnă. Dar după, probabil, încă vreo cinci 
minute de luptă, zgomotul se stinse. 

Claudine nici măcar nu aruncă vreo privire în jos spre mine 
în tot acest timp, deoarece era concentrată să mă apere. Când 
se uită, îmi făcu cu ochiul. Deci arătam destul de rău. 

— Am întârziat, zise, trăgându-şi picioarele în aşa fel încât 
acum stătea lângă mine. 

Se apropie mai mult, iar eu am apucat-o de mână. Cât ai 
clipi, eram pe picioarele mele. Am îmbrățişat-o. Nu numai că 
voiam să o fac, simțeam chiar această nevoie. Claudine 
mirosea întotdeauna atât de bine, iar corpul ei era în mod 
curios mai ferm la atingere decât cel omenesc. Părea fericită să 
mă îmbrăţişeze şi ea, şi am stat agățate una de cealaltă câteva 
clipe, în timp ce eu îmi recăpătăm echilibrul. 

Apoi am ridicat capul să privesc înjur, temându-mă de ceea 
ce aveam să văd. Cei căzuți zăceau în grămezi de blană în jurul 
nostru. Petele întunecate de pe asfalt nu erau de ulei. Ici şi 
colo, câte un lup murdar adulmeca printre cadavre căutând pe 
cineva anume. Leul era aşezat la vreun metru mai încolo, 
gâfâind. Blana îi era pătată cu sânge. Avea o rană deschisă la 
umăr, cea provocată de Priscilla. Se mai vedea o muşcătură pe 
spate. 

Nu ştiam ce să fac mai întâi. 

— Mulţumesc, Claudine, am spus şi am sărutat-o pe obraz. 

— Nu pot să o fac întotdeauna, mă atenționa Claudine. Nu 
conta pe salvare automată. 

— Am cumva un buton de panică pentru zâne? De unde ai 
ştiut să vii? 

Mi-am dat seama că nu avea să răspundă. 

— Oricum, fii sigură că apreciez această salvare, încă ceva, 
cred că ştii că mi-am întâlnit străbunicul. 

Bolboroseam fără rost. Eram atât de fericită că sunt în viață! 

Înclină capul. 

— Prințul este bunicul meu, zise. 

— Oh, am răspuns. Aşadar, suntem un fel de verişoare? 

Se uită în jos la mine, cu privirea sa limpede, întunecată, 
calmă. Nu arăta ca o femeie care ucisese doi lupi cât ai clipi. 

— Da, zise. Cred că da. 


— Şi cum îi spui? Bunicuţțule? Tataie? 

— Îi spun „stăpâne'. 

— Oh. 

Plecă să verifice lupii de care se ocupase (eu eram destul de 
sigură că erau morți), aşa că m-am îndreptat spre leu. M-am 
ghemuit lângă el şi mi-am pus braţul pe după gâtul lui. 
Torcea. Automat, l-am scărpinat în creştetul capului şi în 
spatele urechilor, la fel cum făceam cu Bob. Torsul s-a 
intensificat. 

— Sam, am zis. Mulţumesc foarte mult. Îţi datorez viaţa. Cât 
de grave îți sunt rănile? Cum pot să te ajut? 

Sam oftă. Îşi puse capul jos. 

— Eşti obosit? 

Atunci aerul din jurul său începu să vibreze, iar eu m-am 
retras de lângă el. Ştiam ce urmează. După câteva clipe, corpul 
care zăcea lângă mine era uman, nu animal. L-am studiat 
temătoare şi am văzut că încă mai avea rănile, dar erau mult 
mai mici decât atunci când era leu. Toţi teriantropii sunt 
grozavi când vine vorba de vindecat. Cât de mult mi s-a 
schimbat viața îmi pot da seama după faptul că nu mi se părea 
important că Sam era în costumul lui Adam. Depăşisem 
oarecum această problemă, ceea ce era bine, deoarece erau 
corpuri dezbrăcate peste tot în jurul meu. Cadavrele se 
transformau înapoi, la fel ca şi lupii răniți. 

Fusese mai uşor să mă uit la cadavre în forma lor de lup. 

Cal Myers şi sora lui, Priscilla, erau morți, bineînţeles, la fel 
ca şi cei doi lupi de care scăpase Claudine. Amanda era 
moartă. Fata cea slabă pe care o întâlnisem la Părul Câinelui 
era în viață, deşi grav rănită la coapsă. L-am recunoscut şi pe 
barmanul Amandei; părea întreg. Tray Dawson se ţinea de un 
braţ care părea rupt. 

Patrick Furnan zăcea în mijlocul unui cerc de lupi morți sau 
răniți, toți din haita Priscillei. Cu greutate, mi-am croit drum 
printre trupurile rănite şi însângerate. Puteam simți toți ochii, 
de lup sau umani, concentrându-se asupra mea în timp ce 
m-am aşezat lângă el. Mi-am pus degetele pe gâtul lui şi nu am 
simțit nimic. l-am verificat pulsul la mână. Chiar mi-am pus şi 
mâna pe pieptul lui. Nici o mişcare. 


— S-a dus, am spus, iar cei care rămăseseră în formă de lup 
au început să urle. 

Mult mai tulburătoare erau însă urletele scoase de vârcolacii 
în formă umană. 

Alcide se repezi către mine. Părea să fie mai mult sau mai 
puțin intact, deşi îi vedeam câteva dâre de sânge pe părul de 
pe piept. Trecu de Priscilla cea ucisă, lovindu-i cadavrul în 
timp ce trecea pe lângă el. Îngenunche un moment lângă 
Patrick Furnan, înclinându-şi capul ca şi cum i-ar fi adus un 
omagiu cadavrului. Apoi se ridică în picioare. Era întunecat, 
sălbatic şi hotărât. 

— Eu sunt liderul acestei haite! zise cu o voce clară, 
autoritară. 

Scena deveni bizar de tăcută în timp ce lupii supraviețuitori 
digerau vestea. 

— Acum trebuie să pleci, spuse Claudine foarte calmă, chiar 
în spatele meu. 

Am sărit ca un iepure. Fusesem vrăjită de frumuseţea lui 
Alcide, de sălbăticia primitivă pe care o emana. 

— Ce? De ce? 

— Or să-şi sărbătorească victoria şi ascensiunea unui nou 
lider al haitei, mă lămuri ea. 

Fata slăbuță îşi încleşta mâinile şi izbi cu ele capul unui 
inamic căzut, dar care încă mişca. Oasele se sfărâmară cu un 
zgomot sec. Peste tot în jurul meu lupii învinşi erau executați, 
cel puţin cei grav răniți. Un mic grup de trei se târi să 
îngenuncheze în fața lui Alcide, cu capetele date pe spate. Doi 
dintre ei erau femei. Unul era un mascul adolescent. Îi ofereau 
lui Alcide gâturile ca semn că se predau. Alcide era foarte 
excitat. Peste tot. Mi-am amintit felul în care Patrick Furnan 
sărbătorise când a primit rolul de lider. Nu ştiam dacă Alcide 
avea să ucidă ostaticii sau să le-o tragă. Am respirat adânc, 
pregătindu-mă să zic ceva. Nu ştiu ce aş fi spus, dar mâna 
murdară a lui Sam îmi acoperi gura. Mi-am întors privirea ca 
să mă uit la el, în acelaşi timp furioasă şi agitată, iar el clătină 
vehement din cap. Mi-a susținut privirea suficient cât să se 
asigure că voi tăcea, apoi şi-a retras mâna. M-a cuprins cu 
brațul de talie şi m-a luat de acolo. Claudine asigura paza din 


spate, în timp ce Sam mă conducea rapid cât mai departe. 
Mi-am ţinut privirea ţintă în față. 
Încercam să nu ascult zgomotele din jur. 


Capitolul 10 


Sam avea nişte haine de rezervă în camionul său şi le trase 
pe el, la modul propriu. Claudine zise: 

— Trebuie să mă întorc în pat, ca şi cum s-ar fi trezit ca să 
dea drumul pisicii afară sau să meargă până la baie, apoi puf! 

Dispăru. 

— Conduc eu, m-am oferit din moment ce Sam era rănit. 

Îmi întinse cheile. 

Am pornit în tăcere. Făceam un efort să-mi amintesc traseul 
să ajung înapoi la autostrada interstatală ca să mă întorc în 
Bon Temps, pentru că eram încă şocată din mai multe puncte 
de vedere. 

— Asta este o reacție normală la luptă, zise Sam. Un val de 
excitare. 

Am avut grijă să nu privesc spre Sam, să văd dacă avea şi el 
propriul său val. 

— Da, ştiu asta. Am participat şi eu la ceva lupte. Cam 
multe. 

— Plus că Alcide a urcat pe poziţia de lider. Un alt motiv să 
fie „fericit". 

— Dar toată chestia asta cu lupta a pornit pentru că a murit 
Maria-Star. 

Aşa că ar fi trebuit să fie prea deprimat ca să se mai 
gândească la sărbătorirea morții inamicului său, voiam de fapt 
să spun. 

— A pornit toată chestia asta cu lupta pentru că era 
amenințat, zise Sam. A fost o adevărată prostie din partea lui 
Alcide şi a lui Furnan că nu au stat de vorbă înainte să se 
ajungă în acest punct. Ar fi putut să-şi dea seama de ceea ce se 
întâmplă mult mai devreme. Dacă nu i-ai fi convins tu, ar fi 
fost în continuare eliminaţi pe rând şi ar fi început un război 
adevărat. Au făcut mare parte din treaba Priscillei Hebert. 


Eram sătulă de vârcolaci, de agresivitatea şi de 
încăpățânarea lor. 

— Sam, ai trecut prin toate astea din cauza mea. Mă simt 
îngrozitor. Aş fi murit, dacă nu erai tu. Îţi sunt mai mult decât 
datoare. Şi îmi pare rău pentru tot ce s-a întâmplat. 

— Pentru mine este important să rămâi în viață, zise Sam. 

Închise ochii şi dormi tot restul drumului până la rulota sa. 
Şchiopată pe scări în sus fără ajutor şi închise uşa în urma lui. 
Simțindu-mă puțin nefericită şi ceva mai mult deprimată, 
întrebându-mă cum să integrez ceea ce se întâmplase în acea 
noapte în restul vieții mele. 

Amelia şi Pam stăteau în bucătărie. Amelia făcuse nişte ceai, 
iar Pam lucra la un goblen. Mâinile îi zburau pur şi simplu în 
timp ce acul străpungea țesătura, şi nu ştiam ce era mai 
uimitor: talentul ei sau alegerea ocupației. 

— Ce aţi pus la cale, tu şi Sam? întrebă Amelia cu un zâmbet 
larg. Arăți şi bătută şi cu banii luați. Apoi se uită cu mai multă 
atenție şi întrebă: 

— Ce s-a întâmplat, Sookie? 

Chiar şi Pam puse jos goblenul şi mă privi grav. 

— Miroşi, zise. Miroşi a război şi sânge. 

M-am privit şi eu şi mi-am dat seama în ce hal arătam. 
Hainele îmi erau însângerate, distruse şi murdare, iar piciorul 
mă durea. Era momentul să primesc primul ajutor şi l-am 
primit pe cel mai bun de la sora Amelia şi sora Pam. Pam era 
puţin agitată din cauza rănii, dar se abţinea ca un vampir 
cuminte. Ştiam că-i va povesti totul lui Eric, dar pur şi simplu 
nu mai aveam puterea să-mi pese. Amelia rosti o vrajă de 
vindecare deasupra piciorului meu. Vindecarea nu era 
punctul ei forte, îmi spuse ea cu modestie, dar vraja ajută 
puţin. Piciorul meu nu mai pulsa. 

— Nu eşti îngrijorată? întrebă Amelia. Asta e de la un 
vârcolac. Dacă te-ai molipsit? 

— E mai greu să te molipseşti decât de orice maladie 
comună, am spus, din moment ce întrebasem aproape toate 
tipurile de vârcolaci pe care-i întâlnisem despre posibilitatea 
de a deveni unul dintre ei în urma muşcăturii lor. 

În fond, au şi ei doctorii lor. Şi cercetători. 


— Majoritatea oamenilor trebuie să fie muşcați de mai multe 
ori, pe tot corpul, ca să se molipsească şi nici atunci nu e 
sigur. 

Nu e precum gripa sau ca răceala. În plus, dacă îţi curățai 
rana repede, şansele scădeau şi mai mult. Turnasem o sticlă 
cu apă pe picior înainte să mă urc în maşină. 

— Aşa că nu-mi fac nici un fel de griji, dar am dureri, şi cred 
că s-ar putea să rămân cu o cicatrice. 

— Eric nu va fi prea fericit, zise Pam cu un zâmbet care 
anticipa momentul. Te-ai pus în pericol din cauza vârcolacilor. 
Ştii că are o părere proastă despre ei. 

— Da, da, da, am spus fără să-mi pese. Să mă mai 
scutească. 

Pam se lumină la față. 

— O să-i spun asta, promise solemn. 

— De ce îți place atât de mult să-l sâcâi? am întrebat, 
dându-mi seama că eram aproape lipsită de energie din cauza 
epuizării. 

— Nici odată nu am avut atât de mult material ca să-l sâcâi, 
răspunse ea, apoi ieşi cu Amelia din camera mea, iar eu am 
rămas minunat de singură în patul meu, în viața mea, după 
care am adormit. 

Duşul pe care l-am făcut a doua zi dimineaţă a fost o 
experiență sublimă. În clasamentul celor mai bune duşuri pe 
care le-am făcut vreodată, acesta ocupa cel puţin locul patru. 
(Cel mai reuşit a fost cel pe care l-am împărțit cu Eric, şi nici 
măcar nu mă puteam gândi la el fără să simt fiori peste tot.) 
M-am clătit. Piciorul arăta bine, şi, deşi mă dureau încă 
muşchii pe care de obicei nu-i foloseam prea mult, am simțit 
că dezastrul fusese îndepărtat şi că răul fusese învins, cel 
puţin pentru moment. 

Cum stăteam sub jetul de apă, spălându-mi părul, m-am 
gândit la Priscilla Hebert. În scurta privire pe care am 
aruncat-o în lumea ei, am văzut că încercase cel puțin să 
găsească un loc pentru haita ei dezrădăcinată, şi făcuse 
cercetări ca să găsească o zonă slabă unde s-ar putea stabili. 
Poate că, dacă ar fi venit să-l roage pe Patrick Furnan, acesta 
ar fi fost bucuros să-i ofere un loc în haită. Dar nu ar fi cedat 


niciodată conducerea. Îl omorâse pe Jackson Herveaux ca să o 
obțină, aşa că sigur nu ar fi acceptat nici un aranjament de 
conducere comună cu Priscilla, chiar dacă societatea lupilor ar 
fi permis asta, chestie de care mă îndoiam, mai ales ținând 
cont de statutul său rar, de femeie lider de haită. 

Ei bine, acum nu mai era. 

Teoretic, i-am admirat încercarea de a le oferi lupilor săi o 
casă nouă. Cum am întâlnit-o pe Priscilla în carne şi oase, nu 
puteam decât să mă bucur că nu i-a reuşit. 

Curată şi înviorată, mi-am uscat părul şi m-am machiat. 
Lucram în schimbul de zi, aşa că trebuia să fiu la Merlotte's la 
unsprezece. Mi-am pus uniforma obişnuită formată din 
pantaloni negri şi tricou alb, m-am hotărât ca de data asta 
să-mi las părul desfăcut, şi mi-am legat şireturile la pantofii 
Reebok negri. 

Am constatat că mă simțeam destul de bine, ținând cont de 
toate cele petrecute. 

O mulțime de oameni erau morți şi o mare durere plana 
asupra evenimentelor de noaptea trecută, dar cel puţin haita 
invadatoare fusese învinsă, iar acum zona din Shreveport ar fi 
trebuit să fie liniştită o perioadă. 

Războiul se terminase foarte repede, iar vârcolacii nu 
fuseseră dați în vileag restului lumii. Cu cât trecea mai multă 
vreme de când vampirii fuseseră expuşi publicului, cu atât mai 
mult creşteau şansele să se întâmple şi cu vârcolacii acelaşi 
lucru. 

Am adăugat asta în uriaşa cutie cu lucruri care nu erau 
treaba mea. 

Zgârietura de pe piciorul meu, fie prin natura ei, fie prin 
incantațiile Ameliei, prinsese deja coajă. Aveam zgârieturi pe 
braţe şi pe picioare, dar uniforma mea le acoperea. Puteam să 
port mânecă lungă azi, pentru că era chiar rece. De fapt, o 
jachetă ar fi fost chiar bună şi am regretat că nu am luat una 
în timp ce mă duceam spre muncă. Amelia nu apăruse încă şi 
nu aveam nici o idee dacă Pam era ascunsă în gaura secretă 
din dormitorul de rezervă. De fapt, nu era treaba mea! 

În timp ce conduceam, am tot adăugat la lista cu chestiile de 
care nu ar fi trebuit să-mi fac griji sau să le iau în calcul. Dar 


m-am oprit când am ajuns la muncă. Când mi-am văzut şeful, 
m-au copleşit o mulțime de gânduri pe care nu le anticipasem. 
Nu că Sam ar fi părut bătut sau altceva. Arăta cam ca de obicei 
când m-am oprit în biroul lui să-mi las geanta în sertarul 
obişnuit. De fapt, bătălia părea să-l fi umplut de energie. Poate 
că se simţise bine să se transforme în ceva mai agresiv decât 
un collie. Poate se bucurase să le ardă câteva unor vârcolaci. 
Să sfâşie câteva burti de vârcolac... să frângă nişte spinări de 
vârcolac. 

Bine, OK, a cui viață fusese salvată de sfâşierile şi frângerile 
menționate anterior? Gândurile mi se limpeziră imediat. 
Dintr-un impuls, m-am aplecat şi l-am sărutat pe obraz. Am 
simțit mirosul lui Sam: loțiune de bărbierit, pădure, ceva 
sălbatic şi în acelaşi timp familiar. 

— Cum te simţi? mă întrebă, ca şi cum întotdeauna l-aş fi 
sărutat de bun găsit. 

— Mai bine decât am crezut, am zis. Tu? 

— Mă cam doare, dar mă descurc. Holly îşi strecură capul pe 
uşă. 

— Bună, Sookie, Sam. Intră să-şi lase şi ea geanta. 

— Holly, am auzit că tu şi Hoyt formați un cuplu, am zis, şi 
am sperat că arătam zâmbitoare şi încântată. 

— Da, ne potrivim, zise încercând să pară nonşalantă. Se 
poartă foarte frumos cu Cody, iar familia lui e chiar drăguță. 

În ciuda părului ţepos, vopsit agresiv în negru şi a 
machiajului exagerat, era ceva melancolic şi vulnerabil în 
chipul lui Holly. 

Mi-a venit uşor să-i spun: 

— Sper să vă meargă bine. Holly păru foarte încântată. 

Ştia la fel de bine că, dacă s-ar fi măritat cu Hoyt, ar fi fost 
după toate regulile artei cumnata mea, din moment ce 
legătura dintre Jason şi Hoyt era atât de puternică. 

Apoi, Sam începu să ne spună despre problemele pe care le 
avea cu unul dintre distribuitorii săi de bere, iar Holly şi cu 
mine ne-am legat şorțurile, şi ziua noastră de muncă începu. 
Am vârât capul pe uşa batantă ca să mă uit la personalul 
bucătăriei. Actualul bucătar de la Merlotte's era un fost 
militar, care se numea Canon. Bucătarii de minuturi veneau şi 


plecau. Carson era unul dintre cei mai buni. A prins imediat 
mişcarea cu hamburgerii Lafayette (hamburgeri cu un sos 
făcut după rețeta rămasă de la un fost bucătar) şi făcea 
bucățelele de pui şi cartofii prăjiți exact cum trebuia, şi nu 
avea crize de personalitate şi nici nu încerca să înjunghie 
debarasatorul. Apărea la timp şi lăsa bucătăria curată la 
terminarea schimbului, iar asta era ceva atât de nemaivăzut 
că Sam i-ar fi iertat lui Carson o mulțime de ciudățenii. 

Nu prea aveam clienți, aşa că Holly şi cu mine pregăteam 
băuturile, iar Sam era la telefon în biroul său când Tanya 
Grissom intră pe uşă. Femeia mărunțică, rotunjoară pe unde 
trebuia, arăta la fel de drăguță şi de sănătoasă ca o țărăncuţă. 
Tanya nu punea bază pe machiaj, ci pe încrederea în sine. 

— Unde e Sam? întrebă. 

Gura mică i se curbă într-un zâmbet. I-am întors zâmbetul la 
fel de nesincer. Ticăloasa. 

— Birou, am zis ca şi cum aş fi ştiut exact unde era. 

— Femeia asta, zise Holly, oprindu-se în drumul ei spre 
tejgheaua de unde luam mâncarea. Tipa asta ascunde multe. 

— De ce spui asta? 

— Trăieşte în Hotshot şi umblă cu unele din femeile de acolo, 
zise Holly. 

Dintre toți cetățenii obişnuiţi din Bon Temps, Holly era dintre 
puținii care ştia că există creaturi ca vârcolacii şi teriantropii. 
Nu ştiu dacă descoperise că rezidenții din Hotshot sunt 
vârcolaci-panteră, dar ştia că se încrucişaseră între ei şi erau 
ciudați, pentru că asta era cunoscut de toată lumea în 
districtul Renard. Şi o considera pe Tanya (vârcolac-vulpe) 
vinovată de complicitate sau, măcar, suspectă de complicitate. 

Am avut o senzație de teamă adevărată. M-am gândit: Tanya 
şi Sam se pot transforma împreună. Lui Sam i-ar plăcea asta. Ar 
putea să se schimbe el însuşi într-o vulpe, dacă ar vrea. 

Am depus un efort uriaş să le zâmbesc clienţilor după ce 
mi-a trecut ideea asta prin minte. Mi s-a făcut ruşine când 
mi-am dat seama că ar trebui să fiu fericită că era cineva 
interesat de Sam, cineva care-i putea aprecia adevărata 
natură. Nu eram prea mândră de faptul că nu eram fericită 
deloc. Dar ea era destul de bună pentru el şi îl avertizasem în 


legătură cu ea. 

Tanya se întoarse pe holul care dădea spre biroul lui Sam şi 
ieşi pe uşa din față, dar nu mai părea la fel de încrezătoare pe 
cât arăta când intrase. l-am întors zâmbetul. Ha! Sam ieşi să 
toarne nişte beri. Nici el nu părea nici pe departe prea vesel. 

Asta îmi şterse zâmbetul de pe faţă. În timp ce le serveam 
şerifului Bud Dearborn şi lui Alcee Beck prânzul (Alcee, în tot 
acest timp, se uita disprețuitor la mine), m-am îngrijorat. 
M-am hotărât să trag cu ochiul în mintea lui Sam, pentru că 
eram mai bună la a-mi canaliza talentul în anumite feluri. Era 
de asemenea mai uşor să-l blochez şi să-l scot din activitățile 
mele zilnice acum, că eram legată de Eric, deşi detestam să 
admit asta. Nu e frumos să hoinăreşti prin gândurile altcuiva, 
dar întotdeauna am fost capabilă să o fac, şi asta era a doua 
mea natură. 

Ştiu că asta e o scuză patetică. Dar eram obişnuită să ştiu, 
nu să mă întreb. Teriantropii sunt mai greu de citit decât 
oamenii obişnuiţi, iar Sam era dificil chiar şi pentru un 
teriantrop, dar am prins că era frustrat, nesigur şi gânditor. 

Apoi am fost îngrozită de îndrăzneala mea şi de lipsa mea de 
maniere. Sam îşi riscase viața pentru mine cu o seară înainte. 
Îmi salvase viaţa. Şi iată-mă acum cotrobăindu-i prin cap ca 
un copil printr-o ladă plină cu jucării. Ruşinea îmi aprinse 
obrajii şi am pierdut şirul a ceea ce îmi cerea tipa de la masa 
mea, până când aceasta mă întrebă dacă mă simțeam bine. 
Am ieşit din starea aia şi m-am concentrat să-i iau comanda 
de chili şi biscuiţi uscați şi un pahar de ceai îndulcit. Prietena 
ei, o femeie în jur de cincizeci de ani, îmi ceru un hamburger 
Lafayette şi o salată. I-am luat şi comanda pentru sosul de 
salată şi bere, şi m-am îndreptat spre tejgheaua bucătăriei ca 
să dau comanda. Am făcut un semn cu capul spre dozatorul 
de bere când m-am aflat lângă Sam, iar acesta mi-a întins 
berea după câteva secunde. Eram prea răvăşită ca să vorbesc 
cu el. Îmi aruncă o privire curioasă. 

Am fost bucuroasă să părăsesc barul când mi s-a terminat 
tura. Holly şi cu mine am predat totul lui Ariene şi Danielle şi 
ne-am luat gentile. Am ieşit aproape pe întuneric. Luminile de 
siguranţă erau aprinse deja. Avea să plouă mai târziu şi nori 


groşi acopereau stelele. O puteam auzi pe Carrie Underwood13 
cântând încet la jukebox. Voia ca lisus să preia controlul. Mi 
s-a părut o idee bună. 

Am rămas un moment lângă maşinile noastre în parcare. 
Vântul sufla şi era tot mai rece. 

— Ştiu că Jason este cel mai bun prieten al lui Hoyt, zise 
Holly. 

Vocea ei părea nesigură, şi, deşi chipul îi era greu de citit, 
ştiam că nu era sigură că voiam să aud ceea ce avea să-mi 
spună. 

— Întotdeauna mi-a plăcut Hoyt. Era un tip în regulă în 
liceu. Cred - sper că nu o să te superi pe mine — cred că ceea ce 
m-a împiedicat să ies cu el mai de mult a fost faptul că era atât 
de legat de Jason. 

Nu ştiam ce să răspund. 

— Nu-ţi place Jason? am întrebat în cele din urmă. 

— Oh, ba da, îmi place Jason. Cui nu-i place? Dar este el 
bun pentru Hoyt? Poate fi Hoyt fericit dacă legătura dintre ei 
este mai slabă? Pentru că nu mă pot gândi să mă apropii de 
Hoyt decât dacă voi crede că poate fi alături de mine aşa cum a 
fost mereu cu Jason. Înţelegi ce vreau să spun. 

— Da, am zis. Îmi iubesc fratele. Dar ştiu că Jason nu are 
obiceiul de a se gândi şi la bunăstarea altor oameni. 

Şi asta era un fel delicat de a o spune. Holly zise: 

— Îmi placi. Nu vreau să te rănesc. Dar mi-am imaginat că ai 
fi aflat oricum. 

— Da, oarecum am făcut-o, am zis. Şi tu îmi placi, Holly. Eşti 
o mamă bună. Ai muncit din greu să ai grijă de copilul tău. 
Eşti în relaţii bune cu fostul tău soț. Dar cum rămâne cu 
Danielle? Aş putea spune că eşti la fel de apropiată de ea pe cât 
este Hoyt de Jason. 

Danielle era o altă mamă divorțată, iar ea şi Holly fuseseră 
prietene la cataramă încă de când erau în clasa întâi. Danielle 
avea mai mult sprijin decât Holly. Mama şi tatăl lui Danielle 


13 Cântăreaţă care a devenit cunoscută odată cu participarea la 
concursul American Idol, fiind desemnată învingătoarea celui de-al 
patrulea sezon al emisiunii în anul 2005. 


erau încă în putere şi foarte fericiți să dea o mână de ajutor cu 
cei doi copii. Şi Danielle ieşea cu cineva de ceva vreme deja. 

— Nu am crezut vreodată că e ceva ce ar putea să intervină 
între Danielle şi mine, Sookie. 

Holly îşi trase hanoracul şi-şi căută cheile în geantă. 

— Dar ea şi cu mine am luat-o uşor pe drumuri diferite. Încă 
ne mai vedem uneori la prânz, iar copiii noştri se joacă 
împreună. Holly oftă adânc. Nu ştiu. Când am devenit 
interesată de altceva decât de lumea de aici din Bon Temps, 
lumea în care am crescut, Danielle a început să creadă că e 
ceva în neregulă cu asta, cu curiozitatea mea. Când am 
hotărât să devin Wicca, a urât asta, încă o mai urăşte. Dacă ar 
şti despre vârcolaci, dacă ar şti ce mi s-a întâmplat... 

O vrăjitoare-teriantrop a încercat să-l forțeze pe Eric să-i 
cedeze o parte din investițiile sale. A forțat toate vrăjitoarele 
locale pe care a putut să le adune într-un sabat să o ajute, 
inclusiv pe o Holly deloc dornică. 

— Toată treaba aia m-a schimbat, zise Holly. 

— Aşa s-a întâmplat, nu-i aşa? Să ai de-a face cu ființele 
supranaturale. 

— Da. Dar ei sunt parte din lumea noastră. Într-o zi toţi vor 
şti asta. Într-o zi... Întreaga lume va fi diferită. 

Am clipit. Asta era neaşteptat. 

— Ce vrei să spui? 

— Când vor ieşi cu toţii la lumină, zise Holly, surprinsă de 
lipsa mea de perspectivă. Când vor ieşi cu toţii la lumină şi îşi 
vor recunoaşte existența. Toţi, toți vor trebui să se adapteze. 
Dar unii oameni nu vor vrea. Poate va fi o revoltă. Războaie, 
poate. Poate vârcolacii se vor lupta cu toţi ceilalți teriantropi, 
sau poate oamenii vor ataca vârcolacii şi vampirii. Sau poate 
vampirii — ştii că nu dau nici doi bani pe lupi — vor aştepta 
până într-o noapte şi apoi îi vor ucide pe toţi şi-i vor pune pe 
oameni să le mulțumească. 

Avea calități de poet, Holly. Şi era şi vizionară, într-un fel 
fatalist. Nu aveam nici cea mai vagă idee că Holly era atât de 
profundă şi din nou am fost ruşinată de mine. Cei care citesc 
gândurile nu ar trebui să fie luaţi aşa prin surprindere. 
Depuneam atâta efort ca să rămân afară din gândurile 


oamenilor, încât pierdeam indicii importante. 

— Toate astea sau niciuna, am zis. Poate oamenii vor 
accepta pur şi simplu. Nu în toate țările, vreau să zic, dacă te 
gândeşti la ce au pățit vampirii în Europa de Est şi în unele 
țări din America de Sud... 

— Papa nu s-a pronunțat asupra acestei probleme, comentă 
Holly. 

Am încuviințat. 

— E destul de greu să ştii ce să spui, cred. 

Majoritatea bisericilor au avut (iertați-mă) al dracului de 
mult de furcă pentru a se hotări asupra unei politici teologice 
şi scripturale referitoare la cei ne-vii. Apariția vârcolacilor va 
mai adăuga încă o problemă la asta. Ei erau absolut vii, nu 
exista nici o îndoială... Dar ei aveau aproape prea multă viață, 
spre deosebire de cei care muriseră deja o dată. 

Mi-am mutat greutatea de pe un picior pe altul. Nu 
intenționasem să stau în picioare aici afară şi să rezolv 
problemele lumii şi să fac speculații asupra viitorului. Eram 
încă obosită din noaptea anterioară. 

— Vorbim, Holly. Poate tu şi cu mine şi cu Amelia am putea 
merge la un film în Clarice, într-o seară? 

— Sigur, zise, puţin surprinsă. Amelia nu are o părere prea 
bună despre puterile mele, dar cel puţin am putea avea o 
discuţie ca să punem lucrurile la punct. 

Prea târziu, eram convinsă că trioul nu avea să funcționeze, 
dar, ce naiba. Puteam măcar să încercăm. 

Am condus spre casă întrebându-mă dacă va fi cineva acolo 
să mă aştepte. Răspunsul l-am primit când am parcat lângă 
maşina lui Pam, lângă uşa din spate. Pam conducea o maşină 
clasică, bineînţeles, o Toyota cu un abțibild cu Fangtasia pe 
bara de protecţie. Eram doar surprinsă că nu e un minivan. 

Pam şi Amelia se uitau la un DVD în sufragerie. Stăteau pe 
canapea, dar nu chiar încolăcite una în jurul celeilalte. Bob 
era făcut ghem pe şezlongul meu. Amelia avea în poală un 
castron cu floricele, iar Pam ţinea în mână o sticlă de 
Sângeadevărat. Le-am ocolit ca să văd la ce se uită. 


Underworld. Hmmm. 

— Kate Beckinsale e tare, zise Amelia. Spune, cum a fost la 
muncă? 

— Bine, am zis. Pam, cum se face că ai două seri libere la 
rând? 

— Merit, răspunse Pam. Nu mi-am luat liber de doi ani. Eric 
a fost de acord cu ceea ce mi se cuvenea. Cum crezi că aş arăta 
în ţinuta aia neagră? 

— Oh, la fel de bine ca şi Beckinsale, zise Amelia şi se 
întoarse spre ea să-i zâmbească. 

Erau la stadiul de lugu-lugu. Considerându-mi lipsa totală 
de chef de aşa ceva, nu voiam să fiu prin preajmă. 

— A aflat Eric mai multe despre tipul ăla, Jonathan? am 
întrebat. 

— Nu ştiu. De ce nu-l suni? răspunse Pam total detaşată. 
— Corect, nu eşti de serviciu, am bombănit şi m-am târât 
spre camera mea, morocănoasă şi oarecum ruşinată de mine 

însămi. 

Am format numărul de la Fangtasia fără ca măcar să mă uit 
la telefon. Asta nu era bine. Şi era pe apelare rapidă pe 
telefonul meu mobil. La naiba. Asta nu era ceva la care să 
vreau să mă gândesc în acest moment. 

Sună telefonul şi am abandonat cugetările mele pesimiste. 
Trebuia să fii cu picioarele pe pământ când îl sunai pe Eric. 

— Fangtasia, barul care muşcă. Sunt Lizbet. 

Una dintre amatoarele de colți. Am scotocit prin sertarele 
minţii încercând să pun şi o față acestui nume. Gata... Înaltă, 
foarte rotundă şi mândră de asta, o față ca o lună, un păr 
castaniu superb. 

— Lizbet, sunt Sookie Stackhouse, m-am prezentat. 

— Oh, bună, zise ea părând uimită şi impresionată. 

— Mmm... bună. Auzi, aş putea să vorbesc cu Eric, te rog? 

— Să văd dacă stăpânul este disponibil, şopti Lizbet, 
încercând să pară respectuoasă şi foarte misterioasă. 


14 Film realizat în 2003, în regia lui Len Wiseman. Este povestea lui 
Selene, o războinică-vampir implicată într-un război între vampiri şi 
vârcolaci, care se îndrăgosteşte de Michael, un vârcolac. 


— Stăpân, pe naiba. 

Amatorii de colți erau atât bărbați cât şi femei care iubeau 
atât de mult vampirii, încât voiau să fie în preajma lor în 
fiecare clipă în care aceştia erau treji. Slujbele în locuri ca 
Fangtasia erau ca aerul pentru aceşti oameni, iar ocazia de a fi 
muşcat era considerată aproape ceva sacru. Codul 
adoratorilor de colți le cerea să fie onorați dacă vreun sugător 
de sânge voia să-i testeze; iar dacă mureau din cauza asta, ei 
bine, asta însemna aproape o onoare. În spatele întregului 
patos şi al sexualității care se împletea cu acesta la un 
adorator tipic, exista speranța ascunsă ca vreunul dintre 
vampiri să-l considere „demn' de a fi transformat într-un 
vampir. Ca şi cum ar fi trebuit să treci un test de personalitate. 

— Mulţumesc, Lizbet, am spus. 

Lizbet puse receptorul jos cu un pocnet şi se duse să-l caute 
pe Eric. Nu aş fi putut-o face mai fericită. 

— Da, zise Eric după vreo cinci minute. 

— Erai ocupat? 

— Ah, luam cina. Am strâmbat din nas. 

— Păi, sper că te-ai săturat, am spus, cu o totală lipsă de 
sinceritate. Auzi, ai aflat ceva despre Jonathan? 

— L-ai mai văzut? întrebă Eric tăios. 

— A, nu. Doar mă întrebam. 

— Dacă îl vezi, trebuie să aflu imediat. 

— Bine, am înţeles asta. Ce ai aflat? 

— A fost văzut şi în alte locuri, zise Eric. A venit şi aici într-o 
noapte când eu eram plecat. Pam e la tine acasă, nu-i aşa? 

Am simțit că mi se taie picioarele. Poate că Pam nu se 
giugiulea cu Amelia din pură plăcere. Poate că amestecase 
afacerile cu o minunată poveste, şi stătea cu Amelia ca să mă 
țină sub supraveghere. Ai naibii vampiri, m-am gândit 
furioasă, căci întregul scenariu era mult prea apropiat de un 
incident din trecutul recent care mă rănise îngrozitor. 

Nu aveam să-l întreb însă nimic. Ar fi fost mai rău dacă îmi 
confirma, preferam să rămân la stadiul de bănuială. 

— Da, am spus printre buzele strânse. E aici. 

— Bun, zise Eric oarecum mulțumit. Dacă Jonathan apare 
din nou, ştiu că ea se poate ocupa de asta. Nu că ăsta ar fi 


motivul pentru care e acolo, adăugă el neconvingător. 

Evident, gândul de după era legat de încercarea lui Eric de a 
linişti ceea ce simţise în gândurile mele negre; cu siguranţă, 
încercarea nu venea dintr-un sentiment de vinovăţie. 

M-am încruntat la uşa dulapului meu. 

— O să-mi dai vreo informație adevărată despre motivele 
pentru care eşti atât de sensibil când vine vorba de tipul 
acesta? 

— Nu ai văzut-o pe regină de când cu Rhodes, schimbă Eric 
subiectul. 

Asta nu avea să fie o conversație plăcută. 

— Nu, am spus. Ce se mai aude cu picioarele ei? 

— Cresc, zise Eric după o scurtă ezitare. 

M-am întrebat dacă picioarele îi creşteau direct din cioturi, 
sau dacă picioarele creşteau pur şi simplu, iar la sfârşitul 
procesului aveau să apară şi labele picioarelor. 

— Ăsta e un lucru bun, nu-i aşa? am zis. Să ai picioare 
trebuie să fie un lucru bun. 

— Doare foarte tare, zise Eric, când pierzi membre şi apoi îți 
cresc la loc. O să dureze ceva. Este foarte... este imobilizată. 

Spusese ultimul cuvânt foarte încet, ca şi cum ar fi fost un 
cuvânt pe care-l ştia, dar pe care nu-l spusese niciodată cu 
voce tare. 

M-am gândit la ceea ce-mi spunea atât explicit, cât şi 
implicit. Convenţiile cu Eric se desfăşurau rareori la un singur 
nivel. 

— Nu este suficient de bine încât să poată conduce, am 
concluzionat. Atunci cine este? 

— Şerifii au condus lucrurile, zise Eric. Gervaise a pierit în 
explozie, bineînțeles; asta înseamnă că am rămas eu, Cleo, şi 
Aria Yvonne. Ar fi fost mai simplu dacă Andre ar fi 
supraviețuit. 

Am simțit o tresărire de teamă şi de vină. L-aş fi putut salva 
pe André. Mă temeam de el şi îl uram, şi nu am făcut-o. Am 
lăsat să fie omorât. 

Eric rămase tăcut pentru un minut şi m-am întrebat dacă el 
simțea teama şi vina din sufletul meu. Ar fi fost foarte rău dacă 
ar fi aflat vreodată că Andre a fost omorât de Quinn, pentru 


siguranța mea. Eric continuă: 

— Andre ar fi putut ţine lucrurile sub control pentru că era 
recunoscut drept mâna dreaptă a reginei. Dacă ar fi fost să 
aleg unul dintre favoriţii ei, aş fi preferat să fie Sigebert, care e 
numai muşchi şi fără creier. Cel puțin Sigebert e acolo să-i 
păzească trupul, deşi Andre ar fi putut tace asta şi i-ar fi păzit 
şi teritoriul în acelaşi timp. 

Nu-l mai auzisem niciodată pe Eric atât de vorbăreț despre 
treburile vampirilor. Începusem să am un sentiment 
îngrozitor, care-mi dădea fiori, că ştiam unde vrea să ajungă. 

— Te aştepţi la un fel de preluare, am spus şi am simțit o 
strângere de inimă. Nu din nou. Crezi că Jonathan era o 
iscoadă. 

— Ai grijă, sau o să încep să cred că poți să-mi citeşti 
gândurile. 

Deşi tonul lui Eric era relaxat, înțelesul celor spuse era cu 
două tăişuri. 

— Asta e imposibil, am spus, iar dacă el a crezut că mințeam, 
nu a comentat nimic. 

Eric părea să regrete că mi-a destăinuit atât de multe. Restul 
discuţiei noastre a fost foarte scurt. Mi-a spus din nou să-l sun 
imediat dacă-l zăream pe Jonathan, iar eu l-am asigurat că o 
voi face bucuroasă. 

După ce am închis, nu m-am mai simțit la fel de somnoroasă. 
În onoarea nopții reci, mi-am pus pantalonii groşi de pijama, 
albi cu oiţe roz, şi un tricou alb. Am deschis harta Louisianei şi 
am luat un creion. Am schițat pe ea zonele pe care le ştiam. 
Mi-am adunat cunoştinţele din bucăţile de conversații care 
avuseseră loc în jurul meu. Eric avea Districtul 5. Regina avea 
Districtul 1, care însemna oraşul New Orleans şi 
împrejurimile. Asta avea logică. Dar între ele era o varză. 
Gervaise cel mort definitiv avea zona care includea Baton 
Rouge, şi acolo trăia regina de când Katrina îi distrusese atât 
de mult proprietățile ei din New Orleans. Aşadar, ăsta trebuia 
să fie Districtul 2 datorită importanței sale. Dar era numit 
Districtul 4. Foarte uşor, am trasat o line pe care să o pot 
şterge şi aveam să o fac după ce mai studiam puţin problema. 

Am scormonit prin minte după alte frânturi de informații. 


Districtul 5 se afla în susul hărții, întins aproape de-a latul 
întregului stat. Eric era mai bogat şi mai puternic decât am 
crezut. Sub el, şi aproape egale în teritorii, veneau Districtul 3 
al lui Cleo Babbitt şi 2 al Ariei Yvonne. O linie care cobora spre 
golf din cel mai sud-vestic colț al statului Mississippi marca 
zonele mari deținute de Gervaise şi de regină, 4 şi respectiv 1. 
Cu greu îmi puteam imagina ce întorsături ale politicii 
vampirilor au dus la numerotare şi aranjament. 

Am privit la hartă câteva minute bune înainte să şterg toate 
liniile pe care le trasasem. Am aruncat o privire spre ceas. 
Trecuse aproape o oră de la conversaţia mea cu Eric. Într-o 
dispoziție melancolică, m-am spălat pe dinţi şi pe față. După 
ce m-am urcat în pat şi mi-am spus rugăciunile, am zăcut 
acolo trează o bucată de vreme. Am întors pe toate fețele 
adevărul de necontestat că cel mai puternic vampir din statul 
Louisiana, în acest moment, era Eric Northman, cel cu care 
aveam o legătură de sânge, iubitul meu din vremuri trecute. 
Auzisem cu urechile mele când Eric a zis că nu vrea să fie rege, 
nu vrea să ocupe noi teritorii; iar de când îmi dădusem seama 
de întinderea actuală a teritoriului său, dimensiunea acestuia 
făcea afirmația mult mai credibilă. 

Îl ştiam destul de puţin pe Eric, adică doar atât cât poate o 
ființă umană cunoaşte un vampir, ceea ce nu însemna că-l 
cunoşteam în profunzime. Nu credeam că dorea să preia 
statul, sau că ar fi făcut-o. Cred că puterea sa însemna că avea 
o ţintă uriaşă agățată de spate. Trebuia să încerc să dorm. Am 
aruncat din nou o privire spre ceas. O oră şi jumătate de când 
vorbisem cu Eric. 

Bill se strecură în camera mea aproape fără zgomot. 

— Ce s-a întâmplat? am întrebat încercând să-mi păstrez 
vocea în şoaptă, foarte calmă, deşi fiecare nerv din corpul meu 
începuse să țipe. 

— Sunt agitat, zise cu vocea sa calmă, iar eu mai că am râs. 
Pam trebuie să plece la Fangtasia. M-a sunat să-i iau locul 
aici. 

— De ce? 

Se aşeză pe scaunul din colț. Era destul de întuneric în 
camera mea, dar draperiile nu erau complet trase şi se zărea 


puţină lumină de la lămpile de siguranţă din curte. Exista şi o 
lumină de veghe în baie şi îi puteam zări conturul corpului şi o 
imagine vagă a feței. Bill avea o uşoară strălucire, aşa cum au 
toți vampirii în ochii mei. 

— Pam nu a putut da de Cleo la telefon, zise. Eric a plecat de 
la club să rezolve ceva, iar Pam nu a putut să dea nici de el. 
Dar eu i-am lăsat un mesaj pe mesageria vocală; sunt sigur că 
mă va suna înapoi. Problema e că nu răspunde Cleo. 

— Pam şi Cleo sunt prietene? 

— Nu, deloc, zise el scurt. Dar Pam ar trebui să poată sta de 
vorbă cu ea la băcănia ei, pe care o ţine deschisă toată 
noaptea. Cleo răspunde întotdeauna. 

— De ce încerca Pam să dea de ea? am întrebat. 

— Se sună una pe alta în fiecare noapte, îmi explică Bill. 
Apoi, Cleo o sună pe Aria Yvonne. Au un lanț, care nu trebuie 
întrerupt, nu în vremurile astea. 

Bill se ridică cu o viteză pe care nu am putut-o urmări. 

— Ascultă! şopti, cu o voce la fel de uşoară ca aripa unui 
fluture. Auzi? 

Nu auzeam nimic. Am rămas nemişcată sub cuvertură, 
dorindu-mi cu ardoare ca toate astea să dispară. Vârcolaci, 
vampiri, necazuri, lupte. Dar nu aveam eu norocul ăsta. 

— Ce auzi? am întrebat încercând să vorbesc la fel de încet 
ca şi Bill, un efort eşuat. 

— Vine cineva, zise. 

Şi apoi am auzit o bătaie la uşa din față. A fost o bătaie 
uşoară. 

Am aruncat la o parte cuvertura şi m-am ridicat. Nu mi-am 
putut găsi papucii din cauză că eram atât de tulburată. Am 
pornit către uşa dormitorului în picioarele goale. Noaptea era 
rece şi eu încă nu dădusem drumul la căldură; tălpile mi se 
lipeau reci de lemnul lustruit al podelei. 

— O să răspund eu la uşă, zise Bill, şi o luă înaintea mea fără 
să-l văd când s-a şi mişcat. 

— Lisuse Hristoase, am bombănit şi l-am urmat. Mă 
întrebam unde era Amelia: dormea oare sus sau pe canapeaua 
din sufragerie? Am sperat că era doar adormită. Eram atât de 
speriată în acel moment, încât mi-am imaginat că ar putea fi 


moartă. 

Bill se strecură tăcut prin casa întunecată, pe hol, spre 
sufragerie (care încă mai mirosea a floricele), spre uşa din față, 
apoi privi prin vizor, ceea ce mi se păru amuzant. A trebuit 
să-mi pun o mână la gură ca să-mi acopăr chicotelile. 

Nimeni nu-l împuşcă pe Bill prin ochiul vizorului. Nimeni nu 
încercă să dărâme uşa. Nimeni nu ţipă. 

Liniştea prelungită îmi făcea pielea de găină. Nici măcar nu 
l-am văzut pe Bill mişcându-se. l-am auzit doar vocea rece 
lângă urechea mea. 

— Este o femeie foarte tânără. Părul îi este vopsit blond sau 
alb, şi e foarte scurt şi cu rădăcinile negre. E slăbuţă. E ființă 
umană. E speriată. 

Nu era singura. 

Am încercat din răsputeri să mă gândesc cine putea fi 
vizitatorul din miezul nopții. Brusc, am avut o bănuială. 

— Frannie, am şoptit. Sora lui Quinn. Poate... 

— Deschide-mi, se auzi o voce de fată. Oh, te rog, lasă-mă să 
intru. 

Era exact ca într-o poveste cu stafii pe care o citisem demult. 
Fiecare fir de păr de pe brațe mi se zbârli. 

— Trebuie să-ți spun ce s-a întâmplat cu Quinn, continuă 
Frannie, iar asta mă făcu să mă hotărăsc pe loc. 

— Deschide uşa, i-am zis lui Bill cu vocea mea normală. 
Trebuie să o lăsăm să intre. 

— E o ființă umană, replică Bill, ca şi cum ar fi vrut să zică: 
„Câte necazuri ar putea să ne facă?" 

Descuie uşa. 

Nu voi spune că Frannie s-a prăvălit înăuntru, dar cu 
siguranță nu a pierdut vremea când a intrat pe uşă şi a 
trântit-o în urma ei. Frannie nu-mi făcuse o primă impresie 
prea bună, căci era agresivă şi cu tupeu şi nu prea diplomată, 
dar am ajuns să o cunosc o idee mai bine când a stat alături de 
Quinn la spital, după explozie. Avusese o viață grea, şi-şi iubea 
fratele. 

— Ce s-a întâmplat? am întrebat tăios în timp ce Frannie se 
duse țintă spre cel mai apropiat scaun şi se aşeză. 

— Precis ai un vampir aici, zise. Îmi poţi da un pahar cu apă? 


Apoi voi încerca să fac ceea ce vrea Quinn. 

M-am grăbit spre bucătărie şi i-am adus apa. Am aprins 
lumina în bucătărie, dar când m-am întors în sufragerie am 
rămas pe întuneric. 

— Unde ţi-e maşina? întrebă Bill. 

— S-a stricat cam la o milă distanţă de aici, zise. Dar nu am 
putut să stau lângă ea. Am sunat la depanări şi am lăsat cheile 
în contact. Sper, pentru numele lui Dumnezeu, că au scos-o 
de pe drum şi nu mai e la vedere. 

— Spune-mi chiar acum ce se întâmplă, am zis. 

— Versiunea scurtă sau cea lungă? 

— Scurtă. 

— Nişte vampiri din Vegas vin să ocupe Louisiana. A fost ca 
un virus care a blocat tot. 

Vocea lui Bill era foarte amenințătoare. 

— Unde, când, câți? 

— Au scos din joc deja o parte dintre şerifi, zise Frannie, şi 
am putut să-mi dau seama că exista o sclipire de bucurie 
pentru că livra aceste ştiri fierbinți. Forțe mai mici se ocupă de 
cei mai slabi, în timp ce unele mai mari se adună ca să 
înconjoare Fangtasia, să rezolve cu Eric. 

Bill pusese mâna pe telefonul mobil înainte ca Frannie să 
rostească toate vorbele, iar eu am rămas cu gura căscată la el. 
Mi-am dat seama prea târziu cât era de gravă situația 
Louisianei, astfel încât, pentru o secundă, mi se păru că eu 
făcusem să se întâmple asta pentru că mă gândisem la ea. 

— Cum s-a întâmplat? am întrebat fata. Cum de a ajuns 
Quinn să fie implicat? Cum e? El te-a trimis aici? 

— Bineînţeles că el m-a trimis aici, zise, ca şi cum eu aş fi fost 
cea mai proastă persoană pe care o întâlnise vreodată. Ştie că 
eşti legată de vampirul ăla, Eric, ceea ce te face şi pe tine o 
țintă vizată. Vampirii din Vegas chiar au trimis pe cineva să te 
studieze. 

Jonathan. 

— Vreau să zic că evaluau proprietăţile lui Eric, iar tu ai fost 
considerată o parte dintre ele. 

— De ce e asta problema lui Quinn? am întrebat, ceea ce 
poate nu era chiar cel mai subtil mod de a întreba, dar a 
înțeles ce am vrut să spun. 

— Mama noastră, blestemata noastră de mamă deranjată, 
mamă care ne deranjează şi pe noi, zise cu amărăciune 
Frannie. Ştii că a fost capturată şi violată de nişte vânători, 
nu-i aşa? În Colorado. Pe vremea lui Pazvante. 

De fapt, se întâmplase cam cu nouăsprezece ani în urmă, 
pentru că aşa a fost concepută Frannie. 


— lar Quinn a salvat-o şi i-a omorât pe toți, deşi era doar un 
copil, şi s-a îndatorat la vampirii locali ca să-i determine să-l 
ajute să curețe locul şi să o ducă de acolo pe mama lui. 

Ştiam povestea tristă a mamei lui Quinn. Încuviinţam agitată 
de acum, pentru că voiam să aud ceva ce nu ştiam încă. 

— Bine, păi, mama era însărcinată cu mine după viol, zise 
Frannie uitându-se la mine provocator. Aşa că m-a avut pe 
mine, dar nu a fost niciodată în toate mințile, iar să cresc 
alături de ea a fost cam greu, pricepi? Quinn scăpa de datorie 
luptând în arenă. (Gândiţi-vă la Gladiatorul cu 
animale-vârcolaci.) Nu a fost niciodată în toate mințile, repetă 
Frannie. Şi a devenit din ce în ce mai rău. 

— Am înțeles asta, am spus, încercând să nu ridic tonul. 

Bill părea a fi pe cale să o pocnească pe Frannie ca să 
grăbească povestea, dar eu am clătinat din cap. 

— Bine, aşadar, stătea într-un loc drăguţ pentru care Quinn 
plătea, în afara Las Vegasului, singurul azil din America 
pentru oameni ca mama mea. 

Azilul pentru vârcolaci-tigru deranjați mintal? 

— Dar mama a scăpat şi a omorât o turistă şi i-a luat hainele 
şi a pornit într-o excursie prin Vegas şi a pus ochii pe un 
bărbat. L-a omorât şi pe el. L-a jefuit şi i-a luat banii, şi i-a 
jucat până am dat de ea. 

Frannie se opri şi trase adânc aer în piept. 

— Quinn încă se refăcea după Rhodes, iar asta aproape l-a 
omorât. 

— Oh, nu. 

Dar aveam sentimentul că încă nu ajunsesem la finalul 
acestei aventuri. 

— Da, ce-i mai rău? Evadarea sau omorul? Probabil că 
turiştii aveau o părere pe tema asta. Am băgat vag de seamă că 
Amelia a intrat în cameră şi mi-am dat seama că nu părea 
uimită să-l vadă pe Bill. Aşadar, fusese trează când Bill îi luase 
locul lui Pam. Amelia nu o mai întâlnise pe Frannie până 
acum, dar nu a întrerupt-o. 

— Oricum, există un mare cartel al vampirilor în Vegas, 
pentru că sunt câştiguri atât de mari, ne spuse Frannie. Au 
dat de urma mamei înainte ca poliția să o poată prinde. Au 


făcut curat în urma ei, din nou. Se pare că Whispering Palms, 
locul de unde a scăpat, a alertat toate ființele supranaturale 
din zonă să fie pe fază. Până când am ajuns eu la cazinoul 
unde au prins-o pe mama, vampirii îi spuneau deja lui Quinn 
că se ocupaseră de tot şi că acum avea şi mai multe datorii în 
contul cărora să muncească. Le-a spus că se refăcea în urma 
unei răni grave şi că nu se putea întoarce în arenă. Ei s-au 
oferit să mă ia pe mine ca donator de sânge sau ca prostituată 
pentru vampirii care veneau în vizită, şi aproape că l-a lichidat 
pe cel care a spus asta. 

Bineînţeles. Am schimbat o privire cu Bill. Oferta de a o 
folosi" pe Frannie era menită să facă toate celelalte lucruri să 
pară o variantă de preferat. 

— Atunci au spus că ştiau un regat foarte slab, care putea fi 
preluat, şi se refereau la Louisiana. Quinn le-a spus că l-ar fi 
putut primi gratis dacă regele Nevadei s-ar fi însurat cu 
Sophie-Anne, ea nefiind în poziția să refuze. Dar s-a dovedit că 
regele era chiar acolo. A spus că detestă ciungii şi că, în nici un 
caz, nu se va însura cu un vampir care şi-a omorât fostul soț, 
indiferent cât de atrăgător îi era regatul, chiar şi cu statul 
Arkansas inclus. 

Sophie-Anne era şeful titular al Arkansasului, ca şi al 
Louisianei, din moment ce a fost găsită nevinovată de uciderea 
soțului ei (regele Arkansasului) de către un tribunal al 
vampirilor. Sophie-Anne nu a avut ocazia să-şi consolideze 
poziția din cauza bombei. Dar eram sigură că asta se afla pe 
lista ei de priorități după ce-i creşteau picioarele. 

Bill îşi deschise din nou mobilul şi începu să formeze 
numere. Pe oricine ar fi sunat, nu i-a răspuns. Ochii săi negri 
aruncau flăcări. Funcţiona la viteză maximă. Se aplecă să 
ridice o sabie pe care o lăsase sprijinită de canapea. Mda, 
venise înarmat. Eu nu păstram lucruri din astea în trusa mea 
de scule. 

— Vor să ne ocupe în linişte şi repede, astfel încât presa 
umană să nu prindă de veste. O să încropească o poveste 
pentru a explica de ce vampirii cunoscuţi au fost înlocuiți de 
unii străini, zise Bill. Ascultă... ce rol are fratele tău în toată 
povestea asta? 


— L-au obligat să le spună câți oameni aveţi şi să le spună 
tot ceea ce ştia despre situația din Louisiana, mărturisi 
Frannie. 

Ca să fie totul perfect, începu să plângă. 

— El nu a vrut. A încercat să negocieze cu ei, dar îl aveau la 
mână. 

Acum Frannie arăta cu zece ani mai mult decât avea. 

— A încercat să o sune pe Sookie de un milion de ori, dar 
erau cu ochii pe el şi i-a fost teamă că o să-i conducă direct la 
ea. Dar au descoperit-o oricum. Când a aflat ce vor să facă, 
şi-a asumat un mare risc — pentru amândoi — şi m-a trimis pe 
mine înainte. Am fost bucuroasă că pusesem un prieten să 
recupereze maşina de la tine. 

— Unul dintre voi ar fi trebuit să mă sune, să-mi scrie, să 
facă ceva. 

În ciuda momentului de criză în care ne aflam, nu m-am 
putut abţine să nu-mi exprim amărăciunea. 

— Nu putea să te lase să afli cât de gravă e situația lui. A zis 
că ştia că ai fi încercat să-l salvezi, dar nu exista salvare. 

— Păi, sigur aş fi încercat să-l salvez, am zis. Asta faci când 
cineva are necazuri. 

Bill rămase tăcut, dar mă fixa cu privirea. Îl salvasem şi pe el 
când avusese probleme. Uneori îmi părea rău că o făcusem. 

— Quinn de ce e acum cu ei? întrebă Bill. Le-a dat 
informațiile. Ei sunt vampiri. Ce treabă au cu el? 

— Îl aduc cu ei ca el să poată negocia cu comunitatea 
supranaturală, respectiv cu vârcolacii, zise Frannie, 
semănând brusc cu Domnişoara Secretară de Corporaţie. 

Mi-a părut oarecum rău pentru Frannie. Ca rezultat al 
uniunii dintre o ființă umană şi un vârcolac-tigru, nu avea 
puteri speciale care să-i ofere un avantaj sau să-i dea material 
de negociere. Faţa îi era mânjită de dâre de rimel, iar unghiile îi 
erau roase până la carne. Un dezastru. 

Şi nu era momentul să mă îngrijorez pentru Frannie, pentru 
că vampirii din Vegas preluau controlul asupra statului. 

— Ce ar fi mai bine să facem? am întrebat. Amelia, ai 
verificat vrăjile de pază ale casei? Intră şi maşinile noastre 
aici? 


Amelia dădu scurt din cap. 

— Bill, ai sunat la Fangtasia şi la ceilalți şerifi? Bill 
încuviință. 

— Cleo nu răspunde. Aria Yvonne a răspuns şi aflase deja 
despre atac. A zis că va încerca să se ascundă şi să-şi croiască 
drum spre Shreveport. Are şase vampiri din cuibul ei cu ea. De 
când Gervaise şi-a găsit sfârşitul, vampirii săi s-au pus la 
dispoziția reginei, iar şeful lor este Booth Crimmons. Booth a 
zis că el a ieşit în seara asta, iar copilul creat de el, Audrey, 
care fusese lăsat cu regina şi Sigebert, nu răspunde. Nici 
adjunctul pe care Sophie-Anne îl trimisese la Little Rock nu 
răspunde. 

Am rămas cu toţii tăcuți un moment. Ideea că Sophie-Anne 
putea fi moartă definitiv era de neimaginat. Bill era vizibil 
şocat. 

— Aşadar, continuă, am putea rămâne aici, sau am putea 
găsi un alt loc pentru voi trei. Când sunt sigur că vă las în 
siguranţă, o să trebuiască să ajung la Eric cât de repede pot. O 
să aibă nevoie de fiecare pereche de brațe în seara asta, dacă 
vrea să supraviețuiască. 

Unii dintre ceilalți şerifi erau, cu siguranță, morți. Eric ar fi 
putut să moară în noaptea asta. Când am realizat asta, parcă 
am fost lovită în față cu o mănuşă de box. Am tras cu greu aer 
în piept şi m-am străduit să rămân în picioare. Nu mă puteam 
gândi la asta. 

— O să fim bine, zise Amelia curajoasă. Sunt sigură că eşti 
un luptător grozav, Bill, dar nici noi nu suntem lipsite de 
apărare. 

Cu tot respectul datorat calităților de vrăjitoare ale Ameliei, 
eram foarte neajutorate; cel puţin în fața vampirilor. 

Bill s-a răsucit pe călcâie şi a aruncat o privire de-a lungul 
holului, la uşa din spate. Auzise ceva ce urechile noastre 
umane nu puteau sesiza. Dar, o secundă mai târziu, am auzit 
o voce familiară. 

— Bill, lasă-mă înăuntru. Cu cât mai repede, cu atât mai 
bine! 

— E Eric, zise Bill cu mare satisfacție. Mişcându-se atât de 
repede încât părea o umbră, se duse în spatele casei. 


Categoric, Eric era afară, iar ceva în interiorul meu se relaxa. 
Trăia. Am observat că nu se putea spune că arăta la fel de 
îngrijit ca de obicei. Avea tricoul rupt şi era descult. 

— Nu mai aveam cum să ajung la club, zise în timp ce el şi 
Bill înaintau pe hol spre noi. Casa mea nu era potrivită, nu 
dacă sunt singur. Nu am putut să dau de nimeni. Am primit 
mesajul tău, Bill. Aşa că, Sookie, sunt aici să fac apel la 
ospitalitatea ta. 

— Bineînţeles, am rostit automat, deşi abia dacă m-am 
gândit la asta. Dar poate ar trebui să mergem la... 

Eram pe cale să sugerez să traversăm curtea din spate şi să 
mergem acasă la Bill, unde era mai mult spațiu şi existau mai 
multe facilități pentru vampiri, când necazurile veniră din altă 
parte. Nu-i mai acordasem nici o atenție lui Frannie de când îşi 
terminase povestea. După ce ne transmisese toate veştile 
dramatice, începuse să realizeze potențialul dezastrului în fața 
căruia ne aflam. 

— Trebuie să plec de aici, zise Frannie. Quinn mi-a spus să 
stau aici, dar voi sunteți... 

Tonul ei devenea tot mai ridicat, iar ea era deja în picioare şi 
fiecare muşchi al gâtului îi era reliefat când îşi agita capul 
dintr-o parte în alta, cu mişcări din ce în ce mai violente. 

— Frannie, zise Bill. 

Luă capul lui Frannie între mâinile sale albe. Privi adânc în 
ochii fetei. Frannie se linişti. 

— Stai aici, fată proastă, şi fă ce-ţi spune Sookie. 

— Bine, acceptă Frannie, cu voce calmă. 

— Mulţumesc, am zis. 

Amelia se uita la Bill oarecum şocată. Cred că nu văzuse 
niciodată până acum vreun vampir folosindu-şi farmecul. 

— Mă duc să-mi iau puşca, am spus fără să mă adresez 
cuiva anume, dar, înainte să mă pot mişca, Eric se răsuci către 
dulapul de lângă uşa din față. 

Se întinse şi scoase puşca Benelli. Se întoarse să mi-o dea cu 
o expresie amuzată. Privirile ni se întâlniră. Eric îşi amintise 
unde tineam puşca. Aflase asta când stătuse la mine, pe când 
îşi pierduse memoria. 

Când am putut să privesc în altă parte, am văzut că Amelia 


părea gânditoare, conştientă că e observată. Chiar şi în scurta 
mea experiență alături de Amelia, învățasem că atitudinea 
asta nu era ceva care să-mi placă. Însemna că era pe cale să 
pună punctul pe „i, şi era un punct de care nu-mi păsa. 

— Nu cumva ne agităm degeaba? întrebă retoric. Poate ne 
panicăm fără nici un motiv. 

Bill se uită la Amelia ca şi cum aceasta s-ar fi transformat 
într-un babuin. Frannie părea total lipsită de griji. 

— În fond, zise Amelia, cu un vag zâmbet superior, de ce ar 
veni cineva după noi? Sau, mai exact, după tine, Sookie? 
Pentru că nu pot să cred că vampirii vin după mine. Dar, 
lăsând asta deoparte, de ce ar veni aici? Nu eşti o parte 
esențială a sistemului de apărare al vampirilor. Ce le-ar oferi 
un motiv bun să vrea să te omoare sau să te prindă? 

Eric făcuse turul tuturor uşilor şi ferestrelor. Tocmai 
terminase când Amelia îşi încheia discursul. 

— Ce s-a întâmplat? întrebă. l-am răspuns: 

— Amelia îmi explica de ce nu există nici un motiv rațional 
pentru care vampirii ar veni după mine în încercarea lor de a 
cuceri statul. 

— Bineînţeles că vor veni, zise Eric, abia aruncându-i o 
privire Ameliei. 

O examina un minut pe Frannie, încuviință cu o mişcare a 
capului, apoi se aşeză lângă o fereastră a sufrageriei ca să 
privească afară. 

— Sookie are o legătură de sânge cu mine. Şi acum eu sunt 
aici. 

— Da, zise Amelia supărată. Mulţumesc, Eric, pentru că i-ai 
adus direct aici. 

— Amelia, nu eşti o vrăjitoare puternică? 

— Ba da, sunt, zise ea precaută. 

— Nu este tatăl tău o persoană bogată, cu multă influenţă în 
acest stat? Nu e mentorul tău o mare vrăjitoare? 

Cine făcuse ceva cercetări pe internet? Eric şi Copley 
Carmichael aveau ceva în comun. 

— Ba da, zise Amelia. Bine, ar fi fericiți dacă ne-ar putea 
prinde. Totuşi, dacă Eric nu ar fi venit aici, nu cred că ar fi 
trebuit să ne temem că am fi răniți. 


— Te întrebi dacă într-adevăr suntem în pericol? am zis. 
Vampiri excitați, nebunia sângelui? 

— Nu le-am fi de nici un folos dacă nu am fi în viaţă. 

— Se mai întâmplă şi accidente, am spus, iar Bill pufni. 

Nu-l mai auzisem niciodată să scoată un sunet atât de 
comun şi m-am uitat la el. Bill se bucura de perspectiva unei 
lupte bune. Avea colții scoşi. Frannie se holba la el, dar 
expresia ei nu se schimbase. Dacă ar fi existat cea mai mică 
şansă ca ea să rămână calmă şi cooperantă, poate că l-aş fi 
rugat pe Bill să o scoată din starea aia artificială. Îmi plăcea că 
Frannie era tăcută şi nemişcată, dar detestam că nu mai avea 
voință proprie. 

— De ce a plecat Pam? am întrebat. 

— Ajutorul ei e mai prețios la Fangtasia. Ceilalţi s-au dus la 
club, iar ea îmi poate spune dacă sunt blocaţi înăuntru sau 
nu. A fost o prostie să-i sun pe toți şi să-i pun să se adune la 
un loc; ar fi trebuit să le zic să se împrăştie. 

După cum se părea, aceasta avea să fie o greşeală pe care 
Eric nu o va mai repeta. 

Bill rămăsese aproape de o fereastră, ascultând sunetele 
nopții - Se uită la Eric şi clătină din cap. Nu apăruse încă 
nimeni. 

Telefonul lui Eric sună. Ascultă un minut, apoi zise: 

— Noroc şi ţie, şi închise. 

— Majoritatea sunt în club, îi spuse lui Bill care încuviință. 

— Unde e Claudine? mă întrebă Bill. 

— Nu am nici cea mai vagă idee. 

Cum se tăcea oare de Claudine apărea uneori când aveam 
necazuri, iar în alte dați nu venea? O epuizam? 

— Dar nu cred că va veni, pentru că sunteți voi doi aici. Nu 
are nici un sens să vină să mă apere dacă tu şi cu Eric nu vă 
puteți ține colții departe de ea. 

Bill înțepeni. Auzul său ascuțit prinsese ceva. Se întoarse şi 
schimbă o privire lungă cu Eric. 

— Nu este chiar compania pe care mi-aş fi dorit-o, zise Bill pe 
un ton rece. Dar vom face impresie bună. Îmi pare rău de 
femei. 

Şi se uită la mine cu ochii săi întunecați plini de o emoție 


intensă. Iubire? Părere de rău? Fără un indiciu sau două 
dinspre mintea sa tăcută, nu-mi puteam da seama. 

— Nu suntem puşi la pământ încă, zise Eric la fel de rece. 

Acum puteam auzi şi eu maşinile care veneau pe alee. Amelia 
scoase de frică un geamăt involuntar, iar ochii lui Frannie se 
măriră şi mai mult, deşi zăcea pe un scaun ca paralizată. Eric 
şi Bill aşteptau concentrați. 

Maşinile se opriră în față şi se auziră portiere deschizându-se 
şi închizându-se, apoi cineva care se îndrepta spre casă. 

A urmat o bătaie seacă, nu în uşă, ci într-unul dintre stâlpii 
verandei. 

M-am îndreptat spre uşă, încet. Bill mă apucă de braț şi păşi 
în fața mea. 

— Cine e? întrebă şi imediat ne mutarăm un metru mai 
încolo. 

Se aşteptase să se tragă prin uşă. Nu se întâmplă asta. 

— Eu sunt, vampirul Victor Madden, se auzi o voce veselă. 

OK, era neaşteptat. Mai ales pentru Eric, care-şi închise 
scurt ochii. Identitatea lui Victor Madden şi prezența lui acolo 
îi spuseseră o poveste întreagă lui Eric, iar eu nu ştiam despre 
ce era vorba în această poveste. 

— Îl cunoşti? i-am şoptit lui Bill. Bill zise: 

— Da, l-am cunoscut. 

Dar nu dădu nici un alt detaliu şi rămase pierdut în 
gândurile lui. N-am dorit niciodată mai mult să ştiu ce 
gândeşte cineva. Tăcerea mă enerva. 

— Prieten sau duşman? am întrebat. 

Victor râse. Era un râs cu adevărat grozav — genial, de tipul: 
„Râd cu tine, nu de tine." 

— Asta este o întrebare excelentă, zise, şi una la care doar tu 
poți răspunde. Am onoarea să vorbesc cu Sookie Stackhouse, 
telepat renumit? 

— Ai onoarea să vorbeşti cu Sookie Stackhouse, chelneriță, 
am răspuns eu rece. 

Şi am auzit un sunet înfundat, al unui animal. Un animal 
mare. 

Mi se tăiară genunchii. 

— Vrăjile de protecţie vor rezista, spunea Amelia pentru sine 


într-o şoaptă rapidă. Protecţia va rezista, protecția va rezista. 

Bill se uita la mine cu ochii săi întunecațţi, gândurile 
reflectându-i-se pe față într-o succesiune rapidă. 

Frannie părea pierdută şi detaşată, dar ochii îi erau fixați 
asupra uşii. Auzise şi ea sunetul. 

— Quinn e acolo cu ei, i-am şoptit Ameliei, din moment ce ea 
era singura din cameră care nu-şi dăduse seama de asta. 

Amelia zise: 

— E de partea lor? 

— O au pe mama lui, i-am amintit. Dar asta m-a durut. 

— Dar noi o avem pe sora lui, replică Amelia. Eric părea la fel 
de gânditor ca şi Bill. De fapt, acum se uitau unul la altul şi aş 
fi putut crede că purtau un întreg dialog fără să scoată nici un 
cuvânt. 

Toată această gândire nu era bună. Însemna că nu se 
hotărâseră ce aveau să facă. 

— Putem intra? întrebă încântătoarea voce. Sau am putea 
sta de vorbă cu unul dintre voi față în față? Se pare că aveți 
câteva protecțţii la casă. 

Amelia făcu un semn de reuşită şi zise: 

— Da! 

După care îmi zâmbi încântată. 

Nu era nimic rău în câteva autofelicitări meritate, deşi poate 
că momentul nu era chiar potrivit. l-am zâmbit şi eu, deşi am 
simţit că aveam să mă prăbuşesc. 

Eric păru să se adune, şi, după ce mai schimbară o ultimă 
privire, el şi Bill se relaxară. Eric se întoarse spre mine, mă 
sărută uşor pe buze şi se uită un moment la chipul meu. 

— Or să te cruțe, zise Eric, şi am înţeles că nu mi se adresa 
cu adevărat mie, ci lui însuşi. Eşti unică şi nu or să te 
sacrifice. 

După care deschise uşa. 


Capitolul 12 


Deoarece luminile din sufragerie erau încă stinse, iar cele de 
siguranţă, de afară, erau aprinse, din interiorul casei puteam 
vedea destul de bine. Vampirul care stătea singur în curte nu 
era foarte înalt, dar era un bărbat impresionant. Purta 
costum. Avea părul scurt şi ondulat, şi, deşi lumina nu era 
bună pentru a stabili aşa ceva, m-am gândit că e negru. 
Rămăsese într-o atitudine de model GQ. 

Eric blocase oarecum intrarea, aşa că asta era tot ce puteam 
spune. Mi se părea nepoliticos să mă duc la fereastră şi să-l 
studiez. 

— Eric Northman, zise Victor Madden. Nu te-am văzut de 
zeci de ani. 

— Ai muncit din greu în deşert, zise neutru Eric. 

— Da, afacerile au înflorit. Sunt câteva lucruri pe care vreau 
să le discut cu tine — mai degrabă urgente, mi-e teamă. Pot 
intra? 

— Câţi mai sunt cu tine? întrebă Eric. 

— Zece, am şoptit în spatele lui Eric. Nouă vampiri şi Quinn. 

Dacă un creier uman însemna o pată care vibra în conştiinţa 
mea interioară, creierul unui vampir lăsa un gol. Tot ceea ce 
aveam de făcut era să număr aceste goluri. 

— Am patru însoțitori, zise Victor cu un ton ce părea cu 
adevărat sincer şi onest. 

— Cred că ţi-ai pierdut abilitatea de a număra, zise Eric. 
Cred că sunt nouă vampiri şi un teriantrop. 

Victor se mişcă uşor, în timp ce mâna îi tresări. 

— Nu are nici un sens să încerc să te păcălesc, bătrâne. 

— Bătrâne? bombăni Amelia. 

— Lasă-i să iasă din pădure ca să-i pot vedea, zise Eric. 

Amelia, Bill şi cu mine am abandonat încercarea de a fi 
discreți şi ne-am dus la fereastră să privim. Unul câte unul, 


vampirii din Las Vegas ieşiră dintre copaci. Din moment ce se 
aflau la granița zonei întunecate, nu-i puteam vedea pe 
majoritatea prea bine, dar am remarcat o femeie masivă, cu un 
păr castaniu des şi un bărbat nu mai înalt decât mine, care 
avea o barbă îngrijită şi un cercel în ureche. 

Ultimul care ieşi din pădure era tigrul. Ştiam că Quinn 
alesese forma animală pentru că nu voia să mă privească în 
ochi. Mi-a părut îngrozitor de rău pentru el. Mi-am imaginat 
că, oricât de sfâşiată mă simțeam eu pe dinăuntru, interiorul 
lui era probabil carne tocată. 

— Văd câteva fețe familiare, zise Eric. Sunt toți sub comanda 
ta? 

Asta avea un înțeles pe care nu-l pricepeam. 

— Da, zise Victor hotărât. 

Asta îi spuse ceva lui Eric. Se dădu la o parte din prag, iar noi 
ceilalți ne întoarserăm să ne uităm la el. 

— Sookie, mi se adresă Eric, eu nu pot să-l invit să intre. E 
casa ta. 

Apoi se întoarse spre Amelia: 

— Protecţia ta e limitată? întrebă. Îl va lăsa să intre doar pe 
el? 

— Da, zise. 

Mi-ar fi plăcut să fie mai sigură. 

— Trebuie să fie invitat de cineva pe care protecția îl 
recunoaşte, cum ar fi Sookie. 

Motanul Bob se îndreptă spre uşa deschisă. Se aşeză exact în 
mijlocul pragului, cu coada strânsă în jurul labelor, cu ochii 
pironiți la musafirul nepoftit. Victor râse la apariţia lui Bob, 
dar râsul i se stinse după câteva secunde. 

— Asta nu-i o simplă felină, zise Victor. 

— Nu, am spus suficient de tare încât Victor să mă audă. 
Nici asta de aici nu este. 

Tigrul scoase un sunet înfundat, care am înțeles eu ar fi 
trebuit să fie prietenos. Bănuiesc că ăsta era singurul fel în 
care Quinn îmi putea spune că-i pare rău pentru întreaga 
situație. Sau poate că nu. M-am oprit exact în spatele lui Bob. 
Acesta îşi ridică încet capul să se uite la mine, apoi plecă la fel 
de indiferent precum venise. Pisicile. 


Victor Madden se apropie de veranda din față. Evident, 
protecția nu avea să-l lase să depăşească granițele şi aşteptă la 
picioarele scărilor. Amelia aprinse luminile de pe verandă, iar 
Victor clipi în strălucirea bruscă. Era un bărbat foarte 
atrăgător, dacă nu chiar frumos. Avea ochi mari, căprui. Avea 
dinți minunati pe care-i expunea într-un zâmbet până la 
urechi. Se uita la mine cu mare atenţie. 

— Rapoartele despre cât eşti de atrăgătoare nu au exagerat 
deloc, zise, iar mie îmi luă un minut să înţeleg ce voia să 
spună. 

Eram prea speriată pentru a mai fi în culmea inteligenței 
mele. L-am văzut pe Jonathan, spionul, printre vampirii din 
curte. 

— Oh, am spus, deloc impresionată. Doar tu poţi intra. 

— Sunt încântat, răspunse făcând o plecăciune. Făcu atent 
un pas în față şi păru uşurat. După asta, traversă veranda lin, 
apoi brusc se afla în fața mea, batista sa de la piept, jur pe 
Biblie că era o batistă albă ca zăpada, aproape atingându-mi 
tricoul. Încercam să nu scot nici un sunet şi am reuşit să stau 
aproape imobilă. I-am întâlnit privirea şi am simţit presiunea 
din spatele ei. Îşi încerca trucurile mentale ca să vadă ce ar 
merge cu mine. 

Nu prea multe, din experiența mea. După ce l-am lăsat să 
stabilească asta, m-am dat în spate ca să-l las să intre. 

Victor se opri imediat ce trecu de uşă. Aruncă o privire 
precaută tuturor celor din cameră, deşi zâmbetul nu-i pieri 
nici o clipă. Când îl zări pe Bill, zâmbetul chiar i se lumină: 

— Ah, Compton, zise, şi, deşi mă aşteptam la o completare 
care să ne lămurească, aceasta nu veni. 

Îi adresă Ameliei o privire iscoditoare: 

— Sursa magiei, bombăni, şi-şi înclină capul către ea. 

Frannie avu parte de o evaluare rapidă. Când Victor o 
recunoscu, păru pentru o secundă extrem de nemulțumit. 

Ar fi trebuit să o ascund. Pur şi simplu nu m-am gândit la 
asta. Acum, grupul din Las Vega ştia că vârcolacul Quinn o 
trimisese pe sora lui înainte ca să ne avertizeze. Mă întrebam 
dacă aveam să supraviețuim acestei descoperiri. 

Dacă am fi trăit până la ziuă, noi, cei trei oameni, am fi putut 


pleca oriunde cu o maşină, iar dacă maşinile nu ar fi mers, 
aveam telefoane şi am fi putut suna să ne remorcheze. Dar nu 
aveam de unde să ştim ce ajutoare care funcționau la lumina 
zilei aveau vampirii din Las Vegas... În afară de Quinn. Cât 
despre capacitatea lui Eric şi a lui Bill de a reuşi să-şi croiască 
drum prin linia vampirilor de afară... puteau încerca. Nu ştiam 
cât de departe ar putea ajunge. 

— Te rog, ia loc, am zis, deşi păream la fel de convingătoare 
ca o habotnică încercând să întrețină o conversaţie cu un ateu. 

Cu toții ne-am aşezat pe canapea şi pe scaune. Am lăsat-o pe 
Frannie acolo unde era. Ar fi fost bine să păstrăm cât mai mult 
calmul. Tensiunea în cameră era şi aşa palpabilă. 

Am aprins câteva lămpi şi i-am întrebat pe vampiri dacă vor 
ceva de băut. Toţi părură surprinşi. Doar Victor acceptă. După 
un semn de încuviințare din partea mea, Amelia se duse la 
bucătărie să încălzească nişte Sângeadevărat. Eric şi Bill 
stăteau pe canapea, Victor se aşezase pe fotoliu, iar eu m-am 
aşezat pe brațul şezlongului, cu mâinile încleştate în poală. A 
urmat o tăcere lungă până ce Victor şi-a ales replica de 
deschidere: 

— Regina ta e moartă, vikingule, zise. 

Capul lui Eric zvâcni într-un spasm. Amelia, care tocmai 
intra, se opri o secundă înainte de a-i duce paharul de 
Sângeadevărat lui Victor. Acesta îl acceptă cu o uşoară 
plecăciune a capului. Amelia se holbă în jos la el şi am 
observat că mâinile îi erau acum ascunse în faldurile rochiei. 
Chiar când trăgeam aer în piept să-i spun să nu facă nebunii, 
plecă de lângă el şi veni lângă mine. 

Eric zise: 

— Bănuliesc că aşa stă situația. Şi câți dintre şerifi? Trebuia 
să recunosc: nu puteai să-ți dai seama ce simte din vocea sa. 

Victor păru că face un efort să-şi amintească. 

— Stai să văd. Oh, da. Toţi. 

Am strâns din buze, ca să nu-mi scape nici un sunet. Amelia 
scoase un scaun cu spătar pe care-l ţinem lângă şemineu. Îl 
aşeză lângă mine şi se prăbuşi pe el ca şi cum ar fi fost un sac 
cu nisip. Acum, că se aşezase, puteam vedea că are în mână 
un cutit, cel de făcut fileuri, luat din bucătărie. Era foarte 


ascuțit. 

— Şi oamenii lor? întrebă Bill. Bill făcea şi el pe inocentul. 

— Au mai rămas câțiva în viață. Un bărbat cu pielea închisă 
la culoare, pe nume Rasul... câțiva dintre servitorii Ariei 
Yvonne. Cei din jurul lui Cleo Babbitt au murit alături de ea, 
chiar şi după ce le-am făcut oferta de a se preda, iar Sigebert 
pare să fi pierit cu Sophie-Anne. 

— Fangtasia? 

Eric păstrase această întrebare pentru sfârşit pentru că abia 
putea să vorbească despre asta. Aş fi vrut să mă duc la el, să-l 
iau în brațe, dar nu ar fi apreciat deloc asta. L-ar fi făcut să 
pară slab. 

A urmat o tăcere lungă, cât Victor a luat o înghiţitură de 
Sângeadevărat. 

Apoi, zise: 

— Eric, oamenii tăi sunt toţi în club. Nu s-au predat. Spun 
că nu o vor face până nu au veşti de la tine. Suntem gata să le 
dăm foc. Unul dintre protejaţii tăi a scăpat şi credem că este 
femeie... elimină orice om de-al meu care este suficient de 
prost încât să se despartă de ceilalți. 

Bravo, Pam. Mi-am lăsat capul într-o parte ca să ascund un 
zâmbet involuntar. Amelia rânji la mine. Chiar şi Eric păru 
încântat, doar pentru o fracțiune de secundă. Faţa lui Bill 
rămase imobilă. 

— De ce, dintre toţi şerifii, eu am rămas în viață? puse Eric 
întrebarea de o mie de puncte. 

— Pentru că tu eşti cel mai eficient, cel mai productiv şi cel 
mai practic. 

Victor avea răspunsul gata pregătit, pe vârful limbii. 

— Şi-l ai pe unul dintre vampirii care aduc cele mai 
consistente venituri, trăieşte în districtul tău şi lucrează 
pentru tine. 

Făcu un semn spre Bill. 

— Regele nostru ar vrea să-ţi păstreze acelaşi statut, dacă-i 
vei jura loialitate. 

— Cred că ştiu ce-o să se întâmple dacă refuz. 

— Oamenii mei din Shreveport au torțele pregătite, zise 
Victor cu zâmbetul său vesel. De fapt, sunt nişte dispozitive 


mult mai moderne, dar ai înțeles ideea. Şi, bineînțeles, ne 
putem ocupa de micul grup de aici. Cu siguranţă eşti atras de 
diversitate, Eric. Te-am urmărit aici, crezând că te vom găsi 
alături de elita vampirilor tăi, dar te găsim în această 
companie ciudată. 

Nici măcar nu mi-a trecut prin cap să mă enervez. Eram o 
companie ciudată, fără nici o urmă de îndoială. 

Am observat că restul nici nu eram consultați. Totul 
depindea de cât era Eric de mândru. 

În liniştea care se lăsase, m-am întrebat cât avea să-şi 
cântărească Eric decizia. Dacă nu accepta, aveam să murim 
cu toții. Aceasta avea să fie metoda lui Victor de a „avea grijă 
de noi", în ciuda gândului rostit de Eric cu voce tare, cum că 
eu aş fi prea valoroasă ca să fiu ucisă. Nu cred că Victor dă doi 
bani pe „valoarea" mea, cu atât mai puțin pe a Ameliei. Chiar 
dacă l-am fi copleşit pe Victor (şi cu Eric şi Bill asta era 
posibil), restul vampirilor de afară nu aveau decât să dea foc 
acestei case, aşa cum amenințau să facă şi cu Fangtasia, şi am 
fi pierit cu toţii. Poate că ei nu puteau intra fără invitație, dar 
noi, cu siguranţă, ar fi trebuit să ieşim afară. 

Privirea mea o întâlni pe a Ameliei. În creierul ei pulsa frica, 
deşi făcea un efort uriaş să-şi păstreze spatele drept. Dacă l-ar 
fi sunat pe Copley, acesta ar fi negociat pentru viaţa ei, iar el 
avea toate atuurile pentru a negocia eficient. Dacă echipa din 
Las Vegas era suficient de înfometată ca să invadeze 
Louisiana, atunci erau suficient de înfometați şi ca să accepte 
mită pentru viața fetei lui Copley Carmichael. Şi, cu siguranţă, 
Frannie va fi bine, din moment ce fratele ei era afară. Sigur o 
vor ierta pe Frannie ca să păstreze bunăvoința lui Quinn. 
Victor sublimase deja că Bill avea calități de care ei aveau 
nevoie, pentru că baza lui de date pe computer era profitabilă. 
Aşa că Eric şi cu mine eram cei de care se puteau lipsi. 

M-am gândit la Sam, mi-am dorit să-l pot suna măcar pentru 
un minut. Dar nu l-aş fi vârât în asta pentru nimic în lume, 
pentru că ar fi însemnat cu certitudine moartea lui. Am închis 
ochii şi mi-am luat rămas-bun de la el în gând. 

Se auzi un sunet dincolo de uşă şi după o clipă mi-am dat 
seama că provenea de la un tigru. Quinn voia să intre. 


Eric se uită la mine, iar eu am clătinat din cap. Era destul de 
rău şi fără să-l mai amestecăm şi pe Quinn. Amelia şopti: 

— Sookie. 

Îşi lipi mâna de mine. Era mâna cu cuțitul. 

— Nu, am zis. Nu foloseşte la nimic. 

Speram că Victor nu-şi dăduse seama care erau intențiile ei. 

Ochii lui Eric erau larg deschişi şi priveau parcă în viitor. 
Străluceau albaştri în tăcerea care se lăsase. 

Apoi se întâmplă ceva cu totul neaşteptat. Frannie ieşi din 
transă, deschise gura şi începu să țipe. Când primul strigăt îi 
ieşi din gură, uşa începu să se zgâlțâie. În câteva secunde, 
Quinn îmi crăpă uşa, aruncându-se cu cele peste două sute de 
kilograme asupra ei. Frannie țâşni în picioare şi se repezi la 
uşă, apucând clanța şi deschizând-o înainte ca Victor să o 
poată înhăța, deşi a ratat-o doar cu un centimetru. 

Quinn năvăli în casă atât de repede, încât îşi trânti sora la 
pământ. Rămase deasupra ei, scoțând un răget către noi toți. 

Spre meritul lui, Victor nu păru să se teamă. Zise doar: 

— Quinn, ascultă-mă. 

După o secundă, Quinn tăcu. Era întotdeauna dificil de 
apreciat câtă umanitate mai rămâne în forma animală a unui 
teriantrop. Avusesem dovada că vârcolacii mă înțelegeau 
perfect şi comunicasem cu Quinn într-o împrejurare când era 
tigru; categoric, înțelegea. Dar țipătul lui Frannie îi 
dezlănțuise furia şi nu părea să ştie ce să facă. În timp ce 
Victor era atent la Quinn, am scos o carte de vizită din 
buzunar. 

Detestam gândul că foloseam atât de curând polița în alb 
dată de străbunicul meu (Te iubesc, tataie, salvează-mă!), şi 
detestam faptul că-l aduceam fără să-l avertizez într-o cameră 
plină cu vampiri. Dar, dacă exista vreun moment în care era 
necesară intervenția unei zâne, acel moment venise, iar eu se 
putea să-l fi pierdut. Aveam telefonul mobil în buzunarul 
pijamalei. L-am scos cu grijă, l-am deschis, dorindu-mi să-l fi 
salvat pe apelare rapidă. Am privit în jos, am verificat numărul 
şi am început să apăs pe taste. Victor vorbea cu Quinn, 
încercând să-l convingă că Frannie nu fusese rănită. 

Nu făcusem totul cum trebuia? Nu aşteptasem până când 


am fost sigură că aveam nevoie de el, înainte să-l sun? Nu 
fusesem atât de inteligentă încât să am cartea de vizită cu 
mine, să am şi telefonul cu mine? 

Uneori, când faci totul cum trebuie, lucrurile pot sfârşi tot 
prost. 

Chiar când începea să sune, o mână rapidă se întinse, îmi 
smulse telefonul şi-l zdrobi de perete. 

— Nu-l putem implica, zise Eric la urechea mea, sau va 
începe un război care ne va omori pe toți. 

Cred că voia să spună toți ai lui, pentru că eram destul de 
sigură că voi rămâne în viață dacă străbunicul meu începea un 
război, dar asta nu era de nici un folos acum. Am privit la Eric 
cu un sentiment care semăna foarte bine cu ura. 

— Nu e nimeni pe care să-l poţi suna şi care să te ajute în 
această situație, zise compătimitor Victor Madden. 

Dar, imediat, păru mai puţin mulțumit de sine însuşi, ca şi 
cum i-ar fi venit o idee. 

— Asta dacă nu cumva e ceva ce nu ştiu despre tine, adăugă 
el. 

— Există multe lucruri pe care nu le ştii despre Sookie, 
interveni Bill. Era prima dată când vorbea de când intrase 
Victor Madden. Să ştii asta: aş muri pentru ea. Dacă îi faci 
vreun rău, te omor. Bill îşi întoarse ochii negri spre Eric. Poți 
spune acelaşi lucru? 

Eric, pur şi simplu, nu o făcu, ceea ce-l retrogradă în cursa 
„Cine o iubeşte mai mult pe Sookie?" în acel moment, nici nu 
era atât de important. 

— Şi mai e ceva, îi zise Eric lui Victor. Ceva şi mai pertinent: 
dacă Sookie pățeşte ceva, forțe pe care nu ţi le poţi imagina vor 
fi puse în mişcare. 

Victor păru gânditor. 

— Bineînţeles, aceasta ar putea fi. O amenințare goală, zise. 
Dar, cumva, cred că vorbeşti serios. Dacă te referi totuşi la 
acest tigru, nu, nu cred că ne va omori pe toți pentru ea, din 
moment ce le avem la mână pe mama şi sora lui. Tigrul trebuie 
să ne dea socoteală, din moment ce sora lui e aici. 

Amelia se duse lângă Frannie şi o cuprinse pe după umeri, ca 
să o calmeze, dar şi ca să intre în raza de apărare a tigrului. Se 


uita la mine, gândind foarte clar: „Ar trebui să încerc ceva 
magie? Poate o vrajă de stază?" 

Era foarte inteligent din partea Ameliei să se gândească să 
comunice în acest fel cu mine şi m-am gândit la oferta ei. Vraja 
de stază ar încremeni totul exact aşa cum era. Dar nu ştiam 
dacă vraja ei îi putea include pe vampirii de afară şi nu vedeam 
cum se putea rezolva situația dacă ne încremenea pe toți din 
cameră, cu excepţia ei. Nu putea fi mai explicită referitor la cei 
pe care-i afecta vraja? Mi-am dorit ca şi Amelia să fi fost 
telepată, şi nu mi-am mai dorit asta pentru nimeni până 
atunci. Aşa cum stăteau lucrurile, existau prea multe 
necunoscute. Reticentă, am clătinat din cap. 

— Este ridicol, zise Victor. Nerăbdarea sa era calculată. 
Gata, ne oprim, asta este ultima mea ofertă. Accepţi preluarea 
statelor Louisiana şi Arkansas, sau vrei să lupţi până la 
moarte? 

A mai urmat o pauză, mai scurtă. 

— Accept suveranitatea regelui vostru, zise Eric cu voce 
neutră. 

— Bill Compton? întrebă Victor. 

Bill se uită la mine, cercetându-mi chipul cu ochii săi negri. 

— Accept, zise. 

Şi uite aşa, Louisiana avea un nou rege, iar vechiul regim 
fusese eliminat. 


Capitolul 13 


Am simțit cum iese tensiunea din mine, ca aerul dintr-un 
cauciuc înțepat. Eric zise: 

— Victor, cheamă-ți oamenii. Vreau să te aud ce le spui. 

Victor, cu un zâmbet mai larg ca niciodată, scoase un 
minuscul telefon mobil din buzunar şi sună pe cineva numit 
Delilah şi-i dădu ordine. Eric îşi folosi şi el telefonul ca să sune 
la Fangtasia. Eric îl informă pe Clancy despre schimbarea de 
lider. 

— Nu uita să-i spui lui Pam, zise Eric foarte clar, ca să nu 
mai ucidă şi alți oameni de-ai lui Victor. 

Urmă o pauză stânjenitoare. Toată lumea se întreba ce avea 
să urmeze. 

Acum, când eram destul de sigură că aveam să trăiesc, 
speram că tigrul Quinn va reveni la forma sa umană şi o să pot 
vorbi cu el. Aveam o mulțime de vorbit. Nu eram sigură că 
aveam dreptul să mă simt aşa, dar mă consideram trădată. 

Nu mă cred buricul pământului. Mi-am dat seama că a fost 
constrâns să ajungă în această situație. 

Întotdeauna există o mulțime de constrângeri prin preajma 
vampirilor. 

După cum vedeam eu lucrurile, asta era a doua oară când 
mama lui Quinn l-a pus în postura, absolut necugetată, de a 
negocia arestarea ei cu vampirii. Am înțeles că nu e 
responsabilă, zău că am înţeles. Nu a vrut niciodată să fie 
violată şi nu a ales să fie bolnavă mintal. Nu am întâlnit-o 
niciodată şi probabil că nu o voi întâlni vreodată, dar era cu 
siguranţă o bombă cu explozie întârziată. Quinn a făcut şi el ce 
a putut. A trimis-o pe sora lui înainte ca să ne avertizeze, deşi 
nu era chiar sigur că asta ne va ajuta în cele din urmă. 

Dar bravo lui că a încercat. 

Acum, în timp ce mă uitam la tigrul care se freca de Frannie, 
mi-am dat seama că am făcut greşeli în relația mea cu Quinn. 
Şi am simțit furia de a fi trădată; indiferent cât am încercat 


să-mi folosesc rațiunea, imaginea iubitului meu aflat de partea 
vampirilor pe care eu trebuia să-i privesc ca inamici mă 
inflama. Mi-am revenit, privind prin cameră. 

Amelia o ştersese la baie, imediat ce o putuse părăsi în mod 
decent pe Frannie, care încă mai plângea. Am bănuit că 
tensiunea fusese prea puternică pentru colega mea vrăjitoare, 
iar sunetele care veneau din baie mi-au confirmat asta. Eric 
vorbea încă la telefon cu Clancy, pretinzând că e ocupat în 
timp ce prelucra uriaşa schimbare de situație. Nu-i puteam 
citi gândurile, dar ştiam asta. Porni pe hol, poate dorindu-şi 
puţină intimitate ca să-şi reorganizeze viitorul. 

Victor ieşise să vorbească cu acoliții săi şi l-am auzit pe unul 
dintre ei spunând: 

— Grozav! Da! ca şi cum echipa sa ar fi marcat golul 
câştigător, ceea ce presupun că era cazul. 

Cât despre mine, am simţit o slăbiciune în genunchi, iar 
gândurile mele, ca un tumult, abia mai puteau fi numite 
gânduri. Brațul lui Bill mă cuprinse şi mă aşeză pe scaunul pe 
care-l eliberase Eric. I-am simţit buzele reci atingându-mi 
obrazul. Ar fi trebuit să am o inimă de piatră ca să nu fiu 
impresionată de scurtul discurs pe care i-l ţinuse lui Victor — 
nu-l uitasem, indiferent cât de înspăimântătoare fusese 
noaptea - iar inima mea nu era de piatră. 

Bill îngenunche la picioarele mele, cu fața albă întoarsă către 
mine. 

— Sper că într-o zi te vei întoarce la mine, zise. Nu o să te 
oblig să-mi suporţi prezența. 

Se ridică, apoi ieşi ca să-şi întâlnească semenii vampiri. În 
regulă. 

Slavă Domnului; noaptea nu se terminase încă. 

M-am târât înapoi în dormitorul meu şi am deschis uşa, 
intenționând să mă spăl pe față şi pe dinţi şi să fac o încercare 
de a-mi pieptăna părul, pentru că m-am gândit că mă va face 
să arăt mai puțin jalnic. 

Eric stătea pe patul meu, cu fața îngropată în mâini. 

Privi către mine când am intrat şi păru şocat. Ei, nici nu era 
de mirare, cu dura preluare şi schimbarea traumatizantă a 
conducătorului. 


— Stând aici pe pat, simțindu-ți mirosul, zise cu o voce atât 
de şoptită încât făceam eforturi să aud, dragă Sookie, îmi 
amintesc totul. 

— Oh, la naiba, am zis şi am intrat în baie trântind uşa. 

M-am pieptănat, m-am spălat pe dinţi şi pe față, dar în cele 
din urmă a trebuit să ies. Eram la fel de laşă ca şi Quinn, dacă 
nu dădeam ochii cu vampirul. 

Eric începu să vorbească în momentul în care am ieşit: 

— Nu pot să cred că eu... 

— Da, da, ştiu, ai iubit un muritor de rând, ai făcut toate 
acele promisiuni, ai fost dulce de tot şi voiai să stai cu mine 
pentru totdeauna, am bombănit. 

Cu siguranţă, exista şi o variantă prescurtată a acestei 
scene. 

— Nu pot să cred că am simțit ceva atât de puternic şi am 
fost atât de fericit pentru prima dată după sute de ani, zise 
Eric cu demnitate. Acordă-mi puţină încredere. 

Mi-am frecat fruntea. Era miezul nopții, crezusem că aveam 
să mor, bărbatul pe care-l credeam iubitul meu tocmai îmi 
stricase imaginea pe care o aveam despre el. Deşi acum 
vampirii „lui" erau de aceeaşi parte cu vampirii „mei'. Mă 
alăturasem emoțional vampirilor din Louisiana, chiar dacă 
unii dintre ei erau extrem de înspăimântători. Puteau oare 
Victor Madden şi echipa lui să fie mai puţin înfricoşători? 
Credeam că nu. Chiar în această noapte omorâseră câţiva 
vampiri pe care-i ştiam şi care-mi plăceau. 

Şi, pe deasupra tuturor acestor evenimente, nu credeam că 
mă mai puteam descurca şi cu Eric care tocmai avusese o 
revelație. 

— Putem vorbi despre asta cu altă ocazie, dacă într-adevăr 
trebuie să vorbim? am întrebat. 

— Da, zise el după o lungă pauză. Da. Acum nu este 
momentul potrivit. 

— Nu ştiu dacă va fi un moment potrivit pentru această 
conversație. 

— Dar o s-o avem, zise Eric. 

— Eric... oh, bine. Am făcut o mişcare de „las-o baltă" cu 
mâna. Mă bucur că noul regim vrea să te păstreze. 


— Te-ar fi durut dacă aş fi murit. 

— Da, suntem legați prin sânge, bla-bla-bla. 

— Nu din cauza legăturii. 

— Bine, ai dreptate. M-ar fi durut dacă ai fi murit. Şi, cel mai 
probabil, aş fi murit şi eu, aşa că nu m-ar fi durut prea mult. 
Acum, te rog, poţi să te cari? 

— Oh, da, zise revenind la vechiul Eric. O să mă car acum, 
dar ne vedem mai târziu. Şi fii sigură, iubita mea, că vom 
ajunge la o înțelegere. Cât despre vampirii din Las Vegas, vor fi 
potriviți să conducă un alt stat care se bazează mult pe turism. 
Regele Nevadei este un om puternic, iar Victor nu este cineva 
cu care să te poţi juca. Victor este nemilos, dar nu va distruge 
ceva ce poate folosi. Ştie să-şi domine caracterul. 

— Aşadar, nu eşti chiar nemulțumit de preluare? Nu puteam 
masca şocul din vocea mea. 

— S-a întâmplat, zise Eric. Nu are nici un rost să fim 
„nefericiți' acum. Nu mai pot învia pe nimeni şi nu pot învinge 
Nevada de unul singur. Nu voi cere oamenilor mei să moară 
într-o încercare zadarnică. 

Pur şi simplu, nu puteam rezona cu pragmatismul lui Eric. Îi 
înțelegeam argumentele şi poate că, după ce mă voi odihni, 
s-ar putea să fiu de acord cu el. Dar nu aici, nu acum: părea 
mult prea calculat pentru mine. 

Desigur, avusese câteva sute de ani să ajungă astfel şi poate 
că trecuse prin această situație de multe ori. Ce perspectivă 
dezolantă. 

Eric se opri în drumul său spre uşă ca să se aplece să mă 
sărute pe obraz. Asta era o seară de adunat sărutări. 

— Îmi pare rău pentru tigru, zise el, şi asta fu încheierea serii 
din punctul meu de vedere. 

M-am trântit pe scaunul din colțul dormitorului şi am zăcut 
acolo până când am fost sigură că toată lumea ieşise din casă. 
Când mai rămase un singur creier cu sânge cald, cel al 
Ameliei, am tras cu ochiul din camera mea ca să mă asigur. 
Da, toată lumea plecase. 

— Amelia! am strigat. 

— Da, răspunse ea, iar eu am pornit să o caut. 

Se afla în sufragerie şi era la fel de epuizată ca şi mine. 


— O să poți dormi? am întrebat-o. 

— Nu ştiu. O să încerc. Clătină din cap. Asta schimbă totul. 

— Care asta? 

Uimitor, înțelese ce voiam să spun. 

— Oh, preluarea vampirilor. Tatăl meu are o mulțime de 
afaceri cu vampirii din New Orleans. Trebuia să lucreze pentru 
Sophie-Anne, să-i repare sediul central din New Orleans. Şi 
toate celelalte proprietăți. Mai bine îl sun şi-i spun. O să vrea 
să intre în legătură cât mai repede cu tipul cel nou. 

În felul ei, Amelia avea la fel de mult simț practic ca şi Eric. 
Am simțit că nu mai rezonez cu nimeni de pe lumea asta. 
Nu-mi venea în minte nici o persoană pe care să o pot suna şi 
care să simtă cât de puţină tristeţe pentru dispariția lui 
Sophie-Anne, a Ariei Yvonne, a lui Cleo... Şi lista continua. Mă 
făcea să mă întreb, pentru prima oară, dacă vampirii nu 
cumva erau obişnuiţi cu moartea. Privind la toată viața care 
trecea pe lângă ei, apoi se stingea. Generaţie după generaţie se 
ducea în mormânt, în timp ce ne-viii continuau să trăiască. Şi 
tot aşa. 

Ei bine, această ființă umană obosită — care la un moment 
dat avea să moară - avea nevoie de somn, în cel mai acut mod 
cu putință. Dacă avea să mai existe o preluare agresivă în 
această noapte, ea trebuia să se desfăşoare fără mine. Am 
încuiat din nou uşile, i-am strigat Ameliei noapte bună de la 
baza scărilor şi m-am târât înapoi în pat. Am stat trează cel 
puţin o jumătate de oră, pentru că am început să am crampe 
musculare chiar când să adorm. Cât pe ce să mă trezesc de-a 
binelea, crezând că intră cineva în cameră să mă anunţe un 
mare dezastru. 

Dar, în cele din urmă, nici crampele nu m-au mai putut ţine 
trează. Am dormit adânc. Când m-am trezit, soarele răsărise şi 
strălucea la fereastră, iar Quinn stătea pe scaunul din colț, pe 
care mă prăbuşisem eu cu o seară înainte, în timp ce încercam 
să discut cu Eric. 

Devenise deja un obicei neplăcut. Nu voiam o mulțime de 
bărbaţi care să apară şi să dispară din senin în dormitorul 
meu. Voiam unul care să rămână. 

— Cine te-a lăsat să intri? am întrebat, ridicându-mă într-un 


cot. 

Arăta bine pentru cineva care nu avusese parte de prea mult 
somn. Era un tip foarte mare, ras în cap, şi cu ochi uriaşi 
violeţi. Întotdeauna îmi plăcuse felul în care arăta. 

— Amelia, zise. Ştiu că nu ar fi trebuit să intru, ar fi trebuit 
să aştept până te trezeai. Poate nu mă vrei în casă. 

M-am dus la baie, ca să câştig un minut, alt scenariu, 
care-mi devenea prea familiar. Când am ieşit puțin mai curată 
şi mai trează decât atunci când intrasem, Quinn avea o cană 
de cafea pregătită pentru mine. Am luat o înghițitură şi 
imediat m-am simțit mai capabilă să mă descurc cu orice s-ar 
fi ivit. Dar nu în dormitorul meu. 

— Bucătărie, am zis, şi m-am dus în încăperea care fusese 
întotdeauna inima casei. 

Fusese renovată după ce o cuprinsese focul. Acum aveam o 
bucătărie nou-nouţă, dar încă îmi era dor de cea veche. Masa 
la care familia mea mâncase ani în şir fusese înlocuită cu una 
modernă, iar noile scaune erau mult mai confortabile decât 
cele vechi, dar regretul tot mă cuprindea, când şi când, atunci 
când mă gândeam la ce pierdusem. 

Aveam un sentiment persistent că „regretul" avea să fie tema 
zilei. În timpul somnului meu agitat, se pare că absorbisem o 
doză de simț practic care mi se păruse atât de trist cu o seară 
înainte. Ca să mai amân conversaţia pe care urma să o avem, 
am mers până la uşa din spate şi m-am uitat să văd dacă mai 
era maşina Ameliei. Cel puţin eram singuri. 

M-am aşezat în fața bărbatului pe care sperasem să-l iubesc. 

— Iubito, arăţi de parcă ţi-ar fi spus cineva că sunt mort, zise 
Quinn. 

— Puteai la fel de bine să fii, am spus, pentru că trebuia să 
rezolv cu asta fără să mă uit în stânga sau în dreapta. 

Clipi surprins. 

— Sookie, ce aş fi putut face? întrebă. Ce aş fi putut face? 
repetă el. 

Am sesizat o notă de furie în vocea sa. 

— Ce aş fi putut eu face? am întrebat şi eu, pentru că nu 
aveam nici un răspuns. 

— Am trimis-o pe Frannie! Am încercat să te avertizez! 


— Prea puţin, prea târziu, am zis. M-am gândit mai bine 
imediat: nu cumva eram prea dură, nedreaptă, 
nerecunoscătoare? Dacă m-ai fi sunat cu săptămâni în urmă, 
măcar o dată, poate că aş fi avut alte sentimente. Dar bănuiesc 
că erai prea ocupat să încerci să o găseşti pe mama ta. 

— Aşadar, te desparți de mine din cauza mamei mele, zise el. 

Păru amărât şi nu-l puteam învinovăți. 

— Da, am spus după o clipă în care mi-am testat propria-mi 
hotărâre. Cred că da. Nu e vorba atât despre mama ta, cât 
despre întreaga situaţie în care se află. Mama ta va fi 
întotdeauna pe primul loc câtă vreme va trăi, pentru că are 
atâtea probleme. Am toată înțelegerea pentru asta, crede-mă. 
Şi îmi pare rău că tu şi Frannie aveți o povară atât de grea de 
dus. Ştiu totul despre poveri. 

Quinn privea în jos, la cana sa de cafea, cu chipul plin de 
furie şi durere. Era probabil cel mai prost moment să pun 
capăt acestei situații, şi, cu toate acestea, trebuia să o fac. Era 
prea dureroasă ca să o mai las să dureze. 

— Da, ştiind toate astea, şi ştiind că ţin la tine, tu nu vrei să 
mă mai vezi, zise Quinn, scuipând parcă fiecare cuvânt. Nu 
vrei să încercăm să facem să funcționeze relația. 

— Şi eu ţin la tine şi am sperat la mai mult, am zis. Dar 
noaptea trecută a fost prea mult pentru mine. Aminteşte-ţi... a 
trebuit să-ți aflu trecutul de la altcineva. Cred că nu mi-ai 
spus de la început pentru că ştiai că avea să fie o problemă. Nu 
luptele tale în arenă — nu-mi pasă de asta. Ci despre mama ta 
şi Frannie... Ele sunt familia ta. Ele... depind de tine. Ele au 
nevoie de tine. Ele vor fi întotdeauna pe primul loc. 

M-am oprit o clipă, muşcându-mi interiorul obrazului. Asta 
era partea cea mai grea. 

— Eu vreau să fiu cea mai importantă. Ştiu că sunt egoistă, 
şi poate de neatins, şi poate superficială, dar vreau să fiu cea 
mai importantă pentru cineva. Dacă greşesc, aşa să fie. O să 
greşesc. Dar asta e ceea ce simt. 

— Atunci nu a mai rămas nimic de discutat, zise Quinn după 
un moment de gândire. 

Se uită la mine mâhnit. Nu puteam să-l contrazic. Puse 
palmele mari pe masă, se ridică în picioare şi plecă. 


M-am simțit ca o ființă rea. M-am simţit mizerabil şi jefuită. 
M-am simțit ca o ticăloasă egoistă. Dar l-am lăsat să plece. 


Capitolul 14 


În timp ce mă pregăteam să merg la muncă - da, chiar şi 
după o noapte cum fusese cea care trecuse, trebuia să merg la 
muncă - se auzi o bătaie la uşa din față. Auzisem ceva mare 
venind pe alee, aşa că-mi legasem şireturile în grabă. 

Camionul Fedex nu era un vizitator obişnuit la mine acasă, 
iar femeia care sări din el îmi era necunoscută. Am deschis cu 
greu uşa stricată. Nu va mai arăta niciodată la fel după 
intrarea lui Quinn de azi-noapte. Mi-am notat în minte să sun 
la Lowe's în Clarice să mă interesez de schimbarea ei. Poate 
Jason avea să mă ajute să o rezolv. Tipa de la Fedex aruncă o 
privire lungă uşii crăpate când am deschis-o în cele din urmă. 

— Vrei să semnezi pentru asta? întrebă şi-mi întinse un 
pachet, fără nici un comentariu. 

— Desigur. 

Am acceptat, puţin uimită, cutia. Venea de la Fangtasia. 
Imediat ce camionul porni înapoi către Hummingbird Road, 
am desfăcut pachetul. Era un telefon mobil roşu. Avea 
numărul meu. Era şi un bileţel alături de el. „lartă-mă pentru 
celălalt, iubito", scria. Semnat cu un E mare. Era inclus şi un 
încărcător. Şi un încărcător de maşină. Şi o înştiinţare că 
abonamentul pe următoarele şase luni fusese plătit. 

Cu un sentiment confuz, am mai auzit venind un camion. 
Nici măcar nu m-am deranjat să mă mişc de pe verandă. Noul 
camion era de la Shreveport Home Depot. Adusese o uşă nouă, 
foarte drăguță. Veniseră şi doi oameni care să o monteze. 
Toate costurile fuseseră achitate. 

M-am întrebat dacă Eric avea să-mi desfunde şi chiuveta. 

Am ajuns devreme la Merlotte's, ca să pot sta de vorbă cu 
Sam. Dar uşa biroului său era închisă şi am putut auzi voci 
înăuntru. Deşi nu era chiar nemaivăzut, rar se întâmpla ca 
uşa biroului să nu fie larg deschisă. Am devenit brusc 


îngrijorată şi curioasă. Am putut citi semnătura mentală a lui 
Sam, dar şi una pe care o mai întâlnisem înainte. Am auzit 
scrâşnetul picioarelor scaunelor pe podea şi am intrat rapid în 
depozit înainte ca uşa să se deschidă. 

Tanya Grissom trecu pe lângă mine. 

Am aşteptat câteva secunde, apoi am decis că treburile mele 
erau atât de urgente, încât trebuia să risc o conversație cu 
Sam, deşi era posibil să nu aibă tocmai dispoziția potrivită. 
Şeful meu era tot pe scaunul său care scârțâia, cu picioarele 
proptite pe birou. Părul îi era şi mai ciufulit decât de obicei. 
Arăta ca şi cum ar fi avut o aură roşiatică. Arăta de asemenea 
gânditor şi preocupat, dar când i-am zis că trebuie să-i spun 
nişte lucruri, a acceptat şi mi-a cerut să închid uşa. 

— Ştii ce s-a întâmplat azi-noapte? am întrebat. 

— Am auzit că a fost o preluare în forță, zise Sam. Se lăsă pe 
spate în scaunul său, iar acesta scârțâi într-un fel enervant. 
Eram clar cu nervii întinşi la maxim azi, aşa că a trebuit să-mi 
muşc buzele ca să nu mă rățoiesc la el. 

— Da, poți să-i spui şi aşa. 

O preluare în forță era felul aproape perfect în care o puteai 
descrie. l-am spus ce s-a întâmplat la mine acasă. 

Sam păru tulburat. 

— Eu nu mă amestec niciodată în treburile vampirilor, zise. 
Cei cu dublă natură şi vampirii nu se înțeleg bine. Îmi pare rău 
că ai fost vârâtă în asta, Sookie. Ticălosul ăla de Eric. 

Arăta ca şi cum ar fi vrut să spună mai multe, dar strânse 
din buze. 

— Ştii ceva despre regele Nevadei? am întrebat. 

— Ştiu că are un imperiu media, răspunse Sam prompt. Şi 
are cel puţin un cazino şi nişte restaurante. Este şi 
proprietarul absolut al unei companii de management care se 
ocupă de actori-vampiri. Ştii tu, Cabaretul Elvis Ne-viu, cu toţi 
vampirii aceia care-l imită pe Elvis, ceea ce e destul de 
amuzant dacă stai bine să te gândeşti, şi nişte trupe de 
dansatori grozave. 

Amândoi ştiam că adevăratul Elvis era prin preajmă, doar că 
rareori era în formă ca să şi cânte. 

— Dacă a fost să fie o preluare a unui stat turistic, Felipe de 


Castro este cel mai potrivit vampir pentru asta. Se va asigura 
că oraşul New Orleans va fi reconstruit aşa cum trebuie, 
pentru că va vrea profitul. 

— Felipe de Castro... asta sună exotic, am zis. 

— Nu l-am întâlnit, dar am înţeles că e... foarte carismatic, 
spuse Sam. Mă întreb dacă va veni să stea în Louisiana sau 
dacă acest Victor Madden va fi agentul său aici. Oricum ar fi, 
asta nu afectează barul. Dar nu există nici o îndoială că te va 
afecta pe tine, Sookie. 

Sam îşi lăsă jos picioarele şi se îndreptă în scaunul care 
protestă scârțâind. 

— Aş vrea să existe o cale să te scot din mijlocul vampirilor. 

— Dacă aş fi ştiut în noaptea când l-am întâlnit pe Bill tot ce 
ştiu acum, mă întreb dacă aş fi făcut ceva diferit, am zis. Poate 
i-aş fi lăsat pe cei doi Rattray să-l omoare. 

Îl salvasem pe Bill de un cuplu necinstit, care s-a dovedit a fi 
nu numai necinstit, ci şi criminal. Erau scurgători de vampiri, 
oameni care atrăgeau vampirii în locuri în care puteau fi prinşi 
cu lanțuri de argint şi goliți de sânge, care era vândut pe bani 
buni pe piața neagră. Scurgătorii duceau o existență 
periculoasă. Cei doi Rattray plătiseră prețul. 

— Nu vorbeşti serios, zise Sam. Se legănă din nou cu 
scaunul (scârț! scârț!), apoi se ridică în picioare. Nu ai face 
niciodată aşa ceva. 

Am fost cu adevărat încântată să aud ceva drăguţ despre 
mine, mai ales după conversaţia matinală cu Quinn. Eram 
tentată să vorbesc cu Sam şi despre asta, dar se îndrepta spre 
uşă. Era vremea să mergem la muncă, amândoi. M-am ridicat 
şi eu. Am intrat şi ne-am reluat gesturile obişnuite. Deşi 
mintea numai la ele nu-mi stătea. 

Ca să-mi mai înveselesc starea de spirit, am încercat să mă 
gândesc la ceva plăcut care mă aştepta în viitor, ceva ce să 
doresc cu nerăbdare. Nu-mi venea nimic în minte. Pentru un 
moment lung şi dezolant, am stat la bar, cu mâna pe 
carnețelul de comenzi, încercând să nu cad în depresie. Apoi 
mi-am dat singură o palmă: Sunt o proastă! Am o casă, şi 
prieteni, şi o slujbă. Sunt mai norocoasă decât milioane de 
oameni de pe planeta asta. Lucrurile se vor îndrepta. 


Pentru un timp, asta a funcționat. Am zâmbit tuturor, iar 
dacă zâmbetul era prea forțat, pentru numele lui Dumnezeu, 
era totuşi un zâmbet. 

După vreo oră sau două, Jason intră în bar cu soția lui, 
Crystal. Crystal părea nervoasă şi uşor gravidă, iar Jason 
arăta... Ei bine, avea o expresie urâtă, expresia rea pe care o 
capătă uneori când este dezamăgit. 

— Ce s-a întâmplat? am întrebat imediat. 

— Oh, nu prea multe, zise expansiv Jason. Ne aduci două 
beri? 

— Sigur, am răspuns, gândindu-mă că nu mai comandase 
niciodată în locul lui Crystal. 

Crystal era o femeie drăguță, cu ceva ani mai tânără decât 
Jason. Era un vârcolac-panteră, dar nu unul prea bun, mai 
mult din cauza consangvinizării din comunitatea din Hotshot. 
Crystal avea dificultăți dacă voia să se transforme atunci când 
nu era lună plină şi pierduse două sarcini, din câte ştiam eu. 
Mi-era milă pentru pierderile pe care le suferise, cu atât mai 
mult cu cât ştiam că panterele din comunitate o considerau 
slabă. Acum, Crystal era însărcinată a treia oară. Acest lucru 
era probabil singurul motiv pentru care Calvin a lăsat-o să se 
mărite cu Jason care fusese muşcat, nu născut. Asta 
înseamnă că el devenise panteră pentru că fusese muşcat în 
mod repetat, de către un mascul gelos care o voia pe Crystal 
pentru sine. Jason nu se putea transforma într-o panteră 
adevărată, ci într-o versiune jumătate om, jumătate bestie. Îi 
plăcea. 

Le-am adus berile şi am aşteptat să văd dacă aveau să 
comande şi mâncare. Mi-am pus întrebări în legătură cu 
alcoolul băut de Crystal, dar m-am gândit apoi că nu e treaba 
mea. 

— Mi-ar plăcea un cheeseburger cu cartofi prăjiți, zise 
Jason. 

Asta nu era nici o surpriză. 

— Şi ție, Crystal? am întrebat, încercând să par prietenoasă. 

În fond, era cumnata mea. 

— Oh, nu am suficienți bani ca să mănânc, răspunse. 

Habar nu aveam ce să spun. L-am privit întrebător pe Jason, 


iar el ridică din umeri. Această ridicare din umeri spuse 
(surorii lui): „Am făcut o prostie şi o greşeală, dar nu o să dau 
înapoi pentru că sunt un rahat încăpățânat." 

— Crystal, sunt bucuroasă să-ţi ofer prânzul, am spus foarte 
încet. Ce ai vrea? 

Se uită la soțul ei. 

— Aş vrea acelaşi lucru ca şi el, Sookie. 

Am notat comanda ei pe un bileţel separat şi m-am dus la 
bucătărie ca să comand. Fusesem gata să mă înfurii, iar Jason 
turnase gaz pe foc. Întreaga poveste era limpede în capetele 
lor, şi, pe măsură ce înțelegeam ce se petrecea, mi-era scârbă 
de amândoi. 

Crystal şi Jason se stabiliseră în casa lui Jason, dar aproape 
în fiecare zi Crystal se ducea la Hotshot, zona ei de confort, 
unde nu trebuia să se prefacă. Tanya Grissom închiriase o 
cameră de la sora lui Crystal, camera în care Crystal stătuse 
când era mică. Pentru că ocupaţia favorită a Tanyei era 
shoppingul, Crystal o însoțise de câteva ori. De fapt, cheltuise 
toți banii pe care Jason i-i dăduse pentru cheltuielile casei. 
Făcuse asta două salarii la rând, în ciuda numeroaselor scene 
şi promisiuni. 

Acum, Jason refuza să-i mai dea bani. El făcea toate 
cumpărăturile şi lua hainele de la curățătorie, chiar plătea şi 
facturile. Îi spusese lui Crystal că, dacă vrea să aibă bani, să-şi 
ia o slujbă. Netalentata şi gravida Crystal nu reuşise să 
găsească una, aşa că nu avea nici un ban. 

Jason încerca să pună punctul pe ji”, dar umilindu-şi soția 
în public făcea ca întregul demers să fie greşit. Ce idiot putea 
să fie fratele meu! 

Ce aş fi putut eu să fac în legătură cu asta? Păi... nimic. 
Trebuiau să se descurce singuri. Mă uitam la doi oameni 
încăpățânațţi care nu se maturizaseră şi nu eram prea 
optimistă în legătură cu şansele lor. 

Cu o acută senzație de jenă, mi-am amintit de neobişnuitele 
lor jurăminte de la căsătorie; cel puţin mie mi se păreau 
ciudate, deşi se pare că erau obişnuite în Hotshot. Fiind cea 
mai apropiată rudă în viaţă a lui Jason, a trebuit să promit că 
voi suporta pedeapsa dacă Jason greşea, la fel cum promisese 


şi unchiul ei, Calvin, în contul lui Crystal. Am fost a naibii de 
grăbită să fac promisiunea aia. 

Când le-am dus farfuriile la masă, am văzut că amândoi erau 
în faza de maxilare încleştate, priveau în altă parte, dar nu la 
tine. Am pus farfuriile jos cu grijă, le-am adus o sticlă de 
ketchup Heinz şi am şters-o. Mă amestecasem destul 
oferindu-i prânzul lui Crystal. 

Exista o persoană implicată în asta la care mă puteam duce 
şi mi-am promis, atunci şi acolo, că o voi face. 

Toată furia şi nefericirea mea se concentrară asupra Tanyei 
Grissom. Chiar voiam să-i fac ceva îngrozitor acelei femei. La 
ce naiba stătea prin preajmă, adulmecând prin jurul lui Sam? 
Care era scopul ei în a o atrage pe Crystal în această spirală a 
cheltuielilor? (Şi nu am crezut nici o clipă că era doar o 
întâmplare faptul că noua cea mai bună prietenă a Tanyei era 
cumnata mea.) încerca să mă enerveze de moarte? Era ca un 
bărzăune care se afla mereu prin preajmă şi se mai oprea din 
când în când... dar niciodată suficient încât să-l prinzi. În timp 
ce mi-am văzut de treaba mea pe pilot automat, m-am întrebat 
ce aş fi putut face ca să o înlătur din preajma mea. Pentru 
prima dată în viață, m-am întrebat dacă aş putea ţine cu forța 
o persoană ca să-i citesc mintea. Nu va fi foarte simplu, din 
moment ce Tanya era teriantrop, dar mi-aş fi dat seama care 
era scopul ei. Şi aveam convingerea că această informație m-ar 
fi scutit de dureri de cap... de o mulțime. 

În timp ce puneam la cale planuri şi scheme, Crystal şi Jason 
îşi mâncară prânzul în linişte, iar Jason plăti doar partea sa, 
în timp ce eu m-am ocupat de a lui Crystal. Plecară şi m-am 
întrebat cum avea să se desfăşoare seara lor. Eram bucuroasă 
că nu aveam să fac şi eu parte din ea. 

Din spatele barului, Sam observase totul şi mă întrebă încet: 

— Ce-au pățit ăştia doi? 

— Au depresia tinerilor căsătoriți, am spus. Grave probleme 
de adaptare. 

Păru tulburat. 

— Nu-i lăsa să te implice, zise şi apoi păru că regreta că 
deschisese gura. Scuze, nu intenționam să-ți dau sfaturi pe 
care nu le-ai cerut, zise. 


Ceva îmi atrase atenția. Sam îmi dădea sfaturi pentru că îi 
păsa de mine. În starea mea suprasolicitată, asta era un motiv 
de lacrimi sentimentale. 

— E-n regulă, şefule, am spus încercând să par veselă şi fără 
griji. 

M-am răsucit pe călcâie şi m-am dus să-mi verific mesele. 
Şeriful Bud Dearborn stătea în zona mea, ceea ce era 
neobişnuit. În mod normal, îşi alegea un scaun în altă parte 
dacă ştia că lucrez. Bud avea un coş cu inele de ceapă în fața 
sa, stropite din abundență cu ketchup, şi citea un ziar din 
Shreveport. Povestea de pe prima pagină era Poliția caută şase 
persoane, şi m-am oprit să-l întreb pe Bud dacă-mi dădea şi 
mie ziarul după ce-l termina de citit. 

Mă privi cu suspiciune. Ochii săi, îngropați în fața şifonată, 
mă scanau ca şi cum ar fi suspectat că va găsi un hanger 
însângerat agăţat la centura mea. 

— Desigur, Sookie, zise după ceva timp. Ai ascuns vreunul 
din oamenii ăştia la tine acasă? 

I-am zâmbit, anxietatea transformându-mi zâmbetul în 
rânjetul larg al cuiva care nu era în toate mințile. 

— Nu, Bud. Vreau doar să aflu ce se întâmplă în lume. Am 
rămas în urmă cu ştirile. 

— O să-l las pe masă, zise şi reîncepu să citească. Cred că 
mi-ar fi pus în cârcă şi dispariţia lui Jimmy Hoffa!5 dacă ar fi 
găsit o dovadă care să țină. Nu că ar fi crezut neapărat că sunt 
o criminală, dar bănuia că e ceva necurat cu mine şi poate 
eram implicată în lucruri pe care nu şi le dorea în districtul 
său. Bud Dearborn şi Alcee Beck aveau amândoi această 
convingere, mai ales de la moartea tipului din bibliotecă. Din 
fericire pentru mine, s-a dovedit că tipul avea un cazier mare 
cât o zi de post; şi nu numai că avea cazier, ci săvârşise 
infracțiuni cu violență. Deşi Alcee ştia că acționasem ca să mă 
apăr, nu avea să mai aibă niciodată încredere în mine. Şi nici 
Bud Deraborn. 

Când Bud şi-a terminat berea şi inelele de ceapă şi a plecat 


15 Lider sindical a cărui dispariție misterioasă nu a fost elucidată 
nici până acum. 


să instaureze teroarea printre infractorii din Districtul Renard, 
am dus ziarul la bar şi am citit articolul, cu Sam uitându-se 
peste umărul meu. Stătusem deliberat departe de ştirile legate 
de baia de sânge din zona de birouri. Eram sigură că un lucru 
atât de grav nu putea fi ascuns de comunitatea de vârcolaci; 
tot ceea ce puteau face era să încurce pistele pe care avea să le 
urmeze poliția. S-a dovedit că aşa se şi întâmplase. 

După mai mult de douăzeci şi patru de ore, poliția rămâne 
confuză în căutările sale legate de dispariţia a şase cetățeni din 
Shreveport. Ceea ce-i încurcă este imposibilitatea de a găsi pe 
cineva care să fi văzut vreunul dintre aceşti oameni după ora 
zece, miercuri seara. 

— Nu putem găsi nici un punct comun între ei, a declarat 
detectivul Willie Cromwell. 

Printre cei dispăruți se numără un detectiv al poliției din 
Shreveport, Cal Myers; Amanda Whatley, proprietara unui bar 
din zona centrală a Shreveportului; Patrick Furnan, 
proprietarul reprezentanţei locale a firmei Harley Davidson şi 
soția sa, Libby; Christine Larrabee, văduva lui John Larrabee, 
administratorul pensionar al şcolii; Julio Martinez, un pilot de 
la Baza Aeriană din Barksdale. Vecinii familiei Furnan spun că 
nu au văzut-o pe Libby nici cu o zi înaintea dispariţiei lui 
Furnan, iar vărul lui Christine Larrabee declară că nu a reuşit 
să ia legătura telefonic cu ea de trei zile, aşa încât poliția 
speculează că cele două femei ar fi putut să dispară înaintea 
celorlalți. Dispariția detectivului Cal Myers a agitat forțele de 
poliție. Partenerul său, detectivul Mike Loughlin, a spus: 

— Myers era unul dintre detectivii promovați de curând, şi 
nu am avut timp să ne cunoaştem prea bine. Nu am nici cea 
mai vagă idee ce i s-ar fi putut întâmpla. 

Myers, care avea 29 de ani, lucra la poliția din Shreveport de 
şapte. Nu era căsătorit. 

— Dacă ar fi toți morţi, ar fi de presupus că măcar unul 
dintre cadavre ar fi apărut până acum, a declarat ieri 
detectivul Cromwell. Le-am cercetat toate locuinţele şi 
birourile pentru indicii, dar, până acum, nu am găsit nimic. 

Ca misterul să fie şi mai mare, luni, un al rezident din 
Shreveport a fost ucis. Maria-Star Cooper, asistent fotograf, a 


fost măcelărită în apartamentul său de pe autostrada 3. 

— Apartamentul arăta ca o măcelărie, a spus proprietarul, 
ajuns printre primii la locul faptei. 

Nu s-au raportat suspecți în acest caz. 

— Toată lumea o iubea pe Maria-Star, spune mama ei, Anita 
Cooper. Era atât de talentată şi de drăguță. 

Poliția nu ştie încă dacă moartea lui Cooper este legată de 
celelalte dispariţii. 

Alte noutăţi ar fi că Don Dominica, proprietarul parcului de 
rulote Don's, a raportat lipsa proprietarilor a trei rulote 
parcate pe proprietatea sa de o săptămână. 

— Nu sunt sigur câţi oameni stăteau în fiecare dintre ele, a 
zis el. Au venit toți împreună şi au închiriat pentru o lună. 
Numele de pe contract este Priscilla Hebert. Cred că în fiecare 
rulotă erau cel puțin şase oameni. Toţi mi se păreau destul de 
normali. 

Întrebat dacă lucrurile lor se aflau tot acolo, Dominica a 
răspuns: 

— Nu ştiu, nu am verificat. Nu am avut timp de asta. Dar nu 
am văzut nici urmă de ei de zile întregi. 

Alți rezidenţi ai parcului de rulote nu s-au întâlnit cu 
nou-veniții. 

— Erau foarte retraşi, ne-a spus un vecin. Şeful poliției, 
Parfit Graham, a declarat: 

— Sunt sigur că vom rezolva aceste crime. Informaţiile 
corecte vor ieşi la suprafaţă. Între timp, dacă cineva ştie ceva 
despre locul unde s-ar putea afla oricare dintre aceşti oameni, 
să sune la Tipster. 

Am luat în calcul această idee. Mi-am imaginat că dau 
telefon. „Toţi aceşti oameni au murit ca rezultat al războiului 
vârcolacilor”, aş fi spus. „Toți erau vârcolaci, iar o haită 
dezrădăcinată şi înfometată din sudul Louisianei a considerat 
că disensiunile apărute în rândurile haitei din Shreveport crea 
o deschidere pentru ea." 

Nu cred că m-ar fi ascultat prea mult. 

— Aşadar, nu au găsit încă locul, zise Sam foarte încet. 

— Cred că într-adevăr era un loc bun de întâlnire. 

— Totuşi, mai devreme sau mai târziu... 


— Da. Mă întreb ce a mai rămas? 

— De acum, echipa lui Alcide a avut suficient timp, zise Sam. 
Aşa că nu prea mult. Probabil că au ars corpurile într-un loc 
ferit. Sau le-au îngropat pe terenul cuiva. 

M-am cutremurat. Slavă Domnului că nu a trebuit să iau 
parte la asta; şi măcar nu ştiam cu adevărat unde sunt 
îngropate corpurile. După ce mi-am verificat mesele şi am mai 
servit nişte băuturi, m-am întors la ziar şi l-am deschis la 
necrologuri. Citind coloana cu ridul „Decese locale" am avut 
un şoc groaznic. 

SOPHIE-ANNE LECLEROQ, importantă femeie de afaceri, 
rezidentă în Baton Rouge de la uraganul Katrina, a murit de 
Sino-SIDA în casa ei. Leclerq, femeie-vampir, avea afaceri 
extinse în New Orleans şi în multe alte oraşe din stat. Surse 
apropiate lui Leclerq spun că a trăit în Louisiana mai bine de o 
sută de ani. 

Nu văzusem niciodată un necrolog al unui vampir. Ăsta era 
pură invenție. Sophie-Anne nu avusese Sino-SIDA, singura 
boală care se transmitea de la oameni la vampiri. Sophie-Anne 
avusese probabil un atac acut al Domnului Ţeapă. Sino-SIDA 
era temută printre vampiri, în ciuda faptului că se transmitea 
greu. Cel puţin reprezenta o explicaţie digerabilă pentru 
comunitatea de afaceri umană, cu privire la motivul pentru 
care afacerile lui Sophie-Anne erau conduse de un alt vampir, 
şi era o explicaţie pe care nimeni nu o va cerceta îndeaproape, 
mai ales că nu exista nici un corp care să o contrazică. Ca să 
apară în ziarul de azi, probabil că cineva sunase imediat după 
ce fusese omorâtă, poate chiar înainte ca ea să fie moartă. Pfui! 
M-am cutremurat. 

M-am întrebat ce s-a întâmplat cu adevărat cu Sigebert, 
garda de corp devotată a lui Sophie-Anne. 

Victor lăsase să se înțeleagă că Sigebert murise odată cu 
regina, dar nu a spus asta foarte clar. Nu puteam crede că 
garda de corp mai era încă în viaţă. Nu ar fi lăsat pe nimeni să 
se apropie suficient încât să o omoare pe Sophie-Anne. 
Sigebert fusese alături de ea atât de mulţi ani, sute şi sute, 
încât nu cred că ar fi supraviețuit pierderii ei. 

Am lăsat ziarul deschis la necrologuri şi l-am pus pe biroul 


lui Sam, imaginându-mi că barul era un loc prea aglomerat ca 
să vorbim despre asta, chiar dacă am fi avut timp. Aveam un 
aflux de clienți. Alergam cât puteam ca să-i servesc şi să bag în 
buzunar şi nişte bacşişuri generoase. Dar, după săptămâna pe 
care o avusesem, nu numai că era greu să mă simt, cum era 
normal, fericită de primirea acestor bani, îmi era chiar 
imposibil să am o senzație normală, să fiu bucuroasă că eram 
la muncă. Am făcut tot ce puteam ca să zâmbesc şi să răspund 
atunci când mi se vorbea. 

Până când terminam tura, nu mai voiam să vorbesc cu 
nimeni despre nimic. 

Dar, bineînţeles, nu a ieşit cum am vrut eu. În curtea din față 
a casei mele stăteau două femei care aşteptau şi amândouă 
emanau furie. Pe una o ştiam deja: Frannie Quinn. Femeia de 
lângă ea era probabil mama lui Quinn. În strălucirea crudă a 
luminilor de siguranță am putut să o văd bine pe femeia a 
cărei viață fusese aşa un dezastru. Mi-am dat seama că nimeni 
nu mi-a spus cum o cheamă. Era încă drăguță, dar într-un stil 
gotic, ce nu era prea blând cu vârsta ei. Avea în jur de 
patruzeci de ani; fața îi era slabă, ochii încercănați. Părul 
închis la culoare lăsa să se vadă destul de multe fire albe şi era 
foarte înaltă şi slabă. Frannie purta un tricou prin care i se 
vedea sutienul, blugi strâmţi şi bocanci. Mama ei purta în 
mare aceeaşi ținută, dar diferit colorată. Cred că Frannie era 
cea responsabilă cu ținuta mamei ei. 

Am parcat lângă ele, pentru că nu intenționam să le invit 
înăuntru. Am coborât din maşină ezitând. 

— Ticăloaso! explodă Frannie cu pasiune. Chipul ei tânăr era 
împietrit de furie. 

— Cum ai putut să-i faci asta fratelui meu? A îndurat atât de 
multe pentru tine! 

Era şi ăsta un fel de a privi lucrurile. 

— Frannie, am zis, păstrându-mi vocea cât de calmă şi de 
egală am putut, ce se întâmplă între mine şi Quinn chiar că nu 
e treaba ta. 

Uşa din față se deschise şi Amelia ieşi pe verandă. 

— Sookie, ai nevoie de mine? întrebă şi am putut mirosi 
magia în jurul ei. 


— Intru imediat, doar o secundă, am spus tare, dar nu i-am 
cerut să intre în casă. 

Doamna Quinn era un vârcolac-tigru pursânge, iar Frannie 
era şi ea pe jumătate; amândouă erau mai puternice decât 
mine. 

Doamna Quinn făcu un pas în față şi se uită întrebătoare la 
mine. 

— Tu eşti cea pe care o iubeşte John, zise. Tu eşti cea care 
te-ai despărțit de el. 

— Da, doamnă. Pur şi simplu, relația nu avea să meargă. 

— Îmi spun că trebuie să mă duc înapoi în locul ăla din 
deşert, zise. Acolo unde ţin toți vârcolacii nebuni. 

Nu mai spune... 

— Aşa fac? am zis limpede, ca să fie clar că nu aveam nimic 
de-a face cu ei. 

— Da, zise şi amuţi din nou, ceea ce era oarecum o uşurare. 

Însă Frannie nu terminase cu mine. 

— Ți-am împrumutat maşina, zise. Şi am venit să te 
avertizez. 

— Şi îți mulțumesc, am spus. 

Inima mi se frânse. Nu mă puteam gândi la nici un cuvânt 
magic care să uşureze durerea din aer. 

— Crede-mă, aş fi vrut ca lucrurile să fie altfel. Patetic, dar 
adevărat. 

— Ce nu e în regulă cu fratele meu? întrebă Frannie. E 
arătos, te iubeşte, are bani. E un tip grozav. Ce nu e în regulă 
cu tine de nu-l vrei? 

Răspunsul cinstit — că îl admiram cu adevărat pe Quinn, dar 
că nu voiam să ocup locul doi după nevoile familiei lui - nu 
putea fi spus din două motive: e dureros şi nu era nevoie, şi aş 
fi putut fi rănită ca urmare. Doamna Quinn poate că nu era în 
deplinătatea facultăților mintale, dar asculta cu o agitaţie 
crescândă. Dacă se transforma în tigru, habar nu aveam ce 
urma să se întâmple. Era posibil să fugă în pădure, dar şi să 
atace. Toate acestea mi-au trecut prin minte în scurte imagini. 
Trebuia să spun ceva. 

— Frannie, am spus foarte încet şi rar pentru că nu aveam 
nici o idee despre ceea ce avea să urmeze. Nu e nimic în 


neregulă cu fratele tău. Cred că e cel mai grozav. Dar prea 
multe lucruri sunt împotriva noastră ca pereche. Vreau ca el 
să aibă toate şansele să formeze un cuplu cu o femeie foarte, 
foarte norocoasă. Aşa că l-am lăsat liber. Crede-mă, şi pe mine 
mă doare. 

Asta era în mare parte adevărat, ceea ce putea fi de oarecare 
ajutor. Dar speram că Amelia are buricele degetelor pregătite 
să livreze nişte magie reuşită. Şi speram să nimerească vraja. 
Ca să fiu mai sigură, am început să mă îndepărtez de Frannie 
şi de mama ei. 

Frannie era pe cale să treacă la acțiune, iar mama ei părea 
tot mai agitată. Amelia înaintase până la marginea verandei. 
Mirosul magiei se intensificase. Pentru un lung moment, 
noaptea păru să-şi țină respiraţia. 

Şi apoi, Frannie se întoarse: 

— Haide, mamă, zise, şi cele două femei urcară în maşina lui 
Frannie. 

Am profitat de moment ca să fug pe verandă. Amelia şi cu 
mine am stat umăr la umăr fără să scoatem un cuvânt până 
când Frannie porni maşina şi plecă. 

— Ei, zise Amelia. Aşadar, te-ai despărțit de el, înțeleg. 

— Da. 

Eram epuizată. 

— Are prea multe probleme pe cap. Apoi am tresărit. 

— Aoleo, nu credeam că o să ajung să spun asta, mai ales 
ținând cont de problemele mele. 

— El o are pe mama lui... 

Amelia era clar foarte receptivă în seara asta. 

— Da, o are pe mama lui. Auzi, mulțumesc că ai ieşit din 
casă şi ai riscat mult. 

— Pentru ce sunt buni vecinii? Amelia mă îmbrățişa uşor şi 
continuă: 

— Arăţi ca şi cum ai avea nevoie de un castron cu supă, după 
care să mergi la culcare. 

— Da, am zis. Sună perfect. 


Capitolul 15 


A doua zi, am dormit până foarte târziu. Şi am dormit 
buştean. Nu am visat. Nu m-am agitat şi nu m-am foit. Nu 
m-am sculat ca să fac pipi. Când m-am trezit, era aproape 
amiază, aşa că bine că nu trebuia să merg la muncă la 
Merlotte's până seara. 

Auzeam voci în sufragerie. Ăsta era dezavantajul de a avea 
un coleg de apartament. Era cineva acolo când te trezeai, iar 
uneori acea persoană avea musafiri. Oricum, Amelia se 
pricepea de minune să facă suficientă cafea pentru mine 
atunci când se trezea mai devreme. Această perspectivă m-a 
convins să mă ridic din pat. 

Trebuia să mă îmbrac din moment ce aveam vizitatori; în 
afară de asta, cealaltă voce era a unui bărbat. M-am aranjat 
sumar în baie şi mi-am scos cămaşa de noapte. Mi-am pus un 
sutien, un tricou şi o pereche de pantaloni de doc. Suficient. 
M-am dus direct în bucătărie şi am descoperit că Amelia 
făcuse într-adevăr multă cafea. Şi lăsase şi o cană pregătită 
pentru mine. Grozav. Am umplut-o şi am băgat nişte pâine în 
prăjitor. Uşa de la veranda din spate se trânti şi m-am întors 
surprinsă, ca să-l văd pe Tyrese Marley intrând cu un braț plin 
de lemne de foc. 

— Unde ţii lemnele după ce le aduci în casă? întrebă. 

— Am un suport lângă şemineul din sufragerie. Tăiase 
lemnele aduse de Jason şi aranjate lângă magazia de unelte 
primăvara trecută. 

— Foarte drăguţ din partea ta, am spus, clătinându-mă. Ai 
băut cafea? Vrei pâine prăjită? Sau... am aruncat o privire 
către ceas... ce zici de un sendviş cu şuncă sau carne tocată? 

— Mâncare, sună bine, zise, pornind fără grabă pe hol, ca şi 
cum lemnele nu ar fi cântărit nici un gram. 

Aşadar, musafirul din sufragerie era Copley Carmichael. Nu 
aveam mei cea mai vagă idee de ce tatăl Ameliei se afla aici. 


M-am străduit să încropesc vreo două sendvişuri, am pus 
nişte apă într-un pahar şi două feluri de chipsuri lângă 
farfuria sa, astfel încât Marley să poată alege ce vrea. După 
care m-am aşezat şi eu la masă şi mi-am băut în cele din urmă 
cafeaua şi mi-am mâncat pâinea prăjită. Încă mai aveam nişte 
gem de prune făcut de bunica şi încercam să nu fiu 
melancolică de fiecare dată când îl foloseam. Nu avea nici un 
rost să las gemul să se strice. Cu siguranţă, ea aşa ar fi privit 
lucrurile. 

Marley se întoarse şi se aşeză în fața mea fără nici un semn 
de jenă. M-am relaxat. 

— Apreciez efortul tău, am spus, după ce a luat o înghițitură 
din mâncare. 

— Nu am nimic altceva de făcut cât ei doi stau de vorbă, zise 
Marley. Şi în plus, dacă ea va mai sta aici toată iarna, el va fi 
bucuros dacă fata lui va avea cu ce să facă focul. Cine a adus 
lemnele astea pentru tine şi nu le-a spart? 

— Fratele meu, am zis. 

— Hmm, zise Marley şi se puse pe mâncat. Mi-am terminat 
pâinea prăjită, mi-am mai pus o cană de cafea şi l-am întrebat 
pe Marley dacă mai avea nevoie de ceva. 

— E suficient, mulțumesc, zise şi desfăcu punga de chipsuri 
cu aromă de grătar. 

Mi-am cerut scuze şi m-am dus să fac un duş. Era categoric 
mai rece azi şi am luat un tricou cu mânecă lungă dintr-un 
sertar pe care nu-l deschisesem de luni bune. O vreme de 
Halloween. Era mai mult decât timpul să cumpăr un dovleac şi 
nişte bomboane... nu că aş fi avut prea mulţi colindători. 
Pentru prima dată după zile întregi mă simțeam normal; asta 
însemnând confortabil de mulțumită de mine şi de lume. Erau 
multe după care să plâng, şi aveam să o fac, dar nu mă 
plimbam aşteptând o palmă peste faţă. 

Bineînţeles, în clipa în care mi-a trecut asta prin cap, am 
început să mă gândesc la lucruri rele. Mi-am dat seama că nu 
am auzit nimic de vampirii din Shreveport. Perioada de trecere 
de la un regim la altul se dovedea probabil plină de tensiuni şi 
negocieri, şi era mai bine să-i las în pace. Nu aveam vreo veste 
nici de la vârcolacii din Shreveport. Din moment ce investigația 


legată de dispariția tuturor acelor oameni era încă în derulare, 
însemna un lucru bun. 

Şi pentru că tocmai mă despărțisem de prietenul meu, asta 
însemna (teoretic) că eram liberă şi disponibilă. 

M-am machiat atent, ca un prim pas spre libertate. Şi apoi 
mi-am dat şi cu ruj. Era greu să am spirit de aventură, de fapt. 
Nu fusese dorința mea să devin disponibilă. 

Când am terminat de făcut patul, Amelia mi-a bătut la uşă. 

— Intră, am spus împăturindu-mi cămaşa de noapte şi 
punând-o în sertar. Ce-ai pățit? 

— Tatăl meu doreşte să-ți ceară o favoare, zise. 

Am putut simți cum fața îmi încremeneşte. Bineînţeles, 
trebuia să fie ceva ce Copley îşi dorea foarte mult, dacă venise 
tocmai din New Orleans ca să vorbească cu fiica lui. Şi mi-am 
putut imagina care era cererea. 

— Spune, am zis, încrucişându-mi braţele la piept. 

— Oh, Sookie, limbajul tău corporal deja spune nu! 

— Ignoră-mi corpul şi zi ce ai de zis. 

Oftă adânc ca să-mi arate cât era de reticentă în a mă băga în 
treburile tatălui ei. Dar îmi dădeam seama că se simțea în 
acelaşi timp şi foarte încântată că-i ceruse să-l ajute. 

— Păi, pentru că i-am spus despre preluarea făcută de 
vampirii din Vegas, a vrut să-şi restabilească contactele de 
afaceri cu vampirii. Ar dori să le fie prezentat. Spera că tu poţi, 
cumva, intermedia asta. 

— Nici măcar nu-l cunosc pe Felipe de Castro. 

— Nu, dar îl ştii pe acel Victor. Şi se pare că are în vedere 
propria lui avansare. 

— Îl ştii la fel de bine ca şi mine, am subliniat. 

— Poate, dar ceea ce e mai important e că ştie cine eşti tu, iar 
eu sunt doar cealaltă femeie din cameră, zise Amelia, iar eu am 
înțeles ce voia să spună, deşi nu-mi plăcea asta. Vreau să zic, 
ştie cine sunt eu, cine e tatăl meu, dar pe tine te-a remarcat. 

— Oh, Amelia, am mormăit, şi pentru o clipă mi-a venit s-o 
pocnesc. 

— Ştiam că n-o să-ți placă asta, dar el a zis că e gata să 
plătească, un fel de taxă, îngână Amelia, părând ruşinată. 

Mi-am fluturat mâinile prin față, ca să alung acel gând. Nu 


aveam să-l las pe tatăl prietenei mele să mă plătească pentru 
ca să dau un telefon sau să fac ce aveam de făcut. În acel 
moment, am ştiut că m-am hotărât să fac asta pentru binele 
Ameliei. 

Ne-am dus în sufragerie ca să stăm de vorbă cu Copley, față 
în față. 

M-a salutat cu mult mai mult entuziasm decât la precedenta 
vizită. Şi-a fixat privirea asupra mea, întregul arsenal „sunt 
numai ochi şi urechi". L-am privit sceptică. Pentru că nu era 
prost, s-a prins imediat. 

— Scuzaţi-mă, domnişoară Stackhouse, că am dat buzna 
atât de curând după ultima mea vizită, zise, plin de servilism. 
Dar lucrurile în New Orleans sunt atât de disperate! Încercăm 
să reclădim şi să dăm înapoi locurile de muncă. Această relație 
este foarte importantă pentru mine şi eu am o mulțime de 
angajați primul rând, nu credeam că afacerile lui Copley 
Carmichael sufereau chiar şi fără contractele pentru 
reconstrucția proprietăților vampirilor. Doi, nu credeam nici 
un minut că singura lui motivaţie era refacerea oraşului 
distrus; dar, după un moment în care i-am cercetat mintea, 
eram dispusă să recunosc că asta justifica o parte din graba 
lui. 

De asemenea, Marley spărsese lemnele pentru iarnă şi le 
cărase în casă. Asta conta pentru mine mai mult decât orice 
altceva. 

— O să sun la Fangtasia în seara asta, am spus. O să văd ce 
spun ei. Asta este limita până la care mă implic. 

— Domnişoară Stackhouse, vă sunt cu adevărat îndatorat, 
zise. Ce pot face pentru dumneavoastră? 

— Şoferul dumneavoastră a făcut-o deja, am zis. Dacă ar 
putea termina de spart stejarul ăla, asta ar fi o mare favoare. 

Nu sunt un bun spărgător de lemne şi ştiu asta pentru că am 
încercat. Trei sau patru buturugi şi sunt terminată. 

— Asta face? 

Copley reuşi cu succes să pară uimit. Nu eram sigură dacă 
era sincer sau nu. 

— Ei, cât de întreprinzător e Marley! 

Amelia zâmbea şi încerca să nu-l lase pe tatăl ei să-şi dea 


seama. 

— Bine, atunci am stabilit, spuse ea sec. Tati, pot să-ţi 
pregătesc un sendviş sau o supă? Avem chipsuri şi salată de 
cartofi. 

— Sună bine, zise, încercând să pară un om obişnuit cu 
asemenea meniuri. 

— Marley şi cu mine am mâncat deja, am spus ca din 
întâmplare. Amelia, trebuie să merg în oraş. Ai nevoie de ceva? 

— Mi-ar trebui nişte timbre, zise. Mergi la poştă? Am ridicat 
din umeri. 

— Mi-e în drum. La revedere, domnule Carmichael. 

— Spune-mi Cope, te rog, Sookie. 

Ştiusem că avea să spună asta. Bineînţeles, îmi zâmbi cu 
amestecul perfect de admiraţie şi respect. 

Mi-am luat geanta şi m-am îndreptat spre uşa din spate. 
Marley, în cămaşă, încă mai tăia la stiva de lemne. Speram că 
fusese ideea lui şi speram, de asemenea, să primească o 
mărire de salariu. 

Nu aveam ceva concret de rezolvat în oraş. Dar nu mai 
avusesem chef să continui conversaţia cu tatăl Ameliei. M-am 
oprit lângă magazin şi am luat mai multe şervețele de hârtie, 
pâine şi ton, apoi m-am oprit la Sonic şi am luat un Oreo 
Blast!16. Oh, eram o fată rea, nu exista nici o îndoială. Stăteam 
în maşina mea ocupându-mă de Blast, când am zărit un cuplu 
interesant la două maşini distanță. Acestea nu mă 
observaseră, se pare, pentru că Tanya şi Ariene vorbeau foarte 
concentrate. Cele două erau în Mustangul Tanyei. Părul lui 
Ariene, proaspăt colorat, era roşu ca focul până la rădăcină şi 
strâns la spate într-o agrafă banană. Fosta mea prietenă purta 
un top cu imprimeu tigru, asta e tot ce puteam vedea din 
ținuta ei. Tanya purta o bluză drăguță vernil şi un pulover 
maro-închis. Şi asculta cu atenție. 

Am încercat să cred că vorbeau despre orice altceva decât 
despre mine. Adică, încercam să nu fiu prea paranoică. Dar 
când îţi vezi fosta amică vorbind cu inamica ta recunoscută, 
trebuie să iei în calcul că e posibil ca tu să fii subiectul despre 


16 Băutură pe bază de lapte şi biscuiţi. 


care se discută nu tocmai plăcut. 

Nu era atât faptul că nu mă plăceau. Întreaga mea viață am 
cunoscut oameni care nu mă plăceau. Ştiusem exact de ce şi 
cât de mult nu mă plăceau. Asta este foarte neplăcut, după 
cum vă puteți imagina. Ceea ce mă deranja era că m-am 
gândit că Ariene şi Tanya chiar puneau la cale ceva. 

M-am întrebat ce aş putea afla. Dacă m-aş fi apropiat, 
categoric, m-ar fi observat, dar nu eram sigură că le puteam 
„auzi" de acolo de unde mă aflam acum. M-am aplecat, ca şi 
cum aş fi avut de lucru cu CD-playerul şi m-am concentrat 
asupra lor. Am încercat să sar sau să ocolesc mental oamenii 
şi maşinile care se interpuneau, ca să ajung la ele, ceea ce nu 
era uşor. 

În cele din urmă, tiparul familiar al lui Ariene mă ajută să 
ajung la ele. Prima impresie pe care am avut-o a fost una de 
plăcere. Ariene se bucura foarte tare, căci avea toată atenţia 
unui nou auditoriu şi vorbea despre convingerile noului său 
prieten legate de necesitatea de a omori vampirii şi poate şi pe 
oamenii care colaborau cu ei. Ariene nu avea convingeri ferme, 
pe care să şi le fi format singură, dar era grozavă la adoptarea 
convingerilor altor oameni dacă acestea i se potriveau 
emoțional. 

Când Tanya a avut o izbucnire puternică de exasperare, 
m-am mutat pe tiparul gândurilor ei. Reuşisem. Am rămas în 
poziția mea pe jumătate ascunsă, mâna mişcându-mi-se din 
când în când peste CD-urile din micul suport de maşină, în 
timp ce încercam să aud tot ce puteam. 

Tanya era încă plătită de familia Pelt: de Sandra Pelt, mai 
precis. Şi, treptat, am ajuns să înțeleg că Tanya fusese trimisă 
aici ca să facă tot ce putea ca eu să mă simt mizerabil. 

Sandra Pelt era sora lui Debbie Pelt, pe care o împuşcasem 
mortal la mine în bucătărie. (După ce ea a încercat să mă 
omoare pe mine. De mai multe ori. Vreau să subliniez asta.) 

La naiba. Eram sătulă până-n gât de toată povestea cu 
Debbie Pelt. Femeia aia însemnase o adevărată pacoste pentru 
mine câtă vreme fusese în viață. Fusese la fel de răutăcioasă şi 
răzbunătoare ca şi sora ei mai mică, Sandra. Am suferit din 
cauza morții ei, m-am simțit vinovată, am avut remuşcări, am 


simţit că aveam tatuat pe frunte un mare C, de la „Cain'. E 
destul de rău să omori un vampir, dar cadavrul dispare şi 
resturile sunt „şterse" oarecum. Să omori o ființă umană, te 
schimbă pentru totdeauna. Aşa trebuie să fie. 

Dar e posibil să te saturi de sentimentul ăsta, să oboseşti de 
povara pe care o simți continuu. lar eu mă săturasem şi 
obosisem de Debbie Pelt. Apoi, sora şi părinții ei au început 
să-mi provoace probleme, au pus să fiu răpită. Roata s-a 
întors şi au ajuns ei la mâna mea. În schimbul faptului că 
le-am dat drumul, au fost de acord să mă lase în pace. Sandra 
a promis să păstreze distanța până mureau părinții ei. Mă 
întrebam dacă cei doi Pelt erau încă în viață. 

Am pornit maşina şi am început să mă învârtesc prin Bon 
Temps, făcând cu mâna chipurilor familiare pe care le vedeam 
în aproape fiecare vehicul pe lângă care treceam. Nu aveam 
nici cea mai vagă idee încotro să merg. M-am oprit lângă 
părculețul oraşului şi m-am dat jos din maşină. Am început să 
hoinăresc, cu mâinile adânc înfundate în buzunare. Mintea 
mea era foarte agitată. 

Îmi amintesc noaptea în care i-am mărturisit primului meu 
iubit, Bill, că unchiul meu mă molestase pe când eram copil. 
Bill pusese atât de mult la suflet povestea mea, încât a aranjat 
ca un vizitator să se oprească acasă la unchiul meu. Una peste 
alta, unchiul meu murise căzând pe scări. Fusesem furioasă 
pe Bill că intervenise asupra trecutului meu. Dar nu puteam 
să neg că să-l ştiu mort pe unchiul meu mă ajuta să mă simt 
bine. Această profundă uşurare mă făcea să mă consider 
complice la asasinat. 

Când am încercat să găsesc supraviețuitori sub rămăşiţele 
hotelului Piramida din Gizeh, am dat peste cineva care încă 
mai trăia, un vampir care voia să mă țină sub control în 
beneficiul reginei. Andre fusese grav rănit, dar ar fi trăit, dacă 
Quinn nu s-ar fi târât până la el şi nu l-ar fi scos complet din 
joc. Am plecat fără să-l opresc pe Quinn sau să-l salvez pe 
Andre, iar asta mă făcea mai vinovată de moartea lui Andre 
decât de cea a unchiului meu. 

M-am plimbat prin parcul pustiu, lovind frunzele căzute 
care-mi ieşeau în cale. Mă luptam cu o tentaţie care mă 


scârbea. Trebuia doar să-i spun oricăruia dintre numeroşii 
membri ai comunității supranaturale, iar Tanya ar fi fost 
moartă. Sau aş fi putut să-mi concentrez eforturile asupra 
sursei şi să o elimin pe Sandra. Şi, din nou, ce uşurare ar fi 
plecarea ei din această lume. 

Pur şi simplu, nu puteam să o fac. 

Dar nici nu puteam trăi cu Tanya agățată de urmele mele. 
Făcuse tot ce-i stătea în putinţă să distrugă relația deja fragilă 
a fratelui meu cu soția sa. Asta nu era corect. 

În cele din urmă, m-am gândit la persoana potrivită pe care 
să o consult. Iar aceasta stătea cu mine, aşa că era convenabil. 
Când m-am întors la mine acasă, tatăl Ameliei şi amabilul 

său şofer plecaseră. Amelia era în bucătărie şi spăla vase. 

— Amelia, am zis, iar ea a tresărit. Scuze, am adăugat. Ar fi 
trebuit să calc mai apăsat. 

— Speram ca tatăl meu şi cu mine să ne înțelegem ceva mai 
bine, mărturisi ea. Dar nu cred că e posibil. Are nevoie de mine 
să fac ceva pentru el acum, pe loc. 

— Ei, măcar avem tăiat lemnul de foc. Râse şi se şterse pe 
mâini. 

— Arăți ca şi cum ai avea ceva important de zis. 

— Vreau să lămuresc lucrurile înainte să-ți spun această 
poveste lungă. Îi fac tatălui tău o favoare, dar o fac în realitate 
pentru tine, am mărturisit. Sun la Fangtasia pentru tatăl tău, 
indiferent ce se întâmplă, pentru că eşti colega mea de cameră 
şi asta o să te facă fericită. Aşa că asta e stabilit. Acum, o să-ţi 
povestesc despre un lucru îngrozitor pe care l-am făcut. 

Amelia se aşeză la masă, iar eu m-am aşezat în fața ei, exact 
cum făcusem mai devreme cu Marley. 

— Sună interesant, zise. Sunt gata. Dă-i drumul. l-am 
povestit Ameliei totul: despre Debbie Pelt, Alcide, Sandra Pelt 
şi părinții ei, promisiunea lor că Sandra nu mă va deranja din 
nou câtă vreme trăiesc ei. Ce aveau ei împotriva mea şi cum 
mă simțeam eu. Tanya Grissom, care făcea pe spionul, o 
nemernică, sabotoare a căsniciei fratelui meu. 

— Uau! făcu Amelia când am terminat. Se gândi o clipă. 

— Bine, mai întâi lasă-mă să-i verific pe domnul şi doamna 
Pelt. 


Am folosit computerul pe care-l adusesem din apartamentul 
lui Hadley din New Orleans. Ne-a luat nu mai mult de cinci 
minute să descoperim că Gordon şi Barbara Pelt muriseră cu 
două săptămâni în urmă, când încercaseră să facă stânga 
într-o benzinărie, şi fuseseră loviți de un camion. 

Ne-am uitat una la cealaltă strâmbând din nas. 

— Vai de mine! zise Amelia. Urât mod de a muri. 

— Mă întreb dacă a aşteptat măcar până au fost îngropați, 
înainte de a activa planul „Exasperaţi-o pe Sookie până la 
moarte", am zis. 

— Ticăloasa asta nu o să se dea bătută. Eşti sigură că Debbie 
Pelt a fost adoptată? Pentru că această atitudine atât de 
răzbunătoare pare să fie o trăsătură de familie. 

— Trebuie să fi fost cu adevărat legate, am spus. De fapt, am 
avut impresia că Debbie era mai mult sora Sandrei decât fata 
părinților ei. 

Amelia încuviință gânditoare. 

— E ceva patologic în chestia asta, zise. Ştii ce? Lasă-mă să 
văd ce pot face. Nu apelez la magie ucigaşă. Şi ai spus că nu 
vrei ca Sandra şi Tanya să moară, aşa că te cred pe cuvânt. 

— Bine, am zis scurt. Şi... sunt dispusă să plătesc pentru 
asta, bineînțeles. 

— Rahat, zise Amelia. Ai fost dispusă să mă iei la tine când 
am fost nevoită să plec din oraş. M-ai găzduit în tot acest timp. 

— Păi... plăteşti chirie, am subliniat. 

— Da, suficient cât să-mi acopăr partea de întreținere. Şi tu 
m-ai găzduit, şi nu pari să fii deranjată de situația cu Bob. Aşa 
că, fii convinsă, sunt foarte fericită să fac asta pentru tine. 
Trebuie să hotărăsc ce o să fac, de fapt. Te superi dacă mă 
consult cu Octavia? 

— Nu, deloc, am spus încercând să nu arăt că eram uşurată 
la ideea ca vrăjitoarea mai în vârstă să ne ajute cu experiența 
ei. Ai priceput situația ei, nu-i aşa? Ai înțeles că e la limită? 
Fără bani? 

— Da, zise Amelia. Şi nu ştiu cum să-i dau fără să o jignesc. 
Aceasta este o bună modalitate de a o face. 

Am înțeles că stă înghesuită într-un colț din sufrageria unei 
nepoate. Mi-a spus asta, mai mult sau mai puţin, dar nu ştiu 


ce aş putea face. 

— O să mă gândesc la asta, am promis. Dacă trebuie şi 
trebuie neapărat să se mute din casa nepoatei, poate sta în 
dormitorul meu de oaspeți o perioadă. 

Nu era o ofertă care să mă încânte, dar bătrâna vrăjitoare mi 
se păruse tare amărâtă. Avusese parte de puţină varietate 
când a mers în mica expediție în apartamentul bietei 
Maria-Star, care fusese o privelişte oribilă. 

— O să încercăm să facem ceva de durată, zise Amelia. O să-i 
dau un telefon. 

— Bine, dă-mi de ştire ce ați pus la cale. Trebuie să mă 
pregătesc pentru muncă. 

Nu erau prea multe case între a mea şi Merlotte's, dar toate 
îşi agățaseră tot felul de chestii în copaci, puseseră dovleci din 
plastic, umflațţi, în curte şi unul sau doi dovleci adevărați pe 
verandă. Familia Prescott avea un snop de porumb, un balot 
de paie şi nişte tărtăcuțe şi dovleci aranjaţi cu grijă pe peluza 
din fața casei. Mi-am notat în gând să-i spun Lorindei Prescott 
cât de atrăgător mi se păruse aranjamentul, data viitoare când 
o vedeam la Wal-Mart sau la poştă. 

Până când am ajuns la muncă, se făcuse întuneric. Mi-am 
scos telefonul să sun la Fangtasia înainte să intru. 

— Fangtasia, barul care muşcă. Veniţi la cel mai bun bar din 
Shreveport, unde morții beau în fiecare seară, anunța robotul. 
Pentru programul barului, apăsați tasta unu. Ca să 
programațţi o petrecere privată, apăsați tasta doi. Ca să vorbiti 
cu o ființă umană vie sau cu un vampir mort, apăsați trei. Şi să 
ştiţi că apelurile-farsă nu sunt tolerate. Vă vom găsi oriunde. 

Eram sigură că vocea îi aparținea lui Pam. Părea incredibil de 
plictisită. Am apăsat tasta trei. 

— Fangtasia, unde toate visele ne-vii prind viață, zise una 
dintre iubitoarele de colți. Eu sunt Elvira. Cu ce vă pot ajuta? 

Elvira, pe naiba. 

— Eu sunt Sookie Stackhouse. Trebuie să vorbesc cu Eric, 
am zis. 

— Te-ar putea ajuta Clancy? întrebă Elvira. 

— Nu. 

Elvira păru uşor năucită. 


— Stăpânul este foarte ocupat, îmi explică ea, ca şi cum asta 
ar fi greu de priceput pentru o ființă umană ca mine. 

Elvira era cu siguranță nou-venită. Sau poate deveneam eu 
prea arogantă. Mă enerva „Elvira. 

— Auzi, am spus încercând să par amabilă. Mi-l dai pe Eric 
în două minute la telefon sau va fi foarte supărat pe tine. 

— Bine, zise Elvira. Nu trebuie să fii aşa ticăloasă. 

— Evident că trebuie. 

— Te pun pe aşteptare, zise Elvira răutăcios. 

Am privit spre uşa angajaţilor de la bar. Ar fi trebuit să se 
grăbească. Clic. 

— Sunt Eric, zise el. Vorbesc cumva cu fosta mea iubită? 

Până şi asta făcea ca toată ființa mea să se cutremure şi să 
freamăte de excitare. 

— Da, da, da, am spus, mândră de cât de neafectată păream. 
Auzi, Eric, pe scurt, am avut azi o vizită din New Orleans, un 
baştan numit Copley Carmichael. A fost implicat cu 
Sophie-Anne în nişte negocieri legate de reconstruirea 
cartierului său general. Vrea să stabilească o relație de afaceri 
cu noul regim. Am tras adânc aer în piept. Eşti de acord? am 
întrebat, negând într-o singură întrebare plângăcioasă toată 
indiferența mea studiată. 

— Da, zise, cu o notă foarte personală în voce. Da, sunt... de 
acord cu asta. Suntem foarte, foarte norocoşi că suntem în 
situația de a... Suntem foarte norocoşi. 

Am lăsat aerul să iasă foarte încet, ca să nu mă audă. 
Bineînţeles că m-ar fi auzit oricum. Nu pot să spun că 
stătusem ca pe ace în legătură cu felul în care mergeau 
lucrurile cu vampirii, dar nici nu eram nepăsătoare. 

— Bun, foarte bine, am spus sec. Acum, în legătură cu 
Copley. E cineva prin preajmă căruia i-ar plăcea să intre în 
legătură cu el despre treaba asta cu construcțiile? 

— E în zonă? 

— Nu ştiu. Era aici dimineaţă. Pot să întreb. 

— Femeia-vampir cu care lucrez acum este probabil 
persoana potrivită cu care ar trebui să discute. Se poate întâlni 
cu ea la tine la bar sau aici, la Fangtasia. 

— În regulă. Sunt sigură că ar accepta oricare dintre 


variante. 

— Dă-mi de ştire. Trebuie să sune aici şi să stabilească o 
întâlnire. Să ceară cu Sandy. 

Am râs. 

— Sandy, zici? 

— Da, spuse el, suficient de serios cât să redevin şi eu tot aşa 
într-o clipă. Nu e deloc amuzantă, Sookie. 

— Bine, bine, am înţeles. Lasă-mă să o sun pe fiica lui, care o 
să-l sune pe el, iar el va suna la Fangtasia, totul va fi aranjat, 
iar eu i-am făcut favoarea. 

— E vorba de tatăl Ameliei? 

— Da. E un ticălos, am spus. Dar este tatăl ei şi cred că se 
pricepe la construcții. 

— Am stat amândoi în fața focului şi am vorbit despre viața 
ta, zise. 

Bine, mult pe lângă subiect. 

— Ăăă... da. Am făcut asta. 

— Îmi amintesc şi de duşul pe care l-am făcut împreună. 

— Am făcut şi asta. 

— Am făcut atât de multe lucruri. 

— Da. Bine. 

— De fapt, dacă nu aş avea atât de multe de făcut în 
Shreveport, aş fi tentat să te vizitez ca să-ți amintesc cât de 
mult ti-au plăcut lucrurile astea. 

— Dacă mă ajută memoria, am spus tăios, ți-au cam plăcut 
şi ție. 

— Oh, da. 

— Eric, chiar sunt nevoită să închid, trebuie să merg la 
muncă. 

Sau să sufăr o combustie spontană, oricare s-ar fi întâmplat 
mai întâi. 

— La revedere. 

Putea să facă şi asta să sune sexy. 

— La revedere. Eu nu puteam. 

Mi-a luat o secundă să-mi adun gândurile. Îmi aminteam 
lucruri pe care încercasem din răsputeri să le uit. Zilele în care 
Eric locuise cu mine - mă rog, nopţile — am stat mult de vorbă 
şi am făcut mult sex. 


Şi a fost minunat. Apropierea. Sexul. Râsul. Sexul. 
Conversaţia. Mă rog... bine. 

Cumva, să merg acum să servesc beri părea, brusc, ceva 
cumplit de anost. 

Dar asta era slujba mea şi-i datoram lui Sam să fiu prezentă 
şi să muncesc. Am intrat, mi-am pus geanta la locul ei, l-am 
salutat cu un semn din cap pe Sam şi am bătut-o pe Holly pe 
umăr, ca să vadă că sosisem. Făcusem schimb de ture pentru 
variație şi pentru că ne convenea, dar mai ales pentru că 
bacşişurile din tura de seară erau mai generoase. Holly era 
bucuroasă să mă vadă, pentru că avea o întâlnire cu Hoyt. Se 
duceau la un film şi la o cină în Shreveport. Găsise o 
adolescentă care să stea cu Cody. Îmi povestea asta în timp ce 
eu aflam totul din gândurile ei şi trebuia să mă străduiesc din 
greu să nu mă încurc. Asta îmi demonstra cât de tulburată 
fusesem de conversaţia cu Eric. 

Am fost cu adevărat ocupată vreo treizeci de minute, 
asigurându-mă că toată lumea era aprovizionată cu mâncare 
şi băutură. Am prins un moment să o sun pe Amelia la scurt 
timp după asta, ca să-i transmit mesajul lui Eric, iar ea îmi 
spuse că avea să-l sune pe tatăl ei imediat ce închideam 
telefonul. 

— Mulţumesc, Sook, zise. Eşti o minunată colegă de 
apartament. 

Speram să se gândească la asta atunci când ea şi Octavia vor 
lua în calcul o soluție magică pentru problema mea cu Tanya. 
Claudine intră în Merlotte's în acea seară, ridicând pulsul 

bărbaților în timp ce se îndrepta spre bar. Purta o bluză din 
mătase verde, pantaloni negri şi cizme negre cu toc. Asta o 
făcea să aibă cel puțin un metru nouăzeci şi doi, am estimat 
eu. Spre uimirea mea, geamănul ei, Claude, intră în urma ei. 
Pulsul crescu şi la celălalt sex cu viteza cu care se întinde un 
incendiu de pădure. Claude, al cărui păr era la fel de negru ca 
al lui Claudine, deşi nu la fel de lung, era la fel de frumos ca 
orice mascul care pozase vreodată într-o reclamă Calvin Klein. 
Claude purta o versiune masculină a ţinutei lui Claudine, şi-şi 
legase părul la ceafă cu o bandă din piele. Purta, de asemenea, 
şi cizme foarte „masculine". Deoarece făcea striptease la un 


club din Monroe în seara doamnelor, Claude ştia exact cum să 
le zâmbească femeilor, deşi nu era interesat de ele. Retractez. 
Era interesat de câți bani aveau în geantă. 

Gemenii nu veniseră niciodată împreună; de fapt, nu-mi 
amintesc ca frumosul Claude să fi pus vreodată piciorul la 
Merlotte's. El avea propriul local de condus, treburile lui. 

Bineînţeles m-am dus să-i salut şi am primit o îmbrăţişare de 
la Claudine. Spre uimirea mea, Claude îmi oferi şi el una. 
Mi-am imaginat că o făcea de dragul audienței, care însemna 
aproape întregul bar. Chiar şi Sam se holba; văzuți împreună, 
gemenii ăştia zâne erau copleşitori. 

Am stat cu toții la bar, cu mine la mijloc, fiecare dintre ei 
ținând un braţ în jurul meu, şi am auzit creiere prin întreaga 
cameră aprinzându-se cu fantezii, dintre care unele mă uimiră 
chiar şi pe mine, şi eu am văzut cele mai bizare lucruri pe care 
oamenii şi le pot imagina. Da, toate sunt la dispoziția 
norocoasei de mine, să le văd în culori. 

— Îţi transmitem salutări de la bunicul nostru, zise Claude. 

Vocea îi era atât de înceată şi de lină, încât eram sigură că 
nimeni altcineva nu o putea auzi. Poate că Sam, dar el era 
întotdeauna foarte priceput în a fi discret. 

— Se întreabă de ce nu ai sunat, zise Claudine, mai ales 
ținând cont de evenimentele de acum două nopți din 
Shreveport. 

— Păi s-au terminat, am spus surprinsă. De ce să-i spun 
despre ceva ce s-a terminat oricum cu bine? Erai acolo. Dar 
am încercat să-l sun acum două seri. 

— A sunat o singură dată, murmură Claudine. 

— Oricum, o anume persoană mi-a spart telefonul, aşa că nu 
am putut termina apelul. Mi-a spus că era greşit să fac asta, că 
voi declanşa un război. Am supraviețuit şi în acest caz. Aşa că, 
totul a fost în regulă. 

— Trebuie să vorbeşti cu Niall, să-i spui toată povestea, zise 
Claudine. 

Îi zâmbi peste masă lui Catfish Hennessy, care trânti halba 
de bere atât de tare încât se revărsă peste margini. 

— Acum, că Niall ți s-a prezentat, vrea să ai încredere în el. 

— De ce nu poate folosi şi el telefonul ca toată lumea? 


— El nu-şi petrece tot timpul în această lume, zise Claude. 
Mai există încă locuri pentru cei ca noi. 

— Locuri foarte mici, zise Claudine plină de nostalgie. Dar 
foarte speciale. 

M-am bucurat să am rude şi eram mereu bucuroasă să o văd 
pe Claudine, care îmi salvase viața la modul propriu. Dar cei 
doi fraţi la un loc erau copleşitori de-a dreptul — şi când 
stăteau atât de aproape, cu mine înghesuită între ei (chiar şi 
Sam îşi crease o anume imagine în minte), mirosul lor dulce, 
mirosul care îi făcea atât de atrăgători pentru vampiri, îmi 
sufoca bietul meu nas. 

— Uite, zise Claude, oarecum amuzat. Cred că avem 
companie. 

Ariene se strecura mai aproape, uitându-se la Claude ca şi 
cum ar fi avut în față o farfurie cu friptură la grătar şi inele de 
ceapă. 

— Cine e prietenul tău, Sookie? întrebă. 

— El este Claude, am spus. Este un văr de departe. 

— Claude, încântată să te cunosc, zise Ariene. Avea ceva 
tupeu, luând în considerare felul în care mă privea şi cum mă 
trata de când începuse să se ducă la slujbele Frăției Soarelui. 

Claude păru foarte indiferent. O salută cu o înclinare a 
capului. 

Ariene se aşteptase la mai mult, şi, după un moment de 
tăcere, pretinse că a auzit pe cineva de la una din mesele ei 
chemând-o. 

— Trebuie să duc o bere! zise veselă şi plecă. Am văzut-o 
aplecându-se peste o masă şi vorbind foarte serios cu doi tipi 
pe care nu-i ştiam. 

— Mă bucur întotdeauna să vă văd, dar suntla muncă, am 
spus. Aşa că ați venit doar ca să-mi spuneţi că... Niall vrea să 
ştie de ce am sunat o dată şi apoi am închis? 

— Şi nu ai mai sunat apoi ca să explici, continuă Claudine. 

Se aplecă să mă sărute pe obraz. 

— Te rog, sună-l în seara asta când pleci de la muncă. 

— Bine, am spus. 

Tot aş fi vrut ca el să fie cel care mă sună şi mă întreabă. 
Mesagerii erau buni, dar telefonul era mai rapid. Şi mi-ar fi 


plăcut să-i aud vocea. Indiferent unde stătea străbunicul meu, 
s-ar fi putut strecura înapoi în această lume ca să mă sune, 
dacă îşi făcea griji cu adevărat pentru siguranța mea. 

Sau, oricum, credeam că ar fi putut. 

Bineînţeles, nu ştiam ce implică să fii un prinț-zână. Trebuia 
să trec şi asta la capitolul numit „probleme cu care nu mă voi 
confrunta niciodată”. 

După încă o rundă de îmbrățişări şi sărutări, gemenii ieşiră 
din bar, şi mulți ochi pofticioşi îi urmăriră în drumul lor spre 
uşă. 

— Oho, Sookie, ce prieteni arătoşi ai! strigă Catfish 
Hennessy, şi îl însoți o aprobare unanimă. 

— L-am văzut pe tipul ăla la un club în Monroe. Nu face 
striptease? întrebă o asistentă medicală pe nume Debbie 
Murray, care lucra la spitalul din Clarice. Stătea la masă cu 
alte două asistente. 

— Da, am zis. E şi proprietarul clubului. 

— Arătos şi cu bani, zise una dintre asistente. O chema 
Beverly nu-ştiu-cum. 

— O duc şi pe fiică-mea la următoarea seară a doamnelor. 
Tocmai s-a despărțit de un pierde-vară, continuă ea. 

— Păi... 

Mă gândisem să le explic că, indiferent a cui era fiica, Claude 
nu va fi interesat, apoi mi-am zis că nu era treaba mea. 

— Distracţie plăcută, le-am urat, în loc. 

Din moment ce luasem o pauză cu aşa-zişii mei veri, trebuia 
să mă grăbesc să servesc pe toată lumea. Deşi nu 
beneficiaseră de atenția mea pe durata vizitei, avuseseră parte 
de distracţia oferită de gemeni, aşa că nimeni nu era cu 
adevărat deranjat. 

Spre sfârşitul schimbului meu, intră în bar Copley 
Carmichael. 

Arăta ciudat singur. Am presupus că Marley aştepta în 
maşină. 

Cu costumul său minunat şi cu tunsoarea scumpă, nu prea 
se potrivea aici, dar trebuia să recunosc: se purta ca şi cum ar 
fi intrat în locuri ca Merlotte's tot timpul. S-a nimerit să stau 
lângă Sam, care amesteca burbon şi cola pentru o comandă la 


una dintre mesele mele. I-am explicat lui Sam cine era 
străinul. 

Am dus băutura şi am făcut semn spre o masă goală. 
Domnul Carmichael pricepu mesajul şi se instala acolo. 

— Bună! Pot să vă ofer ceva de băut, domnule Carmichael? 
am întrebat. 

— Te rog, adu-mi un scotch dintr-un singur fel de malț, zise. 
Orice ai e bun. Mă întâlnesc cu cineva aici, Sookie, mulțumită 
telefonului tău. Data viitoare când ai nevoie de ceva, doar 
dă-mi de ştire, iar eu voi face tot ce-mi stă în putinţă să te ajut. 

— Nu e nevoie, domnule Carmichael. 

— Te rog, spune-mi Cope. 

— Mmm-hmm. Bine, stai să-ți aduc scotch-ul. Habar nu 
aveam care era un scotch dintr-un singur fel de malț, dar Sam 
ştia, bineînțeles, şi-mi dădu un pahar strălucitor de curat, cu 
o doză respectabilă în interior. Servesc tării, dar rareori beau. 
Majoritatea celor de pe aici consumă lucrurile obişnuite: bere, 
burbon şi cola, gin tonic, Jack Daniel's. 

Am pus băutura şi şervețelul pe masă în fața domnului 
Carmichael şi m-am întors cu un castronel plin cu snackuri. 

Apoi l-am lăsat singur, pentru că aveam şi alți clienţi de care 
să mă ocup. Dar am fost atentă la el. Am observat că şi Sam îl 
urmărea cu atenţie pe tatăl Ameliei. Dar toți ceilalți erau prea 
preocupaţi de propriile conversații şi băuturi ca să acorde 
atenție unui străin, unul care nu era nici pe departe la fel de 
interesant ca gemenii Claude şi Claudine. 

La un moment dat, când nu fusesem atentă, o femeie-vampir 
se aşezase la masa lui Cope. Nu cred că mai ştia cineva 
adevărul despre ea. Devenise vampir de curând, ceea ce 
însemna că murise în ultimii cincizeci de ani, şi avea un păr 
prematur încărunțţit, tuns foarte simplu. Era măruntă, avea 
poate un metru şaizeci, şi rotunjimi ferme în toate locurile 
potrivite. Purta ochelari mici, cu ramă argintie, doar de simplă 
fudulie, pentru că eu nu întâlnisem niciodată vreun vampir al 
cărui văz să nu fie absolut perfect şi, de fapt, mai ascuțit decât 
al oamenilor. 

— Pot să vă aduc nişte sânge? am întrebat. Ochii îi erau ca 
nişte lasere. Când era atentă la tine, îți părea rău. 


— Tu eşti femeia, Sookie, zise. 

Nu am simțit nevoia să confirm un lucru de care ea era atât 
de sigură. Am aşteptat. 

— Un pahar de Sângeadevărat, te rog, zise. Destul de cald. Şi 
aş vrea să-l întâlnesc pe şeful tău, dacă poţi să-l înhați. 

Ca şi cum Sam ar fi fost un os. Oricum, ea era un client, iar 
eu o chelneriță. Aşa că am încălzit Sângeadevărat pentru ea şi 
i-am spus lui Sam că era aşteptat. 

— O să fiu acolo într-un minut, zise, pentru că tocmai 
pregătea o tavă cu băuturi pentru Ariene. 

Am încuviințat şi am dus sângele femeii-vampir. 

— Mulţumesc, zise ea politicoasă. Eu sunt Sandy Sechrest, 
noul reprezentant zonal al regelui Louisianei. 

Habar nu aveam unde crescuse Sandy, dar fusese undeva în 
Statele Unite, nu în Sud. 

— Mă bucur să te cunosc, am spus, dar nu cu prea mult 
entuziasm. 

Reprezentant zonal? Nu asta erau şerifii, pe lângă celelalte 
funcții? Ce însemna asta pentru Eric? 

În acel moment, Sam veni la masă, iar eu am plecat pentru 
că nu voiam să par prea curioasă. Pe lângă asta, puteam afla 
mai târziu, cercetându-i gândurile, dacă Sam decidea să 
nu-mi spună ce voia noul vampir. Se pricepea să mă blocheze, 
dar trebuia să facă un efort special pentru asta. 

Cei trei discutară vreo două minute, apoi Sam se scuză ca să 
se întoarcă în spatele barului. 

Am mai aruncat câte o privire, din când în când, spre vampir 
şi mogul, în caz că mai aveau nevoie de ceva de băut, dar 
niciunul dintre ei nu arăta că i-ar fi sete. Erau concentrați 
asupra discuţiei, ambii cu chipurile imobile. Nu-mi păsa 
suficient de ei încât să încerc să prind gândurile domnului 
Carmichael, şi, desigur, Sandy Sechrest era o mare 
necunoscută pentru mine. 

Restul serii se desfăşură obişnuit. Nici măcar nu am băgat de 
seamă când reprezentanta regelui şi domnul Carmichael 
plecară. Apoi, veni timpul să închidem tot şi să pregătim 
mesele, astfel încât Terry Bellefleur să poată face curat 
dimineața devreme. Când m-am uitat în jurul meu, toată 


lumea plecase în afară de Sam şi de mine. 
— la spune, ai terminat? întrebă. 
— Da, am spus după ce am mai aruncat o privire în jur. 
— Ai un minut? 
Întotdeauna aveam un minut pentru Sam. 


Capitolul 16 


Se aşeza pe scaunul din spatele biroului său şi-l înclină pe 
spate, în unghiul periculos obişnuit. M-am aşezat şi eu pe 
unul dintre scaunele care se aflau în fața biroului, cel tapițat. 
Cele mai multe lumini din clădire erau stinse, cu excepţia celei 
de deasupra barului şi celei din biroul lui Sam. Clădirea parcă 
răsuna de linişte, după vacarmul vocilor ridicate ca să acopere 
tonomatul şi zgomotele produse de gătit, spălat, paşi grăbiţi. 

— Sandy Sechrest, zise. Are o slujbă cu totul nouă. 

— Da? Şi ce se presupune că face reprezentantul regelui? 

— Din câte îmi dau eu seama, călătoreşte destul de mult prin 
stat, ca să vadă dacă oamenii au probleme cu vreun vampir, 
dacă şerifii au totul în ordine şi țin sub control propriile fiefuri, 
şi să raporteze regelui. Este un fel de păstrarea ordinii în 
variantă ne-vie. 

— Oh. 

M-am gândit la asta. Nu vedeam în ce fel această slujbă s-ar 
fi suprapus cu a lui Eric. Dacă Eric era OK, şi echipa lui avea 
să fie OK. Mai departe de atât, nu-mi păsa ce făceau vampirii. 

— Aşadar, s-a decis să se întâlnească cu tine pentru că...? 

— A auzit că am relații în comunitatea ființelor 
supranaturale din regiune, zise Sam sec. Voia să ştiu că e 
disponibilă să mă consult cu ea în orice problemă ar apărea. 
Am cartea ei de vizită. 

O ridică. Nu ştiu dacă mă aşteptasem să picure sânge din ea, 
sau ce, dar era doar o carte de vizită obişnuită. 

— Bine, am zis şi am ridicat din umeri. 

— Ce voiau Claudine şi fratele ei? întrebă Sam. Mă simțeam 
foarte rău să nu-i spun lui Sam despre noul meu străbunic, 
dar Niall îmi ceruse să ţin totul secret. 

— Nu au avut nici o veste de la mine de la lupta din 
Shreveport, am zis. Voia doar să verifice ce fac şi l-a luat şi pe 


Claude cu ea. 

Sam se uită la mine cu atenţie, dar nu comentă. 

— Poate, zise după un minut, asta va însemna o lungă eră de 
pace. Poate vom reuşi doar să lucrăm în tihnă la bar şi nimic 
nu se va întâmpla în comunitatea supranaturală. Sper, pentru 
că momentul în care vârcolacii vor apărea în fața opiniei 
publice e tot mai aproape. 

— Crezi că se va întâmpla curând? 

Nu aveam nici cea mai vagă idee despre cum va reacționa 
America la ştirea că vampirii nu erau singurele creaturi care 
pândeau din întuneric. 

— Crezi că toți teriantropii or să anunţe în aceeaşi seară? 

— Nu avem încotro, zise Sam. Vorbim despre asta pe site-ul 
nostru. 

Sam chiar avea o viață care nu-mi era cunoscută. Asta îmi 
trezi un gând. Am ezitat puţin, apoi i-am dat drumul. Erau 
prea multe întrebări în viața mea. Voiam să am răspunsul 
măcar la vreo câteva dintre ele. 

— Cum ai ajuns să te stabileşti aici? am întrebat. 

— Am trecut prin zonă, zise. Am fost în armată patru ani. 

— Serios? 

Nu-mi venea să cred că nu ştiam asta. 

— Da, răspunse. Nu ştiam ce voiam să fac cu viața mea, aşa 
că m-am înrolat când aveam optsprezece ani. Mama a plâns, 
iar tata a înjurat din moment ce fusesem acceptat la colegiu, 
dar eu mă hotărâsem. Eram cel mai încăpățânat adolescent de 
pe planetă. 

— Unde ai crescut? 

— Cel puţin în parte, în Wright, Texas, zise. Dincolo de Fort 
Worth. Departe de Fort Worth. Nu era mai mare decât Bon 
Temps. Ne-am tot mutat în copilăria mea, pentru că tata era şi 
el în armată. S-a retras când aveam paisprezece ani, iar 
familia mamei era în Wright, aşa că ne-am dus acolo. 

— A fost greu să te aşezi după ce aţi călătorit atât? Eu nu 
trăisem decât în Bon Temps. 

— A fost minunat, zise. Eram gata să stau într-un loc. Nu 
mi-am dat seama cât de greu avea să-mi fie să-mi găsesc locul 
într-un grup de copii care crescuseră împreună, dar eram în 


stare să am grijă de mine. Jucam baseball şi baschet, aşa că 
mi-am găsit locul. Apoi m-am înrolat. Imaginează-ți. 

Eram fascinată. 

— Părinţii tăi sunt încă în Wright? am întrebat. Trebuie să fi 
fost greu pentru tatăl tău în armată, fiind teriantrop. 

Din moment ce Sam era teriantrop, ştiam fără ca el să-mi 
spună că era primul născut al unor teriantropi pursânge. 

— Da. Nopțile cu lună plină erau o nenorocire. Exista o 
băutură din ierburi pe care bunica sa irlandeză obişnuia să o 
facă. A învăţat cum să o prepare el singur. Avea un gust oribil, 
dar o bea în nopţile cu lună plină când trebuia să fie de gardă 
şi trebuia să fie prezent toată noaptea, şi asta-l ajuta să 
rămână... Dar nu voiai să fii în preajma lui a doua zi. Tata a 
murit acum şase ani, mi-a lăsat nişte bani. Întotdeauna mi-a 
plăcut zona, iar barul ăsta era de vânzare. Mi s-a părut o idee 
bună să investesc banii. 

— Şi mama ta? 

— Ea e încă în Whright. S-a măritat din nou, la doi ani după 
moartea tatei. E un tip în regulă. El e obişnuit. 

Nu teriantrop sau alt gen de ființă supranaturală. 

— Aşadar, există o limită până la care mă pot apropia de el, 
zise Sam. 

— Mama ta e pursânge. Cu siguranță are bănuieli. 

— Cred că e orb de bunăvoie. Îi spune că trebuie să iasă 
pentru alergarea de seară, sau îşi petrece noaptea la sora ei în 
Waco, sau vine până aici ca să mă viziteze, sau altă scuză. 

— Trebuie să fie greu. 

— Nu aş face niciodată asta. Aproape că m-am căsătorit cu o 
fată obişnuită când eram în armată. Dar, pur şi simplu, nu am 
putut să mă căsătoresc cu cineva şi să nu divulg un secret atât 
de mare. Îmi păstrez minţile întregi când pot să stau de vorbă 
cu cineva despre asta, Sookie. 

Îmi zâmbi şi am apreciat încrederea pe care mi-o arăta. 

— Dacă vârcolacii fac anunţul, atunci vom apărea cu toții. 
Voi scăpa de o mare povară. 

Amândoi ştiam că se vor ivi noi probleme, dar nu avea nici un 
rost să vorbim despre necazuri viitoare. Necazurile veneau, 
oricum, la vremea lor. 


— Mai ai frați sau surori? am întrebat. 

— Un frate şi o soră. Sora mea e căsătorită şi are doi copii, iar 
fratele meu e necăsătorit. E un tip grozav. 

Sam zâmbea, iar fața îi era mai relaxată decât o văzusem 
vreodată. 

— Craig zice că se căsătoreşte în primăvară, continuă Sam. 
Poate mergi cu mine la nuntă. 

Eram atât de uimită, că nu ştiam ce să spun, mă simțeam 
flatată şi încântată. 

— Sună minunat. Anunţă-mă când ştii data, am spus. 

leşisem o dată cu Sam şi fusese foarte plăcut; dar asta se 
întâmplase în agitația problemelor mele cu Bill şi nu am mai 
repetat ieşirea. 

Sam încuviință relaxat, iar mica izbucnire de tensiune care 
trecuse prin mine s-a evaporat. În fond, acesta era Sam, şeful 
meu, şi, dacă mă gândesc bine, unul dintre cei mai buni 
prieteni ai mei. Intrase în rolul ăsta anul trecut. M-am ridicat. 
Mi-am luat geanta şi mi-am pus jacheta. 

— Ai primit o invitaţie la petrecerea de anul acesta, de 
Halloween, de la Fangtasia? întrebă. 

— Nu. După ultima petrecere la care m-au invitat s-ar putea 
să nu vrea să mă întorc, am zis. Pe lângă asta, cu toate 
pierderile recente, nu ştiu dacă Eric are chef să sărbătorească. 

— Crezi că ar trebui să facem o petrecere de Halloween la 
Merlotte's? întrebă. 

— Poate nu cu bomboane şi chestii din astea, am spus 
gânditoare. Poate o pungă cu bunătăţi pentru fiecare client, cu 
alune prăjite? Sau un castron cu floricele de porumb portocalii 
pe fiecare masă? Şi nişte decorațiuni? 

Sam privi în direcţia barului, ca şi cum ar fi putut privi prin 
pereți. 

— Asta sună bine. Hai să punem în practică! 

De obicei, decoram doar pentru Crăciun, şi asta numai după 
Ziua Recunoştinţei, la insistenţele lui Sam. 

I-am făcut cu mâna semn de noapte bună şi am ieşit din bar, 
lăsându-l pe Sam să verifice dacă totul e încuiat bine. 

Noaptea era cam rece. Acesta avea să fie un Halloween aşa 
cum văzusem eu Halloween-ul în cărţile pentru copii. 


În mijlocul parcării, cu faţa întoarsă către luna argintie, cu 
ochii închişi, stătea străbunicul meu. Părul deschis la culoare 
îi atârna pe spate ca o mantie. Numeroasele riduri fine erau 
invizibile în lumina lunii sau poate scăpase cumva de ele. Avea 
bastonul cu el, şi din nou purta costum, un costum negru. Pe 
mâna dreaptă avea un inel masiv, mâna cu care ținea 
bastonul. 

Era cel mai frumos lucru pe care-l văzusem vreodată. 

Nu arăta nici pe departe ca un bunic uman. Bunicii umani 
purtau şepci promoționale de la John Deere17 şi salopete. Te 
duc la pescuit. Te lasă să le conduci tractorul. Se rățoiesc la 
tine că eşti prea răsfățat şi apoi îți cumpără bomboane. Cât 
despre străbunicii umani, majoritatea dintre noi nu prea 
ajung să-i cunoască. 

Am devenit conştientă că Sam stătea lângă mine. 

— Cine e? şopti. 

— El este... străbunicul meu, am spus. 

Se afla chiar acolo, în fața mea. Trebuia să dau o explicaţie. 

— Oh, zise cu o voce plină de uimire. 

— Abia am aflat şi eu asta, am explicat în chip de scuză. 

Niall îşi întrerupse baia în raze de lună şi deschise ochii. 

— Strănepoata mea, zise ca şi cum prezenţa mea în parcarea 
de la Merlotte's era o surpriză plăcută. Cine e prietenul tău? 

— Niall, acesta este Sam Merlotte, proprietarul barului. 

Sam întinse precaut mâna, şi, după ce o studie bine, Niall o 
atinse încet cu a sa. Am putut simți cum Sam a tresărit, ca şi 
cum străbunicul meu avea curent electric în mână. 

— Strănepoata, zise Niall. Am auzit că ai fost în pericol în 
agitația dintre vârcolaci. 

— Da, dar Sam era cu mine, apoi a venit şi Claudine, am 
spus, simțind în mod ciudat nevoia să mă apăr. Nu ştiam că 
avea să fie agitaţie, după cum ai zis tu, atunci când m-am dus. 
Am încercat să fiu un negociator de pace. Am nimerit într-o 
ambuscadă. 

— Da, aşa a raportat Claudine, zise. Am înțeles că nemernica 
e moartă. 


17 Firmă ce produce utilaje agricole. 


Voia să zică Priscilla. 

— Da, domnule, am zis. Nemernica e moartă. 

— Şi apoi ai fost din nou în pericol o noapte mai târziu? 

Începeam să mă simt de-a binelea vinovată de ceva. 

— Păi, nu ăsta e obiceiul meu, am zis. S-a întâmplat că 
vampirii din Nevada i-au preluat pe cei din Louisiana. 

Niall părea doar vag interesat. 

— Dar ai ajuns până acolo încât să formezi numărul pe care 
ți l-am lăsat. 

— Ah, da, domnule, am fost destul de speriată. Dar Eric mi-a 
luat telefonul din mână pentru că s-a gândit că dacă apăreai şi 
tu în poveste, atunci ar fi fost pur şi simplu război. După cum 
s-a dovedit, cred că a fost cea mai bună alegere, pentru că s-a 
predat lui Victor Madden. 

Eram încă furioasă pentru asta, chiar şi după cadoul trimis 
de Eric, telefonul cel nou. 

— Ahhh. 

Sunetul ăsta neutru nu avea nici cap, nici coadă. Probabil că 
ăsta era dezavantajul de a avea un străbunic lângă tine. 
Fusesem chemată la raport. Aveam un sentiment pe care nu-l 
mai simțisem de când eram adolescentă şi bunica descoperise 
că chiulisem de la dusul gunoiului şi împăturitul lenjeriei. 
Nu-mi plăcea acum, cum nu-mi plăcuse nici atunci. 

— Îţi admir curajul, zise pe neaşteptate Niall. Dar eşti foarte 
fragilă, muritoare, cu o viață scurtă. Nu vreau să te pierd 
acum, când abia am reuşit să stau de vorbă cu tine. 

— Nu ştiu ce să spun, am bolborosit. 

— Nu vreau să te împiedic să faci nimic. Nu te vei schimba. 
Cum te pot apăra? 

— Nu cred că poţi. Nu sută la sută. 

— Atunci la ce mai sunt bun? 

— Nu trebuie să fii bun la ceva, am spus surprinsă. Elnu 
părea să aibă paleta emoţională pe care o aveam eu. Nu ştiam 
cum să i-o explic. 

— Este suficient pentru mine — este minunat — doar să ştiu 
că exişti. Că îți pasă de mine. Că am o familie în viață, 
indiferent cât de îndepărtată şi de diferită. Şi că nu crezi că 
sunt ciudată sau nebună sau penibilă. 


— Penibilă? Păru uimit. 

— Eşti de departe mult mai interesantă decât majoritatea 
oamenilor. 

— Mulţumesc că nu crezi că sunt „defectă", am zis. 

— Alți oameni cred că eşti „defectă'? Niall părea sincer 
supărat. 

— Uneori nu se pot simți confortabil, zise Sam. Ştiind că ea 
le poate citi mințile. 

— Dar tu, teriantropule? 

— Cred că e grozavă, zise Sam. 

Şi îmi puteam da seama că era absolut sincer. Spatele mi se 
îndreptă. Am simţit un val de mândrie. În căldura emoţională 
a momentului, aproape că i-am spus străbunicului meu 
despre marea problemă pe care am descoperit-o azi, ca să-i 
demonstrez că-i puteam face destăinuiri. Dar am avut 
sentimentul destul de puternic că soluția lui pentru „axa 
răului" 

Sandra Pelt-Tanya Grissom ar fi fost să le provoace moartea 
într-un fel macabru. Claudine, aşa-zisa mea verişoară, o fi 
încercând să devină înger, o ființă asociată cu creştinismul, 
dar Niall Brigant era categoric din cu totul altă poveste. Am 
bănuit că mottoul lui este: „Îţi iau ochiul înainte, în caz că-l 
vrei şi tu pe-al meu." Ei, poate nu chiar atât de direct, dar pe 
aproape. 

— Nu pot face nimic pentru tine? Tonul lui părea aproape 
dureros. 

— Mi-ar plăcea dacă ai trece să petreci ceva timp cu mine, pe 
acasă, când o să ai vreme. Mi-ar plăcea să-ți pregătesc cina. 
Vrei să faci asta? 

Mă tăcea să mă simt umilă, oferindu-i ceva ce nu eram 
sigură că avea să aprecieze. 

Se uită la mine cu ochi strălucitori. Nu-i puteam citi expresia 
feței, şi, deşi corpul lui avea forma unuia omenesc, simțeam că 
este cu totul altfel. Mister total pentru mine. Poate era 
exasperat sau plictisit sau scârbit de această propunere. 

În cele din urmă, Niall zise: 

— Da, voi face asta. O să te anunț, din timp, bineînţeles. 
Între timp, dacă ai nevoie de orice de la mine, sună-mă. Nu 


lăsa pe nimeni să te facă să te răzgândeşti, dacă tu crezi că îţi 
pot fi de ajutor. O să am o discuţie cu Eric. Mi-a fost de ajutor 
în trecut, dar nu poate să se joace cu mine când e vorba de 
tine. 

— Ştia de mult că suntem rude? 

Mi-am ţinut respiraţia în aşteptarea răspunsului. Niall se 
întoarse să plece. Se răsuci puțin, aşa că-i vedeam fața din 
profil. 

— Nu, zise. Trebuia mai întâi să-l cunosc mai bine. l-am 
spus doar înainte să te aducă la întâlnire. Nu m-ar fi ajutat 
dacă nu-i spuneam ce voiam de la tine. 

Şi dispăru. Era ca şi cum ar fi ieşit pe o uşă pe care noi nu o 
puteam vedea, şi, din câte ştiu eu, asta şi făcuse. 

— Bine, zise Sam după o clipă. Bine, asta a fost chiar... 
diferit. 

— Nu te deranjează toate astea? 

Am făcut un semn cu mâna spre locul unde stătuse Niall. 
Probabil. Dacă nu cumva ceea ce văzusem noi nu era un fel de 
proiecţie astrală sau ceva de genul ăsta. 

— Nu e treaba mea să fiu deranjat de asta. Sunt treburile 
tale, zise Sam. 

— Aş vrea să-l iubesc, am spus. E atât de frumos şi pare să-i 
pese atât de mult de mine, dar este cu adevărat, cu adevărat... 

— Înfricoşător, încheie Sam. 

— Da. 

— Şi te-a abordat prin intermediul lui Eric? 

Din moment ce, aparent, străbunicul meu nu avea nici o 
problemă cu faptul că Sam aflase de el, i-am povestit lui Sam 
de prima mea întâlnire cu Niall. 

— Hmm. Nu ştiu ce să zic de asta. Vampirii şi zânele nu 
interacționează, din cauza tendinței vampirilor de a le ataca pe 
zâne. 

— Niall îşi poate masca mirosul, am explicat cu mândrie. 

Sam părea copleşit de atâtea informații. 

— Asta e un alt lucru de care nu am auzit. Sper că Jason nu 
ştie despre asta. 

— Oh, Doamne, nu. 

— Ştii că ar fi gelos şi asta l-ar face furios pe tine. 


— Pentru că eu îl cunosc pe Niall şi el nu? 

— Da. Invidia pur şi simplu are să-l roadă pe Jason de viu. 

— Ştiu că Jason nu e cea mai generoasă persoană din 
lume..., am început eu, dar am renunțat când Sam pufni. 

— Bine, am zis. Este egoist. Dar oricum, tot este fratele meu 
şi trebuie să rămân alături de el. Dar, poate e mai bine dacă 
nu-i spun niciodată. Totuşi, Niall nu are nici o problemă să ţi 
se arate fie, după ce mi-a spus să nu divulg nimănui secretul 
existenței lui. 

— Cred că a făcut ceva cercetări, zise împăciuitor Sam. 

Mă îmbrățişa, ceea ce era o surpriză plăcută. Simţeam că am 
nevoie de o îmbrățişare, după apariția lui Niall. L-am 
îmbrățişat şi eu pe Sam. Era cald şi confortabil, şi... uman. 

Dar niciunul dintre noi nu eram sută la sută umani. 

În secunda următoare, m-am gândit: Suntem şi noi umani. 
Avem mai multe în comun cu oamenii decât cu celelalte 
componente ale noastre. Trăiam ca oamenii; aveam să murim 
ca oamenii. Pentru că îl cunoşteam bine pe Sam, ştiam că vrea 
o familie, şi pe cineva pe care să-l iubească, şi un viitor care să 
conţină toate lucrurile pe care oamenii obişnuiţi le doresc: 
prosperitate, sănătate, descendenți, distracție. Sam nu voia să 
fie liderul vreunei haite, iar eu nu voiam să fiu prinţesa 
nimănui — nu că vreo zână pursânge m-ar fi considerat 
vreodată altceva decât produsul ratat al propriei lor minunății. 
Asta era una dintre marile diferențe dintre mine şi Jason. 
Jason îşi petrece viața dorindu-şi să fie mai supranatural 
decât era; eu mi-am petrecut-o pe a mea dorindu-mi să fiu mai 
puţin, dacă telepatia mea era cu adevărat supranaturală. 

Sam mă sărută pe obraz, şi apoi, după o clipă de ezitare, se 
întoarse spre rulota sa, trecând de poarta din gardul său viu 
tăiat cu grijă şi apoi în sus pe scări spre mica verandă pe care 
o construise lângă uşă. Când băgă cheia în broască, se 
întoarse să-mi zâmbească. 

— Ce mai noapte, nu-i aşa? 

— Da, am zis. Ce mai noapte. 

Sam mă urmări cu privirea în timp ce mă urcam în maşină, 
tăcu un semn ca să-mi amintească să-mi încui uşile, aşteptă 
până m-am conformat şi apoi intră în rulota sa. Am condus 


spre casă, preocupată de unele întrebări serioase şi de altele 
mai banale, având mare noroc că drumul nu era prea 
aglomerat. 


Capitolul 17 


A doua zi, când am ieşit din cameră, Amelia şi Octavia 
stăteau la masa din bucătărie. Amelia folosise toată cafeaua, 
dar cel puţin spălase vasul şi mi-a luat doar câteva minute 
să-mi fac atât de necesara cană. Amelia şi mentorul ei 
continuară o conversație foarte calmă, în timp ce eu mă 
învârteam prin jur să iau nişte cereale, adăugând nişte 
îndulcitor, turnând lapte peste ele. M-am aplecat peste 
castron, pentru că nu voiam să-mi stropesc maiocul. Şi apropo 
de asta, era prea rece ca să mai port un maiou prin casă. Am 
scos o jachetă ieftină făcută din tricot şi am reuşit să-mi 
termina cafeaua şi cerealele cât se poate de confortabil. 

— Ce aţi pățit? am întrebat, arătând că eram gata să 
interacționez cu restul lumii. 

— Amelia mi-a povestit despre problema ta, zise Octavia. Şi 
despre generoasa ta ofertă. 

Vai! Ce ofertă? 

Am încuviințat, ca şi cum aş fi ştiut despre ce e vorba. 

— O să fiu atât de fericită să plec din casa nepoatei mele, nici 
nu-ți imaginezi, zise cu toată sinceritatea femeia în vârstă. 
Janesha are trei copii mici, inclusiv unul care merge de-a 
buşilea, şi un prieten care vine şi pleacă. Eu dorm pe 
canapeaua din sufragerie, şi când copiii se scoală dimineața, 
vin şi pornesc desenele animate. Indiferent dacă eu m-am 
trezit sau nu. E casa lor, desigur, şi stau acolo de săptămâni 
bune, aşa că nu mă mai consideră un musafir. 

M-am gândit că Octavia avea să doarmă în dormitorul din 
fața dormitorului meu, sau în cel de sus. Votam pentru cel de 
sus. 

— Şi ştii, acum, că sunt bătrână, am nevoie de acces rapid la 
baie. Se uită la mine cu acea autocritică amuzantă pe care o 
folosesc oamenii atunci când recunosc o problemă legată de 


trecerea timpului. Aşadar, jos ar fi minunat, mai ales pentru 
că am artrită la genunchi. Ți-am spus că apartamentul 
Janeshei era la etaj? 

— Nu, am rostit printre buzele strânse. lisuse, totul se 
întâmplase atât de repede. 

— Acum, în legătură cu problema ta. Nu fac magie neagră, 
dar trebuie să scapi de aceste tinere din viața ta, atât de 
agentul domnişoarei Pelt, cât şi de domnişoara Pelt însăşi. 

Am încuviințat energic. 

— Aşadar, zise Amelia, incapabilă să mai tacă mult, am pus 
la cale un plan. 

— Sunt numai urechi, am spus şi mi-am mai turnat o cană 
de cafea. 

Aveam mare nevoie. 

— Cel mai simplu mod de a scăpa de Tanya este să-i spui 
prietenului tău, Calvin Norris, ce face, zise Octavia. 

Am rămas cu gura căscată la ea. 

— Ah, asta ar putea avea drept rezultat nişte lucruri destul 
de nasoale care i s-ar întâmpla Tanyei, am zis. 

— Şi nu asta vrei? 

Octavia părea inocentă într-un fel foarte alunecos. 

— Păi, ba da, dar nu vreau ca ea să moară. Adică nu vreau să 
i se întâmple ceva peste care să nu poată trece. Vreau doar să 
plece şi să nu se mai întoarcă. 

Amelia zise: 

— Plecată şi să nu se mai întoarcă... Îmi sună ca ceva 
radical. 

Şi mie mi se păruse la fel. 

— Reformulez. Vreau să se ducă să-şi vadă de viaţa ei, dar 
departe de mine, am zis. E suficient de clar? 

Nu voiam să par dură, dar doream să mă fac înțeleasă cum 
trebuie. 

— Da, domnişoară, cred că putem înțelege asta, zise Octavia 
cu un ton rece. 

— Nu vreau să existe neînțelegeri aici, am zis. Sunt multe 
lucruri în joc. Cred că, oarecum, Calvin o place pe Tanya. Pe de 
altă parte, pun pariu că ar putea-o speria destul de zdravăn. 

— Destul cât să o facă să plece pentru totdeauna? 


— Va trebui să demonstrezi că spui adevărul, interveni 
Amelia. Despre faptul că te sabotează. 

— La ce te gândeşti? am întrebat. 

— În regulă, uite la ce ne-am gândit, zise Amelia, şi cât ai 
clipi Faza Unu era pusă la punct. 

S-a dovedit a fi ceva la care m-aş fi putut gândi şi singură, 
dar vrăjitoarele au făcut ca planul să meargă mai repede. 

L-am sunat pe Calvin acasă şi l-am rugat să se oprească pe la 
mine când avea să aibă un minut liber, în jurul prânzului. A 
părut surprins să primească veşti de la mine, dar a fost de 
acord să vină. 

A avut o surpriză şi mai mare când a intrat în bucătărie şi 
le-a găsit acolo pe Amelia şi pe Octavia. Calvin, Liderul 
vârcolacilor-panteră care trăiau în restrânsă comunitate din 
Hotshot, o întâlnise pe Amelia de câteva ori, dar Octavia îi era 
străină. A tratat-o cu respect imediat, pentru că era capabil 
să-i simtă puterea. Asta ne-a fost de ajutor. 

Calvin avea, probabil, în jur de patruzeci şi cinci de ani, era 
puternic şi solid, sigur pe el. Părul începuse să-i 
încărunțească, dar avea o ţinută dreaptă şi un calm care nu 
putea să nu te impresioneze. Fusese interesat de mine o 
perioadă, şi-mi părea rău că nu putusem să simt acelaşi lucru. 
Era un om bun. 

— Ce s-a întâmplat, Sookie? m-a întrebat după ce a refuzat 
oferta de fursecuri, ceai sau cola. 

Am tras adânc aer în piept. 

— Calvin, nu-mi place să fiu pârâcioasă, dar avem o 
problemă, am zis. 

— Tanya, zise el imediat. 

— Da, am spus, fără să-mi ascund uşurarea. 

— E şmecheră, zise, şi mi-a părut rău să aud în vocea lui o 
notă admirativă. 

— E un spion, interveni Amelia. Amelia putea trece direct la 
subiect. 

— Pentru cine? întrebă Calvin, înclinându-şi capul într-o 
parte, deloc surprins şi curios. 

I-am relatat o versiune personală a poveştii, pe care mă 
apuca deja greața să o tot repet. Calvin trebuia să ştie că 


familia Pelt avea un cui mare împotriva mea, că Sandra avea 
să mă urmărească până în mormânt, că Tanya fusese trimisă 
pe post de spion. 

Calvin îşi întinse picioarele în timp ce asculta, cu brațele 
încrucişate la piept. Purta jeanşi noi-nouţi şi o cămaşă în 
carouri. Mirosea a copaci proaspăt tăiați. 

— Vrei să-i faci o vrajă? o întrebă pe Amelia când am 
terminat. 

— Da, răspunse ea. Dar trebuie ca tu să o aduci aici. 

— Ce efect va avea? 

— O să-şi piardă interesul de a-i face rău lui Sookie şi întregii 
ei familii. Nu va mai vrea să o asculte pe Sandra Pelt. Nu o va 
afecta deloc din punct de vedere fizic. 

— Îi va schimba modul în care gândeşte? 

— Nu, zise Octavia. Dar nu există vrajă mai sigură decât 
aceea care o va face să nu mai vrea să fie aici. Dacă o facem pe 
aceea, va pleca şi nu va mai dori să se întoarcă. 

Calvin se gândi. 

— Îmi cam place fata asta, recunosc, zise. E plină de viață. 
Totuşi, am fost destul de îngrijorat de necazurile pe care i le 
provoca lui Crystal şi lui Jason, şi m-am întrebat ce măsuri să 
iau în legătură cu cheltuielile nebuneşti ale lui Crystal. Cred 
că asta a adus problema în centrul atenției. 

— Îţi place? am întrebat. 

Voiam să punem toate cărțile pe masă. 

— Am spus că da. 

— Nu, vreau să zic, îți place. 

— Amândoi ne-am distrat bine, din când în când. 

— Nu vrei ca ea să plece, am zis. Vrei să încerci şi altceva. 

— Da, eşti pe aproape. Ai dreptate: nu poate rămâne şi să 
continue aşa. Fie îşi schimbă comportamentul, fie pleacă. 
Păru nemulțumit de această perspectivă. Lucrezi azi, Sookie? 

Am privit spre calendarul din perete. 

— Nu, e ziua mea liberă. 

Aveam două zile libere una după alta. 

— Pun mâna pe ea şi o aduc aici în seara asta. Aveţi suficient 
timp, doamnelor? 

Cele două vrăjitoare se uitară una la cealaltă şi se consultară 


în tăcere. 

— Da, e bine, zise Octavia. 

— O aduc aici până la şapte, zise Calvin. Lucrurile mergeau 
neaşteptat de simplu. 

— Mulţumesc, Calvin, am spus. Ne eşti de mare ajutor. 

— Împuşcăm mai mulţi iepuri deodată dacă merge, zise 
Calvin. Desigur, dacă nu merge, voi două, doamnelor, nu vă 
veți număra printre persoanele mele favorite. 

Tonul din vocea lui spunea că vorbeşte cât se poate de serios. 

Cele două vrăjitoare nu părură prea fericite. Calvin îi aruncă 
o privire lui Bob, care se întâmplă să intre în cameră. 

— Bună, frate, îi spuse Calvin pisicii. Îi aruncă Ameliei o 
privire uimită. Mi se pare că magia ta nu funcționează tot 
timpul. 

Amelia păru în acelaşi timp vinovată şi jignită. 

— O să facem asta să meargă, zise printre dinţi - stai să vezi. 

— Abia aştept. 

Mi-am petrecut restul zilei spălând rufe, făcându-mi 
unghiile, schimbând aşternuturile — toate acele lucruri pe care 
le programezi pentru ziua liberă. M-am dus la bibliotecă să 
schimb cărțile şi nu se întâmplă absolut nimic. Era de serviciu 
unul dintre asistenții Barbarei Beck, ceea ce era bine. Nu 
voiam să-mi amintesc din nou groaza atacului, aşa cum avea 
să se întâmple de fiecare dată când aveam să o întâlnesc pe 
Barbara, multă vreme de acum încolo. Am observat că pata 
dispăruse de pe podeaua librăriei. 

După asta, m-am dus la băcănie. Nu a atacat nici un 
vârcolac, nu s-a arătat nici un vampir. Nimeni nu a încercat să 
mă omoare, pe mine sau pe vreun cunoscut. Nu-mi apăru nici 
o rudă secretă şi nimeni nu încercă să mă implice în 
problemele lui sau ale ei, maritale sau de alt fel. 

Practic, totul respira normalitate până când am ajuns acasă. 

În seara asta trebuia să gătesc şi m-am gândit să pregătesc 
cotlete de porc. Am o reţetă de amestec pentru pane făcut în 
casă, pe care-l pregătesc într-un vas mare, aşa că am înmuiat 
cotletele în lapte şi apoi le-am dat prin amestec, astfel încât 
erau gata de pus în cuptor. Am pregătit mere umplute cu 
stafide, scorţişoară şi unt şi le-am pus la copt, am 


condimentat nişte fasole verde de la conservă şi nişte porumb 
conservat şi le-am pus la foc mic. Apoi am băgat cotletele în 
cuptor. M-am gândit să fac biscuiţi, dar se pare că erau deja 
mai mult decât suficiente calorii. 

În timp ce eu găteam, vrăjitoarele îşi făceau de lucru în 
sufragerie. Păreau să se distreze de minune. Puteam auzi 
vocea Octaviei, care suna ca şi cum ar fi fost o profesoară la 
catedră. Când şi când, Amelia punea câte o întrebare. 

Am bombănit în sinea mea, în timp ce găteam. Speram că 
magia avea să funcționeze şi eram recunoscătoare 
vrăjitoarelor că erau dispuse să mă ajute. Dar mă simțeam 
lăsată deoparte, pe frontul domestic. Faptul că pomenisem în 
trecere Ameliei că Octavia putea sta cu noi o perioadă avusese 
loc sub influența momentului. (îmi dădeam seama că trebuia 
să fiu mult mai atentă în conversațiile cu colega mea de acum 
încolo.) Octavia nu spusese că va sta în casa mea doar pentru 
un sfârşit de săptămână sau o lună, sau orice altă unitate de 
măsură a timpului. Asta mă speria. 

Aş fi putut s-o prind la înghesuială pe Amelia şi să-i spun: 
„Nu m-ai întrebat dacă Octavia putea sta chiar în clipa asta, şi 
e vorba de casa mea." Dar exista o cameră liberă, iar Octavia 
avea nevoie de un loc în care să stea. Era puţin cam târziu să 
descopăr că nu eram chiar fericită să am o a treia persoană în 
casă - o a treia persoană pe care abia o cunoşteam. 

Poate reuşeam să-i găsim o slujbă Octaviei, pentru că un 
câştig regulat i-ar fi oferit bătrânei independenţă şi s-ar fi 
mutat de aici. M-am întrebat despre starea casei ei din New 
Orleans. Am presupus că era de nelocuit. Indiferent câtă 
putere ar fi avut, bănuiesc că nici Octavia nu ar fi reuşit să 
refacă ceea ce distrusese un uragan. După aluzia la scări şi la 
nevoia urgentă de a ajunge la baie, am mai adăugat câțiva ani 
în contul ei, dar tot nu părea mai bătrână de, să zicem, şaizeci 
şi trei. Pentru vremurile actuale, era chiar tinerică. 

La ora şase, le-am chemat pe Octavia şi pe Amelia la masă. 
Aranjasem masa şi pusesem ceai rece în pahare, dar le-am 
lăsat să se servească singure din oalele de pe aragaz. Nu era 
elegant, dar aşa aveam mai puţine vase de spălat. 

Nu am vorbit prea mult în timp ce mâncam. Toate trei ne 


gândeam la seara care ne aştepta. Oricât aş fi detestat-o, eram 
puţin îngrijorată pentru Tanya. 

M-am simțit ciudat la ideea de a provoca o astfel de 
schimbare la o persoană, dar trebuia să scap de Tanya din 
cârca mea şi din viața mea şi din vieţile celor din preajma mea. 
Sau trebuia să aibă o nouă atitudine legată de ceea ce avea de 
făcut în Bon Temps. Nu găseam o altă cale de a rezolva 
lucrurile. Din perspectiva aceluiaşi simț practic, mi-am dat 
seama că, dacă ar fi trebuit să aleg între a-mi continua viața cu 
Tanya amestecându-se sau a-mi continua viața cu Tanya 
schimbată, nici nu se punea problema ce aveam să aleg. 

Am strâns farfuriile. În mod normal, dacă una dintre noi 
gătea, cealaltă spăla vasele, dar cele două aveau de făcut 
pregătiri magice. Oricum îmi era indiferent: voiam să fiu 
ocupată. 

Am auzit pietrişul scârțâind sub roţile unei camionete la 
7:05. 

Când i-am cerut să o aducă aici la şapte, nu ne-am dat 
seama că o va aduce ca pe un colet. 

Calvin o căra pe Tanya pe umăr. Fata era măruntă, dar nu 
uşoară ca un fulg. Calvin făcea un efort, dar respiraţia îi era 
egală şi nu transpirase. Mâinile şi gleznele Tanyei erau legate, 
dar am observat că pusese o eşarfă pe sub funie, ca să nu fie 
rănită. Şi (slavă Domnului!) avea căluş, dar şi o bandană roşie 
elegantă. Da, categoric, şeful vârcolacilor-panteră avea o 
slăbiciune pentru fata asta. 

Bineînţeles că ea era ca turbată, se răsucea, se zvârcolea şi 
ne arunca priviri feroce. Încerca să-l lovească pe Calvin, iar el o 
plesni peste fund. 

— Încetează, îi zise, dar nu ca şi cum ar fi fost cu adevărat 
supărat. Ai greşit, trebuie să-ți primeşti pedeapsa. 

A intrat pe uşa din față şi i-a dat drumul Tanyei pe canapea. 

Vrăjitoarele trasaseră câteva simboluri cu creta pe podeaua 
sufrageriei, o inițiativă care nu mă încântase foarte tare. 
Amelia mă asigurase că putea curăța totul, şi, din moment ce 
era campioana curățeniei, le-am lăsat în pace. 

Am văzut mai multe grămezi de lucruri (nu prea voiam să mă 
uit mai îndeaproape) aşezate în castroane, de jur împrejur. 


Octavia aprinse ceva într-un bol şi-l duse spre Tanya. Dădu 
fumul cu mâna spre Tanya. Am făcut încă un pas în spate, iar 
Calvin, care stătea lângă canapea ținând-o pe Tanya de umeri, 
întoarse capul. Tanya îşi ţinu respirația cât de mult putu. 

După ce inspiră fumul, se relaxa. 

— Trebuie să stea aici, zise Octavia, arătând către o zonă 
înconjurată de simboluri făcute cu creta. 

Calvin o trânti pe Tanya pe un scaun aşezat în mijloc. Ea 
rămase pe loc, docilă, mulțumită fumului misterios. 

Octavia începu să rostească ceva într-o limbă necunoscută. 
Vrăjile Ameliei fuseseră întotdeauna în latină, sau măcar 
într-o formă primitivă a acesteia (ea îmi spusese asta), dar 
m-am gândit că Octavia avea mai multe cunoştinţe. Vorbea o 
limbă care părea cu totul diferită. 

Fusesem foarte agitată din cauza acestui ritual, dar s-a 
dovedit a fi destul de plicticos, dacă nu erai unul dintre 
participanți. Aş fi vrut să pot deschide ferestrele ca să iasă 
mirosul de fum din casă şi am fost bucuroasă că Amelia s-a 
gândit să scoată bateriile detectoarelor de fum. Tanya simțea 
bineînțeles ceva, dar nu eram sigură că e dispariţia efectului 
Pelt. 

— Tanya Grissom, zise Octavia, smulge rădăcinile răului din 
sufletul tău şi ieşi de sub influența celor care te folosesc în 
scopuri necurate. 

Octavia făcu mai multe gesturi pe deasupra Tanyei, în timp 
ce ținea în mână un obiect ciudat, care semăna izbitor cu un 
os uman înfăşurat în frunze de viță. Încercam să nu mă 
gândesc de unde luase osul. 

Tanya scâncea încet pe sub căluş, iar spatele i se arcuia 
alarmant. Apoi se relaxa. 

Amelia făcu un semn, iar Calvin se aplecă să dezlege 
bandana roşie care o făcea pe Tanya să semene cu un mic 
bandit. Scoase din gura Tanyei o batistă, una albă, curată. 
Categoric, fusese răpită cu afecţiune şi respect. 

— Nu pot să cred că-mi faci asta! strigă Tanya în secunda în 
care gura îi deveni funcțională. Nu pot să cred că m-ai răpit ca 
un om al peşterii, ticălosule! 

Dacă mâinile i-ar fi fost libere, Calvin ar fi încasat-o cu 


siguranţă. 

— Şi ce naiba e cu fumul ăsta? Sookie, încerci să-ți dai foc la 
casă? Hei, femeie, iei porcăria aia din fața mea? 

Tanya se lupta cu osul înfăşurat în viță cu ambele mâini. 

— Eu sunt Octavia Fant. 

— Grozav, Octavia Fant. Scoate-mă din funiile astea. 

Octavia şi Amelia schimbară o privire. Tanya făcu apel la 
mine. 

— Sookie, spune-le nebunelor să-mi dea drumul! Calvin, îmi 
plăcea de tine înainte să mă legi şi să mă arunci aici! Ce crezi 
că faci? 

— Îţi salvez viaţa, zise Calvin. N-o să fugi acum, nu-i aşa? 
Avem de vorbit. 

— Bine, zise Tanya încet, ca şi cum şi-ar fi dat seama (o 
puteam auzi) că era vorba de ceva serios. Despre ce e vorba? 

— Sandra Pelt, am zis. 

— Da, o cunosc pe Sandra. Ce-i cu ea? 

— Care e legătura ta cu ea? întrebă Amelia. 

— De ce te interesează, Amy? replică Tanya. 

— Amelia, am corectat-o, aşezându-mă pe divanul din fața 
Tanyei. Şi trebuie să răspunzi la această întrebare. 

Tanya îmi aruncă o privire tăioasă — avea un repertoriu întreg 
— Şi zise: 

— Am avut o verişoară care a fost adoptată de familia Pelt, iar 
Sandra este sora ei adoptivă. 

— Eşti prietenă apropiată cu Sandra? am întrebat. 

— Nu, nu chiar. Nu ne-am văzut de ceva vreme. 

— Nu ai făcut o înțelegere cu ea de curând? 

— Nu, Sandra şi cu mine nu ne vedem prea mult. 

— Ce părere ai despre ea? întrebă Octavia. 

— Cred că este o ticăloasă cu două fețe. Dar o admir, 
oarecum, zise Tanya. Dacă Sandra vrea ceva, nu se dă bătută. 
Ridică din umeri. E puţin exagerată pentru gustul meu. 

— Aşadar, dacă ţi-ar spune să distrugi viața cuiva, nu ai 
face-o? 

Octavia se uita atentă la Tanya. 

— Am lucruri mai bune de făcut, decât asta, zise Tanya. 
Poate să se ocupe singură de distrus vieți, dacă îşi doreşte asta 


atât de mult. 

— Nu ai face aşa ceva? 

— Nu, zise Tanya. 

Era sinceră, îmi dădeam seama. De fapt începuse să o sperie 
sensul spre care se îndreptau întrebările. 

— Ah, am făcut ceva cuiva? 

— Cred că te-ai implicat până peste cap, zise Calvin. Aceste 
doamne drăguțe au intervenit. Amelia şi domnişoara Octavia 
sunt... femei înțelepte. Şi o cunoşti deja pe Sookie. 

— Da, o ştiu pe Sookie. Tanya îmi aruncă o privire acră. Nu 
vrea să fim prietene, indiferent cât mă străduiesc. 

Păi, da, nu vreau să stai aproape de mine ca să nu mă 
înjunghii pe la spate, m-am gândit, dar nu am spus nimic. 

— Tanya, ai luat-o pe cumnata mea cam des la cumpărături 
în ultima vreme, am zis. 

Tanya izbucni în râs. 

— Prea multă terapie prin shopping pentru soția gravidă? 
zise. Apoi păru uimită. Da, se pare că am mers la mallul din 
Monroe de prea multe ori pentru carnetul meu de cecuri. De 
unde am luat banii? Nici măcar nu-mi place atât de mult să 
merg la cumpărături. De ce fac asta? 

— N-o s-o mai faci, zise Calvin. 

— Nu-mi spui tu mie ce să fac, Calvin Norris! răspunse 
Tanya. N-o să mai merg la shopping pentru că nu vreau eu, nu 
pentru că-mi spui tu să n-o fac. 

Calvin păru uşurat. 

Amelia şi Octavia părură uşurate. 

Toţi am încuviințat în acelaşi timp. Asta era Tanya, în regulă. 
Şi părea să aibă în minus ideile distructive ale Sandrei Pelt. Nu 
ştiu dacă Sandra făcuse ceva vrăjitorie sau doar îi oferise 
Tanyei o mulțime de bani şi o convinsese că moartea lui 
Debbie era vina mea, dar vrăjitoarele păreau să aibă succes în 
a elimina porțiunea atinsă de Sandra din caracterul Tanyei. 

M-am simtit ciudat de dezumflată de această simplă — simplă 
pentru mine — eliminare a unui ghimpe din coastă. M-am trezit 
dorindu-mi să o putem răpi pe Sandra Pelt şi să o 
reprogramăm şi pe ea. Nu cred că ar fi fost la fel de simplu de 
transformat. Existau probleme grave în familia Pelt. 


Vrăjitoarele erau fericite. Calvin era încântat. Eu eram 
uşurată. Calvin îi spuse Tanyei că avea să o ducă înapoi în 
Hotshot. Tanya, uşor confuză, plecă oricum cu mai multă 
demnitate decât venise. Nu înțelegea de ce fusese în casa mea 
şi nu părea să-şi amintească ce-i făcuseră vrăjitoarele. Dar 
nici nu părea supărată de confuzia din mintea ei. 

Cea mai bună cu putință dintre lumi. 

Poate Jason şi Crystal îşi vor putea rezolva problemele acum 
că influenţa răuvoitoare a Tanyei dispăruse. În fond, Crystal 
chiar dorise să se căsătorească cu Jason şi părea sincer 
încântată că era din nou însărcinată. De ce era atât de 
nemulțumită acum... pur şi simplu nu pricepeam. 

O puteam trece şi pe ea pe lunga listă a oamenilor pe care 
nu-i înțelegeam. 

În timp ce vrăjitoarele făceau curăţenie în sufragerie cu toate 
ferestrele deschise — deşi era o noapte rece, voiam să scap de 
mirosul greu al ierburilor - m-am întins în pat cu o carte. Am 
descoperit că nu mă puteam concentra suficient încât să 
citesc. În cele din urmă, m-am decis să ies afară. Mi-am luat 
un hanorac şi am strigat-o pe Amelia ca să-i spun. Am stat pe 
unul din scaunele pe care Amelia şi cu mine le cumpărasem cu 
ocazia vânzărilor de sfârşit de sezon de la Wal-Mart, şi am 
admirat din nou masa asortată şi umbrela ei. M-am gândit că 
va trebui să nu uit să dau jos umbrela şi să acopăr totul 
pentru iarnă. Apoi m-am lăsat pe spate şi am dat frâu liber 
gândurilor. 

Pentru câteva momente, a fost pur şi simplu minunat să stau 
afară, să simt mirosul copacilor şi al pământului, să aud un 
pitpalac scoțându-şi strigătul enigmatic din pădurea care mă 
înconjura. Luminile de siguranță mă făceau să mă simt 
protejată, deşi ştiam că e doar o iluzie. Dacă e lumină, poți 
doar să vezi mai bine ce vine peste tine. 

Bill ieşi din pădure şi se îndreptă în tăcere spre locul în care 
stăteam. Se aşeză pe unul dintre scaune. 

Câteva clipe nu am spus nimic. Nu am mai simțit valul de 
suferință care mă învăluia în ultimele luni când el era prin 
preajmă. Abia dacă tulbura cu prezenţa lui noaptea de 
toamnă, atât de mult făcea parte din ea. 


— Selah s-a mutat în Little Rock, zise. 

— Cum aşa? 

— A primit o slujbă la o firmă mare, zise. Asta îmi spusese că 
îşi doreşte. Sunt specializaţi în imobiliare pentru vampiri. 

— Are o pasiune pentru vampiri? 

— Cred că da. Nu e treaba mea. 

— Nu ai fost tu primul? 

Poate păream un pic cam amară. Pentru mine fusese primul 
în toate sensurile. 

— Nu face asta, zise şi se întoarse cu fața spre mine. Era 
palidă şi strălucea. 

— Nu, zise în cele din urmă. Nu am fost primul. Şi am ştiut 
întotdeauna că vampirul din mine era cel ce o atrăgea, nu 
persoana care era vampir. 

Am înţeles ce voia să spună. Când am aflat că-i fusese 
ordonat să-mi intre în grații, am simțit că telepatul din mine 
primise atenția lui, nu femeia care era telepat. 

— Se-ntoarce roata, am zis. 

— Nu mi-a păsat de ea, zise. Sau foarte puțin. Ridică din 
umeri. Au fost atâtea ca ea. 

— Nu-mi dau seama cum crezi că mă va face asta să mă 
simt. 

— Îţi spun doar adevărul. Ca tine nu a mai fost nimeni. 

Şi apoi se ridică şi intră înapoi în pădure, încet, în ritm 
uman, ca să-l privesc plecând. 

Aparent, Bill ducea o luptă de gherilă ca să-mi recucerească 
respectul. M-am întrebat dacă visa că l-aş fi putut iubi din 
nou. Încă mă mai durea când mă gândeam la noaptea în care 
am aflat adevărul. M-am gândit că respectul meu era limita 
maximă a ceea ce putea spera să câştige. Încredere, dragoste? 
Nu prea credeam. 

Am mai stat afară câteva minute, gândindu-mă la seara pe 
care o avusesem. Un agent inamic învins. Urma inamicul 
însuşi. Apoi, m-am gândit la poliția care căuta persoanele 
dispărute, toți vârcolaci, în Shreveport. M-am întrebat când 
vor renunța. 

Cu siguranță, nu va trebui să am de-a face cu politica 
vârcolacilor prea curând; supraviețuitorii vor fi prea ocupați să 


pună ordine în lucruri. 

Speram că lui Alcide îi plăcea să fie lider şi m-am întrebat 
dacă reuşise să creeze încă un vârcolac pur-sânge în noaptea 
preluării. M-am întrebat cine i-a luat pe copiii familiei Fuman. 

Dacă tot făceam speculații, m-am întrebat şi unde îşi 
stabilise Felipe de Castro cartierul general, în Louisiana sau 
rămăsese în Vegas? M-am întrebat dacă-i spusese cineva lui 
Bubba că Louisiana avea o nouă conducere şi m-am întrebat 
dacă aveam să-l mai văd vreodată. Avea unul dintre cele mai 
faimoase chipuri din lume, dar mintea sa fusese din păcate 
afectată de faptul că fusese transformat în ultima clipă de 
către un vampir care lucra la morga din Memphis. Bubba nu a 
ieşit prea bine după Katrina; a fost despărțit de ceilalți vampiri 
din New Orleans şi a trebuit să reziste cu şobolani şi alte 
animale mici (pisici abandonate, bănuiesc) până când a fost 
salvat într-o noapte de o echipă de vampiri din Baton Rouge. 
Ultima dată când auzisem ceva despre el, îl trimiseseră în alt 
stat ca să se odihnească şi să-şi revină. Poate că ajunsese în 
Vegas. Întotdeauna se simţise bine în Vegas pe când era în 
viață. 

Brusc, mi-am dat seama că înțepenisem pentru că stătusem 
prea mult în aceeaşi poziție şi că noaptea devenise neplăcut de 
rece. Jacheta mea nu-şi făcea treaba. Era momentul să intru 
în casă şi să mă duc în pat. Restul casei era în întuneric şi 
mi-am imaginat că Amelia şi Octavia erau epuizate de vrăjile 
făcute. 

M-am ridicat de pe scaun, am închis umbrela şi am deschis 
uşa magaziei de scule sprijinind umbrela de bancul de lucru 
pe care bărbatul pe care-l crezusem a fi bunicul meu meşterea. 
Am închis uşa magaziei, simțind că închideam vara înăuntru. 


Capitolul 18 


După o zi liberă de luni, liniştită şi tăcută, marți m-am dus la 
lucru, în schimbul de prânz. 

Când am plecat de acasă, Amelia vopsea o comodă pe care o 
găsise la magazinul local de vechituri. Octavia tăia trandafirii 
uscați. Spusese că au nevoie să fie pregătiți pentru iarnă şi 
i-am spus să se ocupe de asta. Bunica mea fusese cea care se 
ocupa de trandafiri în casa noastră şi nu mă lăsa să mă ating 
nici cu un deget de ei. Eu interveneam doar dacă era nevoie să 
fie stropiți împotriva aridelor. Asta fusese una dintre 
îndatoririle mele. 

Jason veni la Merlotte's ca să mănânce de prânz cu o gaşcă 
de colegi de muncă. Au apropiat două mese şi au format un 
grup vesel de bărbaţi. Vremea mai rece fără furtuni îi făcea 
fericiți pe cei de la drumurile din district. Jason părea aproape 
exagerat de animat, creierul său clocotea de o mulțime de 
gânduri. Poate că se simțea dispariția influenţei răuvoitoare a 
Tanyei. Dar am făcut un efort să stau departe de gândurile lui, 
pentru că, în fond, era fratele meu. 

Când am dus tava uriaşă cu ceai şi cola la masa lor, Jason 
îmi spuse: 

— Crystal îți transmite salutări. 

— Cum se simte azi? am întrebat ca să arăt îngrijorarea 
potrivită, iar Jason făcu un cerc din arătător şi degetul mare. 
Am servit ultima cană cu ceai, având grijă să o pun jos cu 
atenţie ca să nu se verse, şi l-am întrebat pe Dove Beck, un văr 

de-al lui Alcee, dacă mai dorea lămâie. 

— Nu, mulțumesc, zise politicos. 

Dove, care se căsătorise a doua zi după absolvire, era cu totul 
altă mâncare de peşte față de Alcee. Era mai tânăr decât vărul 
lui, avea treizeci de ani, şi din câte îmi dădeam eu seama — 
şi-mi dădeam seama destul de bine — nu avea acea sămânță de 


furie pe care o avea detectivul. Mersesem la şcoală cu una 
dintre surorile lui Dove. 

— Ce face Angela? l-am întrebat, iar el a zâmbit. 

— S-a însurat cu Maurice Kershaw, zise. Au un băiețel, cel 
mai drăguţ din lume. Angela e o persoană cu totul nouă - nu 
bea, nu fumează şi e la biserică de când se deschide. 

— Mă bucur să aud asta. Spune-i că am întrebat de ea, am 
zis şi am început să iau comenzile. 

L-am auzit pe Jason explicându-le tovarăşilor lui ceva despre 
un gard pe care urma să-l construiască, dar nu aveam vreme 
să fiu atentă la el. 

Jason mai întârzie după ce ceilalți bărbaţi plecară la maşinile 
lor. 

— Sook, când termini treaba treci să vezi ce face Crystal? 

— Bineînţeles, dar tu nu termini munca până atunci? 

— Trebuie să mă duc la Clarice să iau nişte materiale. 
Crystal vrea să împrejmuim o parte din curtea din spate 
pentru copil. Aşa va avea un loc sigur în care să se joace. 

Am fost surprinsă că rebela Crystal dovedea atâta prevedere 
şi instinct matern. Poate că faptul că va avea un copil începea 
să o schimbe. M-am gândit la Angela Kershaw şi la băieţelul ei. 

Nu voiam să număr câte fete mai tinere decât mine erau 
măritate de nişte ani şi aveau copii — sau doar aveau copii. 
Mi-am spus că invidia e un păcat şi m-am străduit din greu să 
trec peste asta, zâmbind şi salutând pe toată lumea. Din 
fericire, era o zi plină. În timpul perioadei mai liniştite de la 
prânz, Sam mi-a cerut să-l ajut să facă inventarul în depozit, 
în timp ce Holly se ocupa de mese şi de bar. Trebuia să-i 
servească doar pe cei doi alcoolici obişnuiţi, aşa că Holly nu 
avea prea mult de muncă. Pentru că eu nu mă descurcam cu 
Blackberry-ul lui Sam, el făcea adunările în timp ce eu 
număram, şi a trebuit să mă urc şi să cobor pe o scară de vreo 
cincizeci de ori, tot numărând şi ştergând de praf. Cumpărăm 
produsele de curățat angro. Le-am numărat şi pe astea. Sam 
era azi un maniac al număratului. 

Depozitul nu are geamuri, aşa că m-am încălzit destul de 
tare în timp ce lucram. Am fost bucuroasă să ies din spațiul 
îngust când Sam a fost mulțumit în cele din urmă. l-am scos o 


pânză de păianjen din păr, în drumul meu spre baie, unde 
m-am spălat cu atenție pe mâini şi pe față, verificându-mi la 
rândul meu (cât de bine am putut) părul prins în coadă ca să 
văd dacă nu cumva adunasem şi eu vreo pânză de păianjen. 

Pe când plecam de la bar eram atât de nerăbdătoare să fac 
un duş, încât era gata să cotesc la stânga spre casă. Chiar la 
timp mi-am amintit că promisesem să văd ce face Crystal, aşa 
că am făcut la dreapta. 

Jason locuia în casa părinţilor mei şi o întreținea destul de 
bine. Fratele meu era genul de om mândru de casa lui. Nu-l 
deranja să-şi petreacă timpul liber vopsind şi făcând mici 
reparații, o parte a lui pe care o consideram surprinzătoare. De 
curând vopsise exteriorul într-o nuanţă de galben, iar pe 
alocuri cu un alb strălucitor, iar căsuţa arăta astfel foarte 
dichisită. Exista o alee care forma un „U" în fața casei. 
Adăugase încă una care ducea la poarta din spatele casei, dar 
eu am tras chiar în dreptul scărilor din față. Mi-am îndesat 
cheile maşinii în buzunar şi am traversat veranda. Am apăsat 
pe clanţă, căci plănuiam să bag capul pe uşă şi să o strig pe 
Crystal, din moment ce făceam parte din familie. Uşa din față 
era descuiată, aşa cum erau majoritatea uşilor pe timpul zilei. 
Camera de zi era goală. 

— Hei, Crystal, sunt Sookie! am strigat, nu foarte tare, ca să 
n-o sperii dacă dormea cumva. 

Am auzit un sunet înfundat, un geamăt. Venea din 
dormitorul mare, cel pe care-l folosiseră părinții mei, şi care se 
afla de cealaltă parte a camerei de zi şi la dreapta. 

Oh, rahat, iar pierde sarcina, m-am gândit, şi m-am repezit 
spre uşa închisă. Am deschis-o atât de tare că aproape am 
izbit-o de perete, dar nu am fost foarte atentă pentru că în pat 
erau Crystal şi Dove Beck. 

Am fost atât de şocată, atât de furioasă şi atât de zăpăcită, 
încât atunci când s-au oprit şi s-au uitat la mine, am spus cel 
mai urât lucru la care m-am putut gândi. 

— Nici nu mă mir că pierzi toți copiii! 

M-am răsucit pe călcâie şi am ieşit din casă. Eram atât de 
furioasă, încât nici măcar nu mă puteam urca în maşină. A 
fost cu adevărat un ghinion că în spatele meu opri Calvin, care 


sări din camionetă aproape înainte ca aceasta să oprească. 

— Doamne, ce s-a întâmplat? zise. Crystal e bine? 

— De ce nu o întrebi pe ea? am spus cu răutate, şi m-am 
urcat în maşină ca să stau acolo şi să tremur. 

Calvin a fugit în casă ca şi cum ar fi trebuit să stingă un 
incendiu şi cred că, de fapt, era ceva de aceeaşi importanţă. 

— Jason, la naiba! am strigat, izbind cu pumnii în volan. 

Ar fi trebuit să-mi fac timp să ascult gândurile lui Jason. 
Ştiuse foarte bine că, din moment ce el avea treabă în Clarice, 
Dove şi Crystal vor profita de ocazie pentru o partidă. Contase 
pe mine că mă voi simți responsabilă şi voi trece pe aici. Era o 
coincidență prea mare că apăruse şi Calvin. Probabil că-i 
spusese şi lui Calvin să verifice ce face Crystal. Aşa că nu se 
putea nega şi nici pune la îndoială — nu din moment ce ştiam şi 
eu, şi Calvin. Avusesem dreptate să fiu îngrijorată de termenii 
căsătoriei, iar acum aveam ceva nou de care să mă îngrijorez. 

Plus că mi-era ruşine. Ruşine de comportamentul tuturor 
celor implicaţi. În codul meu de comportament, ceea ce nu mă 
face un foarte bun creştin, ce fac persoanele necăsătorite e 
treaba lor. Chiar şi într-o relație întâmplătoare — dacă oamenii 
se respectă unul pe celălalt, merge. Dar un cuplu care a 
promis să fie fidel, care ajurat asta în public, este guvernat de 
un cu totul alt set de reguli în lumea mea. 

Aparent nu şi în lumea lui Crystal sau a lui Dove. 

Calvin ieşi şi cobori scările arătând mai bătrân decât atunci 
când le urcase. Se opri lângă maşina mea. Avea o expresie 
similară cu a mea — deziluzie, dezamăgire, dezgust. Cam multe 
„dez'-uri pe aici. 

— Păstrăm legătura, zise. Va trebui să facem ceremonia 
acum. 

Crystal ieşi pe verandă înfăşurată într-un halat cu imprimeu 
imitație blană de leopard, şi, decât să îndur să-mi vorbească, 
am preferat să pornesc maşina şi să plec cât de repede am 
putut. Am condus spre casă ca nebună. Când am ajuns, 
Amelia tăia ceva pe vechiul tocător din lemn, cel care 
supraviețuise focului doar cu câteva urme. Se întoarse să-mi 
vorbească şi deschisese tocmai gura, când mi-a văzut fața. Am 
clătinat din cap avertizând-o să nu vorbească şi m-am dus 


direct în camera mea. 

Asta ar fi fost o zi minunată să fi fost singură în casă. 

M-am aşezat pe scăunelul din colțul camerei, cel pe care se 
aşezaseră atât de mulți vizitatori în ultima vreme. Bob stătea 
încovrigat pe patul meu, un loc unde îi era în mod special 
interzis să doarmă. Cineva deschisese uşa camerei mele în 
timpul zilei. M-am gândit să mă rățoiesc la Amelia pe tema 
asta, apoi am renunțat la idee când am văzut un teanc de 
lenjerie curată şi împăturită pe comoda mea. 

— Bob, am zis, iar pisica se întinse şi sări în picioare cu o 
singură mişcare de felină. 

Rămase în picioare pe patul meu, privindu-mă cu ochii aurii. 

— leşi naibii de aici, am spus. 

Cu o demnitate extraordinară, Bob sări jos din pat şi se 
îndreptă spre uşă. Am deschis-o câțiva centimetri şi a ieşit, 
reuşind să lase impresia că făcea asta pentru că aşa voia el. 
Am trântit uşa în urma lui. 

Îmi plac pisicile. Voiam doar să fiu singură. 

Sună telefonul. M-am ridicat să răspund. 

— Mâine-seară, zise Calvin. Îmbracă-te cu ceva comod. La 
ora şapte. 

Părea trist şi obosit. 

— Bine, am zis, şi am închis amândoi. 

Am mai rămas puțin acolo. Indiferent în ce consta această 
ceremonie, trebuia să particip şi eu? Da, trebuia. Spre 
deosebire de Crystal, eu îmi țineam promisiunile. A trebuit să 
fiu de partea lui Jason la nuntă, în calitate de cea mai 
apropiată rudă, ca un surogat care prelua pedeapsa lui dacă 
i-ar fi fost necredincios soției. Calvin fusese alături de Crystal. 
Şi acum, iată unde am ajuns. Nu ştiam ce avea să se 
întâmple, dar ştiam că avea să fie îngrozitor. Deşi 
vârcolacii-panteră înțelegeau necesitatea acuplării fiecărui 
mascul pursânge disponibil cu fiecare femelă pursânge 
disponibilă (singurul fel de a produce bebeluşi-panteră 
pursânge) ei credeau şi că odată ce înmulțirii i se oferise o 
posibilitate, orice parteneriat format trebuia să fie monogam. 
Dacă nu voiai să faci acest jurământ, nu te combinai sau nu te 
căsători. Aşa stăteau lucrurile în comunitatea lor. Crystal ar fi 


trebuit să ştie asta încă de la naştere, iar Jason le-a aflat de la 
Calvin înainte de nuntă. 

Jason nu a sunat şi am fost bucuroasă. M-am întrebat ce s-a 
întâmplat la el acasă, dar oarecum apatică. Când l-a întâlnit 
Crystal pe Dove Beck? Soţia lui Dove ştia de asta? Nu eram 
surprinsă că îl înşela pe Jason, eram doar surprinsă de 
alegere. 

Am ajuns la concluzia că a vrut să facă trădarea ei cât de 
emfatică se putea. Spunea: „Fac sex cu altcineva în timp ce 
sunt însărcinată cu copilul tău. Şi va fi mai în vârstă decât 
tine. De altă rasă decât tine şi chiar va lucra pentru tine!" 
Răsucind cuțitul tot mai adânc. Dacă asta era răzbunarea 
pentru afurisitul de cheeseburger, pot să spun că era o 
răzbunare cât pentru o friptură. 

Pentru că nu voiam să par bosumflată, am ieşit din camera 
mea să merg la cină, care era simplă şi gustoasă, o salată de 
paste cu ton, mazăre şi ceapă. După ce am strâns vasele 
pentru ca Octavia să se ocupe de ele, m-am retras în camera 
mea. Cele două vrăjitoare mergeau în vârful picioarelor pe hol 
pentru că se temeau să nu mă deranjeze, deşi, bineînţeles 
mureau de curiozitate să mă întrebe ce probleme aveam. 

Dar nu au făcut-o; Dumnezeu să le binecuvânteze. Chiar nu 
le-aş fi putut explica. Eram prea rănită. 

În această seară, am spus cam un milion de rugăciuni 
înainte să mă duc la culcare, dar niciuna dintre ele nu a reuşit 
să mă facă să mă simt mai bine. 

A doua zi, m-am dus la muncă pentru că eram obligată. Să 
rămân acasă nu m-ar fi ajutat să mă simt mai bine. Eram 
foarte bucuroasă că Jason nu a venit la Merlotte's, pentru că 
aş fi aruncat cu ceva în el dacă ar fi apărut. 

Sam mă studie cu atenţie de câteva ori şi, în cele din urmă, 
mă trase în spatele barului lângă el. 

— Spune-mi ce se întâmplă, zise. 

Începură să-mi curgă lacrimile şi am fost la un pas să fac o 
scenă în toată regula. M-am lăsat în jos repede, ca şi cum aş fi 
scăpat ceva şi am spus: 

— Sam, nu mă întreba. Sunt prea supărată ca să vorbesc 
despre asta. 


Brusc, mi-am dat seama că ar fi o mare uşurare să-i spun lui 
Sam, dar nu am putut, nu în barul aglomerat. 

— Ştii că sunt aici dacă ai nevoie de mine. Fața îi era 
serioasă. Mă bătu pe umăr. Eram norocoasă să-l am ca şef. 

Gestul său îmi aminti că am o mulțime de prieteni care nu 
s-ar dezonora aşa cum o făcuse Crystal. Jason se dezonorase 
şi el pentru că ne obligase pe mine şi pe Calvin să-i urmărim 
trădarea ieftină. Aveam mulți prieteni care nu ar fi făcut aşa 
ceva! Ironia sorții făcea că singurul care procedase astfel era 
propriul meu frate. 

Gândul ăsta mă făcu să mă simt mai bine şi mai puternică. 
Când am ajuns acasă, îmi recăpătasem stăpânirea de sine. 
Nu mai era nimeni acolo. Am ezitat, întrebându-mă dacă să o 
sun pe Tara sau să-l implor pe Sam să-şi ia o oră liberă, sau 
chiar să-l sun pe Bill să vină cu mine la Hotshot... dar era doar 
o dovadă de slăbiciune. Asta era ceva ce trebuia să fac singură. 

Calvin mă avertizase să port ceva confortabil şi să nu mă 
îmbrac festiv, iar uniforma mea de la Merlotte's avea ambele 
calități. Dar mi s-a părut deplasat să port hainele mele de 
muncă la un eveniment ca ăsta. Era posibil să se lase cu 
sânge. Nu ştiam la ce să mă aştept. Am scos nişte colanți şi un 
tricou vechi, gri. M-am asigurat că aveam părul prins. Arătam 
ca şi cum mă pregăteam să fac curățenie în dulapuri. 

Pe drumul spre Hotshot, am pornit radioul şi am cântat din 
răsputeri ca să nu mă gândesc la altele. M-am armonizat cu 
Evanescence şi am fost de acord cu Dixie Chicks că nu aveam 
să dau înapoi... un cântec numai bun să prinzi curaj. 

Am ajuns la Hotshot cu mult înainte de şapte. Ultima dată 
fusesem aici la nunta lui Jason cu Crystal, când am dansat cu 
Quinn. A fost singura dată când am avut relaţii intime cu el. 
Privind în urmă, am regretat că am făcut acel pas. Fusese o 
greşeală. Mizasem pe un viitor care nu avea să se întâmple 
niciodată. Mă aruncasem cu capul înainte. Speram să repet 
niciodată aşa ceva. 

Am parcat, aşa cum făcusem şi în seara nunții lui Jason, la 
marginea drumului. Nu erau nici pe departe la fel de multe 
maşini ca în seara aia, când mult ființe umane se număraseră 
printre oaspeți. Dar erau câteva maşini în plus. Am 


recunoscut camioneta lui Jason. Celelalte aparțineau celor 
câțiva vârcolaci-panteră care nu trăiau în Hotshot. 

Un grup era deja adunat în curtea din spate a casei lui 
Calvin. Oamenii îmi făcură loc să trec până când am ajuns în 
mijlocul adunării şi i-am găsit pe Crystal, Jason şi Calvin. Am 
văzut câteva fețe cunoscute. O panteră între două vârste, care 
se numea Maryelizabeth, mă salută. Am văzut-o şi pe fiica ei în 
apropiere. Fata, al cărei nume nu mi-l puteam aminti, nu era 
nici pe departe singurul observator minor. Am avut acel 
sentiment înfiorător care-mi zbârlea părul de pe mine, aşa 
cum se întâmpla de fiecare dată când încercam să-mi imaginez 
viața de fiecare zi din Hotshot. 

Calvin privea în jos, la ghete, şi nu ridică privirea. Nici Jason 
nu mă privi în ochi. Doar Crystal stătea dreaptă şi sfidătoare, 
privindu-mă cu ochii săi închişi la culoare, provocându-mă să 
îndrăznesc să o fac să-şi plece privirea. Am îndrăznit, şi, după 
câteva clipe, îşi cobori privirea undeva pe la jumătatea 
distanţei. 

Maryelizabeth ţinea în mână o carte veche, ruptă, şi o 
deschise la o pagină pe care o marcase cu o bucată ruptă 
dintr-un ziar. Comunitatea rămase nemişcată, pregătită să 
rezolve problema. Acesta era şi scopul pentru care se 
adunaseră. 

— Noi, oamenii cu colți şi gheare, suntem aici pentru că una 
dintre noi şi-a încălcat jurămintele, citi Maryelizabeth. La 
căsătoria dintre Crystal şi Jason, vârcolaci-panteră ai acestei 
comunități, amândoi au promis să rămână fideli jurămintelor 
de căsătorie, atât sub formă felină, cât şi sub formă umană. 
Crystal a fost însoțită de unchiul ei, Calvin, iar Jason, de sora 
lui, Sookie. 

Am fost conştientă că toți ochii comunității adunate acolo se 
mutară de la Calvin la mine. O mare parte dintre aceşti ochi 
erau aurii-gălbui. Consangvinizarea din Hotshot produsese 
nişte rezultate destul de îngrijorătoare. 

— Acum, pentru că soția şi-a încălcat jurămintele, fapt la 
care au asistat Calvin şi Sookie, unchiul ei s-a oferit să suporte 
pedeapsa, dat fiind faptul că tânăra e gravidă. 

Asta avea să fie şi mai nasol decât bănuisem. 


— Deoarece Calvin ia locul lui Crystal, Sookie, accepţi să iei 
locul lui Jason? 

Oh, rahat. Am privit spre Calvin şi mi-am dat seama că 
întreaga mea faţă îl întreba dacă există vreo ieşire din chestia 
asta. Şi întreaga lui față îmi spuse că nu. Chiar îi părea rău 
pentru mine. 

Pentru asta n-o să-l iert niciodată pe fratele meu - şi nici pe 
Crystal. 

— Sookie, interveni Maryelizabeth. 

— Ce va trebui să fac? am zis şi, dacă am părut tristă şi 
supărată, şi furioasă, cred că aveam un motiv foarte bun. 

Maryelizabeth deschise din nou cartea şi citi răspunsul. 

— Existăm datorită minții şi ghearelor noastre, iar dacă 
încrederea este distrusă, o gheară este distrusă, zise. 

M-am uitat la ea încercând să înțeleg. 

— Tu sau Jason trebuie să sfărâmați degetul lui Calvin, zise 
simplu. De fapt, din moment ce Crystal a distrus complet 
încrederea, trebuie să sfărâmi cel puţin două. Mai multe ar fi 
mai bine. Jason trebuie să decidă, cred. 

Mai multe ar fi mai bine. lisuse Hristoase. Am încercat să fiu 
realistă. Cine i-ar fi putut provoca vătămările cele mai grave 
prietenului meu, Calvin? Fratele meu, fără îndoială. Dacă 
eram un prieten adevărat pentru Calvin, aveam să fac asta. Mă 
puteam determina să o fac? Şi apoi... nu depinde de mine. 

Jason zise: 

— Nu am crezut că aşa o să se întâmple, Sookie. Părea în 
acelaşi timp furios, confuz, şi defensiv. 

— Dacă acum Calvin îi ţine locul lui Crystal, vreau ca Sookie 
să stea în locul meu, îi spuse lui Maryelizabeth. 

Nu m-am gândit niciodată că mi-aş putea uri propriul frate, 
dar am descoperit în acel moment că era posibil. 

— Aşa să fie, zise Maryelizabeth. 

Am încercat să-mi revin psihic. În fond, poate nu era atât de 
rău pe cât anticipasem. Mi-am imaginat că acum Calvin avea 
să fie biciuit sau urma să o biciuiască pe Crystal. Sau ar fi 
trebuit să facă ceva îngrozitor care implica poate şi cuțite; asta 
ar fi fost mult mai rău. 

Am încercat să cred că nu putea fi atât de rău, dar asta 


numai până în momentul în care doi dintre bărbaţi au adus 
două blocuri de ciment pe care le-au pus pe măsuţa de picnic. 
Şi apoi, Maryelizabeth a scos o cărămidă. Pe care mi-a 
întins-o. 

Am început să clatin din cap involuntar, pentru că am simțit 
cum mi se strângea stomacul. Greaţa mi-l întorcea pe dos. 
Uitându-mă la cărămida roşie, obişnuită, am început să-mi 
fac o idee despre ce va urma. 

Calvin făcu un pas în față şi-mi luă mâna. Se aplecă şi-mi 
vorbi la ureche. 

— Dragă, zise, trebuie să faci asta. Am acceptat totul când 
am stat alături de ea când s-a căsătorit. Şi ştiam cum e. Şi tu îl 
ştii pe Jason. Asta s-ar fi putut cu uşurinţă întâmpla invers. 
Atunci eu ar fi trebuit să-ți fac asta. Şi tu nu te vindeci la fel de 
repede. Aşa e mai bine. Şi aşa trebuie să fie. Ai noştri cer asta. 

Se îndreptă şi mă privi în ochi. Ai lui erau aurii, ciudați şi 
ficşi. 

Am strâns buzele şi m-am forțat să încuviințez. Calvin mă 
privi parcă dându-mi curaj şi-şi luă locul lângă masă. Îşi puse 
mâna pe blocurile de ciment. Fără nici un fel de ceremonie, 
Maryelizabeth îmi întinse cărămida. Restul panterelor 
aşteptară răbdătoare să duc la bun sfârşit pedeapsa. Vampirii 
ar fi îmbogăţit ceremonia cu ţinute deosebite şi probabil cu o 
cărămidă specială şi extraordinară din vreun vechi templu, 
sau ceva asemănător, dar nu şi panterele. Era doar o cărămidă 
ordinară. Am ţinut-o cu ambele mâini, apucând-o de partea 
mai lungă. 

După ce m-am uitat la ea un minut, i-am spus lui Jason: 

— Nu vreau să mai vorbesc niciodată cu tine. M-am întors 
spre Crystal: 

— Sper că te bucuri, javră, am zis şi m-am întors cât de 
repede am putut şi am trântit cărămida peste mâna lui Calvin. 


Capitolul 19 


Amelia şi Octavia se învârtiră în jurul meu vreo două zile 
înainte să-şi dea seama că să mă lase în pace e cea mai bună 
politică. Să le citesc gândurile temătoare m-a făcut şi mai 
temătoare, pentru că nu voiam să accept nici o consolare. 
Trebuia să sufăr pentru ce făcusem şi asta însemna că nu 
puteam să accept nici o uşurare a durerii. Aşa că am fost 
supărată şi nervoasă, şi am tunat şi-am fulgerat şi mi-am 
revărsat proasta dispoziție peste toată casa. 

Fratele meu a venit la bar o dată şi i-am întors spatele. Dove 
Beck hotărâse să nu bea la Merlotte's, ceea ce era un lucru 
bun, deşi el era cel mai puţin vinovat din perspectiva mea, deşi 
asta nu-l transforma chiar în Cavalerul fără de prihană. Când 
Alcee Beck veni, a fost clar că fratele său i s-a confesat, pentru 
că Alcee arăta chiar şi mai furios decât de obicei, şi-mi prinse 
privirea de câte ori putu, doar ca să-mi dea de ştire că eram 
amândoi de aceeaşi părere. 

Slavă Domnului, Calvin nu apăru. Nu aş fi putut suporta. 
Auzisem destule discuții prin bar de la colegii lui de muncă de 
la Norcross despre accidentul pe care-l avusese în timp ce-şi 
repara camioneta. 

Cât se poate de neaşteptat, în cea de-a treia noapte, Eric 
intră la Merlotte's. l-am aruncat o privire şi brusc m-am 
relaxat şi am simțit lacrimi în ochi. Dar Eric merse direct, ca şi 
cum ar fi fost proprietarul locului, în biroul lui Sam. Câteva 
clipe mai târziu, Sam scoase capul pe uşă şi mă chemă. 

După ce am intrat, nu m-am aşteptat ca Sam să închidă uşa 
biroului. 

— Ce s-a întâmplat? mă întrebă Sam. Încercase să afle de 
zile întregi, iar eu îi respinsesem toate întrebările bine 
intenționate. 

Eric stătea în picioare, într-o parte, cu brațele încrucişate la 


piept. Făcu din mână un semn care spunea: „Vorbeşte, 
aşteptăm." În ciuda atmosferei, prezența sa relaxa nodul pe 
care-l aveam în stomac. 

— l-am făcut fărâme mâna lui Calvin Norris, am spus. Cu o 
cărămidă. 

— Atunci a fost... a stat alături de cumnata ta la nuntă, zise 
Sam dându-şi rapid seama. 

Eric nu înțelesese. Vampirii ştiu câte ceva despre vârcolaci — 
trebuie să ştie — dar vampirii se cred mult superiori, aşa că nu 
fac nici un efort să afle amănunte despre ritualurile şi ritmul 
vieții de vârcolac. 

— A trebuit să-i zdrobească degetele, care reprezintă 
ghearele sale în forma de panteră, explică nerăbdător Sam. Ea 
a stat alături de Jason. 

După care, Sam şi Eric schimbară o privire care m-a speriat 
din cauza acordului pe care-l marca. Niciunul dintre ei nu-l 
plăcea deloc pe Jason. 

Sam îşi plimba privirea de la mine la Eric, ca şi cum s-ar fi 
aşteptat ca Eric să facă ceva care să mă ajute să mă simt mai 
bine. 

— Nu-i aparţin lui, am spus tăios, deoarece toate astea mă 
făceau să mă simt manipulată. Credeai că venirea lui Eric o să 
mă facă să mă simt liberă şi fără griji? 

— Nu, zise Sam, şi el părând puţin furios. Dar am sperat că 
te va face să vorbeşti despre orice ar fi fost în neregulă. 

— Ce e în neregulă, am spus foarte liniştită. Bine, în 
neregulă e că fratele meu a aranjat ca eu şi cu Calvin să o 
verificăm pe Crystal, care e însărcinată în patru luni, şi a pus 
totul la punct să ajungem amândoi în acelaşi timp acasă la ei. 
Şi când am ajuns acolo, am găsit-o pe Crystal în pat cu Dove 
Beck. Aşa cum Jason ştiuse că se va întâmpla. 

Eric zise: 

— Şi pentru asta a trebuit să zdrobeşti degetele 
vârcolacului-panteră? 

Ar fi putut la fel de bine să mă întrebe dacă trebuia să port 
oase de pui şi să mă învârtesc de trei ori, era evident că se 
interesa de ritualurile ciudate ale unui trib primitiv. 

— Da, Eric, exact asta a trebuit să fac, am spus trist. A 


trebuit să zdrobesc degetele prietenului meu cu o cărămidă, în 
fața unei mulțimi. 

Pentru prima dată, Eric păru să-şi dea seama că greşise 
abordarea. Sam se uita la el exasperat. 

— Şi eu am crezut că-mi vei fi de ajutor, zise. 

— Am câteva probleme în Shreveport, răspunse Eric cu o 
notă defensivă. Inclusiv găzduirea noului rege. 

Sam bombăni ceva care semăna teribil cu „Ai dracului 
vampiri". 

Era nedrept. Mă aşteptasem la tone de simpatie când, în cele 
din urmă, am mărturisit motivul pentru proasta mea 
dispoziție. Dar acum, Sam şi Eric erau atât de ocupați să fie 
iritați unul de celălalt, încât niciunul dintre ei nu se mai 
gândea la mine. 

— Bine, mulțumesc, băieți, am zis. A fost foarte distractiv. 
Eric ai fost de mare ajutor, apreciez cuvintele tale afectuoase. 

Şi am plecat cu ceea ce bunica mea numea mare aplomb. Am 
intrat din nou în bar şi am servit la mese atât de supărată, că 
mulți au renunțat să-mi mai ceară alte băuturi. 

M-am hotărât să curăţ suprafeţele din spatele barului, 
pentru că Sam era încă în birou cu Eric... deşi era posibil ca 
Eric să fi ieşit pe uşa din spate. Am frecat şi am lustruit şi am 
pus nişte beri pentru Holly, şi am aranjat lucrurile atât de 
meticulos încât s-ar putea să aibă probleme în a le găsi. Doar 
pentru o săptămână sau două. 

Apoi, Sam ieşi ca să-şi ia locul, se uită la tejghea cu neplăcere 
mută, şi-mi făcu un semn cu capul că ar trebui să ies naibii de 
acolo. Proasta mea dispoziție era molipsitoare. 

Ştii cum e uneori când cineva chiar încearcă să te 
înveselească? Când ai hotărât că, indiferent ce se întâmplă, 
nimic nu te-ar face să te simți mai bine? Sam mi l-a aruncat pe 
Eric, ca şi cum ar fi fost pilula fericirii, şi acum era supărat că 
nu o înghițisem. În loc să fiu recunoscătoare că lui Sam îi păsa 
suficient de mine încât să-l sune pe Eric, eram furioasă pe el 
pentru presupunerile lui. 

Eram într-o dispoziție neagră. 

Quinn plecase. Îl gonisem. O greşeală prostească sau o 
decizie înțeleaptă? Aveam să văd. 


O mulțime de vârcolaci erau morți în Shreveport din cauza 
Priscillei, şi văzusem o parte din ei murind. Credeţi-mă, asta îţi 
rămâne în minte. 

Şi mai mulți vampiri erau morți, inclusiv unii pe care-i 
cunoşteam foarte bine. 

Fratele meu era un nemernic manipulator. 

Străbunicul meu nu avea să mă ducă niciodată la pescuit. 

OK, acum mă prosteam. Brusc, am zâmbit, pentru că mi 
l-am imaginat pe prințul zânelor într-o salopetă de blugi, 
veche, şi purtând o şapcă cu emblema echipei de baseball Bon 
Temps Hawks, ducând o cutie cu viermi şi vreo două undițe. 

I-am prins privirea lui Sam în timp ce strângeam farfuriile de 
pe o masă. l-am făcut cu ochiul. 

Se întoarse clătinând din cap, dar am zărit urma unui 
zâmbet în colțul gurii. 

Şi aşa, pur şi simplu, proasta mea dispoziție se termină 
oficial. Rațiunea a învins. Nu avea nici un rost să mai sufăr din 
cauza incidentului din Hotshot. Făcusem ceea ce trebuia să 
fac. Calvin înțelesese asta mai bine decât mine. Fratele meu 
era un idiot, iar Crystal era o curvă. Astea erau faptele cu care 
trebuia să mă descurc. Garantat, amândoi erau oameni 
nefericiți care se comportau aşa pentru că erau căsătoriți cu 
persoana nepotrivită, dar amândoi erau din punct de vedere 
cronologic adulți, iar eu nu le puteam drege căsnicia, aşa cum 
nu o putusem nici împiedica. 

Vârcolacii îşi rezolvaseră problemele în stilul lor, iar eu 
făcusem tot ce puteam ca să-i ajut. Vampirii la fel... oarecum. 

Bine. Nu foarte bine, dar suficient. 

Când am plecat de la muncă, nu am fost chiar deranjată să-l 
găsesc pe Eric aşteptându-mă lângă maşină. Părea să se 
bucure de noapte, stând de unul singur în frig. Eu tremuram 
pentru că nu aveam o haină prea groasă. Hanoracul meu nu 
era suficient. 

— A fost bine să stau de unul singur o vreme, zise Eric pe 
neaşteptate. 

— Cred că la Fangtasia eşti mereu înconjurat de lume, am 
spus. 

— Întotdeauna înconjurat de oameni care vor diverse 


lucruri, zise. 

— Dar îți place asta, nu? Să fii marele şef. Eric arăta ca şi 
cum s-ar fi gândit la asta. 

— Da, îmi place asta. Îmi place să fiu şef. Nu-mi place să 
fiu... supervizat. Cuvântul ăsta există? O să fiu fericit când 
Felipe de Castro şi acolita lui, Sandy, vor pleca. Victor va 
rămâne ca să preia oraşul New Orleans. 

Eric se confesa. Asta era ceva fără precedent. Asta era un 
schimb normal, un dialog, între egali. 

— Cum e noul rege? 

Oricât de frig mi-ar fi fost, nu rezistam să nu continui 
conversaţia. 

— Este frumos, nemilos şi inteligent, zise Eric. 

— Ca tine. 

Mi-aş fi putut da palme. Eric încuviință după un moment. 

— Dar şi mai mult, zise Eric aspru. Va trebui să fiu foarte 
atent ca să pot să i-o iau înainte. 

— Ce plăcut e să te aud spunând asta, zise o voce cu accent. 

Ăsta era, categoric, un moment de genul oh, rahat. Un bărbat 
minunat ieşi dintre copaci şi am rămas uimită când l-am 
văzut. În timp ce Eric se înclina, l-am scanat pe Felipe de 
Castro de la pantofii săi strălucitori, la chipul puternic. În timp 
ce mă înclinam şi eu cu întârziere, mi-am dat seama că Eric nu 
exagerase când spusese că noul rege este chipeş. Felipe de 
Castro era un bărbat de origine latino, care-l făcea să pălească 
şi pe Jimmy Smits18, iar eu sunt o mare admiratoare a 
domnului Smits. Deşi probabil că avea doar un metru 
şaptezeci şi cinci, Castro avea o ținută atât de dreaptă şi de 
mândră, că nu te puteai gândi la el ca la o persoană scundă — 
mai degrabă îi făcea pe ceilalți bărbaţi să pară prea înalți. 
Părul negru şi des era tuns scurt, purta mustață şi barbişon. 
Avea pielea de culoarea caramelului şi ochi închişi la culoare, 
sprâncene dese şi arcuite, şi un nas îndrăzneț. Regele purta o 
pelerină - nu glumesc, o mantie lungă şi neagră. Era atât de 
impresionant încât nici măcar nu mi-a trecut prin minte să 


18 Actor ce deține unul din rolurile principale în serialul de 
televiziune NYPD Blue. 


chicotesc. În afară de mantie, părea îmbrăcat ca pentru o 
seară care ar fi putut include un dans flamenco: cămaşă albă, 
sacou negru şi pantaloni negri, într-o ureche avea un cercel, 
cu o piatră închisă la culoare. Lumina de siguranță nu mă 
ajuta să văd ce anume era. Rubin? Smarald? 

M-am îndreptat şi mă holbam din nou. Dar când m-am uitat 
la Eric, am văzut că el încă nu terminase plecăciunea. Hei! Păi 
eu nu eram unul dintre supuşii lui şi nu aveam să fac asta din 
nou. Era împotriva spiritului meu american să repet 
plecăciunea. 

— Bună, eu sunt Sookie Stackhouse, am spus, deoarece 
tăcerea devenea ciudată. 

Am întins automat mâna, dar amintindu-mi că vampirii 
nu-şi strâng mâinile, am tras-o înapoi. 

— Scuză-mă, am zis. Regele îşi plecă şi el capul: 

— Domnişoară Stackhouse, zise, cu accentul său 
stâlcindu-mi numele într-un mod delicios. (Meees Steckhuss.) 

— Da, domnule. Îmi pare rău că abia v-am cunoscut şi 
trebuie să fug, dar e foarte frig afară şi trebuie să ajung acasă. 

I-am zâmbit larg, zâmbetul meu lunatic pe care-l am când 
sunt nervoasă. 

— La revedere, Eric, am bâlbâit şi m-am ridicat pe vârfuri 
să-l sărut pe obraz. Dă-mi un telefon când ai un minut liber. 
Doar dacă nu vrei să rămân pentru vreun motiv oarecare? 

— Nu, iubito, trebuie să te duci acasă, la căldurică, zise Eric, 
apucându-mi ambele mâini într-ale sale. Te sun când o să mă 
lase munca. 

Când mi-a dat drumul, am făcut un fel de salut cu capul în 
direcția regelui (americancă! nu sunt obişnuită să fac 
plecăciuni!) şi am sărit în maşină înainte ca oricare dintre 
vampiri să se poată răzgândi în legătură cu plecarea mea. 
M-am simţit ca o laşă — o laşă foarte uşurată — în timp ce 
ieşeam cu spatele din locul meu şi plecam din parcare. Dar 
deja îmi făceam probleme în legătură cu plecarea mea când 
intram pe Hummingbird Road. 

Eram îngrijorată pentru Eric. Asta era un fenomen nou, unul 
care mă făcea să mă simt ciudat, şi începuse în noaptea 
preluării. Să mă îngrijorez pentru Eric era ca şi cum aş fi fost 


îngrijorată de bunăstarea unei stânci sau a unei tornade. 
Când a trebuit eu să-mi fac griji pentru el înainte? Era unul 
dintre cei mai puternici vampiri pe care-i cunoscusem. Dar 
Sophie-Anne fusese şi mai puternică şi apărată de uriaşul 
războinic Sigebert, şi uite ce pățise. M-am simţit, brusc, 
îngrozitor de mizerabilă. Ce era în neregulă cu mine? 

Am avut o idee îngrozitoare. Poate eram îngrijorată pentru că 
Eric era îngrijorat? Mă simțeam îngrozitor pentru că Eric se 
simţea îngrozitor? Puteam să-i simt emoţiile atât de puternic şi 
de la o aşa mare distanță? Ar trebui să mă întorc şi să aflu ce 
se întâmplă? Dacă regele era crud cu Eric, nu-i puteam fi de 
nici un folos. Trebuia să mă opresc pe marginea drumului. Nu 
mai puteam conduce. 

Nu avusesem niciodată un atac de panică, dar cred că aveam 
unul acum. Eram paralizată de nehotărâre; din nou, asta nu 
era unul dintre lucrurile care mă caracterizau. Luptându-mă 
cu mine însămi, încercând să gândesc clar, am realizat că 
trebuia să mă întorc indiferent dacă voiam sau nu. Era o 
obligaţie pe care nu o puteam ignora, nu pentru că eram legată 
de Eric, ci pentru că îl plăceam. 

Pe Hummingbird Road, am tras de volan şi am întors în 
mijlocul drumului. Pentru că văzusem doar două maşini de 
când am plecat de la bar, manevra nu era o încălcare gravă a 
regulilor de circulație. Am condus înapoi cu o viteză mult mai 
mare decât cea cu care am plecat, şi când am ajuns la 
Merlotte's am descoperit că parcarea clienţilor era complet 
goală. Am parcat în față şi mi-am scos vechea bâtă de softball 
de sub banchetă. Bunica mea mi-o dăduse la a şaisprezecea 
mea aniversare. Era o bâtă foarte bună, deşi avusese şi zile 
mai bune. M-am strecurat pe lângă clădire, profitând de 
tufişurile de nandina care creşteau lângă fundație ca să mă 
mascheze. Nu pot să sufăr tufişurile astea. Sunt încâlcite şi 
urâte şi înalte, şi sunt alergică la ele. Deşi eram bine blindată, 
haină, pantaloni şi şosete, în clipa în care am început să-mi 
croiesc drum printre plante, nasul începu să-mi curgă. 

Am tras cu ochiul după colț. 

Am fost atât de şocată, încât nu puteam crede ce vedeam. 

Sigebert, garda de corp a reginei, nu fusese omorâtă în 


lovitură. Nu, domnilor, era încă printre cei ne-vii. Şi era aici, în 
parcarea de la Merlotte's, şi se distra de minune cu noul rege, 
Felipe de Castro, şi cu Eric, şi cu Sam, care fusese atras în 
grup probabil pentru simplul motiv că ieşise din bar ca să se 
ducă la rulotă. 

Am tras adânc aer în piept — adânc, dar în tăcere — şi m-am 
străduit să analizez ceea ce vedeam. Sigebert era un munte de 
om, şi fusese muşchii reginei secole întregi. Fratele său, 
Wybert, murise în serviciul reginei, şi eram sigur că Sigebert 
fusese ținta vampirilor din Nevada; îşi lăsaseră urmele asupra 
lui. Vampirii se vindecă repede, dar Sigebert fusese rănit 
suficient de rău încât şi la câteva zile după luptă era încă 
vizibil marcat. Avea o tăietură uriaşă pe frunte şi un semn care 
arăta oribil chiar deasupra locului unde ar fi trebuit să-i fie 
inima. Avea hainele sfâşiate şi pătate şi murdare. Poate 
vampirii din Nevada crezuseră că se dezintegrase, când de fapt 
el reuşise să scape şi să se ascundă. Nu asta era important, 
mi-am spus. 

Partea importantă era că reuşise să-i lege atât pe Eric, cât şi 
pe Felipe de Castro cu lanțuri de argint. Cum? Nu asta era 
important, mi-am spus din nou. Poate că tendința asta de a-mi 
lăsa gândurile să hoinărească venea de la Eric, care arăta mult 
mai afectat decât regele. Bineînţeles, Sigebert îl considera pe 
Eric trădător. 

Eric sângera la cap şi avea brațul, vizibil, rupt. Castro 
sângera uşor la gură, aşa că probabil Sigebert îl chinuise rău. 
Eric şi Castro zăceau amândoi la pământ, iar în lumina de 
siguranță aspră păreau amândoi mai albi ca zăpada. Sam 
fusese legat de bara de protecţie a camionetei sale, şi nu era 
rănit deloc, cel puţin până acum. Slavă Domnului. 

Am încercat să-mi dau seama cum l-aş putea învinge pe 
Sigebert cu bâta mea din aluminiu, dar nu mi-a venit nici o 
idee bună. Dacă mă repezeam la el, l-ar fi apucat râsul. Chiar 
şi aşa rănit, era totuşi un vampir şi nu reprezentam nici un 
pericol pentru el, decât dacă-mi venea vreo idee grozavă. Aşa 
că am urmărit şi am aşteptat, dar în cele din urmă nu am mai 
suportat să-l văd făcându-i rău lui Eric; credeţi-mă, când te 
loveşte un vampir nu e dejoacă. În plus, Sigebert se distra de 


minune cu uriaşele cuțite pe care le adusese. 

Cea mai mare armă pe care o aveam la dispoziție? Maşina 
mea. Am simțit o uşoară undă de regret, pentru că era cea mai 
bună maşină pe care o avusesem vreodată, iar Tara mi-o 
vânduse pentru un dolar când îşi luase una nouă. Dar era 
singurul lucru la care mă puteam gândi că ar fi avut vreun 
efect asupra uriaşului Sigebert. 

Aşa că m-am târât înapoi, rugându-mă ca Sigebert să fie atât 
de absorbit de tortura sa încât să nu observe zgomotul 
portierei. Mi-am sprijinit fruntea de volan şi m-am gândit cum 
nu m-am gândit niciodată. Am luat în calcul parcarea şi 
topografia ei, şi m-am gândit la locul unde erau legaţi vampirii, 
am tras adânc aer în piept şi am răsucit cheia în contact. Am 
pornit pe lângă clădire, dorindu-mi ca maşina mea să se poată 
târî printre afurisitele de tufişuri aşa cum o făcusem şi eu, şi 
am descris o curbă largă, ca să am loc să accelerez, farurile 
mele l-au prins pe Sigebert, am călcat accelerația şi m-am dus 
țintă spre el. A încercat să se ferească, dar nu era prea deştept 
şi l-am prins cu pantalonii în vine (la propriu - chiar nu vreau 
să mă gândesc la următorul său plan de tortură) şi l-am lovit 
foarte tare, iar el a zburat prin aer, ca să aterizeze pe 
acoperişul maşinii cu o bufnitură zdravănă. 

Am tipat şi am frânat, pentru că până aici fusese planul meu. 
Alunecă jos, pe spatele maşinii, lăsând în urmă o urmă oribilă 
de sânge întunecat, după care dispăru din vedere. Speriată că 
mi-ar putea apărea în oglinda retrovizoare, am băgat în 
marşarier şi am accelerat din nou. Zdronc. Zdronc. Am lăsat 
schimbătorul la punctul mort şi am coborât, cu bâta în mână, 
ca să găsesc picioarele lui Sigebert şi o mare parte din 
trunchiul său sub maşina mea. M-am repezit la Eric şi am 
început să mă lupt cu lanţurile de argint, în timp ce el se holba 
la mine cu ochii măriți. Castro înjura în spaniolă cursiv şi 
coerent, iar Sam spunea: 

— Grăbeşte-te, Sookie, grăbeşte-te! 

Ceea ce nu-mi ajuta deloc puterea de concentrare. 

Am lăsat-o baltă cu afurisitele de lanţuri şi am luat un cuțit 
mare şi i-am tăiat legăturile lui Sam ca să mă poată ajuta. 
Cuţitul ajunse de două ori suficient de aproape de pielea lui ca 


să-l facă să scâncească, dar făceam tot ce puteam şi nu a 
sângerat. Ca să-i recunosc meritele, a ajuns la Castro într-un 
timp record şi a început să-l elibereze, în timp ce eu am alergat 
înapoi la Eric, lăsând cuțitul jos lângă noi în timp ce lucram. 
Acum, că aveam cel puţin un aliat care îşi putea folosi mâinile 
şi picioarele, puteam să mă concentrez şi i-am dezlegat 
picioarele lui Eric (măcar acum putea să fugă — cred că aşa mă 
gândeam) şi apoi, mai încet, brațele şi mâinile. Argintul fusese 
răsucit de multe ori în jurul lui, iar Sigebert se asigurase că îi 
atinge mâinile. Arătau rău. Castro suferise chiar şi mai mult, 
pentru că Sigebert îl dezbrăcase de minunata sa mantie şi îi 
rupsese o parte din cămaşă. 

Desfăşuram ultima parte a lanțurilor, când Eric mă dădu la o 
parte cât de violent putu, apucă cuțitul, sări în picioare atât de 
repede că am văzut doar o ceață. Apoi a fost deasupra lui 
Sigebert care ridicase maşina ca să-şi elibereze picioarele 
prinse. Începuse să se târască de dedesubt şi într-un minut ar 
fi putut merge. 

Am zis că era un cuțit mare? Şi trebuie să fi fost şi ascuțit, 
pentru că Eric a aterizat lângă Sigebert şi a zis: 

— Du-te la creatorul tău, şi i-a tăiat capul războinicului 
vampir. 

— Oh! am zis cutremurată, şi m-am aşezat brusc pe pietrişul 
rece din parcare. Oh, uau! 

Toţi am rămas unde eram, pentru vreo cinci minute bune. 
Apoi, Sam se ridică de lângă Felipe de Castro şi-i întinse mâna 
să-l ajute să se ridice. Vampirul o apucă, şi, după ce se ridică 
în picioare se prezentă, iar Sam făcu acelaşi lucru. 

— Domnişoară Stackhouse, zise regele. Îţi sunt îndatorat. 

Foarte adevărat. 

— E în regulă, am spus cu o voce care nu era nici pe departe 
echilibrată cum ar fi trebuit să fie. 

— Mulţumesc, zise. Dacă maşina ta e prea stricată ca să mai 
poată fi reparată, voi fi foarte bucuros să-ți cumpăr alta. 

— Oh, mulțumesc, am spus absolut sinceră, în timp ce mă 
ridicam. O să încerc să merg cu ea acasă în seara asta. Nu ştiu 
cum aş putea explica stricăciunile. Crezi că atelierul auto mă 
va crede că am trecut peste un aligator? 


Asta se mai întâmpla din când în când. Era ciudat că mă 
preocupa asigurarea maşinii? 

— Dawson o să se uite la ea, zise Sam. 

Vocea lui era la fel de ciudată ca a mea. Şi el crezuse că avea 
să moară. 

— Ştiu că el repară motociclete, dar îți poate repara şi 
maşina. Lucrează la a lui tot timpul. 

— Rezolvă tot ce e necesar, spuse Castro generos. O să 
plătesc. Eric, vrei să-mi explici ce s-a întâmplat? 

Vocea sa era categoric mult mai hotărâtă. 

— Ar trebui să-i ceri echipei tale să explice, i-o întoarse Eric, 
oarecum justificat. Nu ți-au spus că Sigebert, garda de corp a 
reginei, e mort? Şi cu toate astea, uite-l aici. 

— Ai perfectă dreptate. Castro privi în jos la corpul sfărâmat. 
Aşadar, acesta era legendarul Sigebert. S-a dus alături de 
fratele său, Wybert. 

Părea destul de încântat. 

Nu ştiam că fraţii erau faimoşi printre vampiri dar, cu 
siguranță, fuseseră unici. Fizicul lor uriaş, engleza lor 
bolovănoasă şi primitivă, devotamentul lor absolut față de 
femeia care-i transformase cu secole în urmă -— desigur, orice 
vampir întreg la minte ar fi admirat povestea asta. Am început 
să mă ridic cu greu din locul unde stăteam, iar Eric, 
mişcându-se mai repede decât l-aş fi putut vedea, a sărit să 
mă ajute. Era un moment Scarlett şi Rhett, alterat doar de 
faptul că mai erau doi tipi acolo, că ne aflam într-o parcare 
banală, şi eu mă simțeam nefericită de distrugerea maşinii 
mele. Şi nu chiar puțin, şocată. 

— Cum dea reuşit să pună mâna pe trei tipi puternici ca voi? 
am întrebat. 

Nu-mi făceam griji, că mă ţinea Eric. Mă făcea să mă simt 
mititică, un sentiment de care nu mă bucur prea des. 

A urmat un moment de jenă generală. 

— Stăteam cu spatele la pădure, explică Castro. Avea 
lanţurile pregătite ca să le arunce... cuvântul vostru e aproape 
la fel. Lazo. 

— Lasso, zise Sam. 

— Ah, lasso. Primul l-a aruncat asupra mea, şi bineînţeles 


şocul a fost mare. Înainte ca Eric să se poată arunca asupra 
lui, l-a prins şi pe el. Durerea provocată de argint... foarte 
repede am fost legaţi - Când acesta — făcu un semn spre Sam — 
a venit în ajutorul nostru, Sigebert l-a lăsat inconştient şi a 
luat funia din spatele camionetei lui Sam şi l-a legat şi pe el. 

— Eram prea adânciţi în discuţie ca să fim atenți, interveni 
Eric. 

Părea destul de supărat şi nu-l puteam învinovăţi. Dar m-am 
decis să-mi țin gura. 

— E o ironie, ah, că am avut nevoie de o fată umană să ne 
salveze, zise amar regele, exprimând chiar ideea pe care eu mă 
hotărâsem să nu o spun cu voce tare. 

— Da, foarte amuzant, zise Eric cu o voce îngrozitor de puţin 
amuzată. De ce te-ai întors, Sookie? 

— Ţi-am simțit... furia că erai atacat. 

În loc de „furie", a se înţelege „disperare". Noul rege păru 
foarte interesat. 

— O legătură de sânge. Ce interesant. 

— Nu, nu chiar, am zis. Sam, te deranjează să mă duci 
acasă? Nu ştiu, domnilor, unde v-aţi lăsat maşina sau dacă ați 
zburat. Dar aş vrea să ştiu de unde a ştiut Sigebert unde să vă 
găsească. 

Felipe de Castro şi Eric aveau aproape aceeaşi expresie de 
concentrare intensă. 

— O să aflăm, zise Eric, şi mă puse jos. Şi apoi vor cădea 
capete. 

Eric era bun la tăiat capete. Era una dintre îndeletnicirile 
sale favorite. Puteam pune pariu că şi Castro avea aceeaşi 
pasiune, pentru că regele arăta încântat la această 
perspectivă. 

Sam scoase cheile din buzunar fără să rostească vreun 
cuvânt, iar eu m-am urcat în camionetă cu el. I-am lăsat pe cei 
doi vampiri adânciți în conversație. Cadavrul lui Sigebert, 
parțial aflat încă sub maşina mea, aproape că dispăruse, 
lăsând un reziduu unsuros şi închis la culoare pe pietrişul din 
parcare. Ăsta era un lucru bun legat de vampiri — nu trebuia să 
scapi de cadavre. 

— O să-l sun pe Dawson în seara asta, zise pe neaşteptate 


Sam. 

— Oh, Sam, îți mulțumesc, am spus. Sunt atât de fericită că 
ai fost aici. 

— Este parcarea barului meu, zise, şi poate că doar mă 
simțeam cu musca pe căciulă, dar cred că am detectat o urmă 
de reproş. 

Brusc, mi-am dat cu adevărat seama că Sam nimerise într-o 
situație neplăcută în propria-i curte, o situaţie în care fusese 
implicat nevinovat, şi ajunsese chiar la un pas de moarte. Şi de 
ce se afla Eric în parcarea din spate de la Merlotte's? Ca să 
vorbească cu mine. lar Felipe de Castro venise ca să vorbească 
cu Eric... deşi nu eram sigură de ce. Dar ideea era că prezența 
lor acolo era din vina mea. 

— Oh, Sam, am zis aproape plângând, îmi pare rău, nu am 
ştiut că Eric o să mă aştepte, şi mai ales nu am ştiut că regele 
îl va urmări. Tot nu ştiu de ce era acolo. Îmi pare atât de rău, 
am zis din nou. 

Aş fi zis-o şi de o sută de ori, dacă acel ton ar fi dispărut din 
vocea lui Sam. 

— Nu e vina ta, spuse. În primul rând, eu i-am cerut lui Eric 
să vină încoace. E vina lor. Nu ştiu cum te-aş putea scăpa de 
ei. 

— A fost rău, dar nu prea iei lucrurile aşa cum aş fi crezut. 
— Vreau doar să fiu lăsat în pace, zise pe neaşteptate. Nu 
vreau să fiu implicat în politica supranaturalilor. Nu vreau să 
trebuiască să ţin partea cuiva în rahaturile vârcolacilor. Eu nu 

sunt vârcolac. Eu sunt teriantrop, iar teriantropii nu se 
organizează. Suntem prea diferiți. Detest politica vampirilor 
chiar mai mult decât pe cea a vârcolacilor. 

— Eşti furios pe mine. 

— Nu! 

Părea să se lupte cu ceea ce voia să-mi spună. 

— Nu vreau asta nici pentru tine! Nu erai mai fericită 
înainte? 

— Vrei să spui înainte să cunosc vreun vampir; înainte să 
aflu despre restul lumii care se află dincolo de limitele a ceea 
ce ştim? 

Sam încuviință. 


— Oarecum. Era frumos să am o cale liberă înaintea mea, 
am zis. Chiar m-am săturat de politică şi lupte. Dar viața mea 
nu era deloc uşoară, Sam. Fiecare zi era o luptă doar ca să 
acționez ca un om obişnuit, ca şi cum nu aş fi ştiut toate 
lucrurile pe care le ştiu despre ceilalți oameni. Trădarea şi 
infidelitatea, micile acțiuni necinstite, răutatea. Judecățţile 
foarte severe pe care le aruncă oamenii unii asupra celorlalți. 
Lipsa lor de milă. Când ştii toate astea, uneori e greu să mergi 
mai departe. Să afli despre lumea supranaturală îți pune 
lucrurile într-o perspectivă diferită. Nu ştiu de ce. Oamenii nu 
sunt mai buni sau mai răi decât ființele supranaturale, dar 
nici nu se limitează totul la ei. 

— Cred că înțeleg, zise Sam, deşi părea oarecum să se 
îndoiască. 

— În plus, am zis foarte încet, e plăcut să fii apreciat pentru 
lucrul care-i face pe oamenii obişnuiţi să creadă că sunt doar o 
fată nebună. 

— Categoric, înțeleg asta, zise Sam. Dar există un preț. 

— Oh, nu-i nici o îndoială. 

— Eşti dispusă să plăteşti? 

— Până acum. 

Am intrat pe aleea mea. Nu era nici o lumină aprinsă. Cele 
două vrăjitoare se duseseră la culcare, sau erau plecate să se 
distreze sau să facă vrăji. 

— Dimineaţă îl sun pe Dawson, zise Sam. O să se uite la 
maşina ta, să se asigure că poți merge cu ea, sau o va duce la 
atelierul său. Crezi că te descurci să ajungi la muncă? 

— Sunt sigură că pot, am zis. Mă va aduce Amelia. 

Sam mă conduse la uşa din spate ca şi cum m-ar fi adus 
acasă după o întâlnire. Lumina de pe verandă era aprinsă, 
ceea ce era foarte atent din partea Ameliei. Sam mă luă în 
braţe, o adevărată surpriză, apoi îşi lipi capul de al meu şi am 
stat acolo bucurându-ne unul de căldura celuilalt câteva 
momente. 

— Am supraviețuit războiului vârcolacilor, zise. Ai reuşit să 
depăşeşti preluarea vampirilor. Acum am supraviețuit 
atacului unui uriaş. Sper că lista va continua cu reuşite. 

— Acum mă sperii, am spus, amintindu-mi toate celelalte 


lucruri cărora le supraviețuise. 

Ar fi trebuit să fiu moartă, nu e nici o îndoială. Buzele sale 
calde îmi atinseră obrazul. 

— Poate că ăsta e un lucru bun, zise, şi se întoarse la 
camioneta sa. 

L-am privit urcându-se în ea şi dând cu spatele, apoi am 
descuiat uşa şi m-am dus la mine în cameră. După toată 
adrenalina şi teama şi ritmul accelerat de viață (şi moarte) din 
parcarea de la Merlotte's, propria mea cameră părea foarte 
liniştită şi curată şi sigură. Am făcut tot ce am putut ca să 
omor pe cineva în seara asta. A fost doar un noroc că Sigebert 
a supraviețuit încercării mele de omor automobilistic. De două 
ori. Nu puteam să mă abțin să nu remarc că nu aveam 
remuşcări. Asta era cu siguranță un defect, dar pe moment 
nici că-mi păsa. Existau, categoric, părți ale caracterului meu 
cu care nu eram de acord şi, poate, din când în când, aveam 
momente în care nu mă plăceam deloc. Dar luam fiecare zi aşa 
cum venea şi până acum supraviețuisem tuturor încercărilor 
pe care mi le oferise viața. Speram doar că această 
supraviețuire meritase prețul pe care-l plătisem. 


Capitolul 20 


Spre uşurarea mea, m-am trezit într-o casă goală. Sub 
acoperişul meu nu se afla nici mintea vibrantă a Ameliei, nici a 
Octaviei. Am zăcut în pat şi m-am desfătat cu ceea ce aflasem. 
Poate că data viitoare când aveam o zi liberă o voi putea 
petrece complet singură. Asta nu părea ceva ce se putea 
întâmpla, dar o fată poate să viseze. După ce mi-am planificat 
ziua (să-l sun pe Sam să aflu veşti despre maşină, să plătesc 
nişte facturi, să merg la muncă), am intrat sub duş şi m-am 
frecat zdravăn. Am folosit câtă apă caldă am vrut. Mi-am făcut 
unghiile de la mâini şi de la picioare, mi-am pus o pereche de 
pantaloni de trening şi un tricou şi m-am dus să-mi fac o 
cafea. Bucătăria strălucea de curățenie; Dumnezeu s-o 
binecuvânteze pe Amelia. 

Cafeaua era grozavă, pâinea prăjită unsă cu gem de afine, 
delicioasă. Chiar şi papilele mele erau fericite. După ce am 
strâns resturile de la micul dejun, aproape că mă apucase 
cântatul de plăcerea de a fi singură. M-am întors în cameră 
să-mi fac patul şi să mă machiez. 

Bineînţeles, atunci se auzi o bătaie în uşa din spate, aproape 
făcându-mă să sar până în tavan. Mi-am pus nişte pantofi şi 
m-am dus să răspund. Tray Dawson era acolo şi zâmbea. 

— Sookie, maşina ta merge, zise. A trebuit să înlocuiesc câte 
ceva pe ici, pe colo, şi e prima dată când a trebuit să curăț 
cenuşă de vampir de pe şasiu, dar acum poți circula cu ea. 

— Oh, mulțumesc! Intri? 

— Doar un minut, zise. Ai o cola la rece? 

— Sigur că da. 

I-am adus o cola, l-am întrebat dacă vrea fursecuri sau un 
sendviş cu unt de arahide, şi, când m-a refuzat, mi-am cerut 
scuze că-l las singur şi m-am dus să-mi refac machiajul. 
Mi-am imaginat că Dawson mă va duce la maşină, dar el mi-o 


adusese acasă, aşa că trebuia să-l conduc eu. 

Scosesem carnetul de cecuri şi aveam pixul în mână când 
m-am aşezat la masă vizavi de bărbatul solid şi l-am întrebat 
cât îi datoram. 

— Nici un ban, zise Dawson. A plătit tipul cel nou. 

— Noul rege? 

— Da, m-a sunat ieri, la miezul nopții. Mi-a spus povestea, 
mai mult sau mai puțin, şi m-a întrebat dacă puteam să mă 
uit la maşină dimineața la prima oră. Eram treaz când a 
sunat, aşa că nu a fost o problemă. Am trecut pe la Merlotte's 
în dimineața asta, i-am spus lui Sam că a stricat un telefon 
deoarece ştiam deja totul. El a condus maşina la atelierul meu, 
iar eu l-am urmat, am pus-o pe elevator şi ne-am uitat bine la 
ea. 

Acesta a fost un discurs lung pentru Dawson. Mi-am pus 
carnetul în geantă şi l-am ascultat, întrebându-l fără cuvinte 
dacă mai vrea cola, arătând cu degetul spre pahar. A clătinat 
din cap, dându-mi de înțeles că îi e suficient. 

— A trebuit să strângem câte ceva, să îţi înlocuim rezervorul 
pentru lichid de parbriz. Ştiam că la Rusty's Salvage se află o 
altă maşină ca a ta, şi nu a durat mult să rezolv problema. 

Nu puteam decât să-i mulțumesc din nou. L-am condus pe 
Dawson la garajul său. De ultima dată când trecusem pe 
acolo, tunsese gazonul din curtea din față a casei sale, o 
căsuță modestă dar confortabilă, care se afla exact lângă 
atelier. Dawson adunase şi toate piesele şi bucăţile de 
motociclete şi le pusese undeva la adăpost, în loc să le lase 
aruncate peste tot, la îndemână, dar total inestetic. Şi 
camioneta sa era curată. 

Pe când Dawson cobora din maşină, i-am zis: 

— Îţi sunt recunoscătoare. Ştiu că maşinile nu sunt 
specialitatea ta şi apreciez că ai lucrat la a mea. 

Mecanicul lumii ascunse, asta era Tray Dawson. 

— Am făcut-o pentru că aşa am vrut, zise Dawson, apoi făcu 
o pauză. Dar dacă crezi că poți, aş aprecia dacă mi-ai pune o 
vorbă la prietena ta, Amelia. 

— Nu am prea mare influență asupra Ameliei, am zis. Dar voi 
fi fericită să-i spun ce persoană minunată eşti. 


Zâmbi foarte larg. Nu am crezut că o să-l văd vreodată pe 
Dawson cu un asemenea zâmbet. 

— Arată foarte sănătoasă, zise, şi deoarece nu aveam habar 
care erau criteriile pe care-şi baza Dawson admiraţia, ăsta era 
un indiciu. 

— Tu sun-o, eu voi oferi recomandările, am zis. 

— S-a făcut. 

Ne-am despărțit fericiţi, iar el a pornit prin curtea de curând 
aranjată spre magazinul său. Nu ştiam dacă Dawson va fi pe 
gustul Ameliei sau nu, dar mă voi strădui să o conving să-i dea 
o şansă. 

În timp ce conduceam spre casă, am ascultat motorul, să 
aud dacă scoate zgomote ciudate. Torcea liniştit. 

Amelia şi Octavia apărură când eu plecam spre muncă. 

— Cum te simţi? întrebă Amelia cu un aer cunoscător. 

— Bine, am zis automat. 

Apoi am înțeles că ea credea că nu venisem acasă noaptea 
trecută. Se gândea că mă distrasem cu cineva. 

— Hei, ţi-l aminteşti pe Tray Dawson, nu-i aşa? L-ai întâlnit 
la apartamentul Mariei-Star. 

— Desigur. 

— O să te sune. Să fii drăguță cu el. 

Am lăsat-o zâmbind în urma mea, în timp ce eu urcam în 
maşină. 

De data asta, munca a fost plictisitoare şi obişnuită. Terry îi 
ținea locul lui Sam, deoarece acesta detesta să lucreze 
duminică după-amiază. La Merlotte's era o zi calmă. Duminica 
deschideam târziu şi închideam devreme, aşa că eram gata să 
plec spre casă pe la şapte. Nimeni nu a apărut în parcare şi am 
putut să mă duc direct la maşină fără să fiu acostată pentru o 
conversație lungă şi ciudată sau să fiu atacată. 

A doua zi dimineaţă aveam câteva treburi în oraş. Nu mai 
aveam bani, aşa că m-am dus la bancomat, făcându-i cu mâna 
Tarei Thornton du Rone. Tara zâmbi şi îmi făcu şi ea semn cu 
mâna. Căsătoria îi pria şi am sperat că ei şi lui JB le mergea 
mai bine decât fratelui meu şi soției lui. Pe când plecam de la 
bancă, spre surprinderea mea, l-am zărit pe Alcide ieşind din 
birourile lui Sid Matt Lancaster, un vechi şi renumit avocat. 


Am oprit în parcarea lui Sid Matt, iar Alcide a venit să 
vorbească cu mine. 

Ar fi trebuit să merg mai departe şi să sper că nu m-a 
observat. 

Conversaţia a fost obositoare. Alcide avea o mulțime de 
probleme pe cap, ca să fim cinstiți. Iubita lui era moartă, ucisă 
cu brutalitate. Mai mulți membri ai haitei erau şi ei morți. 
Avea de aranjat o uriaşă mistificare. Dar acum era liderul 
haitei şi trebuia să-şi sărbătorească victoria în stilul 
tradițional. Pe de altă parte, bănuiesc că era destul de 
stânjenit să facă sex cu o tânără în public, mai ales atât de 
repede după moartea prietenei sale. În mintea lui puteam citi o 
mulțime de emoţii, iar el se înroşise când a venit la geamul 
maşinii mele. 

— Sookie, nu am avut ocazia să-ți mulțumesc pentru tot 
ajutorul din noaptea aceea. A fost un noroc pentru noi că şeful 
tău s-a hotărât să vină cu tine. 

Da, din moment ce tu nu mi-ai salvat viaţa, iar el a făcut-o, şi 
eu sunt bucuroasă. 

— Nici o problemă, Alcide, am spus cu o voce minunat de 
calmă şi echilibrată. 

La naiba, şi eram pe cale să am o zi bună. 

— S-au calmat lucrurile în Shreveport? 

— Poliția pare să nu aibă nici o idee, zise, uitându-se în jur 
ca să se asigure că nu mai era nimeni care să ne poată auzi. 
Nu au găsit încă locul, şi a plouat mult. Sperăm că vor renunța 
la investigație cât de repede. 

— Mai plănuiți marele anunț? 

— O să aibă loc curând. Liderii celorlalte haite din zonă au 
păstrat legătura cu mine. Noi nu avem o întâlnire a tuturor 
liderilor, cum au vampirii, mai ales pentru că ei au al naibii de 
mulți lideri de haită. Se pare că vom alege un reprezentant al 
liderilor din fiecare stat, iar aceşti reprezentanţi vor merge la o 
întâlnire națională. 

— Asta pare un pas în direcția corectă. 

— De asemenea, s-ar putea să-i întrebăm pe ceilalți vârcolaci 
dacă vor să ni se alăture. De exemplu, Sam, ar putea aparține 
haitei mele, într-un fel auxiliar, deşi nu e vârcolac. Şi ar fi bine 


dacă lupii singuratici, ca Dawson, ar veni la unele petreceri ale 
haitei... ar veni să ni se alăture când ieşim ca lupi, sau ceva de 
genul ăsta. 

— Lui Dawson par să-i placă lucrurile aşa cum sunt, am 
spus. Şi va trebui să vorbeşti cu Sam, nu cu mine, dacă vrea 
să se asocieze cu voi în mod oficial. 

— Desigur. Se pare că ai o influență mare asupra lui. M-am 
gândit să pomenesc de asta. 

Eu nu aşa vedeam lucrurile. Sam avea multă influență 
asupra mea, dar dacă eu aveam vreo influență asupra lui... nu 
era sigur. Alcide începu să se agite, ceea ce-mi spuse la fel de 
clar ca şi gândurile sale că era pe cale să meargă în treaba lui 
care-l adusese aici în Bon Temps. 

— Alcide, am spus, dintr-un impuls. Am o întrebare. 

— Desigur, zise. 

— Cine are grijă de copiii familiei Furnan? Se uită la mine, 
apoi în altă parte. 

— Sora lui Libby. Are trei ai ei, dar a zis că ar fi bucuroasă 
să-i ia. Sunt suficienți bani ca să-i crească. Când va veni 
vremea să meargă la colegiu, vom vedea ce putem face pentru 
băiat. 

— Pentru băiat? 

— Face parte din haită. 

Dacă aş fi avut o cărămidă în mână, nu m-ar fi deranjat să o 
folosesc împotriva lui Alcide. Doamne, Dumnezeule. Am tras 
adânc aer în piept. Ca o scuză, sexul copilului nu avea nici o 
importanţă. Conta sângele său pur. 

— S-ar putea să fie suficienți bani din asigurare ca să 
meargă şi fata, zise Alcide, căci nu era prost deloc. Mătuşa nu 
a fost foarte clară în această privință, dar ştie că noi o vom 
ajuta. 

— Şi ştie ce-i cu acest „noi"? Clătină din cap. 

— l-am spus că e o societate secretă, ca Masoneria, căreia îi 
aparține Furnan. 

Părea că nu mai rămăsese nimic de spus. 

— Noroc, am zis. 

Avusese deja o mare doză de noroc, indiferent ce aţi crede 
despre cele două femei moarte care fuseseră prietenele sale. În 


fond, el supraviețuise ca să atingă țelul tatălui său. 

— Mulţumesc, şi mulțumesc din nou pentru intervenţia ta în 
acest noroc. Eşti în continuare prietena haitei, zise foarte 
serios. 

Minunaţii săi ochi verzi zăboviră pe chipul meu. 

— Şi eşti una dintre femeile mele preferate, din lume, adăugă 
pe neaşteptate. 

— Ăsta e un compliment foarte frumos, Alcide, am zis şi am 
plecat. 

Am fost fericită că am vorbit cu el. Alcide se maturizase foarte 
mult în ultimele câteva săptămâni. Una peste alta, se 
transforma într-un bărbat pe care-l admiram mult mai mult 
decât îl admirasem pe cel vechi. 

N-o să uit niciodată sângele şi țipetele din noaptea aceea 
îngrozitoare din parcul de birouri abandonat din Shreveport, 
dar începeam să simt că ieşise ceva bun din ea. 

Când m-am întors acasă, am descoperit că Octavia şi Amelia 
erau în curtea din față. Greblau. Asta era o descoperire 
minunată. Detestam greblatul mai tare decât orice altceva pe 
lume, dar, dacă nu treceam prin toată curtea o dată sau de 
două ori pe toamnă, cantitatea de ace de pin care se strângea 
era uriaşă. 

Mulțumisem oamenilor toată ziua. Am parcat în spate şi am 
ieşit pe uşa din față. 

— Le bagi în saci sau le arzi? întrebă Amelia. 

— Oh, le ard atunci când nu e o interdicție în vigoare, am zis. 
E foarte drăguţ din partea voastră că v-aţi gândit să faceți asta. 
Nu intenționam să fac mare caz — dar, atunci când cea mai 
neplăcută sarcină din lume e făcută de altcineva, e o adevărată 

încântare. 

— Am nevoie de mişcare, zise Octavia. Ieri, am fost la mall în 
Monroe, aşa că am mers pe jos. 

M-am gândit că Amelia o trata pe Octavia mai degrabă ca pe 
o bunică decât ca pe o profesoară. 

— A sunat Tray? am întrebat. 

— Absolut. 

Amelia zâmbi cu gura până la urechi. 

— Crede că arăţi bine. Octavia râse. 


— Amelia, eşti o femeie fatală. 

Ea păru fericită şi zise: 

— Cred că e un tip interesant. 

— Puțin mai în vârstă decât tine, am spus, ca să ştie. Amelia 
ridică din umeri. 

— Nu-mi pasă. Sunt gata să am întâlniri. Cred că Pam şi cu 
mine suntem mai degrabă prietene, decât iubite. Şi deoarece 
am găsit puii de pisică, sunt disponibilă pentru bărbați. 

— Chiar crezi că Bob a ales? Nu a fost ceva făcut doar din 
instinct? am zis. 

Chiar atunci pisica în chestiune traversă curtea ca să vadă 
de ce stăteam toate afară, când în casă erau o canapea foarte 
bună şi câteva paturi. 

Octavia scoase un oftat. 

— Oh, la naiba, murmură. Se îndreptă şi întinse mâinile, 
rostind: Potestas mea te informam veram tuam commutabit 
natura ips reaffirmet Incantaiones praeviae deletae sunt!?. 

Pisica se uită în sus la Octavia, clipind. Apoi scoase un 
zgomot ciudat, un fel de plânset pe care nu l-am mai auzit 
până atunci ieşind din gâtul unei pisici. Brusc, aerul din jurul 
ei deveni gros, şi dens, şi cețos, şi plin de scântei. Pisica ţipă 
din nou. Amelia se uita la animal cu gura căscată. Octavia 
păru resemnată şi puţin tristă. 

Pisica se contorsiona pe iarba ce se usca şi brusc îi apăru un 
picior uman. 

— Doamne, Dumnezeule! am zis şi mi-am pus mâna la gură. 

Acum avea două picioare, două picioare păroase, şi apoi un 
penis, şi apoi începu să fie tot mai mult un bărbat, şi în tot 
acest timp ţipă. După două minute oribile, vrăjitorul Bob 
Jesup stătea pe gazon, tremurând, dar uman în întregime. 
După încă un minut, încetă să țipe şi doar se zvârcoli. Nu era 
cu adevărat o îmbunătățire, dar era mai uşor de suportat 
pentru urechi. 

Apoi se ridică în picioare şi sări la Amelia, făcând un efort 
hotărât să o sugrume. 


19 Puterea mea îţi va transforma natura în forma ta adevărată şi 
declar că incantațiile anterioare sunt şterse (în 1b. lat. în orig.). 


L-am apucat de umeri să-l iau de pe ea, iar Octavia zise: 

— Nu vrei să folosesc din nou magia asupra ta, nu-i aşa? 

Asta se dovedi o amenințare foarte eficientă. Bob îi dădu 
drumul Ameliei şi rămase tremurând în aerul rece. 

— Nu pot să cred că mi-ai făcut asta, zise. Nu pot să cred că 
mi-am petrecut ultimele câteva luni ca pisică! 

— Cum te simți? am întrebat. Eşti slăbit? Ai nevoie de ajutor 
să ajungi în casă? Ai vrea nişte haine? 

Se uită pierdut în jos. Nu purtase haine de ceva vreme, dar 
brusc se înroşi, aproape peste tot. 

— Da, zise sec. Da, aş vrea nişte haine. 

— Hai cu mine, am spus. 

Se lăsa seara în timp ce eu îl conduceam pe Bob în casă. Bob 
era un tip mărunțel şi m-am gândit că o pereche de pantaloni 
de trening de-ai mei i s-ar potrivi. Amelia era mai înaltă, dar o 
donație de haine din partea ei era mai mult decât corectă. Am 
zărit un coş plin cu rufe împăturite pe scări, unde Amelia îl 
lăsase ca să-l ducă sus când avea să urce la ea în cameră. Jos, 
la fund, erau un tricou albastru vechi şi o pereche de pantaloni 
negri de trening. l-am întins hainele lui Bob fără un cuvânt, iar 
el le-a îmbrăcat cu degete tremurătoare. Am scotocit prin 
grămadă şi am găsit o pereche de şosete care erau albe, 
simple. Se aşeză pe canapea ca să şi le pună. Doar atât 
puteam face ca să-l îmbrac. Picioarele îi erau mai mari decât 
ale mele sau ale Ameliei, aşa că de pantofi nu se punea 
problema. 

Bob îşi strânse mâinile în jurul său ca şi cum s-ar fi temut că 
avea să dispară. Părul negru i se lipea de cap. Clipea şi m-am 
întrebat ce se întâmplase cu ochelarii săi. Speram că Amelia îi 
păstrase pe undeva. 

— Bob, pot să-ți ofer ceva de băut? am întrebat. 

— Da, te rog, zise. 

Părea să aibă ceva dificultăți să-şi convingă gura să 
rostească cuvintele. Mâna i se mişcă spre gură într-un gest 
curios şi mi-am dat seama că semăna cu mişcarea pe care o 
făcea pisica mea, Tina, când îşi ridica lăbuţa ca să o lingă 
înainte să se spele. Bob îşi dădu seama ce făcea şi lăsă brusc 
mâna în jos. 


M-am gândit să-i aduc lapte într-un castronel, dar am 
considerat că ar fi fost insultător. I-am adus nişte ice tea, în 
schimb. Îl bău, dar se strâmbă. 

— lartă-mă, am zis. Ar fi trebuit să te întreb dacă îți place 
ceaiul. 

— Îmi place ceaiul, zise, şi se uită la pahar ca şi cum abia ar 
fi făcut legătura dintre ceai şi lichidul din gura sa. Doar că nu 
mai sunt obişnuit cu el. 

Bine, ştiu că e îngrozitor, dar chiar am deschis gura să-l 
întreb dacă voia nişte mâncare uscată. Amelia avea o pungă de 
O9Lives pe raftul de pe veranda din spate. Mi-am muşcat limba. 

— Ce zici de un sendviş? am întrebat. 

Habar nu aveam despre ce să vorbesc cu Bob. Despre 
şoareci? 

— Desigur, zise. 

Nu părea să ştie ce are de gând să facă în continuare. 

Aşa că i-am făcut un sendviş cu unt de arahide şi dulceaţă şi 
unul cu şuncă şi castraveți pe pâine integrală cu muştar. Le 
mancă pe amândouă, mestecând încet şi cu grijă. Apoi zise: 

— Scuză-mă, şi se ridică să meargă la baie. Închise uşa în 
urma lui şi stătu acolo mult timp. Amelia şi Octavia intraseră 
în casă până când ieşi Bob. 

— Îmi pare atât de rău, zise Amelia. 

— Şi mie, spuse Octavia. Părea mai în vârstă şi mai mică. 
— Ai ştiut în tot acest timp cum să-l schimbi? am întrebat, 
încercând să-mi păstrez tonul egal şi neacuzator, încercarea ta 

nereuşită a fost o păcăleală? 

Octavia recunoscu. 

— Am fost speriată că, dacă nu veți avea nevoie de mine, nu 
voi mai putea veni în vizită. Ar fi trebuit să stau toată ziua 
acasă la nepoata mea. E mult mai frumos aici. Aş fi zis ceva în 
curând, pentru că mă chinuia îngrozitor conştiinţa, mai ales 
pentru că locuiesc aici. Îşi clătină capul cărunt dintr-o parte în 
alta. Sunt o femeie rea pentru că l-am lăsat pe Bob să fie pisică 
nişte zile în plus. 

Amelia era şocată. Era evident că prăbuşirea de pe piedestal 
a profesoarei ei era ceva uimitor, categoric punând în umbră 
propria ei vină legată de ce-i făcuse lui Bob. Amelia era 


categoric genul de persoană care trăia clipa. 

Bob ieşi din baie. Veni spre noi. 

— Vreau să mă duc la mine acasă, în New Orleans, zise Bob. 
Unde dracu’ suntem? Cum am ajuns aici? 

Chipul Ameliei îşi pierdu toată însuflețirea. Octavia părea 
tristă. Am ieşit din cameră fără să fac zgomot. Avea să fie foarte 
neplăcut când cele două femei aveau să-i spună lui Bob despre 
Katrina. Nu voiam să fiu de față atunci când încerca să digere 
această veste teribilă, pe lângă toate celelalte lucruri cărora 
încerca să le facă față. 

M-am întrebat unde trăise Bob, dacă apartamentul sau casa 
lui erau încă în picioare, dacă bunurile îi erau cât de cât 
intacte. Am auzit vocea Octaviei ridicându-se şi coborând, 
după care se lăsă o tăcere adâncă. 

A doua zi, l-am dus pe Bob la Wal-Mart să-şi cumpere nişte 
haine. Amelia a îndesat nişte bani în mâna lui Bob, iar tânărul 
i-a acceptat pentru că nu a avut de ales. Abia aştepta să scape 
de Amelia. Şi nu puteam spune că-l învinovăţesc. 

Pe drumul spre oraş, Bob continua să privească în jurul lui 
plin de mirare. Când am intrat în magazin, s-a dus la cel mai 
apropiat raft şi a început să-şi frece capul de el. I-am zâmbit 
larg Marciei Albanese, o femeie în vârstă, bogată, care făcea 
parte din comitetul şcolii. Nu o mai văzusem de la petrecerea 
cu cadouri pentru nunta lui Halleigh. 

— Cine e prietenul tău? întrebă Marcia. 

Era o fire sociabilă, dar şi curioasă. Nu a întrebat despre 
fiecărui capului, ceea ce mi-a făcut-o dragă pentru totdeauna. 

— Marcia, acesta este Bob Jesup, un musafir din afara 
oraşului, am spus şi mi-am dorit să fi avut o poveste pregătită. 

Bob o salută pe Marcia cu o înclinare a capului, privind-o cu 
ochi mari şi apoi îi întinse mâna. Măcar nu a împins-o cu 
capul şi nu i-a cerut să-l scarpine între urechi. Marcia i-a 
strâns mâna şi i-a spus lui Bob că era încântată să-l cunoască. 

— Mulţumesc, şi eu mă bucur să vă cunosc, zise Bob. 

Ei bine, părea chiar normal. 

— Stai mult în Bon Temps, Bob? întrebă Marcia. 

— Oh, Doamne, nu, zise. lertați-mă, trebuie să-mi cumpăr 
nişte pantofi. 

Şi plecă (foarte fluid şi sinuos) către raionul de încălțăminte 
pentru bărbați. Purta o pereche de papuci de plajă pe care i-i 
dăduse Amelia, de un verde strălucitor, care nu erau suficient 
de mari. 

Marcia fusese clar luată prin surprindere, dar nu mă puteam 
gândi la o explicaţie bună. 

— La revedere, am zis şi l-am urmat. 


Bob îşi cumpără nişte pantofi sport, ciorapi, două perechi de 
pantaloni, două tricouri şi o jachetă, plus nişte lenjerie. L-am 
întrebat pe Bob ce ar vrea să mănânce, iar el m-a întrebat dacă 
i-aş putea face nişte crochete de somon. 

— Sigur că pot, am spus, uşurată că ceruse ceva atât de 
simplu, şi am luat conservele de somon de care aveam nevoie. 

Mai dorea şi budincă de ciocolată, şi asta era destul de uşor. 
A lăsat restul meniului la alegerea mea. 

Am cinat devreme, înainte să merg la muncă, iar Bob păru 
foarte încântat de crochete şi de budincă. 

Arăta şi mult mai bine, deoarece îşi făcuse duş şi se 
îmbrăcase cu hainele cele noi. Chiar vorbea şi cu Amelia. Am 
înțeles din discuţia lor că-i arătase site-urile despre Katrina şi 
despre supraviețuitori, iar el luase legătura cu Crucea Roşie. 
Familia în care crescuse, cea a mătuşii sale, trăise în Bay Saint 
Louis, în sudul statului Mississippi, şi toți ştiam ce se 
întâmplase acolo. 

— Ce vei face acum? am întrebat, fiindcă îmi imaginam că 
avusese destul timp să se gândească. 

— Trebuie să văd, zise. Vreau să încerc să aflu ce s-a 
întâmplat cu apartamentul meu din New Orleans, dar familia e 
mult mai importantă. Şi trebuie să mă gândesc la ceva ce să le 
spun, ca să le explic unde am fost şi de ce nu am luat legătura 
cu ei. 

Am rămas cu toții tăcuți, deoarece asta era o adevărată 
provocare. 

— Poţi să le spui că ai fost fermecat de o vrăjitoare rea, zise 
Amelia ursuză. 

Bob pufni: 

— S-ar putea să şi creadă, zise. Ştiu că nu sunt o persoană 
normală. Dar nu cred că vor reuşi să accepte că a durat atât de 
mult. Poate o să le spun că mi-am pierdut memoria. Sau că 
m-am dus la Vegas şi m-am măritat. 

— Luai legătura cu ei în mod regulat înainte de Katrina? am 
întrebat. 

Ridică din umeri. 

— O dată la două săptămâni, zise. Nu pot să spun că suntem 
apropiați. Dar, cu siguranță, aş fi încercat să iau legătura cu ei 


după Katrina. Îi iubesc. 

Privi în gol un minut. 

Am tot schimbat păreri o bucată de vreme, dar chiar nu 
exista nici un motiv credibil pentru care ar fi rămas atâta 
vreme fără să ia legătura cu familia. Amelia promise că-i va 
cumpăra lui Bob un bilet de autocar spre Hattiesburg, iar el va 
încerca să găsească de acolo un mijloc de transport spre zona 
cea mai afectată, ca să încerce să dea de ai săi. 

Amelia îşi liniştea conştiinţa cheltuind bani cu Bob. Nu 
aveam nici o problemă cu asta. Aşa şi trebuia să facă; şi 
speram că Bob avea să-şi găsească familia, sau cel puţin să 
descopere ce se întâmplase cu rudele lui şi unde trăiau acum. 

Înainte să plec la muncă, am stat în pragul bucătăriei un 
minut sau două, uitându-mă la toți trei. Am încercat să văd la 
Bob ceea ce văzuse Amelia, elementul care o atrăsese pe ea 
atât de puternic. Bob era slab şi nu foarte înalt, iar părul negru 
ca tuşul îi stătea în mod natural lipit de cap. Amelia îi scosese 
de undeva ochelarii, iar ramele acestora erau negre şi groase. 

Văzusem fiecare bucăţică din Bob şi mi-am dat seama că 
Mama Natură fusese generoasă cu el în secțiunea podoabelor 
bărbăteşti dar, cu siguranţă, asta nu era suficient ca să 
explice „sexcapadele" pline de ardoare ale Ameliei cu acest tip. 

Apoi Bob râse, prima dată de când revenise la forma umană 
şi atunci am înțeles. Bob avea dinți albi, uniformi şi buze 
nemaipomenite, iar când zâmbea, era în el ceva sexy sardonic 
şi intelectual. 

Mister rezolvat. 

Când mă voi întoarce acasă, el va fi plecat deja, aşa că i-am 
spus la revedere lui Bob, gândindu-mă că nu-l voi mai revedea 
niciodată, dacă nu se răzgândea şi se întorcea în Bon Temps 
ca să se răzbune pe Amelia. 

În timp ce conduceam spre oraş, m-am întrebat dacă am 
putea să ne luăm o pisică adevărată. În fond, aveam deja 
litiera şi mâncarea pentru pisici. O să le întreb pe Amelia şi pe 
Octavia peste vreo două zile. 

Alcide Herveausx stătea la bar şi vorbea cu Sam când eu am 
intrat în sala mare a barului, gata de muncă. Era ciudat că a 
apărut din nou. 


M-am oprit o secundă, apoi mi-am pus din nou în mişcare 
picioarele. Am reuşit să salut cu o mişcare din cap, apoi i-am 
făcut semn cu mâna lui Holly ca să-i spun că preluam eu 
sarcinile. Ea a ridicat un deget ca să-mi arate că se ocupa de 
nota de plată a unui client şi apoi pleca. O femeie mi-a spus 
„pună", un bărbat m-a salutat şi el, şi m-am simţit 
instantaneu confortabil. Acesta era locul meu, casa mea 
departe de casă. 

Jasper Voss dorea un alt rom cu cola, Catfish voia o carafă de 
bere pentru el şi soţia lui şi încă un cuplu, iar unul dintre 
alcoolicii noştri, Jane Bodehouse, era gata să mănânce ceva. A 
zis că nu-i păsa ce, aşa că i-am adus un coş cu pui. Să o 
convingi pe Jane să mănânce era o adevărată problemă şi am 
sperat că va înghiți măcar jumătate din coş. Jane stătea la 
celălalt capăt al barului față de Alcide, iar Sam făcu o mişcare 
cu capul, din care am înțeles că dorea să mă duc lângă ei. 

I-am luat comanda lui Jane şi apoi, fără nici o tragere de 
inimă, m-am dus la ei. M-am sprijinit de capătul barului. 

— Sookie, începu Alcide, salutându-mă dând din cap, am 
venit să-i mulțumesc lui Sam. 

— Bun, am zis sec. 

Alcide încuviinţă, tară să mă privească în ochi. După un 
moment, noul lider al haitei continuă: 

— Acum nimeni nu va îndrăzni să depăşească limitele. Dacă 
Priscilla nu ar fi atacat în acel moment, cu noi toți strânşi la 
un loc şi conştienţi de pericolul pe care-l întâmpinam ca grup, 
ne-ar fi putut menţine divizați şi ne-ar fi sâcâit până când 
ne-am fi ucis unii pe alții. 

— Aşadar, ea a înnebunit, iar tu ai avut noroc, am zis. 

— Am fost uniți datorită talentului tău, spuse Alcide. Iar tu 
vei fi întotdeauna prietena haitei. La fel şi Sam. Cere-ne un 
serviciu, oricând, oriunde şi vom fi acolo. 

Îl salută pe Sam, puse nişte bani pe bar şi plecă. Sam zise: 

— E bine să ştii că poți apela cândva la ei, nu-i aşa? A trebuit 
să-i zâmbesc: 

— Da, e o senzaţie foarte plăcută. 

De fapt, mă simțeam deodată plină de veselie. Când am privit 
spre uşă, am înţeles şi de ce. Eric tocmai intra împreună cu 


Pam. S-au aşezat la una din mesele mele, iar eu m-am dus la 
ei roasă de curiozitate. Şi de exasperare. Nu puteau păstra 
distanța? 

Amândoi comandară Sângeadevărat şi, după ce i-am servit 
lui Jane Bodehouse coşul ei cu pui, iar Sam a încălzit sticlele, 
m-am îndreptat din nou spre masa lor. Prezenţa lor nu ar fi 
avut nici o importanţă, dacă Ariene şi tovarăşii ei nu ar fi fost 
în bar în acea seară. 

Pufneau cu toţii într-un stil neechivoc, în timp ce eu puneam 
sticlele în faţa lui Eric şi a lui Pam şi aveam dificultăţi în a-mi 
menține calmul de chelneriță în timp ce-i întrebam pe cei doi 
dacă doreau şi pahare. 

— Sticla e în regulă, zise Eric. S-ar putea să trebuiască să 
sparg nişte capete. 

Dacă eu simțeam buna dispoziție a lui Eric, Eric simțea 
nervozitatea mea. 

— Nu, nu, nu, am spus aproape în şoaptă. Ştiam că mă pot 
auzi. Să-i lăsăm în pace. A fost destul război şi s-au petrecut 
destule crime. 

— Da, se arătă Pam de acord. Putem păstra crimele pentru 
mai târziu. 

— Sunt fericită să vă văd pe amândoi, dar am o seară agitată, 
am zis. Sunteţi în cercetarea de piață căutând noi idei pentru 
Fangtasia, sau vă pot ajuta cu ceva? 

— Cred că noi putem face ceva pentru tine, zise Pam. 

Le zâmbi celor doi tipi cu tricouri purtând inscripția Frăția 
Soarelui, şi deoarece era puțin supărată, i se vedeau colții. 
Speram că priveliştea avea să-i calmeze, dar pentru că erau 
nişte idioţi fără nici o urmă de realism, asta le-a aprins zelul. 
Pam dădu sângele pe gât şi îşi linse buzele. 

— Pam, i-am spus printre dinţi. Pentru numele lui 
Dumnezeu, opreşte-te, nu-i mai provoca. 

Pam îmi zâmbi flirtând în continuare. 

Eric rosti doar un „Pam!" şi imediat toată atitudinea 
provocatoare dispăru, deşi Pam păru oarecum dezamăgită. 
Dar se aşeză dreaptă, îşi puse mâinile în poală şi îşi încrucişa 
gleznele. Părea cea mai cuminte şi mai inocentă făptură din 
lume. 


— Mulţumesc, zise Eric. Draga mea, asta fiind tu, Sookie, 
l-ai impresionat atât de mult pe Felipe de Castro, încât ne-a 
permis să-ți oferim protecția noastră oficială. Asta este o 
decizie pe care doar regele o poate lua, înţelegi, şi e un contract 
care se respectă. I-ai făcut un serviciu atât de mare, încât 
simțea că acesta era singurul mod în care te putea răsplăti. 

— Aşadar, e mare lucru? 

— Da, iubirea mea, este un lucru foarte mare. Asta înseamnă 
că atunci când ne ceri ajutorul, suntem obligaţi să ne riscăm 
viețile pentru a o salva pe a ta. Asta nu este o promisiune pe 
care vampirii o fac foarte des, deoarece, cu cât trăim mai mult, 
cu atât viețile noastre ne sunt mai prețioase. Ai crede că 
lucrurile stau invers. 

— Din când în când, vei găsi pe cineva care să vrea să 
întâlnească soarele după o viață lungă, zise Pam, ca şi când ar 
fi vrut să lămurească şi mai clar cum stau lucrurile. 

— Da, zise Eric încruntându-se. Din când în când. Dar îţi 
face o adevărată onoare, Sookie. 

— Vă sunt recunoscătoare pentru că mi-aţi adus asemenea 
veşti, Eric, Pam. 

— Bineînţeles, speram că minunata ta colegă va veni şi ea, 
zise Pam. 

Se uita pofticioasă la mine. Aşadar, faptul că îşi petrecuse 
atâta timp pe lângă Amelia nu fusese în întregime ideea lui 
Eric. 

Am râs. 

— Are multe la care să se gândească în seara asta, am zis. 

Eram atât de concentrată la protecția vampirilor, încât nu 
am observat când cel mai scund dintre adepţii FS se 
apropiase. Acum trecu pe lângă mine astfel încât mă lovi în 
umăr, împingându-mă intenționat într-o parte. M-am clătinat 
înainte să-mi recapăt echilibrul. Nu toată lumea a observat, 
dar câțiva dintre clienţii barului au făcut-o. 

Sam pornise deja spre noi, iar Eric era de acum în picioare. 
Dar atunci eu m-am întors şi i-am trântit nenorocitului tava în 
cap cu toată puterea de care eram în stare. 

Se clătină şi el puțin. 

Cei care observaseră incidentul începură să aplaude. 


— Bravo ţie, Sookie, strigă Catfish. Hei, ticălosule, las-o pe 
chelneriță în pace. 

Ariene era roşie la față şi furioasă, şi explodă aproape pe loc. 
Sam se îndreptă spre ea şi-i şopti ceva la ureche. Ea se făcu şi 
mai roşie, dar îşi tinu gura. Tipul mai înalt din FS se duse la 
tovarăşul lui şi împreună părăsiră barul. Niciunul dintre ei nu 
zise nimic (nu eram sigură că mărunțelul putea vorbi), dar 
totul era foarte limpede, de parcă ar fi avut tatuat pe frunte „O 
să mai auziți de noi". 

Am înţeles cu ce ocazie protecția vampirilor şi statutul de 
prietenă a haitei îmi putea fi de ajutor. 

Eric şi Pam îşi terminară băuturile şi statură suficient încât 
să demonstreze că nu se retrag pentru că nu se simțeau 
bine-veniți şi nici nu plecau în urmărirea celor de la Frăţie. 
Eric îmi lăsă bacşiş douăzeci de dolari şi-mi trimise o bezea din 
vârful degetelor în timp ce se îndrepta spre uşă, la fel şi Pam, 
ceea ce-mi atrase o privire absolut specială din partea fostei 
mele prietene, Ariene. 

Am avut de lucru prea mult restul nopții ca să mă mai 
gândesc la vreunul dintre lucrurile interesante care se 
întâmplaseră în acea zi. După ce plecară toți clienţii, chiar şi 
Jane Bodehouse (fiul ei venise să o ia), am aranjat 
decoraţiunile pentru Halloween. 

Sam luase câte un mic dovleac pentru fiecare masă şi 
desenase câte o față pe fiecare dintre ei. Eram plină de 
admiraţie, pentru că fețele erau foarte inteligent făcute, iar 
unele dintre ele semănau cu clienţi ai barului. De fapt, una 
dintre ele semăna destul de mult cu iubitul meu frate. 

— Habar nu aveam că poţi face asta, i-am spus, iar el păru 
încântat. 

— A fost amuzant, zise şi agăță un şir lung de frunze de 
toamnă - bineînţeles că erau făcute, de fapt, din pânză — în 
jurul oglinzii de la bar şi printre sticle. 

Am desfăcut un schelet din carton, care avea mici agrafe la 
încheieturi, astfel încât să poată fi aşezat în diferite poziții. 
L-am aranjat astfel încât să pară că dansează. Nu puteam avea 
schelete deprimate în bar. Trebuia să avem unele vesele. 

Chiar şi Ariene se relaxa puţin, pentru că asta era ceva diferit 


şi distractiv, chiar dacă trebuia să stăm mai mult peste 
program. 

Eram gata să plec acasă şi să mă bag în pat. Când le-am 
spus noapte bună lui Ariene şi lui Sam, Ariene nu răspunse, 
dar nici nu-mi aruncă privirea dezgustată cu care mă 
răsplătea de obicei. 

Bineînţeles, ziua mea nu se terminase. 

Străbunicul meu stătea pe veranda din față când am ajuns 
acasă. Era foarte ciudat să-l văd în balansoarul de pe verandă, 
în ciudata combinaţie de întuneric şi lumină pe care lampa de 
siguranţă şi ora înaintată o creau. Mi-am dorit pentru o clipă 
să fiu şi eu la fel de frumoasă ca el, şi apoi am zâmbit în sinea 
mea. 

Mi-am parcat maşina în față şi am coborât. M-am străduit să 
urc încet scările, ca să nu o trezesc pe Amelia, al cărei dormitor 
avea ferestrele spre față. Casa era cufundată în întuneric, aşa 
că eram sigură că ele erau deja în pat, asta doar dacă nu 
întârziaseră în stația de autobuz când îl duseseră pe Bob. 

— Străbunicule, am zis. Mă bucur să te văd. 

— Eşti obosită, Sookie. 

— Păi, abia am scăpat de la muncă. 

M-am întrebat dacă el era vreodată obosit. Nu-mi puteam 
imagina un prinț-zână tăind lemne sau verificând dacă are 
vreo ţeava spartă. 

— Voiam să te văd, zise. Te-ai gândit la ceva ce pot face 
pentru tine? 

Părea plin de speranţă. 

Ce noapte fusese asta în care toți oamenii îmi voiau numai 
bine! De ce nu aveam mai multe nopți ca asta? 

M-am gândit un minut. Vârcolacii făcuseră pace, în felul lor. 
Quinn fusese găsit. Vampirii avea o nouă conducere. Fanaticii 
din Frăţie plecaseră din bar cu minimum de scandal. Bob era 
din nou om. Nu credeam că Niall avea să-i ofere Octaviei o 
cameră în propria sa casă, oriunde ar fi fost asta. Din câte 
ştiam eu, ar fi putut avea o casă într-un pârâu care susură sau 
sub un stejar vorbitor, undeva în adâncul pădurii. 

— E ceva ce vreau, am zis, surprinsă că nu m-am gândit la 
asta înainte. 


— Ce anume? întrebă părând destul de încântat. 

— Vreau să ştiu pe unde se află un bărbat numit Remy 
Savoy. Posibil să fi plecat din New Orleans în timpul Katrinei. 
Poate să aibă un copil mic cu el. 

I-am dat străbunicului meu ultima adresă cunoscută a lui 
Savoy. 

Niall păru încrezător. 

— O să-l găsesc pentru tine, Sookie. 

— Voi fi recunoscătoare. 

— Nimic altceva? Nu mai vrei şi altceva? 

— Trebuie să întreb... o să sune destul de nepoliticos... dar 
nu mă pot abține să nu mă întreb de ce pari să vrei să faci atât 
de mult ceva pentru mine. 

— De ce nu aş face-o? Eşti singura mea rudă în viaţă. 

— Dar se pare că ai fost fericit fără mine primii mei douăzeci 
şi şapte de ani din viață. 

— Fiul meu nu m-ar fi lăsat să mă apropii de tine. 

— Mi-ai spus asta, dar nu înțeleg. De ce? Nu s-a arătat ca 
să-mi dea de ştire că-i păsa de mine. Nu mi s-a arătat 
niciodată sau... 

N-a jucat Scrabble cu mine, nu mi-a trimis cadou de 
absolvire, nu mi-a închiriat limuzină ca să merg la balul de 
absolvire, nu mi-a cumpărat o rochie frumoasă, nu m-a luat în 
braţe în nenumăratele dați în care am plâns (nu e uşor să 
creşti când eşti telepat). Nu m-a salvat când unchiul meu m-a 
molestat, nu mi-a salvat părinții, unul dintre ei fiind fiul lui, 
când s-au înecat în viitură, nu a oprit un vampir să-mi dea foc 
la casă când eu dormeam înăuntru. 

Toată această pază şi protecţie, pe care aşa-zisul meu bunic, 
Fintan, se presupunea că o făcuse, nu se concretizase nicicum 
material pentru mine; şi dacă nu fusese tangibilă nu ştiam 
despre ea. 

S-ar fi întâmplat oare şi lucruri mai rele? Greu de imaginat. 

Bănuiesc că bunicul meu s-ar fi putut lupta în fiecare noapte 
cu hoarde de demoni lângă fereastra dormitorului meu, dar nu 
puteam fi recunoscătoare dacă nu ştiam despre asta. 

Niall părea supărat, ceea ce era o expresie pe care n-o 
văzusem la el până acum. 


— Sunt lucruri pe care nu ţi le pot spune, zise în cele din 
urmă. Când voi putea, o voi face. 

— Bine, am zis sec. Dar trebuie să spun că nu asta este 
relația pe care voiam să o am cu străbunicul meu. Acum eu îţi 
spun totul, iar tu nu-mi spui nimic. 

— Poate nu e ceea ce ai dorit, dar e tot ce-ţi pot oferi, zise 
Niall cam înțepat. Dar te iubesc şi am sperat că asta e ceea ce 
contează. 

— Mă bucur să aud că mă iubeşti, am spus foarte încet, 
pentru că nu voiam să risc să-l văd plecând de lângă 
Cerşetoarea Sookie. Dar, dacă te-ai comporta ca atare, ar fi şi 
mai bine. 

— Nu mă comport ca şi cum te-aş iubi? 

— Dispari şi apari atunci când îți convine. Toate ofertele de 
ajutor nu sunt de tipul practic, cum sunt lucrurile pe care 
majoritatea bunicilor — sau străbunicilor - le-ar face. Ei ar 
repara maşina nepoatei cu propriile mâini, sau s-ar oferi să o 
ajute cu taxele pentru colegiu, sau ar tunde iarba ca să nu 
trebuiască să o facă ea. Sau ar lua-o la vânătoare. Tu nu o să 
faci asta. 

- Nu, zise. N-o s-o fac. Umbra unui zâmbet îi traversă fața. 
Nu cred că vrei să mergi la vânătoare cu mine. 

Bine, nu aveam să mă gândesc prea îndeaproape la asta. 

— Aşadar, nu am nici o idee de cum s-ar presupune că 
trebuie să fim împreună. Eşti în afara câmpului meu de 
referință. 

— Am înţeles, zise cu seriozitate. Toţi străbunicii pe care-i 
cunoşti sunt umani, iar eu nu sunt. Nici tu nu eşti ce m-am 
aşteptat. 

— Da, am înțeles asta. 

Oare cunoscusem vreun alt străbunic? Printre prietenii de 
vârsta mea, nici măcar bunicii nu erau un lucru sigur, cu atât 
mai puţin străbunicii. Dar cei pe care-i întâlnisem erau sută la 
sută umani. 

— Sper că nu sunt o dezamăgire, am zis. 

— Nu, zise încet. O surpriză. Nu o dezamăgire. Sunt la fel de 
puţin capabil să-ți prevăd acțiunile şi reacțiile, pe cât poţi tu să 
le anticipezi pe ale mele. Va trebui să o luăm încet. 


M-am trezit întrebându-mă din nou de ce nu era mai 
interesat de Jason, al cărui nume trezea o durere profundă în 
interiorul meu. Într-o bună zi, curând, va trebui să discut cu 
fratele meu, dar nu puteam lua în calcul această idee acum. 

Eram pe punctul să-l rog pe Niall să vadă ce face Jason, dar 
m-am răzgândit şi am tăcut din gură. Niall se uită la mine. 

— Te codeşti să-mi spui ceva, Sookie. Sunt îngrijorat când 
faci asta. Dar dragostea mea e sinceră şi profundă, şi o să-l 
găsesc pe Remy Savoy pentru tine. 

Mă sărută pe obraz. 

— Miroşi ca rudele mele, zise aprobator. Şi dispăru. 

Aşadar, o altă misterioasă conversație cu misteriosul meu 
străbunic fusese încheiată tot de el, în propriile sale condiţii. 
Din nou. Am oftat, mi-am scos cheile din geantă şi am 
descuiat uşa din față. 

Casa era liniştită şi întunecată, iar eu mi-am croit drum prin 
sufragerie şi hol cu cât de puţin zgomot am putut. Am aprins 
veioza de la capătul patului şi mi-am văzut de rutina mea de 
seară, cu perdelele trase ca să oprească soarele care va încerca 
să mă scoale în numai câteva ore. 

Am fost o ticăloasă nerecunoscătoare față de străbunicul 
meu? Când am recapitulat ceea ce-i spusesem, m-am întrebat 
dacă am părut cerşetoare şi plângăcioasă. Într-o interpretare 
mai optimistă, m-am gândit că a sunat ca o femeie 
independentă, genul de femeie care spune ce gândeşte. 

Am pornit căldura înainte să mă urc în pat. Octavia şi Amelia 
nu se plânseseră, dar categoric a fost frig în ultimele dimineți. 
Mirosul de stătut care apărea întotdeauna când dădeai prima 
dată drumul la căldură umplu aerul, iar eu am strâmbat din 
nas şi m-am cuibărit sub pătură. Apoi, fâsâitul uşor al 
sistemului de încălzire mă ajută parcă să adorm. 

Am auzit voci o bucată de vreme înainte să-mi dau seama că 
erau lângă uşa mea. Am clipit, am văzut că e ziuă şi am închis 
din nou ochii. Înapoi la somn. Vocile au continuat şi mi-am dat 
seama că se certau. Am deschis un ochi ca să arunc o privire 
la ceasul digital de pe măsuțţa de lângă pat. Era nouă şi 
jumătate. Câh. 

Cum vocile nu se potoleau şi nici nu se îndepărtau, am 


deschis în silă ambii ochi în acelaşi timp, am reţinut faptul că 
ziua nu era însorită, şi m-am ridicat, dând la o parte 
cuvertura. Mi-am mutat privirea spre fereastra din stânga 
patului şi m-am uitat afară. Cenugşiu şi ploios, în timp ce 
stăteam acolo, picături de ploaie au început să lovească 
geamul; avea să fie genul acela oribil de zi. 

M-am dus la baie şi am auzit vocile de afară estompându-se 
acum, când era clar că mă trezisem şi începeam să mă mişc. 
Am deschis uşa, ca să dau peste cele două colocatare chiar 
lângă ea, ceea ce nu constituia o mare surpriză. 

— Nu ştiam dacă trebuie să te trezim, începu Octavia. 

Părea agitată. 

— Dar eu am crezut că trebuie, pentru că un mesaj dintr-o 
sursă magică e clar că e important, continuă povestea Amelia. 

Se pare că o spusese deja de mai multe ori după expresia de 
pe fața Octaviei. 

— Ce mesaj? am întrebat, hotărându-mă să ignor partea de 
ceartă a discuţiei. 

— Acesta, zise Octavia, întinzându-mi un plic mare, galben. 

Era tăcut din hârtie groasă, ca un fel de invitaţie 
super-elegantă la o nuntă. Numele meu era trecut pe el. Nici o 
adresă, doar numele meu. Mai mult de atât, era sigilat cu 
ceară. Sigiliul reprezenta capul unui unicorn. 

— Bine, am zis. 

Asta trebuia să fie o scrisoare foarte neobişnuită. 

Am intrat în bucătărie să-mi iau o cană de cafea şi un cuțit, 
în ordinea asta, ambele vrăjitoare urmându-mă precum un cor 
antic. După ce mi-am turnat cafea şi mi-am tras un scaun să 
mă aşez la masă, am strecurat cuțitul sub sigiliu şi l-am 
desprins cu blândeţțe. Am deschis plicul şi am scos o hârtie. Pe 
ea era scrisă de mână o adresă: 1245 Bienville, Red Ditch, 
Louisiana. Asta era tot. 

— Ce înseamnă asta? zise Octavia. 

Ea şi Amelia stăteau bineînțeles grămadă lângă mine, ca să 
vadă bine totul. 

— Este adresa cuiva pe care-l caut, am zis, ceea ce nu 
reprezenta chiar adevărul, dar era destul de aproape. 

— Unde este Red Ditch? întrebă Octavia. Nu am auzit 


niciodată de el. 

Amelia scosese deja harta Louisianei din sertarul de sub 
telefon. Căuta oraşul urmărind cu degetul coloana de nume. 

— Nu e prea departe, zise. Vezi? 

Puse degetul pe un punctuleț cam la o oră şi jumătate de 
condus, la sud-est de Bon Temps. 

Mi-am băut cafeaua cât de repede am putut şi mi-am tras 
nişte blugi. M-am machiat puţin, m-am pieptănat şi am ieşit 
pe uşa din față, să merg la maşină, cu harta în mână. 

Octavia şi Amelia mă urmară afară, murind de curiozitate să 
ştie ce aveam de gând să fac şi ce semnificație avea mesajul 
primit pentru mine. Dar nu aveau decât să se întrebe, cel 
puţin pe moment. M-am întrebat de ce mă grăbeam să fac 
asta. Nu era ca şi cum s-ar fi pregătit să dispară, asta doar 
dacă Remy Savoy nu era cumva o zână. M-am gândit că asta 
era destul de puțin probabil. 

Trebuia să mă întorc pentru schimbul de seară, dar aveam 
suficient timp. 

Am mers cu radioul pornit, iar în dimineața asta aveam chef 
de country şi western. Travis Tritt şi Carrie Underwood mă 
însoțiră şi până când am ajuns în Red Ditch eram conectată la 
origini. Red Ditch era şi mai mic decât Bon Temps şi asta 
spunea ceva. 

Mi-am imaginat că avea să-mi fie uşor să găsesc Bienville 
Street şi am avut dreptate. Era genul de stradă pe care o 
găseşti oriunde în America. Casele erau mici, curate, ca nişte 
cutii, cu garaje pentru o maşină şi o curte mică. 

La 1245 curtea era împrejmuită şi am putut zări un câine 
negru mic, plin de energie, care alerga prin ea. Nu exista şi o 
cuşcă pentru câine, aşa că patrupedul era un animal care 
stătea atât în curte, cât şi în casă. Totul era ordonat, dar fără 
să fie obsesiv. Tufişurile din jurul casei erau tunse, iar curtea 
era greblată. 

Am trecut cu maşina pe lângă ea de vreo două ori, iar apoi 
m-am întrebat ce aveam de gând să fac. Cum aveam să aflu ce 
voiam să ştiu? 

Am zărit o camionetă parcată în garaj, aşa că Savoy era 
probabil acasă. Am tras adânc aer în piept, am parcat vizavi şi 


am încercat să-mi trimit la vânătoare calitatea mea specială. 
Dar, într-o zonă plină de gândurile oamenilor care trăiau în 
aceste case, era greu. Credeam că primesc semnalele a două 
minți din casa pe care o supravegheam, dar era greu să fiu 
absolut sigură. 

— La naiba, am zis şi am coborât din maşină. Mi-am pus 
cheile în buzunarul jachetei şi m-am dus pe alee la uşa 
principală. Am bătut la uşă. 

— Stai aşa, fiule, spuse o voce de bărbat înăuntru şi am auzit 
o voce de copil spunând: 

— Tad, eu! Eu deschid! 

— Nu, Hunter, zise bărbatul, şi uşa se deschise. Se uita la 
mine prin plasa de țânțari. Îi desfăcu închizătoarea şi o 
deschise când văzu că sunt femeie. 

— Bună, spuse. Cu ce te pot ajuta? 

Am privit în jos la copilul care se ascunsese în spatele lui ca 
să se uite la mine. Avea probabil în jur de patru ani. Avea părul 
şi ochii închise la culoare. Bucăţică ruptă din Hadley. Apoi am 
privit din nou la bărbat. Ceva în expresia lui se schimbase în 
timpul tăcerii mele prelungite. 

— Cine eşti? spuse cu o voce cu totul diferită. 

— Eu sunt Sookie Stackhouse, am zis. 

Nu mă puteam gândi la nici un mod delicat de a face asta. 

— Sunt verişoara lui Hadley. Abia am aflat unde sunteți. 

— Nu poţi avea nici o pretenţie asupra lui, zise bărbatul, 
păstrând o notă foarte încordată în voce. 

— Bineînţeles că nu, am spus surprinsă. Vreau doar să-l 
cunosc. Nu am prea multe rude. 

Urmă o altă pauză încordată. Îmi cântărea cuvintele şi felul 
în care arătam şi se gândea dacă să mă lase înăuntru sau 
să-mi trântească uşa în nas. 

— Tati, e drăguță, zise băiatul, iar asta păru să încline 
balanța în favoarea mea. 

— Intră, spuse fostul bărbat al lui Hadley. 

Am privi prin sufrageria mică, în care erau o canapea şi un 
fotoliu, un televizor şi un corp de bibliotecă plin de DVD-uri şi 
cărți pentru copii, alături de o mulțime de jucării. 

— Am lucrat sâmbătă, aşa că azi sunt liber, zise în caz că 


mi-aş fi imaginat că nu are serviciu. Oh, eu sunt Remy Savoy. 
Cred că ştii asta. 

Am încuviințat. 

— El este Hunter, zise, iar copilul se ruşina. 

Se ascunse după tatăl său şi trase cu ochiul la mine. 

— Te rog, ia loc, adăugă Remy. 

Am împins un ziar spre capătul canapelei şi m-am aşezat 
încercând să nu mă holbez la bărbat sau la copil. Verişoara 
mea, Hadley, fusese deosebită şi se măritase cu un bărbat care 
arăta bine. Era greu de spus ce dădea această impresie. Avea 
nasul mare, maxilarul proeminent, iar ochii îi erau cam 
depărtațţi, dar toate aceste lucruri adunate la un loc formau un 
bărbat la care majoritatea femeilor s-ar fi uitat cu atenţie. 
Părul său avea culoarea aceea intermediară între blond şi 
şaten, era des şi destul de lung, trecând de gulerul cămăşii. 
Purta o cămaşă de flanel, deschisă, peste un tricou alb Hanes. 
Blugi. Fără pantofi. O gropiţă în bărbie. 

Hunter purta pantaloni de catifea şi un tricou cu o uriaşă 
minge de fotbal pe piept. Hainele sale erau noi-nouțe, spre 
deosebire de cele ale tatălui său. 

I-am terminat de studiat înainte ca Remy să mă termine el de 
studiat pe mine. Credea că nu semăn deloc cu Hadley. Aveam 
o siluetă mai plină, tenul şi părul meu erau mai deschise la 
culoare şi nu eram la fel de dură. Se gândea că arăt ca şi cum 
nu aş avea prea mulți bani. Se gândea că sunt drăguță, la fel 
cum zisese fiul său. Dar nu avea încredere în mine. 

— De când nu mai ai veşti despre ea? am întrebat. 

— Nu am mai auzit nimic de Hadley de la câteva luni după ce 
s-a născut el, zise Remy. 

Se obişnuise cu situaţia, dar era şi tristețe în gândurile sale. 

Hunter stătea pe podea, jucându-se cu nişte camioane, 
încărca nişte Duplo20 în spatele unei basculante, care dădea 
cu spatele foarte încet spre maşina de pompieri, ghidată de 
mâna mică a lui Hunter. Spre surprinderea omulețului Duplo 
care stătea în cabina maşinii de pompieri, basculanta lăsă 


20 Marcă de jucării pentru copii, cu piese care se îmbină, tip Lego, 
dar cu mai multe personaje. 


încărcătura să cadă peste maşină. Hunter se distra de minune 
la asta şi spuse: 

— Tati, uite! 

— Am văzut, fiule. 

Remy se uită cu înțeles la mine. 

— De ce ai venit? 

— Am aflat că există un copil cu vreo două săptămâni în 
urmă, am zis. Nu avea nici un rost să te caut până când nu am 
aflat asta. 

— Nu i-am întâlnit niciodată familia, zise. De unde ştii că a 
fost măritată? Ea ţi-a zis? Apoi adăugă fără tragere de inimă: e 
bine? 

— Nu, am spus foarte încet. 

Nu voiam ca Hunter să devină interesat de discuţie. Băiatul 
încărca toate piesele înapoi în basculantă. 

— A murit înainte de Katrina. 

Am putut auzi şocul detonând ca o mică bombă în mintea sa. 

— Era deja vampir, am auzit, zise nesigur, cu vocea 
tremurând. Genul acela de moarte? 

— Nu, vreau să zic definitiv. 

— Ce s-a întâmplat? 

— A fost atacată de alt vampir, am zis. Era gelos pe relaţia lui 
Hadley cu... 

— Iubita ei? 

Nu aveai cum să nu remarci amărăciunea din cuvintele şi din 
mintea fostului ei soț. 

— Da. 

— Asta a fost un şoc, zise, dar în mintea lui şocul se 
estompase deja. 

Rămăsese doar o resemnare amărâtă, umilitoare. 

— Nu am ştiut nimic din toate astea, decât după ce a murit. 

— Eşti verişoara ei? îmi amintesc că îmi spunea că are doi 
veri... Ai un frate, nu-i aşa? 

— Da, am zis. 

— Ştii că a fost măritată cu mine? 

— Am aflat când i-am făcut ordine în cutia de valori de la 
bancă, acum vreo două luni. Nu ştiam că există şi un copil. Îmi 
cer scuze pentru asta. 


Nu eram sigură de ce îmi ceream scuze, sau cum aş fi putut 
şti, dar îmi părea rău că nu luasem nici măcar în calcul că 
Hadley şi soțul ei ar fi putut avea un copil. Hadley fusese puțin 
mai mare decât mine, aşa că bănuiesc că Remy avea în jur de 
treizeci de ani, sau pe acolo. 

— Arăți bine, zise brusc, iar eu m-am înroşit înțelegând 
imediat ce vrea să spună. 

— Hadley ţi-a spus că am un handicap. 

Nu m-am uitat la el, ci la băiat, care sări în picioare, anunţă 
că trebuie să meargă la baie şi dispăru din cameră. Nu m-am 
putut abţine să nu zâmbesc. 

— Da, a zis ceva... A zis că ţi-a fost greu la şcoală, zise el plin 
de tact. 

Hadley îi spusese că eram nebună de legat. Nu vedea nici un 
semn că ar fi aşa şi se întreba de ce s-o fi gândit Hadley la asta. 
Dar aruncă o privire în direcţia în care dispăruse copilul şi am 
ştiut că se gândea că trebuie să aibă grijă din moment ce 
Hunter se afla în casă, trebuia să fie atent la orice semn de 
instabilitate — deşi Hadley nu pomenise niciodată ce fel de 
nebunie aveam. 

— E adevărat, am zis. Mi-a fost greu la şcoală. Hadley nu 
mi-a fost de prea mare ajutor. Dar mama ei, mătuşa mea, 
Linda, era o femeie minunată înainte să o răpună cancerul. A 
fost întotdeauna foarte drăguță cu mine. Şi am avut şi nişte 
momente bune, când şi când. 

— Aş putea spune acelaşi lucru. Am avut momentele noastre 
bune, zise Remy. 

Îşi prinse genunchii cu brațele. Mâinile îi erau pline de 
cicatrici şi de bătături. Era un bărbat care ştia ce înseamnă 
munca grea. 

S-a auzit un zgomot la uşa din față şi o femeie intră fără să se 
deranjeze să bată. 

— Bună, iubitule, zise zâmbindu-i lui Remy. Când mă 
observă, zâmbetul i se şterse, făcu o grimasă şi dispăru. 

— Kristen, ea este o rudă a fostei mele soții, zise Remy, şi nu 
am simţit nici o precipitare sau o scuză în glas. 

Kristen avea părul lung şi castaniu, ochi căprui, şi probabil 
în jur de douăzeci şi cinci de ani. Purta pantaloni de doc şi un 


tricou cu guleraş cu un logo pe piept, o rață care râdea. Sub 
rață era scris Jerry's Detailing. 

— Mă bucur să te cunosc, zise nesinceră. Eu sunt Kristen 
Duchesne, iubita lui Remy. 

— Încântată, am spus eu, mai sinceră. Sookie Stackhouse. 

— Nu i-ai oferit femeii nimic de băut, Remy! Sookie, pot să-ți 
ofer o Cola sau un Sprite? 

Ştia ce se găseşte în frigider. M-am întrebat dacă locuia aici. 
Nu era treaba mea atâta vreme cât se purta bine cu fiul lui 
Hadley. 

— Nu, mulțumesc, am zis. O să trebuiască să plec imediat, 
am spus, în timp ce mă uitam la ceas. Trebuie să merg la 
muncă în seara asta. 

— Unde anume? întrebă Kirsten. Era ceva mai relaxată 
acum. 

— Merlotte's, un bar din Bon Temps, am spus. Cam la 
optzeci de mile de aici. 

— Desigur, de unde era soţia ta, zise Kristen, aruncându-i 
lui Remy o privire. 

Remy zise: 

— Mi-e teamă că Sookie a adus nişte veşti, îşi frământa 
mâinile, dar vocea nu-i tremură. 

— Hadley e moartă. 

Kristen trase adânc aer în piept, dar trebui să-şi păstreze 
comentariile pentru ea, fiindcă Hunter năvăli înapoi în 
cameră. 

— Tati, m-am spălat pe mâini! strigă, iar tatăl său îi zâmbi. 

— Bravo, fiule, zise şi ciufuli părul negru al băiatului. 

Salut-o pe Kristen. 

— Bună, Kristen, zise Hunter, fără prea mare interes. 

M-am ridicat. Mi-aş fi dorit să am o carte de vizită să le-o pot 
lăsa. Părea de stil vechi şi ciudat să plec aşa. Dar prezenţa lui 
Kristen era ciudat de inhibitoare. Îl luă în braţe pe Hunter şi-l 
aşeză pe şold. Era greu pentru ea, dar se strădui să pară uşor 
şi un gest obişnuit, deşi nu era. Dar îl plăcea pe băiat; puteam 
citi asta în mintea ei. 

— Kristen mă place, zise băiatul, iar eu m-am uitat cu 
atenţie la el. 


— Desigur, zise Kristen, şi râse. 

Remy se uita de la Hunter la mine cu o figură tulburată, o 
figură care începea să pară îngrijorată. 

M-am întrebat cum să-i explic lui Hunter relația noastră. 
Eram destul de aproape să-i fiu mătuşă, la cum se spune pe la 
noi. Puştilor nu le pasă de verii de gradul doi. 

— Mătuşa Sookie? zise Hunter testând cuvintele. Am o 
mătuşă? 

Am tras adânc aer în piept. Da, Hunter, ai, m-am gândit. 

— Nu am mai avut niciodată una. 

— Acum ai una, i-am spus şi l-am privit pe Remy în ochi. 

Nu o recunoscuse încă în sinea lui, dar o ştia. 

Era ceva ce trebuia să-i spun, fără să ţin cont de prezenţa lui 
Kristen. Îi puteam simţi confuzia şi impresia că se întâmpla 
ceva de care ea nu ştia. Dar nu aveam vreme să-mi fac griji 
pentru Kristen. Hunter era cel important. 

— O să ai nevoie de mine, i-am spus lui Remy. Când o să se 
facă puţin mai mare, o să ai nevoie să stăm de vorbă. Numărul 
meu e în anuarul telefonic, nu plec nicăieri. Ai înțeles? 

Kristen interveni: 

— Ce se întâmplă? De ce am devenit atât de serioşi? 

— Nu-ţi face griji, Kris, rosti blând Remy. Doar nişte chestii 
de familie. 

Kristen îl puse pe micuțul Hunter jos. 

— Aha, zise cu tonul cuiva care ştie că e aburit. 

— Stackhouse, i-am amintit lui Remy. Nu o amâna până 
când va fi prea târziu, până când va deveni prea complicat. 

— Am înţeles, zise. 

— Trebuie să plec, am spus din nou, ca să o liniştesc pe 
Kristen. 

— Mătuşă Sookie, pleci? întrebă Hunter. 

Nu era încă pregătit să mă îmbrăţişeze, dar se gândea la asta. 
Mă plăcea. 

— Te mai întorci? 

— La un moment dat, Hunter, am promis. Poate tatăl tău te 
va aduce într-o zi în vizită pe la mine. 

Am dat mâna cu Kristen şi cu Remy - gest care amândurora 
li s-a părut ciudat — şi am deschis uşa. În timp ce puneam 


piciorul pe scări, Hunter zise în tăcere: La revedere, mătuşă 
Sookie. 
La revedere, Hunter, i-am spus şi eu. 


